
SHABA 


Îi pândeam din ascunzişul meu şi mişcările, aceleaşi, perfect sincronizate, nu încetau să 
mă uimească. Nici o şovăire, nici o greşeală... — dar Shaba veghea. Din depărtare părea că 
palpită, împroşcând cu pete roşii, sinistre, făpturile care furnicau în juru-i. Palizi, cu trupurile 
învinețite de frig şi lovituri, bărbaţi, femei, copii adunau neosteniţi lemne şi bolovani, 
construind nişte cuiburi ciudate. În fiecare, Shaba depunea câte un ou din care nu ştiam ce va 
ieşi, căci nu văzusem vreunul deschizându-se. Însă pădurea, râpele erau pline de culcuşurile 
ouălelor stacojii. lar spectrele mute, mânjite de noroi trudeau la mereu altele... 

Unii îmi fuseseră vecini, prieteni ori numai cunoscuţi, cu vreo trei mă duşmănisem aprig 
— acum, din toate, nu rămăsese decât mila, spaima. lar mai încolo, între tufele de ferigi, scăldată 
în sudoare, Wanda se căznea să rostogolească o buturugă. 

Wanda mea. 

Crescusem împreună în liniştea de o monotonie obsedantă a oraşului de munte, pierdut 
în mijlocul pădurilor şi în somnolenta, sacra nepăsare a celor mulți pentru universul de dincolo 
de hotarele banalei lor existente. Un oraş cu trecut, prezent şi viitor perfecte, fără o fisură, fără 
o pată. Cea mai bună dintre lumi. 

Până într-un amurg de vară, când zeci de fulgere au spart cerul în ţăndări şi un ţiuit 
prelung, străpungând timpanele, ne-a făcut să dăm buzna afară din case. Bolta era ca de sânge, 
iar pe străzi şi în pieţe zăceau nişte conuri mari, roşii, apărute de nicăieri. Lângă fiecare se 
adunaseră câţiva curioşi, însă nimeni nu îndrăznea să le atingă, să vorbească măcar. 

Și brusc, ca la un semnal, conurile au început să radieze lumini orbitoare, iar în vârful 


lor şi-a deschis pleoapa giganticul ochi purpuriu... Am văzut chipurile oamenilor crispându- 

se, devenind măşti pământii, inexpresive. Apoi, cu aceeaşi strălucire năucitoare, conurile au 
plutit spre pădure, urmate în tăcere de cortegii după cortegii de umbre. Orele se scurgeau, se 
târau ca nişte veacuri. Numai când oraşul a rămas pustiu am început să strig, de neputinţă, de 
disperare. Eram singurul care scăpase — de ce eu? Îndurarea sau osânda Sorţii? Dar asta m-am 
întrebat mai târziu, mult prea târziu. 

Săptămâni întregi am trăit, am dormit, am visat cu Moartea alături, furişându-mă în 
preajma sutelor de nenorociţi mânaţi de migraţia neînţeleasă a conurilor. Fiecare Shabă îşi 
avea teritoriul său — dacă se apropiau prea mult, cei în puterea lor se sfârtecau cu unghiile, cu 
dinţii, lăsând pe câmpul de bătaie numai leşuri sângerânde. Fără sclavii lor umani conurile 
încremeneau, cu ochiul stins, preschimbându-se în mormane gelatinoase ce răspândeau o 
duhoare de smârc. Până şi ouăle lor plesneau în cuiburi, înnegrite, putrede — totul fusese pentru 
nimic ori poate că aşa trebuia să fie. 

Luni la rând am încercat să dau de Wanda, mereu cu gândul că aveam s-o aflu printre 
cei rămaşi pradă corbilor, printre cei care rătăceau alungaţi de Shabe doar pentru a se hăitui 
unii pe alţii, fără îndurare, fără istov. ŞI, într-un târziu, o găsisem: o sălbăticiune, fără amintiri, 
fără speranţe, slabă, aproape sheletică sub veşmântul de plete slinoase, nemaisimţind, 
nemaipricepând decât durerea. 

Privirea Wandei, frântură de neant, geamătul când un ciot de lemn i-a sfârtecat palma... 

Un salt al meu, încă unul şi piatra a ţâşnit ca un blestem spre mijlocul luminişului. 

Un plesnet, un bolborosit: cu ochiul sfărâmat, Shaba se năruia într-o movilă informă. 
Oamenii se opriseră, iar pe chipuri începeau, ca după un îndelung îngheţ, să le apară sentimente 
încă neclare. Au venit spre Shabă, şovăitori, atingând-o într-o mângâiere timidă. Apoi, 
deodată, iadul: răcnete, nebunie, ură. M-au împresurat, cu degetele răşchirate aidoma unor 
gheare şi, până să îmi vin în fire eram la pământ, sub o viermuială de trupuri ce luptau să 
ajungă la mine. 

M-am zbătut ca turbat, am lovit, zdrobindu-le oasele, împotrivirea — şi am izbutit să mă 
ridic. Însă avântul, furia mi-au pierit de parcă n-ar fi fost: înaintea mea Wanda tremura toată, 
ca într-un delir. Nările îi fremătau, coastele îi împungeau pielea, întinzând-o, sânii îi atârnau 
de cuşca pieptului, conuri murdare, grele ca plumbul. 


După atâta timp, aşa de aproape, tulburător de femeie... Ceilalţi aşteptau cu ochii làrgiti 

— martori nechemaţi la nefireasca-ne logodnă — Wanda răspândea un iz aspru, aţâţător, n-o mai 
văzusem niciodată așa, şi nu puteam, nu voiam să fug, doar Shaba era moartă, domnia ochiului 
roşu se sfârşise! 

Însă pletele Wandei se-nvolburaseră — puhoi sângeriu —, buzele-cheaguri se deschideau, 
se arcuiau... 

S-a sfârşit!! am dat să urlu, pe când — Wanda? Shaba? — se arunca asupră-mi, înfigându- 
şi dinţii, unghiile, tot mai adânc, stăpânindu-mi zvârcolirile mute sub strălucirea amurgului 


roşu. 

Sergiu Someşan 


Dragonul cu aripi ascunse 


EPISODUL II 


Capitolul 7 
Imbarcarea 


Pentru că nu exista o cuşcă mobilă în care să încapă toți dinozaurii, s-a 
hotărât în cele din urmă să plecăm pe jos, dar abia spre seară, evitând pe 
cât posibil drumurile circulate. După ce s-a marcat pe hartă traseul de 200 
de kilometri dintre Unitatea Teritorială 43 şi Port Arthur, pe la ora opt 
seara am pornit la drum. Se planificase să parcurgem cam 40 de kilometri 
pe oră dar, ca de obicei, planurile nu s-au potrivit cu ceea ce am întâlnit pe 
teren. Câteva garduri apărute peste noapte şi pe care a trebuit să le ocolim 
— nu pentru că eu cu gravimotocicleta sau fetele mele nu am fi putut să 
trecem, dar ar fi rămas urme care ar fi ridicat semne de întrebare şi ar fi 
urmat probleme cu proprietarii furioşi. Aşadar am preferat să le ocolim 
chiar dacă a durat mai mult, iar după ce-am intrat în rada portului am 
văzut că toată circulaţia din port era oprită. Docherii care lucrau în 
schimbul trei fuseseră trimişi acasă, aşa că, atunci când am ajuns lângă 
distrugătorul USS Momsen la ora două din noapte, nu vedeam nici ţipenie 
de om în afară de marinarul de cart la pasarela care ducea pe vas. Am 
coborât gravimotocicleta pe chei, m-am apropiat de puşcaşul marin şi l-am 
salutat: 

— Sunt sergentul Amber Blood şi solicit permisiunea să urc la bord. 

Puşcaşul marin mi-a răspuns la salut şi a răspuns tare, probabil ca să 
audă şi cei de pe punte: 

— Sergentul Amber Blood are permisiunea să urce la bordul USS 
Momsen. 

Apoi adăugă încet, numai pentru mine: 

— Căpitanul vasului vă aşteaptă. 

Am ridicat capul şi-am văzut câteva siluete în alb, apărute ca prin 
minune în capul pasarelei. Toţi erau serioşi şi rezervaţi, dar unul părea mai 
supărat decât ceilalți şi mi-am dat seama că trebuia să fie căpitanul. Dacă 
n-aş fi fost avertizată de colonelul Thomson că voi fi primită cu ostilitate la 
bordul distrugătorului, poate nici n-aş fi observat atmosfera din jurul meu, 
preocupată cum eram de fetele mele. Dar trebuia să le dau şi lor dreptate, 
mai ales când am înțeles că ei considerau degradant transformarea 
distrugătorului lor într-un simplu cargou, indiferent cât de special era 
transportul. lar faptul că au fost forțați să renunţe la tunul de calibru de 
127 milimetri a fost umilința supremă, percepută de către toți drept o 
adevărată emasculare, după cum mi-a spus secundul mai târziu, în timpul 
traversării Atlanticului. 

Dar nu aveam vreme să-mi fac astfel de probleme pentru că, pe chei, 
fetele mele deveneau neliniştite. Dacă la început cheiul fusese pustiu, 
acum se adunau în jurul lor, apărând ca de nicăieri, militari de diferite 
grade şi, dacă n-ar fi fost atât de fioroase, sunt sigură că s-ar fi apropiat de 
ele să-şi facă şi-un selfie. Colonelul Thomson încerca în zadar să-i 
împiedice să le facă fotografii, dar eu vedeam de pe punte chiar şi pe 
poliţiştii militari, care ar fi trebuit practic să fie cei care să interzică 
fotografiatul, făcând câte o poză atunci când credeau că nu-i vede nimeni. 
Secretul existenţei dinozaurilor era compromis de mult şi mi s-a spus că s- 
a renunţat la a încerca ascunderea existenţei lor. Însă se încerca din câte 
am înţeles să se ascundă măcar destinaţia. Deşi, fiind vorba de forțe de 
menţinere a păcii, cărora li se făcea destulă publicitate, era greu de crezut 
asta. Batalionul la care urma să fiu transferată nu fusese ataşat forțelor 
ONU de menţinere a păcii, ci rămânea sub comandă americană tocmai din 
cauza dinozaurilor. 

— Sergent Blood, hai să le îmbarcăm odată, că devin tot mai nervoase! a 
strigat colonelul Thomson de pe chei. 

Am privit la cutia metalică care acoperea partea din față a punţii şi i-am 
strigat: 

— Imediat, domnule colonel, numai să le verific cutia. 

M-am îndreptat spre cutia metalică, urmată îndeaproape de secund, 
care părea cuprins de-o simpatie bruscă pentru mine, chiar dacă le 
mutilaseră vasul din cauza mea. 

Bineînţeles, cutia era mai mică decât cea de la bază, dar nu credeam că 
vor fi probleme pentru numai câteva zile, cât speram să dureze traversarea. 
Cuşca din interiorul cutiei avea barele mai subțiri, dar nici asta nu 
reprezenta o problemă: barele existau pentru a le arata dinozaurilor că 
acolo-i o limită şi nicidecum pentru a le opri. Acum că le cunoşteam forța, 
eram convinsă că, nici de-ar fi fost de trei ori mai groase, nu le-ar fi putut 
opri dacă şi-ar fi pus în gând să iasă. Am privit spre tavanul cutiei şi l-am 
întrebat pe secund: 

— Se poate da la o parte? 

— Da, aşa am înţeles. Dar care ar fi motivul? 

L-am privit mai bine şi, sub privirea mea scrutătoare, mi s-a părut că 
roşeşte uşor, iar eu m-am gândit că plictiseala călătoriei s-ar mai putea 
reduce puţin. Era posibil să poată comanda o mulțime de marinari, dar în 
mod sigur era intimidat de „mama dinozaurilor”, sau cum aveau să-mi 
spună între ei pe durata călătoriei. Cei de la bază fuseseră prea obişnuiţi 
cu dinozaurii ca să le mai treacă prin cap să-mi născocească porecle, dar 
marinarii în mod sigur nu mă vor ierta. Mai ales când vor afla că unii 
dintre ei vor fi nevoiți să-i hrănească zilnic apoi să le strângă gunoiul şi să-l 
arunce în mare. 

Mi-am luat privirea de la secund şi-am ieşit afară din cutie. Am arătat 
spre pasarela care unea vasul de țărm şi-am spus: 

—Motivul e că pasarela voastră nu va rezista greutăţii dinozaurilor. 
Fiecare dintre ei cântăreşte peste zece tone. 

— Am înţeles, spuse secundul. Şi-atunci cum îi aducem la bord? 

Am arătat spre chei, unde un trailer se apropia de dinozauri. Pe 
platforma lui putea vedea o cuşcă suficient de mare ca să-ncapă fără 
probleme un dinozaur. Din spatele clădirilor s-a apropiat uruind şi-o 
macara portuară. Câţiva soldați au agăţat de cuşcă cabluri groase şi 
macaraua a ridicat-o de pe platforma trailerului şi-a aşezat-o pe chei, cât 
mai aproape de dinozaurii care priveau neliniştiți spre ea. 

M-am apropiat de balustrada vasului şi l-am privit pe colonelul Thomson 
cum încerca să-o convingă pe Clara să intre. După câteva tentative eşuate, 
a ridicat neputincios din umeri şi-a strigat spre mine: 

— Nu vrea şi pace! 

Am privit la oamenii din jurul ei şi mi-am dat seama că era distrasă de 
mulțimea zgomotoasă, cu care nu era deloc obişnuită. 

— Domnule colonel, i-am strigat eu, opriți un om, doi, să prindă 
cablurile, iar pe restul trimiteţi-i la plimbare. Într-un loc unde să nu fie 
văzuți şi auziti de dinozauri. 

Printre cei ce trebuiau trimişi la plimbare erau şi câțiva ofițeri cu grade 
superioare şi-am văzut încurcătura de pe chipul său. 

Văzând că n-are succes, m-am apropiat de balustrada distrugătorului şi 
m-am aplecat peste bord. 

— Daţi-vă la o parte! am strigat către el, apoi m-am dus până când am 
ajuns în dreptul Clarei. 

Într-un moment de linişte am strigat tare: 

— Clara! 

Femela dominantă a grupului m-a zărit şi-a scos un sunet de 
recunoaştere care semăna c-un fel de „Mâh?” 

— Atenţie la mine! am spus şi toate trei femelele şi-au întors capetele 
uriaşe spre mine. 

— Nu face asta, sergent Blood! a spus colonelul Thomson. Aşteaptă 
puţin şi-am să-i conving! 

În cursul antrenamentelor am folosit de câteva ori răgetul de intimidare, 
dar de fiecare dată fuseserăm singuri prin pustietățile câmpurilor de 
antrenament, aşa că eram foarte curioasă să văd efectul lui pe persoane 
reale şi nepregătite pentru el. 

Cele trei femele mă priveau atente. M-am prefăcut că nu văd semnele 
disperate ale colonelul Thomson şi mi-am pus palmele peste urechi, apoi 
am spus suficient de tare ca să se audă până pe chei: 

— SUNET! 

O sută de lei, urmărind o sută de antilope, n-ar fi putut scoate un sunet 
mai pătrunzător. Efectul a fost instantaneu pentru că dinozaurii, pentru a- 
şi putea etala performanţele vocale, simt nevoia să-şi deschidă la maximum 
boturile imense, expunându-şi, cui avea chef să vadă, cei 60 de dinți, 
dintre care unii lungi de peste 30 de centimetri. 

Colonelul Thomson mi-a spus cândva că a fost măsurată intensitatea 
sonoră a ţțipetelor dinozaurilor în cursul testelor, atunci când li se dă 
comanda „SUNET”, şi rezultatul a fost în jur de 120 de decibeli. Mai aveam 
o comandă de rezervă, era vorba de comanda ”ȚIPĂT” şi colonelul m-a 
asigurat că în acesta caz se depăşeau 140 de decibeli, pentru că aparatul 
de măsură era etalonat numai până la această mărime şi-a fost decalibrat. 
Am preferat să folosesc prima comandă pentru că nu vroiam să bag ofițerii 
curioşi în spital, ci doar vroiam să-i alung de pe chei. 

Cheiul s-a golit în câteva secunde, toți căutând să se pună la adăpost, 
fără să mai țină seama de grade sau ierarhii. Această eliberare de energie 
se pare că mi-a calmat şi fetiţele pentru că, după ce-au terminat de zbierat, 
s-au aşezat cuminţi pe chei şi-au privit nevinovat la mine. 

Colonelul Thomson se străduia s-o convingă pe Clara să se ridice-n 
picioare şi s-o bage în cuşcă, dar aceasta-l privea indolentă. Lucrul ăsta l- 
am mai observat de câteva ori: atunci când eram prezentă, ele refuzau să 
asculte comenzile altcuiva, chiar dacă-l cunoşteau. 

— Nu vor şi pace! ridică neputincios din umeri colonelul. 

M-am întors spre secund care, deşi era la adăpostul balustradei vasului, 
se schimbase putin la față şi i-am spus: 

— Asiguraţi-vă că acoperişul cutiei este dat la o parte. Eu cobor şi voi 
sta în cuşcă, împreună cu dinozaurii, până când vor fi transferați. 

— Am înţeles, spuse secundul şi-a pornit spre cutie, dar s-a întors după 
doar doi paşi: 

— Dar nu-i periculos? Vreau să zic, nu există riscul să devină violenți 
când se vor vedea ridicați în cuşcă? 

— Tot ce se poate, am spus eu serioasă. Posibil şi să mă muşte, dar sper 
să mai rămână vreo bucăţică şi pentru dumneavoastră, dacă v-aţi pus ceva 
în gând. 

Respectul meu pentru Marina Americană a sporit enorm după acest 
episod pentru că, în ciuda faptului că gluma li s-a părut bună, cei câțiva 
marinari care-au asistat la schimbul nostru de replici n-au schițat nici 
măcar un zâmbet. Cel puţin nu cât timp eu şi secundul am fost de față. Aş 
fi vrut să fie şi mama aici, să vadă cum pot eu să fac să roşească un ofițer 
al Marinei Americane. 

Am coborât pe pasarelă urmărită de zeci de ochi, ascunşi bine după 
clădirile de pe chei. Am luat-o de „mână” - de fapt de laba din față - pe 
Clara şi-am intrat în cuşcă. Am aşteptat să fie zăvorâtă, apoi i-am făcut 
semn macaragiului că poate să ne ridice. 

Clara, privind atentă la mine, a fost neaşteptat de liniştită tot timpul cât 
am fost transbordaţi şi la fel s-a întâmplat şi ce celelalte două „fete”. 

Fără îndoială că aglomeraţia din jurul lor fusese motivul pentru care 
dinozaurii îşi pierduseră răbdarea pe chei, lucru de care trebuia să tin 
seama pe viitor, dacă nu vroiam să am surprize. Deci, am băgat la cap că 
iubeau rutina şi nicidecum insolitul, lucru care mi se de mirare pentru 
nişte animale prădătoare ca ele. După ce le-am instalat în cuşca de pe 
distrugător, am verificat instalația de aer condiționat din cutie, orificiile de 
aerisire şi dispozitivul prin care dinozaurii urmau să fie hrăniți. Mulțumită 
de cele constatate, am fixat temperatura la 22 grade Celsius, apoi am ieşit 
pe punte şi m-am apropiat de pasarela navei, dar n-am coborât deoarece 
colonelul Thomson mi s-a părut că părea foarte grăbit să plece. 

S-a urcat în viteză într-un jeep şi mi-a strigat din mers: 

— Te sun şi-o să mai vorbim. 

Jeep-ul a cotit scurt, după o magazie. Deşi nu mi-a venit să cred, mi-am 
dat seama c-am rămas singură, cu trei dinozauri pe cap. Bine, colonelul 
Thomson avea un motiv foarte întemeiat să spele putina - dacă nu vroia să 
rămână şi să dea socoteala pentru spaima prin care au trecut ofițerii de pe 
chei, atunci când s-au dezlănțuit fetele mele — însă nu mi se părea deloc în 
ordine să mă lase chiar aşa, de una singură. 

Se pare că numai eu gândeam aşa. Celorlalți li se părea absolut normal 
ce se petrece, drept pentru care m-am împăcat cu situaţia, deşi mi-ar fi 
plăcut să mă-nsoțească câţiva oameni din vechea echipă, care erau 
obişnuiţi să se poarte cu dinozaurii, măcar până când traversam oceanul. 

Capitolul 8 
Călătoria peste ocean 


După îndepărtarea distrugătorului de țărm, în timp de ocoleam 
peninsula Florida, am solicitat secundului - căpitanul vasului încă mă 
ocolea şi era clar că evita pe cât posibil să discute cu mine direct - să 
adune oamenii care urmau să se ocupe de hrănirea dinozaurilor şi de 
strângerea gunoaielor lăsate de ei. I-a adunat pe cei aproximativ douăzeci 
de infanterişti marini într-o sală şi, după ce zumzetul vocilor a încetat, am 
luat loc la o masă, alături de secund şi de un locotenent de la puşcaşii 
marini. 

După ce secundul m-a prezentat, am spus încercând să fiu cât mai 
concisă: 

— Nu ştiu cum vă organizați, dar va fi nevoie de două echipe. Una va 
hrăni dinozaurii dimineața, la ora opt, cu trei carcase de porc pentru 
fiecare. Seara, la ora 20, alte trei carcase. Cealaltă echipă va aduna 
dejecţiile şi le va arunca în ocean. Ambele operaţiuni se vor face doar în 
prezența mea. Asta spre siguranța dumneavoastră. 

Am privit în sală şi-am văzut că vorbele mele n-au stârnit cine ştie ce 
încântare, dar nici nu mă aşteptam la asta aşa că am continuat. 

— Pentru echipa care va hrăni animalele: este foarte important să 
scoateţi carcasele din congelator din timp, pentru a avea vreme să se 
dezgheţe complet până când vor fi servite. 

Le-am mai explicat câteva amănunte, dar am avut impresia că nu prea 
m-au luat foarte în serios. În parte datorită gradului meu, iar în parte 
pentru că eram femeie şi-aveam doar douăzeci şi unu de ani. Secundul mi- 
a explicat abia după şedinţă că cele două plutoane de puşcaşi marini care 
erau îmbarcaţi pe distrugător făceau parte dintr-un batalion disciplinar, 
unde ajunseseră pentru diferite fapte reprobabile. După cum se vedea, nici 
şefii lor nu luau foarte în serios misiunea de-a însoți nişte dinozauri, 
dovadă calitatea oamenilor desemnaţi să facă asta. 

Că stăteau prost cu disciplina, am văzut imediat ce-am terminat de 
vorbit şi i-am rugat să pună întrebări. 

— Sergent Clavell, se prezentă unul dintre ei şi, răşchirându-se indolent 
pe scaun, întrebă: 

— Conduc echipa de hrănire săptămâna asta şi vreau să-ntreb ce s-ar 
întâmpla dacă am uita să decongelăm complet carcasele de porc? La urma 
urmei, am văzut ce dinți au. Nu cred c-ar fi o problemă pentru ei să le 
mănânce şi-aşa. 

L-am privit şi mi-am dat seama că pentru el nu era important să afle 
răspunsul, cât mai ales să mă pună pe mine în încurcătură. În acelaşi timp 


VP MAGAZIN 


Sergiu Someşan Dragonul cu aripi ascunse 


mi-am dat seama că devenisem mult mai sigură pe mine de când mă 
ocupam de dinozauri şi mai plină de tupeu. I-am răspuns exact aşa cum a 
meritat: 

— Pentru că acum 65 de milioane de ani, când se presupune c-a trăit 
acest tip de dinozauri, nu existau congelatoare şi nici stomacul lor nu-i 
obişnuit cu acest fel de hrană. Este foarte posibil s-o mănânce congelată şi 
să n-aibă nimic. Dar este şi foarte posibil să se îmbolnăvească şi să moară. 
Valoarea de inventar a unui dinozaur este de numai 42 de milioane de 
dolari. Zău că n-aş vrea să fiu în situaţia să fiu acuzată de moartea unuia 
dintre ei şi să fiu obligată să-l plătesc, aşa că hai să nu facem experimente 
de acest tip. Clar? 

Se vedea bine c-ar mai fi vrut să zică ceva, dar locotenentul de lângă 
mine i-a făcut semn să tacă. S-a potolit, dar de lângă el, se ridică altul. 
Avea o mutră scârbită şi spuse, vorbind parcă în silă: 

— Eu sunt şeful echipei de scormonitori în rahat şi vreau să ştiu de ce 
nu putem să-i lăsăm în rahatul lor zece zile, cât durează călătoria? Doar n- 
or să se îmbolnăvească şi din asta şi nu cred c-aveau puşcaşi marini acum 
65 de milioane de ani, care să le strângă rahatul. 

M-am uitat la gradul lui şi-am văzut că era sergent major. l-am răspuns 
cât de politicos am putut: 

— Aveţi perfectă dreptate, domnule sergent major. N-aveau puşcaşi 
marini care să le strângă rahatul, dar nici nu-i ţinea nimeni în cuşti. Aveau 
o junglă întreagă unde să-şi facă nevoile. 

Sergentul major rânji impertinent şi întrebă: 

— Şi totuşi, ce se-ntâmplă dacă uit într-o zi să vin cu echipa ca să facem 
curat după ei? 

Am ridicat din umeri şi-am spus: 

— Eu am patul chiar în cuşca dinozaurilor. Probabil că voi suporta 
mirosul o zi, două. Apoi mă voi interesa unde ai patul şi voi veni cu 
dinozaurii să-şi facă nevoile acolo, pe rând. 

Gluma mea, chiar dacă proastă, s-a bucurat de aprecieri pentru că toată 
sala a izbucnit în râs, mai puţin sergentul major, care m-a fulgerat c-o 
privire întunecată. 

Aveam o presimţire rea în legătură cu acest sergent major, dar 
problemele cu dinozaurii m-au făcut să uit de el. După numai două zile, 
am trecut printr-o furtună tropicală şi tangajul puternic a făcut ca fetiţele 
mele să aibă rău de mare. Da, oricât ar părea de ciudat şi oricât erau de 
fioroase, sufereau şi ele la fel ca mine. Şi se întâmpla, nu de puţine ori, să 
vomite tot ce-au mâncat, iar echipa de curățenie avea dublu de lucru. 
Privirile urâte pe care mi le aruncau soldaţii din echipă mă făceau să mă 
simt vinovată, deşi practic n-aveam nici o vină. Norocul nostru a fost că, 
după alte două zile, furtuna s-a oprit ca prin farmec şi, pe măsură ce ne 
apropiam de ecuator, oceanul devenea tot mai calm, iar temperatura 

creştea spre cote alarmate. Aparatele pentru aer condiționat abia făceau 
față. Dacă le setam la maximum, făceau un zgomot care-mi deranja teribil 
dinozaurii. 

Într-una din seri, după ce totul se liniştise şi chiar şi fetiţele mele se 
aşezaseră pe podeaua metalică a cuştii, m-am pomenit că mă vizitează 
secundul vasului. Credeam că este o vizită oficială, dar el, după ce s-a 
văzut intrat, a scos o sticlă de şampanie şi două pahare. Am făcut ochii 
mari şi el mi-a explicat: 

— De obicei, se organizează un adevărat botez la trecerea Ecuatorului 
pentru cei care nu l-au trecut niciodată. Dar căpitanul a hotărât să nu îl 
mai organizeze de data asta. 

L-am poftit să ia loc la mica masă pe care o aveam în salita de lângă 
cuşcă. Alături aveam şi patul nefăcut, dar secundul nu părea să-l bage în 
seamă. 

În timp ce el era ocupat cu desfăcutul sticlei, eu am spus: 

— Am impresia că şeful tău tot nu mă poate suferi... 

A ridicat din umeri: 

—Nu te poate suferi pentru că i se pare că din cauza ta şi-a animalelor 
tale vasul lui a fost mutilat şi lăsat fără tun. 

A privit într-o parte şi-a continuat: 

— A anulat botezul Ecuatorului şi din cauza puşcaşilor marini... Provin 
dintr-un batalion disciplinar şi sunt oameni de cea mai joasă speţă. 
Căpitanului îi era frică că, dacă le-ar fi dat de băut, nu i-ar mai fi putut 
stăpâni. Ar trebui să ai grijă. Unii dintre marinari i-au auzit vorbind foarte 
urât despre tine... 

Clara a fost atrasă de zgomotul dopului sărit din sticlă şi-a venit lângă 
noi, atât cât îi permiteau gratiile cuştii. Văzând că nu se-ntâmplă nimic, a 
rămas în picioare, privindu-ne atentă. 

În timp ce turna în pahare, secundul continuă: 

— Ca să nu mai spun că echipajul avea programat în această perioadă 
campionatul de volei dintre marinari şi puşcaşi. 

— Şi cu ce-i împiedică prezența mea? 

A arătat spre podeaua metalică pe care se vedeau câteva linii trase cu 
vopsea: 

— Terenul de volei este chiar sub cuşcă... 

Am aprobat din cap tăcută, începând să-mi lămuresc privirile întunecate 
pe care mi le aruncau membrii echipajului. 

— Zău că nu cred că-i vina mea, am spus. Dar secundul a zâmbit absent 
şi-a ridicat paharul. 

— Să uităm de asta şi să-nchinăm pentru... Chiar aşa! Pentru ce? 

Am privit spre Clara şi spre ochii ei albaştri care ne urmăreau fără să 
clipească şi-am spus: 

— Pentru viitor... pentru un viitor fericit... 

Secundul a aprobat din cap şi-a spus, dând paharul pe gât: 

— Pentru un viitor fericit... orice o fi însemnând asta. 

Am băut şi eu paharul şi-am închis ochii, savurând fineţea băuturii. 
Abia mai târziu mi-am amintit ce mi-a spus colonelul Thompson: „Te poți 
culca liniştită când eşti singură cu dinozaurii, pentru că ei te vor păzi ca pe 
ochii din cap, dar să nu închizi ochii niciodată dacă mai este cineva de față, 
pentru că nu ştii ce năzăriri pot avea”. 

Secundul, drăguțul de el, văzându-mă cu ochii închişi, a considerat că-i 
momentul să încheie într-un mod romantic seara şi a ocolit repede masa, 
încercând să mă sărute. 

Am auzit un zgomot puternic şi-am deschis speriată ochii: secundul era 
la câțiva centimetri de fața mea, iar Clara zdrobise gratiile cuştii ca pe o 
pânză de păianjen şi-avea botul imens cam la câţiva centimetri de capul 
ofițerului. 

— STAI! am strigat eu şi-am ridicat palma spre botul Clarei, oprind-o. 
ÎNAPOI! 

Şi-a retras cei 60 de dinţi înapoi în cuşcă, vădit nemulțumită, iar eu am 
scuzat-o: 

— S-a speriat sărăcuţa. A crezut că vrei să-mi faci rău... 

Secundul era alb la față, dar s-a ţinut pe picioare şi-a avut puterea să 
zâmbească: 

— Ea s-a speriat sărăcuța? Eu ce să mai zic atunci? 

L-am privit drept în ochi, apoi i-am cuprins fața în mâini şi l-am sărutat 
lung pe buze, dar cu ochii pe Clara, care mârâia revoltată. 

L-am condus până la uşa cutiei metalice şi, spre onoarea lui, a mers 
singur, pe picioarele lui. lar în uşă a găsit puterea să zâmbească şi să mă- 
ntrebe: 

— Ştii cum îți spun marinarii de pe vas? 

La gestul meu de negare a continuat: 

— „Frumoasa cu bestiile”. 

A zâmbit amar şi a continuat: 

— Până în seara asta credeam că numai prima parte este adevărată, dar 
acum îmi dau seama că-mi este milă de pe acum de prietenul tău, dacă o 
să ai vreunul... 

S-a pierdut în noaptea parfumată a Ecuatorului şi de-atunci nu l-am 
mai văzut niciodată între patru ochi pân-am coborât de pe vas. 

M-am întors în cutie şi-am închis uşa după mine, mormăind: 

— Mie mi-e milă de mine, nu de viitorul meu prieten... dacă voi avea 
vreodată unul... 

M-am apropiat de Clara. Mă privea întrebătoare, printre gratiile rupte. 

— Vreau să ştiu ce te-a apucat? Puteai să-l laşi să mă sărute, că doar 
nu-mi lua vopseaua... 

Clara păru nedumerită şi întrebă: 

— „Mâh>” 
Am început şi eu să râd şi-am spus: 
— Ai dreptate. „Mâh”. 


Nostromul vasului m-a anunțat, într-o seară, că a doua zi, cam pe la 
amiază, vom ajunge la destinaţie şi c-ar fi bine să-mi pregătesc animalele 
de debarcare. Dacă aveam nevoie de ceva anume, el îmi stătea la dispoziție. 

După plecarea lui am oprit aerul condiţionat — nopţile deveniseră destul 
de răcoroase ca să nu mai am nevoie de el — şi-am căutat ceva de citit în 
valiza mea. N-am găsit decât Manualul sergentului de cercetare, aşa că l-am 
aruncat scârbită înapoi şi-am ieşit pe punte să-mi limpezesc gândurile. Am 
ocolit cutia, în lungul ei, şi m-am dus în partea opusă a uşii. Între timp 
învățasem că locul unde-am ajuns se numea prova navei şi că era partea 
din faţă a distrugătorului. Cum viteza navei părea de vreo 60 de kilometri 
pe oră, marinarii vorbeau mereu de noduri, dar eu aşa apreciam, curentul 
îmi bătea în față, răcorindu-mă. Am închis ochii şi m-am lăsat cuprinsă de 
vraja nopții, când am auzit paşii apăsați în spatele meu: 

— la te uită ce-avem noi aici! am auzit o voce prefăcut mirată şi-am 
recunoscut glasul sergentului major, cel care conducea echipa de gunoieri. 

Cum nu i-a răspuns nimeni, continuă tot el: 

— Frumoasa cu bestiile... Numai că de data asta este fără bestii... 

M-am întors şi-am văzut că era însoţit de doi puşcaşi marini. A făcut un 
gest şi toți trei s-au mai apropiat puţin de mine. 

— Băieți, ar fi bine să vă potoliți! am spus eu cât de calm am putut, dar 
n-am obținut decât nişte rânjete hidoase. 

— Nu ne potolim, frumoaso, pentru că n-avem de ce, a spus sergentul 
major şi-a mai făcut un pas. 

— Nu ne potolim pentru că eu, personal, ţi-am încuiat bestiile, a precizat 
el. Aşa că eşti singurică de data asta. Băieți, tineti-o! 

Am strigat înainte ca cei doi să mă prindă de mâini: 

— Clara! Şi imediat am auzit răspunsul ei, înăbuşit puţin de peretele de 
tablă al cutiei în care se afla cuşca dinozaurilor. 

— „Mâh?” 

Am privit spre cei trei, sperând că se potolesc, dar doi dintre ei m-au 
prins de mâini, iar sergentul major s-a apropiat şi mi-a smuls bluza, aşa că 
am strigat iar: 

— Clara, LA PICIOR! 

Zgomotul făcut mai întâi de gratiile rupte, apoi de tabla cutiei metalice, 
i-a făcut pe cei trei să se întoarcă la timp pentru a vedea capul uriaş al 
Clarei apărând prin spărtură. După încă o împingere, Clara a ajuns lângă 
mine şi mi s-a lipit de picior, împingându-i la o parte, fără nici o reținere, 
pe cei trei puşcaşi marini. 

Sergentul major a ridicat uşor mâinile de pe mine şi-a rânjit iar, dar 
puţin mai palid: 

— Noi doar glumeam, frumoasă domniţă... 

A încercat să se retragă uşor. Ceva s-a rupt în mine în clipa aceea şi m- 
am gândit la ce mi s-ar fi întâmplat dacă nu ar fi fost lângă mine Clara. 
Sau ce se va întâmpla cu altă fată care n-are, aşa ca mine, un înger 
păzitor. Le-am privit fețele speriate şi-am spus: 

— Clara, PUSH! 

— Mâh?, a spus Clara şi şi-a apropiat capul imens de sergentul major. 

Mai exersasem de câteva ori comanda asta, dar numai pe manechine, şi 
de fiecare dată am fost uimită de viteza cu care acestea erau propulsate, 
după ce erau lovite de capul dinozaurului. 

Nici pe un corp real lovitura n-a fost mai slabă. Trupul sergentului major 
a fost azvârlit la peste zece metri depărtare, peste bord. 

— Ce naiba...? a vrut să-ntrebe unul dintre infanterişti, dar eu n-aveam 
nevoie de martori, aşa c-am spus iar: 

— PUSH, Clara! lar fetița mea cuminte a mai împins un soldat peste 
bord. 

Al treilea aproape c-a sărit singur, ajutat doar foarte puţin de Clara şi-a 
ajuns în apă, lângă ceilalți doi. Trebuia oare s-anunț pe cineva ca să 
oprească vasul? Poate, dar în loc de asta am rămas alături de Clara, 
privind la oamenii care se pierdeau în imensitatea oceanului. Un timp 
țipetele lor s-au auzit tot mai slab pe întinderea apelor, dar în cele din 
urmă nu s-a mai auzit decât zgomotul etravei care sfâşia valurile. Umar 
lângă umăr, om şi dinozaur, priveau în ocean chiar dacă despărțite de vreo 
trei metri înălțime şi 65 de milioane de ani distanță. 

După o vreme m-a luat frigul si-am spus: 

— Gata, Clara. Spectacolul s-a terminat. Hai înăuntru! 

— Mâh?, a spus Clara şi şi-a apropiat capul imens de mine. 

Am mângâiat-o uşor şi i-am spus: 

— Ai dreptate. „Mâh”, fato. Doar „Mâh” şi nimic altceva... 

Dacă am avut o presimţire că dispariția celor trei nu va stârni cine ştie 
ce vâlvă, aceasta s-a îndeplinit întocmai. 

A doua zi toată lumea a presupus că cei trei au reuşit cumva să enerveze 
dinozaurii care au scăpat şi ori i-au mâncat, ori i-au aruncat peste bord. 
Eu am scris în procesul verbal de constatare că în noaptea aceea am 
dormit adânc şi n-am auzit nimic din ce s-a întâmplat. Cutia de tablă care 
adăpostea cuşca dinozaurilor avea cam 30 de metri lungime, motoarele 
duduiau din plin, aşa că răspunsul meu a fost foarte plauzibil. Nu mi s-a 
părut că se dă o importanţă deosebită dispariţiei celor trei puşcaşi, de 
parcă se aşteptau mai devreme sau mai târziu la aşa ceva. 

Apoi evenimentele s-au desfăşurat în grabă, pentru că ţărmul împădurit 
şi jos al Africii se zărea deja la orizont şi tot echipajul era cuprins de febra 
pregătirilor pentru acostare. 

Capitolul 9 
Mama dragonului cu aripi ascunse 


Când am ajuns în Mbanga, portul de destinaţie, am avut parte de câteva 
lucruri neaşteptate. Prima surpriză a fost că nu exista o macara suficient 
de puternică să ridice o cuşcă cu un dinozaur în ea. Vechitura care s-a 
apropiat de distrugător nu părea în stare să ridice mai mult de cinci tone şi 
toată lumea se agita de colo-colo, încercând să găsească o soluție. Până la 
urmă, un bătrân marinar şi-a amintit că undeva, prin apropiere, se găseşte 
o estacadă de acostare veche şi defectă, dar încă în stare de plutire. A fost 
trimis un remorcher după ea şi în cele din urmă a fost introdusă între 
distrugător şi chei. Un prim semn că Africa nu mă aştepta cu brațele 
deschise a apărut câteva minute mai târziu. În timp ce aşteptam ca 
estacada să fie fixată, am auzit în cutia de tablă de lângă mie un „bang” 
sonor si, instinctiv, m-am aplecat după balustrada metalică a 
distrugătorului. Am ridicat capul precaută şi-am văzut pe acoperişul unei 
magazii din port un bătrân de culoare, cărunt şi slab, care mă privea prin 
cătarea unei carabine vechi şi, foarte probabil, ruginite. Un nou ”bang”. De 
data asta s-a auzit dinspre corpul metalic al distrugătorului şi-am văzut 
doi poliţişti militari cum se îndreaptă spre magazie şi, înainte ca bătrânul 
să mai apuce să mai tragă încă o dată, l-au dezarmat. Bătrânul părea la fel 
de şubred ca şi scara pe care l-au coborât şi-a durat destul de mult până 
când au ajuns cu el jos. 

— Verificaţi dacă nu mai sunt şi alți trăgători, a ordonat cu voce sonoră 
un ofițer, pe care aveam să-l cunosc ceva mai bine după numai câteva 
minute: era locotenent colonelul Tom Spruer, comandantul batalionului de 
menţinere a păcii, căruia toată lumea îi spunea de pe acum colonel 
preconizând o viitoare avansare. 

A arătat spre mine şi spre Tiranosauri şi-a spus tare: 

— Nu coborâți animalele până nu asigurăm zona! 

În câteva minute poliţiştii militari au scotocit tot portul şi, cum nu au 
mai găsit pe nimeni străin, colonelul ne-a făcut semn că putem cobori. 

Dacă mi-am făcut griji în ce priveşte coborârea pe estacadă, în cele din 
urmă s-a văzut că n-aveam motive. Fetele mele au păşit aproape fără să 
privească pe unde calcă, uitându-se doar în depărtare, unde foşneau 
copacii ademenitori ai junglei. Mi-am adus aminte că dinozaurii mei, deşi 
erau animale care au crescut în preajma pădurilor, încă n-au văzut nici 
una în realitate, aşa că era de-nțeles curiozitatea lor. Când au ajuns la 
capăt, au coborât dintr-un singur salt de pe estacadă şi, dac-ar fi fost după 
ele, s-ar fi oprit direct în junglă. Dar aşa, au încremenit pe chei, privind 
când spre pădure, când spre mine. 

Cu fereală, comandantul s-a apropiat de mine, iar eu m-am prezentat 
regulamentar. După ce s-a prezentat şi el, colonelul m-a întrebat: 

— E nevoie ca animalele tale să fie legate sau imobilizate în vreun fel? 

Am scuturat din cap: 

— Nu-i nevoie, domnule colonel. Dacă nu sunt stârnite, sunt cele mai 
ascultătoare animale. 

Am arătat spre vas: 

— Iar dacă cineva îmi aduce şi gravimotocicleta, suntem gata să pornim 
spre unitate. 

Colonelul a privit în jur, apoi a hotărât: 

— Aşa vom face, dar mai întâi hai să aflăm de ce vroia să-ți omoare 
bătrânul dinozaurii... 

Am plasat trei poliţişti militari lângă dinozauri şi l-am urmat pe colonel 
într-un birou al administraţiei portului, unde bătrânul vânător de 
dinozauri era aşezat la o masă, iar în fața lui se afla un căpitan medic. 

La intrarea noastră în încăpere, bătrânul — un negru slab, cărunt şi 
extraordinar de obosit — s-a ridicat în picioare şi s-a uitat cu ochi îngroziți 
la mine. În viaţa mea n-am văzut atâta groază pe fața cuiva şi, cu-atât mai 
puţin, stârnită de mine. 

— Batatea! Batatea! a spus el gâfâind înspăimântat. 

M-am gândit că cine ştie ce s-a întâmplat cu fața mea în ultimele clipe, 
de-l înspăimântam în halul ăsta. Trecând peste orice politețe, m-am 
apropiat de-un perete pe care era agățată o oglindă veche şi ciobită. De sub 
murdăria adunată de ani întregi pe sticla oglinzii mă privea aceeaşi față, 
încadrată de şuvițe blonde-aurii, despre care cei mai mulți oameni spuneau 
că-i drăguță. 

Numai bătrânul negru era de altă părere. M-am apropiat de el şi 
zumzetul din capul meu s-a accentuat, făcându-mă să scutur din cap cu 
putere pentru a-l îndepărta. 

— „Fugi!” îmi spunea vocea. „Fugi!”, dar eu eram decisă să rămân. 

— S-a întâmplat ceva? m-a întrebat îngrijorat căpitanul medic, văzând 
grimasa de durere de pe fața mea. 

— Nimic deosebit, am răspuns eu. Doar oboseala care s-a tot adunat de- 
o vreme încoace. Ca să nu mai spun de mulțimea de lucruri care mi s-au 
întâmplat în ultimele zile. lar acum, acest bătrân care vrea cu orice preţ să- 
mi omoare dinozaurii... 

Căpitanul a clătinat din cap şi m-a privit pătrunzător: 

— Nu pe dinozauri vroia să-i ucidă. Pe tine te-avea drept ţintă, sergent. 

— Batatea tunga, a îngăimat iar bătrânul şi-a arătat spre mine, apoi a 
început să plângă. Atâta disperare era în plânsul acelui om, încât am făcut 
un pas înainte fără să vreau, ca să-l consolez, dar colonelul Tom Spruer m- 
a prins de braț şi m-a oprit: 

— Mai întâi, hai să aflăm despre ce-i vorba, a spus el şi s-a întors spre 
căpitanul medic: 

— Ce-ai aflat, domnule căpitan? 

Căpitanul l-a obligat pe bătrân să ia loc pe scaun, apoi a spus: 

— Bătrânul se numeşte Batatea Kingem şi face parte din tribul 
Dogonilor... 

Colonelul l-a privit curios pe bătrân: 

— Dar tribul ăsta îşi are teritoriul la 2-3000 de kilometri spre nord. Cum 
a ajuns aici? 

— A plecat acum o lună, trimis la drum de vrăjitorul tribului, ca s-o 
ucidă pe „Mama dragonului cu aripi ascunse”, a spus căpitanul medic, 
apoi s-a scuzat. 

— El nu ştie engleza, iar dicționarul nostru despre dialectul dogonilor 
este de-a dreptul minimal, a arătat el spre tabletă, pe ecranul căreia se 
zăreau simboluri ciudate. 

— Păi, cine i-a spus că asta, cum îi spui tu, „Mama dragonului cu aripi 
ascunse”, este una şi-aceeaşi cu sergentul Amber Blood? întrebă colonelul. 

Căpitanul medic îi întinse colonelului un pergament: 

— Am găsit ăsta asupra lui, domule colonel. I-a dat-o vrăjitorul tribului 
înainte de plecare. 

Comandantul meu, după ce-a privit lung bucata de pergament, mi-a 
întins-o fără să spună nici un cuvânt. 

Pe pergament eram eu, fără-ndoială. Desenată stângaci, cu cei trei 
dinozauri figurațţi stilizat în spatele meu şi privind parcă triumfătoare spre 
înălțimi. Eram acolo, pe un desen făcut în urmă cu peste o lună de-un 
vrăjitor al unui trib obscur. 

După un timp, văzând că ne-a captat atenţia, căpitanul medic a început 
să povestească: 

— Din câte-am aflat de la bătrân, una din legendele tribului spune că 
atunci când va veni „Mama dragonului cu aripi ascunse” pe lume, ea, 
împreună cu cei trei dragoni ai ei, va aduce sfârşitul lumii şi unul din 
bătrânii războinici va fi ales, prin tragere la sorți, s-o ucidă şi să salveze 
lumea. Disperarea lui provine probabil din faptul c-a dat greş şi, astfel, 
lumea se va sfârşi. 

— Încă o apocalipsă, pe lângă multe altele... a spus dispreţuitor 
colonelul. Oricum, fapta lui se încadrează la tentativă de ucidere, aşa că va 
trebui să-l încarcerăm. 

— Nu ştiu cât va putea suporta detenţia, domnule colonel, a spus 
căpitanul medic cu îndoială. Pare la limita puterilor, iar conştiinţa c-a 
eşuat în misiunea lui îl poate termina. 

— Ei bine, asta e! a spus nemilos colonelul. O să avem un terorist mai 
puțin de îngrijit. 

A mai privit încă o dată lung la bătrân şi-a ieşit afară, lăsându-mă doar 
cu bătrânul şi căpitanul medic. 

Înainte de-a părăsi încăperea m-am adresat căpitanului: 

— Nu l-aţi întrebat, totuşi, de unde a avut vrăjitorul tribului o fotografie 
de-a mea, ca să facă acest desen. Din câte ştiu, poza mea n-a apărut deloc 
prin ziare, mai ales după ce-am fost implicată în proiectul ăsta secret... 

După o discuţie destul de lungă cu bătrânul, mai ajutându-se de 
dicționarul de pe tableta, mai folosind un dialect local, până la urmă a aflat 
destule ca să mă lămurească: 

— Spune că vrăjitorul tribului a căzut în transă şi-a fost contactat de un 
zeu din vechime, care i-a arătat chipul tău. Şi mai spune ceva... 

M-a privit lung, apoi a adăugat: 

— Eu nu cred în prostiile astea, dar el e foarte convins că ceva din ce-o 
să faci în viitor va distruge lumea în totalitate. Şi mai spune s-o rog pe 
„Mama dragonului cu aripi ascunse” să ţină cu oamenii şi nu cu dragonii 
pentru că, indiferent ce-i promit dragonii, ei niciodată nu-i vor putea oferi 
tot ce-i pot oferi oamenii... 

Erau prostii, într-adevăr, şi-am simţit cum mă-nroşesc uşor de furie. Am 
respirat adânc, de câteva ori, ca să mă calmez, apoi am spus: 

— Vorbeşte numai prostii bătrânul... Şi, ca să-i arăt cât greşeşte, îi voi 
permite să vadă dinozaurii, ca să se convingă că n-au nici un fel de aripi. 
Nici întregi şi nici rupte. 

Însoţiţi de doi poliţişti militari, probabil că cei din jurul meu încă se 
temeau de faptul că bătrânul s-ar putea repezi brusc la gâtul meu şi să-şi 
ducă la capăt misiunea, am ajuns pe chei, unde mă aşteptau cuminţi cei 
trei dinozauri. 

Bătrânul s-a dus glonţ spre Clara şi-a arătat înfrigurat spre coastele ei, 
dar erau prea sus ca să le poată ajunge. A spus ceva repede căpitanului. 

— Întreabă dacă nu poti face „dragonul” să-ngenuncheze, ca să-ţi arate, 
mi-a tradus acesta. 

Am privit atentă la Clara, dar nu părea cu nimic diferită de celelalte fete 
ale mele. 

M-am dus lângă ea şi-am comandat: 

— CULCAT, Clara! lar fetița mea cuminte s-a trântit la picioarele mele. 

Bătrânul s-a apropiat fără teamă de ea şi-a început să-i pipăie înfrigurat 
coastele. Apoi s-a întors spre mine şi mi-a arătat ceva ce părea să mişte 
sub mâinile lui. 

M-am apropiat de el. Mi-a luat mâinile în palmele lui noduroase şi-a 
început să mi le poarte pe pielea lucioasă a Clarei. Da, acolo, sub stratul 
gros de piele, se putea simți ceva care-ar fi putut fi nişte aripi embrionare. 

Mi-am tras mâinile ca arsă, iar bătrânul, în loc să plece, s-a prins cu 
braţele de gâtul Clarei şi-a început să plângă şi să spună câteva cuvinte, 
care se repetau, de parc-ar fi rugat-o ceva. 

— Ce spune? l-am întrebat pe căpitan care consulta de zor tableta cu 
dicționarul. 

Căpitanul m-a privit cu ezitare, apoi a spus: 

— Roagă dinozaurul să-i ierte pe oameni dacă i-au greşit cu ceva şi să 
găsească o cale prin care să conviețuiască, atât dragonii, cât şi oamenii... 

— Ce prostie! am spus eu şi-am privit în ochii Clarei şi m-am înfiorat: 
din nou mi s-a părut că, dincolo de ochii calzi şi canini ai Bellei, am zărit 
privirea rece, crudă şi neîndurătoare a reptilei. 

La fel ca atunci, în noaptea de pe vas, când cei trei infanterişti au vrut 
să mă violeze. O clipă, după ce sergentul major a fost aruncat peste bord, 
am fost tentată să-i iert pe ceilalți doi dar ceva, un zumzet, un gând venit 
din altă parte, sau poate doar ochii de-un albastru nefiresc ai Clarei, m-a 
făcut să nu-i iert. 

Între timp Clara, fără să ţină seama de gestul şi vorbele bătrânului, şi-a 
scuturat capul imens şi bătrânul a căzut pe chei, de unde a fost luat de cei 
doi poliţişti militari. Părea un om terminat şi-am avut un sentiment 
neplăcut în legătură cu el, dar l-am alungat pentru că aveam prea multe de 
făcut. Mi-am recuperat gravimotocicleta şi ne-am aşezat în poziție de marş. 
Din câte mi s-a spus, unitatea militară se afla la cinci kilometri depărtare, 
aşa că am pornit cu o viteză medie spre ea, pe un drum destul de bine 
întreținut. 

După ce micul nostru convoi s-a pus în mişcare, am scos telefonul şi l- 
am sunat pe colonelul Thomson care-a binevoit să răspundă abia după mai 
multe apeluri: 

— Doamne sergent, ştii cât e ora aici? 

— Am o bănuială, domnule colonel, dar este ceva foarte urgent. 

S-au auzit câteva zgomote înăbuşite, apoi o uşă care se închide şi în cele 
din urmă căpitanul a spus: 

— Gata, am ieşit pe verandă. Poţi să-mi spui acum despre ce-i vorba. 

Mi-am muşcat buzele şi-am încercat să găsesc un mod de a-l întreba cât 
mai pe ocolite ceea ce vroiam, apoi mi-am dat seama că, dacă telefoanele 
noastre erau ascultate, şi probabil că erau, nu era greu pentru cineva să-şi 
de-a seama ce vorbeam, indiferent de cimiliturile şi întorsăturile de frază pe 
care le-aş folosi, aşa c-am întrebat direct: 

— Domnule colonel Thomson, cândva, pe parcursul desfăşurării 
proiectului, s-a gândit cineva vreodată să-nzestreze dinozaurii cu aripi? 

De dincolo nu s-a mai auzit nimic vreme de câteva clipe şi-un moment 
am crezut că legătura s-a întrerupt. Am strigat în telefon: 

— Alo... 

— Te aud, sergent... Numai că mă-ntrebam cum naiba ţi-a trecut aşa 
ceva prin cap? 

I-am povestit în câteva cuvinte despre atentatul asupra mea şi despre 
nălucirile bătrânului negru. 

— Va trebui să ai grijă, a spus el precaut. Pe Continentul Negru sunt tot 
felul de superstiții vechi, iar dacă te trezeşti prinsă în mijlocul uneia dintre 
ele va fi greu să mai ieşi. 

Am oftat greu şi-am spus: 

— Bine, domnule colonel. Voi avea grijă de mine, dar am senzaţia că 
ocoliți întrebarea: ce-i cu aripile dinozaurilor mei. 

Căpitanul a oftat şi el la rândul lui, apoi a vorbit: 

— Nu-i vorba de nici un fel de aripi. Ce-i drept, la începutul proiectului, 
pe profesorul Douglas îl apucase parcă strechea insistând ca Tiranosaurii 
lui ar trebui să fie înzestrați şi cu aripi, pentru a-i transforma în arme 
perfecte. Era în urmă cu mulți ani şi piaţa era inundată de-o mulțime de 
filme care foloseau dragoni pe post de personaje principale. La un moment 
dat mi-a fost frică să nu caute o metodă să-i facă să scuipe şi flăcări... 

— Şi cum s-a terminat? 

— Păi, cum să se termine? l-am adus câţiva specialişti în aviaţie care i- 
au demonstrat că, pentru a putea zbura folosind aripi batante, o masă de 
zece tone are nevoie de nişte aripi mari cât suprafața unui stadion sau, 
dacă vroia să le facă mai mici, dinozaurii ar fi trebuit să dea din ele la fel de 
repede ca o muscă. 

— Deci s-a abandonat proiectul? 

— Da şi nu, a răspuns căpitanul. 

— Cum adică? am întrebat eu, de-a dreptul nedumerită. 

— Păi, înainte de-a începe să-l controlăm cu-adevărat, Douglas a reuşit 
să introducă ADN de Pterodactil în secvenţa unuia dintre dinozauri. Numai 
că, aşa cum era de aşteptat, a rămas în stare latentă şi nu s-a dezvoltat. 

— E cumva vorba de Clara? am întrebat eu în şoaptă şi mi-a fost frică de 
răspunsul colonelului. 

— Da, este vorba despre femela de Tiranosaur pe care noi o numim 
Clara. 

Am rămas tăcută câteva momente, apoi am întrebat: 

— Şi cum putea vrăjitorul unui trib obscur, pierdut în junglele Africii, să 
afle că unul din dinozaurii mei are sub piele, o „aripă ascunsă” cum spune 
el? 

Colonelul Thomson a ezitat câteva clipe, apoi a spus: 

— Ei, la început, până să ne dăm seama de importanţa proiectului, au 
fost o mulțime de scurgeri de informații... 

— Care-au ajuns tocmai la vrăjitorul tribului Dogonilor? am întrebat eu 
sarcastică. 

— Mda... mormăi căpitanul. Ceva nu-i în regulă, dar promit să caut pe 
aici, prin dosare, să vad ce-aş putea găsi. Pân-atunci, te rog să ai grijă de 
tine şi de „fetițe”. 

— În mod sigur aşa voi face, domnule colonel. Noapte bună! am mai 
spus şi-am închis telefonul. 

În depărtare se zăreau porțile unităţii militare unde urma să fim 
găzduite, eu şi fetitele mele, aşa că aveam alte probleme la care să mă 
gândesc deocamdată. 

Capitolul 10 
Prima misiune 


Prima misiune adevărată era gata să fie şi ultima pentru că, la sfârşitul 
ei, eram prea îngrozită ca să cred că voi putea continua. În cele din urmă, 
cu ajutorul colonelului Tom Spruer, m-am resemnat cu gândul că la urma 
urmei Tiranosaurii, indiferent de sex, nu sunt altceva decât nişte maşini de 
ucis şi că singura cale de a-i tempera şi de a-i folosi pentru pacificare era 
să rămân cu ei şi să-nvăţ să-i folosesc aşa cum se cuvine. Dar nimeni nu 
ştia ce însemna acest „cum se cuvine”, iar colonelul Tom Spruer închidea 
ochii la orice excese, atâta vreme cât îi aduceam dinozaurii intacți înapoi. 
Pentru că, deşi eu plecam zilnic cu ei în patrulare, fuseseră trecuţi pe 
numele lui, cu toată valoarea lor de inventar incredibilă. La început, după 
atentatul asupra mea a bătrânului din tribul Dogonilor, îşi făcea griji mai 
mult pentru mine, apoi, văzând în câteva ocazii cât de devotate îmi erau 
„fetele”, a început să-şi facă griji pentru ele. Asta pentru că, atunci când li 
se părea că sunt în primejdie, nu precupeţeau nimic pentru a elimina 
posibila amenințare. 

După ce-am ajuns la locul unde era cantonat batalionul de menţinere a 
păcii, mai întâi am fost cu „fetele” să văd tarcul în care aveau să stea pe 
timpul când nu eram în misiune. Era spaţios, cu gratii mai mult simbolice, 
dar aşa cum am mai spus-o şi-altădată, nu grosimea gratiilor le ţinea pe 
loc, ci simpla lor existență. Am făcut cunoştinţă cu soldaţii de la intendență 
care urmau să se ocupe de hrana şi curăţenia lor. L-am întâlnit şi pe 
medicul veterinar, venit de la o bază militară învecinată, şi care şi-a 
declinat elegant competenţa, a completat un proces verbal prin care se 
constata că toate trei exemplarele de Tiranosaurus au ajuns în 
cantonament sănătoase şi nu prezentau aparent nici o suferință, s-a urcat 
în jeep-ul lui şi-a plecat înapoi spre baza militară învecinată, unde-am 
înțeles că avea grijă de caii generalului. 

Eu, împreună cu Tiranosaurii, urma să ne alegem câte un sector de 
patrulare de câţiva kilometri în jurul cantonamentului care, pe măsură ce 
ne obişnuiam, avea să fie tot mai mare. Interesul era, după cum mi-a 
explicat încă din prima zi comandantul batalionului, colonelul Tom Spruer, 
să fim văzuți şi să se ducă vestea despre existența „dragonilor”, astfel ca 
actele de violență să fie descurajate şi-o idilică pace să se instaleze, de la 
sine, în raionul controlat de batalionul nostru. 

La început totul a decurs perfect numai că, vizitând prea multe dintre 
satele din jur şi obligând dinozaurii să se comporte frumos şi să se lase 
încălecaţi de copii, rolul lor de posibil factor de descurajare a scăzut 
simţitor, până aproape de zero. Toată lumea îi vedea mai degrabă ca pe 

nişte animale bune de călărit şi nicidecum ca pe nişte ființe de care să te 
temi. 

Am vizitat atât comunități Hutu, cât şi Tutsi, încercând să nu fac nici o 
discriminare, dar rănile genocidului care avusese loc în anul 1994 se 
vindecau greu, chiar şi după atâtea zeci de ani. 

Tocmai mă întorceam cu fetele mele dintr-o mică aşezare Tutsi şi cred că 
parcursesem aproape jumătate din distanța care mă separa de batalion, 
când am fost contactată de soldatul Stimm, care era de serviciu la biroul de 
comunicaţii. În ultimul timp fusesem numai eu şi dinozaurii în patrulare 
pentru că, după mai bine de zece de astfel de vizite în care nu s-a 
întâmplat nimic, s-a considerat că nu mai avea rost să iau şi-un pluton de 
soldați cu mine, aşa cum făcusem în primele misiuni. 

— Sergent Blood, am auzit printre pârâituri vocea soldatului Stimm, mă 
auzi? 

Am bătut uşor cu degetul în căştile vechi pe care le purtam şi fâşâitul s- 
a atenuat. 

— Tare şi clar, soldat! am răspuns eu. 

— Am primit o imagine prin satelit de lângă satul Bgonga, unde tocmai 
ai fost. O forță de mărimea unui pluton se apropie de el. După aparente, ar 
putea fi membrii ai milițiilor tribale Interahmwe. 

Deşi am ciocănit în căşti, nu s-a mai auzit nimic în ele. Am oprit 
gravimotocicleta, dinozaurii s-au oprit şi ei cuminţi lângă mine şi-am 
întrebat: 

— Colonelul ce zice? 

Cum de dincolo nu se auzea nimic, am ciocănit iar în căşti, dar se pare 
că nu ele erau de vină. Am întrebat din nou: 

— Soldat Stimm, colonelul ce zice? 

De dincolo s-a auzit un oftat şi vocea colonelului Tom Spruer s-a făcut 
auzită peste pârâituri. 

— Colonelul zice să faci cum crezi că-i mai bine, sergent. Numai să vă 
întoarceți nevătămate... 

N-am mai aşteptat alt ordin, am întors gravimotocicleta şi-am pornit-o 
cu toată viteza spre satul pe care-l părăsisem cu numai câteva zeci de 
minute în urmă. Mai aveam puţin, vreo doi kilometri până la sat, când l-am 
auzit iar pe Stimm vorbind: 

— Am imagini în timp real din sat, sergent Blood. Sunt peste 20 de 
soldați care-l atacă. Colonelul Spruer spune c-ar fi mai bine să te retragi, 
sau măcar să aştepţi întăriri. A plecat spre tine un pluton şi, în câteva 
minute, ar trebui să ajungă. 

— Am înţeles, am spus eu, dar am gonit mai departe pentru că, dinspre 
sat, se auzeau țipete şi îimpuşcături. 

Am oprit motocicleta la o jumătate de kilometru, am lăsat-o pe sol şi-am 
scos binoclul. Poate că, dacă n-aş fi văzut chiar atunci cum un soldat în 

uniformă ridică în baionetă un copil de câteva luni, aş fi judecat ceva mai 
bine situația, dar aşa, mi s-a aşezat un văl roşu în fața ochilor şi-am strigat 
prima comandă de care mi-am reamintit: 

— ATACAȚI UNIFORMELE! 

Ca trei fulgere, femelele de Tiranosauri s-au repezit pe lângă mine şi, în 
mai puţin de-un minut, au ajuns în mijlocul soldaților. Câţiva dintre ei au 
încercat să se regrupeze şi să le-atace, dar ar fi fost ca şi cum un roi de 
țânțari ar ataca trei elefanţi. În câteva minute nu mai era nici un soldat în 
picioare. 

Cinci minute mai târziu, când am ajuns şi eu, am văzut o scenă pentru 
care nici unul din filmele de groază văzute în adolescență nu m-a pregătit: 
trupurile soldaţilor încă zvâcneau şi-atunci am putut vedea ceva mai clar 
că nici unul dintre soldați nu mai avea cap, iar dinozaurii le mestecau 
tacticos craniile, cu trosnete înfiorătoare. Nu ştiam dacă făceau asta pentru 
propria lor plăcere, sau aşa fuseseră programați. 

Un sfert de oră mai târziu a ajuns în sfârşit şi plutonul trimis în ajutor. 
Soldaţii m-au găsit stând în mijlocul pieței, pe marginea fântânii satului, 
cu doi copii mici în brațe. Am încercat să-mi şterg lacrimile înainte de-a 
ajunge soldații la mine, dar copiii mă împiedecau, aşa că i-am aşezat lângă 
mine, mi-am şters ochii, am luat poziția de drepţi şi-am salutat când 
locotenentul Gavelson, cel care comanda plutonul, s-a apropiat. 

— Domnule locotenent, duşmanii au fost neutralizați. Raportează 
sergentul Amber Blood, comandantul plutonului TR. 

A privit în jur şi-a încremenit: 

— Asta numeşti dumneata neutralizat, sergent? a tipat el. Au fost 
măcelăriți, asta vrei să spui! Curtea marţială o să te mănânce, sergent! 
Curtea marţială, ai auzit? Şi-o să am personal grijă de asta! 

Am încleştat fălcile şi l-am privit mai bine. În ciuda marşului forțat, 
arăta ca scos din cutie şi nu se potrivea deloc cu piața plină de sânge şi 
cadavre. Trebuia să rezolv cumva asta. Mi s-a spus de-atâtea ori că par o 
fată delicată şi fragilă, încât am realizat că nu tipand la el aveam să-l fac să 
m-asculte. Am adoptat un ton aproape normal şi i-am spus: 

— Ascultă, maimuţă sclifosită, cum ar fi să-ți bagi în fund curtea ta 
marțială? 

I-am arătat-o pe Clara care, simțind tensiunea din vocea mea, s-a 
apropiat prevăzătoare. Am continuat: 

— Vezi că prietenei mele nu-i place să stai atât de aproape de mine. 
Păstrează, dracului, distanța! 

S-a înroşit şi şi-a pregătit o replică pe măsură, dar eu eram deja sătulă 
de ifosele lui, aşa că am comandat: 

— Clara, ÎMPINGE! 

De parcă abia aştepta un asemenea ordin Clara şi-a plecat uriaşul cap, 
cu botul murdar de sânge, şi l-a împins pe spilcuitul locotenent c-o 

asemenea viteză, încât s-a dat de vreo trei ori de-a berbeleacul înainte să se 
oprească. Soldaţii din pluton au chicotit înăbuşit, dar au redevenit serioşi 
atunci când locotenentul s-a ridicat şchiopătând de jos şi-a privit crunt 
spre ei. 

S-a apropiat de mine cu cheful de ceartă intact, însă nu l-am lăsat să 
deschidă gura pentru c-am privit spre Clara şi i-am spus: 

— ÎMPINGE! 

Spre meritul lui, a învăţat să-şi ţină gura după doar patru tăvăleli deşi, 
după cât arțag arăta, mă aşteptam să reziste mai mult. După a patra 
tăvăleală, uniforma lui dichisită arăta deja plină de noroaiele roşcate din 
piața satului, de parcă el singur purtase bătălia. 

Locotenentul mi-a pomenit de Curtea Marţială dar, după ce-am văzut ce 
puteau face „fetele” mele, câțiva ani de închisoare mi se păreau un cadou 
nesperat, cu condiția să scap de dinozauri şi de nenorocita asta de 
misiune. Totuşi, în sinea mea, ştiam că, şi dacă l-aş fi ucis pe spilcuitul 
locotenent, până şi asta mi-ar fi fost trecută cu vederea, pentru că făceam 
parte dintr-un plan prea mare ca să se poată împiedica de-un simplu 
locotenent, fie el mort sau numai enervat. 

După ce soldații din plutonul de intervenţie au dat primul ajutor 
răniților şi celor care-au scăpat cu viață, s-au regrupat şi am pornit-o 
înapoi spre cazarmă. Eu cu dinozaurii înainte şi ei, cu cele câteva Humvee- 
uri în care au venit, în spatele nostru. Locotenentul părea că şi-a învățat 
lecţia pentru că, tot drumul înapoi, a păstrat o tăcere posacă. Bănuiam că 
se va dezlănțui imediat ce va ajunge pe terenul familiar al cazărmii. 

Ştiam, în parte, pe ce se baza siguranţa lui. Că poate să se poarte cu 
mine cum vrea, fără să fie atacat de dinozauri. La prima şedinţă de 
instruire li s-a comunicat tuturor ofițerilor limitările animalelor, ca ei să-şi 
liniştească mai apoi oamenii. Li s-a dezvăluit că dinozaurii aveau 
implantate în creier anumite protecții. Astfel, ei nu puteau ataca sub nici o 
formă un om alb, un soldat care avea cusute în petlițele de la guler un cip 
de tipul prieten sau duşman şi, de asemenea, nu atacau femeile sau copiii. 

Era perfect adevărat, numai că dinozaurii înțelegeau prin ”ATAC” un 
atac mortal şi nicidecum o simplă îmbrânceală. Şi mai aveam câteva 
comenzi-surprize în arsenal, dar preferam să le păstrez pentru ziua când 
voi avea cu adevărat nevoie de ele. 

Capitolul 11 
Un fel de curte marţială 


În cortul răcoros unde-şi avea biroul comandantul unităţii militare, 
colonelul Tom Spruer, se mai aflau, locotenentul Gavelson, căpitanul medic 
Steven Henricks şi locotenentul de intendență Norton. Toţi trei erau aşezaţi 
la biroul masiv al colonelului, în scaune comode. Eu stăteam în picioare, în 
fața lor. 

Lângă peretele cortului aşteptau doi poliţişti militari, care urmau 
probabil să mă ducă în arest sau cine ştie, poate chiar să mă execute, dacă 
totul ar fi ieşit pe placul locotenentului Gavelson. 

După ce-a răscolit hârtiile de pe birou colonelul a spus: 

— Ne aflăm aici din cauza unei sesizări făcute de locotenentul John 
Gavelson împotriva sergentului Amber Blood, pe care-o acuză de 
indisciplină şi depăşirea atribuţiunilor în timpul desfăşurării unei misiuni. 
Deşi locotenentul a solicitat reunirea unei Curți Marţiale, sper că vă dati 
seama că acest lucru este imposibil. Din cauza personalului redus nu avem 
condiţii să întrunim o adevărată Curte Marţială. În primul rând pentru că 
ne lipseşte posibilitatea formării unui juriu competent. După cum ştiţi deja, 
nu avem nici un jurist în unitate care să ne îndrume în această situație. 
Din câte-am întrebat, nici la regiment nu este unul, ci abia la divizie. Şi nu 
ştiu dacă putem expedia acest caz acolo. Din cauza existenţei dinozaurilor, 
am fost sfătuiți să rezolvăm problema pe loc, cu mijloacele noastre, pentru 
că un proces la o Curte Marţială adevărată ar presupune existența unui 
apărător pentru sergent. 

Colonelul părea că vorbeşte ca să se afle-n treabă. Şi nu doar eu, ci şi 
locotenentul şi-a dat seama de asta pentru că, foarte politicos, a cerut 
cuvântul. Când i s-a dat, s-a ridicat ţeapăn în picioare şi, privind furios 
spre mine, a spus: 

— Domnule colonel, refuz să cred că sergentul Amber Blood va rămâne 
nepedepsită pentru această impertinență, doar pentru că are aceste 
animale sub comandă. E ca şi cum am permite unui... a căutat înfrigurat 
cuvântul şi spuse în cele din urmă... unui grăjdar să fie impertinent, 
numai pentru că animalele sale sunt mai deosebite. 

Din ce vedeam, locotenentul Norton rezolva cuvinte încrucişate, iar 
căpitanul medic Henricks butona de zor pe tabletă. Probabil mai căuta încă 
traduceri adecvate pentru cuvintele aflate de la bătrânul vânător care-a 
vrut să mă asasineze. 

Colonelul i-a aruncat o privire blajină, apoi a spus: 

— Singurul mod în care putem pedepsi această impertinenţă este s-o 
condamnăm pe sergentul Amber Blood la zece zile de arest sever. Dar 
rămâne o problemă. Ce se va-ntâmpla cu dinozaurii în tot acest timp. 

Locotenentul a ridicat puţin bărbia şi-a spus: 

— Domnule colonel, bănuiesc că nu vi s-a spus, dar există un set de 
instrucțiuni — un fel de manual de utilizare — care cuprinde toate comenzile 
standard şi, cu ajutorul lor, sunt convins că oricine se va putea descurca 
cu... aceste animale. 

Colonelul mi s-a adresat sever: 

— Ai auzit, sergent? Vei preda manualul cu instrucţiuni locotenentului. 
Voi! se adresă el poliţiştilor militari, vă ordon s-o duceti pe sergent Amber 
Blood în arest. 

Am scos carnețelul cu „instrucțiunile” pentru dinozauri şi l-am pus pe 
birou, în fața locotenentului Gavelson. Apoi am salutat şi m-am îndreptat 
spre ieşire, urmată foarte aproape de cei doi soldați din Poliția Militară. 

Chiar înainte de a ieşi din cort l-am auzit pe locotenentul Gavelson cum 
se plângea colonelului Spruer despre faptul că locotenentul de intendență 
ar trebui să se ocupe de dinozauri şi nu el. Dar nu mă mai interesa nimic: 
aveam zece zile de concediu în care să mă gândesc ce anume se întâmpla 
cu mine. Cu mine şi cu dinozaurii, pentru că-mi dădeam seama că, de la 
apariția lor în viața mea, aceasta a fost dată cu totul peste cap, într-un 
mod la care nici nu mă gândeam în urmă cu numai câteva luni. 

Apoi, chiar dac-am minimalizat atentatul bătrânului vânător Dogon față 
de ceilalți, în sinea mea eram îngrijorată. Cineva voia să-mi ia viața. Cineva 
ştia cum arăt, cu mult timp înainte să mă vadă, şi mai mult decât atât, mă 
considera un pericol pentru lume, luată în întregul ei. Cineva a riscat să 
trimită un bătrân războinic la mii de kilometrii depărtare, ca să mă elimine. 
Că ucigaşul era mai mult o caricatură din ceea ce ştiam eu c-ar trebui să 
arate un asasin profesionist, nu mă liniştea deloc. Data viitoare poate va 
găsi pe cineva mai potrivit. Cum ar trebui să procedez de-acum înainte? 

Am adormit înainte de a-mi putea răspunde fie şi la o singură întrebare. 
Oricum, după multe săptămâni, am avut parte de-un somn adevărat, 
fiindcă atunci când dormeam lângă dinozauri, o parte din mine era mereu 
trează şi atentă la mişcările şi sunetele lor. Chiar şi-aşa, deoarece cortul- 
închisoare se afla la vreo sută de metri distanță de cuşca lor, tot le-am 
auzit pe „fetele” mele cum mă strigă neliniştite, dar m-am prefăcut că nu 
le-aud, mi-am pus perna pe cap şi-am hotărât să le ignor. În curând urma 
să am dreptul la un concediu de două săptămâni şi n-aveam de gând să-l 
ratez numai pentru că ele erau dependente de mine. Va trebui să le 
obişnuiesc să trăiască şi singure, indiferent ce le băgase profesorul Douglas 
în tărtăcuţă. 

Planul meu era bun în teorie, dar prima fisură în el a apărut a doua zi, 
pe la ora zece, când un soldat din plutonul locotenentului s-a prezentat la 

„vorbitor”. Vorba vine „vorbitor”, deoarece cortul avea o singură cameră, 
prevăzută cu patru paturi. În perioada când cineva se afla în arest, doi 
poliţişti militari păzeau, cu schimbul, intrarea în cort. Atunci când soldatul 
şi-a făcut apariția, a fost pus să semneze în registru şi, în timp ce un 
polițist a rămas afară, unul l-a însoțit la mine. Avea în mână carnețelul de 
comenzi pe care i-l dădusem locotenentului Gavelson. 

— Aş vrea să vorbesc singur cu sergentul Amber Blood, i-a cerut 
soldatul pe un ton oficial polițistului care îl însoțea. 

Polițistul a ridicat nepăsător din umeri: 

— Nu se poate. 

În faţa privirii întrebătoare a soldatului binevoi să explice: 

— Aşa spune Regulamentul de Ordine Interioară. "Vizitatorii vor fi însoțiți 
atunci când vizitează un arestat”. 

— Bine, dar de ce? Poate că vreau să-i spun ceva secret... 

Polițistul a ridicat din nou din umeri şi-a spus: 

— Asta nu ne-a mai zis nimeni, dar dacă aşa scrie în regulament, 
trebuie să-l aplicăm. Să nu-i dai cumva domnişoarei sergent o pilă, sau o 
unghieră, care s-o ajute să evadeze... 

Şi eu şi soldatul am privit în acelaşi timp la marginea cortului, pe care o 
boare uşoară de vânt o făcea să se mişte, ridicând-o din când în când de la 
pământ. Cu puţină bunăvoința din partea mea, m-aş fi putut strecura 
liniştită pe-acolo. Cortul, ca şi gratiile cuştii pentru dinozauri, existau 
pentru a ne indica nişte limite, nu pentru a ne împiedica cu-adevărat să 
plecăm, dac-am fi vrut. 

Am studiat fața inexpresivă a polițistului şi nu m-am lămurit dacă a vrut 
să facă o glumă sau ne-a arătat o probă de umor involuntar, aşa că m-am 
hotărât să-l ajut un pic pe soldat. 

— Despre ce-i vorba? l-am întrebat eu. Locotenentul nu reuşeşte să 
scoată dinozaurii din țarc? 

— Exact asta e! a confirmat soldatul bucuros. De azi dimineaţă încercăm 
şi eu şi locotenentul. Dar nu se dau urniti din tarc. 

Am oftat adânc şi i-am arătat carneţelul pe care-l ţinea în mână: 

— Scrie acolo clar: comandantul plutonului se deplasează în fața 
dinozaurului, îl priveşte în ochi şi, pe un ton ferm, îi spune să-l urmeze. 

— Aşa am făcut, dar dinozaurii doar pufnesc şi nu se urnesc din loc. 

— Nu se poate! Aşa ceva n-au mai făcut niciodată. 

Soldatul a ridicat nedumerit din umeri: 

— Aşa a fost, dacă vă spun... Şi locotenentul... apoi încă doi soldați... şi- 
un sergent din pluton... 

M-am concentrat intens, încercând să vizualizez scena, apoi l-am 
întrebat: 

— Stai aşa! Comanda a fost dată din ţarc sau din afara lui? 

Soldatul a început să râdă mânzeşte: 

— Din afara lui. Cine dracu’ mai are curaj să intre la ei, după ce-am 
văzut ce le-a făcut celor din milițiile Interahmwe? 

Am oftat exasperată: 

— Pentru dinozauri, ăia erau duşmani, iar voi sunteţi prieteni. 

M-am mai gândit câteva clipe, apoi mi-a venit o idee şi, în sinea mea, îmi 
venea să fredonez: „răzbunare, dulce răzbunare”. 

Mi-am luat o mină serioasă şi-am spus: 

— Va trebui ca cel mai înalt în grad dintre voi, deci locotenentul 
Gavelson, să intre în ţarc şi să dea comanda de la cel mult un metru 
distanţă, fără să fie un gard între el şi dinozauri. 

— Bine, dar de ce? a întrebat soldatul. Pentru că locotenentul o să mă- 
ntrebe, de-asta să fiți sigură... 

— Fiindcă dinozaurii sunt programațţi să nu vadă nimic din ceea ce este 
în afara țarcului, pentru ca să nu le fie distrasă atenţia de toate fleacurile 
care se întâmplă în curtea cazărmii. 

Oare aşa o fi? Oricum, părea o minciună destul de bună şi care-mi mai 
oferea câteva ore de odihnă, până când locotenentul se va plictisi de 
dinozauri. Sau dinozaurii de el... 

Soldatul a plecat să ducă locotenentului preţioasele mele sfaturi şi 
polițistul militar m-a întrebat bănuitor, înainte de-a mă lăsa singură: 

— E-adevărat ce i-aţi spus? 

Am zâmbit, făcând pe misterioasa: 

— O să aflăm mai târziu! şi m-am trântit înapoi pe pat. 

Au trecut exact trei ore până când soldatul s-a întors, transpirat şi c-o 
figură obosită, urmat îndeaproape de polițistul militar, care părea mai 
degrabă curios, decât dornic să respecte regulamentul. 

— Ei, cum e? l-am întrebat pe soldat, înainte de-a apuca să spună el 
ceva. 

— Nu vor! Nu vor şi pace! Ba mai mult, acum s-au trântit pe jos şi nu 
vor să se mai ridice. 

Asta chiar că era ciudat. Am încercat să recapitulez tot ce ştiam despre 
ei, dar un asemenea comportament nu mi-l puteam explica în nici un fel. 
Parcă, la un moment dat, colonelul Thomson a spus ceva despre momentul 
în care ei se vor convinge de existența mea. Urma să se întâmple ceva, dar 
nu mi-am închipuit că nimeni, în afară de mine, nu-i va putea comanda. A 
spus doar că nu-i poate comanda dacă sunt şi eu de față. Am presupus că, 
în lipsa mea, oricine îmbrăcat în uniformă şi care-a avut un câine în viața 
lui îi poate conduce la fel de uşor ca mine. Se pare că nu era chiar aşa şi 
perspectiva unui concediu apropiat se destrăma rapid, pentru că armata 
americană nu va permite niciodată ca trei animale, pentru care-a cheltuit o 
mulțime de bani, să stea în țarc, nefolosite. Dar asta nu era vina mea şi n- 
aveam de gând să plătesc oalele sparte de profesorul Douglas, sau cine-o fi 
greşit în programarea sau dresarea lor. 

Cât timp m-am gândit la toate astea, soldatul şi polițistul militar m-au 
privit nerăbdători aşteptând o soluție, dar am fost nevoită să ridic din 
umeri: 

— Situația mă depăşeşte. Nu ştiu ce să spun. Să raporteze şi 
locotenentul Gavelson mai departe superiorilor şi să rezolve ei. 

Au rezolvat mai mult de-o grămadă! Colonelul a trimis după mine în mai 
puţin de-o oră. l-am găsit iar pe toţi trei adunaţi în cortul comandantului 
şi, dacă locotenentul Gavelson părea furios, colonelul Spruer părea că se 
amuză în sinea lui. Căpitanul medic butona mai departe tableta părând 
străin de ce se întâmplă în jurul lui. 

— Auzi ce nouă acuzație îți aduce locotenentul Gavelson, sergent Blood, 
spuse colonelul Spruer. Cică ai avea nişte comenzi ascunse şi, folosindu-te 
de ele, ai blocat dinozaurii. Te rog să iei la cunoştinţă că sabotarea cu bună 
intenţie a unui bun al armatei se pedepseşte cu ani grei de închisoare. Ce- 
ai de spus în apărarea ta? 

— N-am cunoştinţă despre nici un fel de comenzi ascunse, domnule 
colonel. De ce nu sunati la cei care-au programat dinozaurii şi să-i 
întrebaţi? 

— Fii sigură că aşa am făcut. Şi ştii ce mi-au răspuns? 

— Nu, domnule colonel. 

— Au spus că eşti singura răspunzătoare de comportamentul 
dinozaurilor. 

Am privit în jur cu prefăcută mirare şi-am întrebat: 

— Nu vreau să fiu impertinentă, domnule colonel, dar vedeţi vreun 
dinozaur prin apropiere? 

Nu l-am lăsat să răspundă şi-am continuat: 

— Cum pot răspunde de ei dacă eu sunt aici şi ei sunt acolo? 

Am lăsat să le pătrundă bine întrebarea în minte, apoi am continuat: 

— După cum bine ştiţi, sunt animale care-au trăit acum 65 de milioane 
de ani, readuse la viață prin procedee pe care nu le cunosc şi nici nu le- 
nțeleg. Cumva au fost făcute să-nţeleagă câteva comenzi. Dar la fel cum nu 
ne putem aştepta la o comportare predictibilă în totalitate nici măcar la 
animalele contemporane nouă, cu-atât mai puţin ne putem aştepta de la 
nişte ființe care-au trăit cu zeci de milioane de ani în urmă. 

Era cel mai lung discurs al meu, dar se pare că l-au înţeles toți, pentru 
c-au hotărât în cele din urmă să mergem cu toţii la dinozauri, să vedem 
cum se comportă. 

Cred că nici un preşedinte de stat n-a fost întâmpinat vreodată cu atâta 
bucurie şi, mai ales, cu-atâta zgomot, cum am fost întâmpinată eu de 
dinozauri. În mod sigur a fost depăşit numărul de decibeli care-a fost auzit 
vreodată în curtea acelei cazărmi. După ce-am reuşit să-i calmez şi i-am 
scos din ţarc fără nici o problemă, colonelul a decis ca până una alta să 
însoțesc şi eu plutonul locotenentului în misiuni, cel puţin până când se va 

dovedi, fără nici o urmă de îndoială, că animalele nu ascultau decât de 
mine. 

— Şi nu uita, s-a întors spre mine colonelul înainte de-a pleca. Să nu 
mai foloseşti niciodată comanda aceea pe care ai folosit-o cu 
locotenentul...care era? 

— Comanda PUSH!, domnule colonel. 

Formam un grup. Eu, Clara şi colonelul şi tocmai dădusem comanda 
ÎMPINGE. Clara a privit spre mine. Era clar că pe mine nu putea să mă- 
mpingă, aşa că şi-a plecat capul imens şi l-a împins pe colonelul Spruer. 

— STOP! am strigat eu, dar era deja prea târziu. Colonelul se aduna deja 
de pe jos. 

Dacă toată lumea se aştepta să dea cu mine de pământ, am avut 
surpriza să-l vedem cum se ridică de jos cu greu, refuzând ajutorul 
locotenentului, care se repezise să-l sprijine. 

— Asta chiar întinde oasele, a comentat el zâmbind strâmb, dar te rog, 
nu mai repeta tratamentul ăsta pe mine. Oricum, ai înțeles ce comandă să 
nu mai foloseşti până la noi ordine... 


1 push — împinge (eng.) 

Capitolul 12 
O moarte stupidă 


Am plecat în patrulare, eu încercând să bag la cap faptul că o comandă 
nu mai trebuia folosită. Din păcate n-am folosit-o, iar acum stau şi mă 
gândesc dacă nu i-aş fi putut salva cumva viața locotenentului Gavelson, 
folosind-o. 

În ziua când s-a întâmplat, totul a mers rău încă de dimineaţă. Soldatul 
Tim Slade, cel care era răspunzător de masa dinozaurilor, a întârziat cu 
hrana şi, deşi n-am văzut personal, am avut impresia că n-a decongelat 
complet carcasele, pentru c-am auzit răgete nemulțumite dinspre tarcul 
lor, dar până am ajuns eu, terminaseră deja de mâncat. Deşi era numai ora 
opt dimineaţa, mi s-a părut că soldatul mirosea slab a băutură şi mi-am 
promis să verific mai atent treaba asta, pentru că numai de un om beat 
prin preajma dinozaurilor n-avem eu nevoie... 

Când am ieşit pe poarta unităţii, unul din dinozauri a călcat un soldat 
din pază, care nu s-a dat la o parte din calea lor suficient de repede, pe 
picior. De obicei dinozaurii erau atenți şi precauti, de parcă şi-ar fi 
cunoscut forța şi greutatea, dar de data asta, chiar la ieşire, locotenentul 
Gavelson s-a găsit să stabilească o nouă ordine de marş, nu cea cu care 
erau obişnuiţi dinozaurii. Cu ochii la el, cea mai mică dintre femele, Linda, 
l-a călcat cu toate cele zece tone ale ei. Norocul soldatului a fost că i-a 
apăsat piciorul numai cu una din gheare, astfel că nu l-a rănit foarte grav. 
După ce-a fost trimis la infirmerie, iar noi ne-am reluat marşul în noua 
formaţie propusă de locotenent, cu el în frunte, am avut un presentiment 
neplăcut. Clara vroia să ia conducerea grupului, aşa cum fusese obişnuită 
la antrenamente, fără să ţină seama că, de data asta, grupul avea o 
componență mărită. Locotenentului i se părea că asta este o adevărată 
insultă, oricum se pare că o lua ca pe-un afront personal, astfel că accelera 
mereu gravimotocicleta şi, în numai câteva minute, erau hăt departe, în 
fața noastră. I-as fi putut ajunge uşor, dar trebuia să am grijă de Linda şi 
de Lidia astfel că, atunci când am fost informaţi că ne apropiem de 
prezumtivul adăpost al traficanțţilor, eram toți într-o stare de iritare 
accentuată. 

Am fost întâmpinați cu focuri răzlețe de armă. Norocul nostru că nu 
erau prea precise şi nici trase cu gândul să ne doboare, ci doar să tragă de 
timp, astfel că ne-am regrupat de-o parte şi de alta a şoselei. 

Tactica de atac, concepută de minţile strălucite care ne conduceau, era 
ca, atunci când eram atacați cu arme uşoare, să ne apropiem la adăpostul 
dinozaurilor şi să-i neutralizăm prin foc, sau să-i luăm prizonieri, dacă era 
posibil. 

În timp ce locotenentul stabilea planul de atac, dinspre traficanţi s-a 
ridicat un steag alb, iar Gavelson a început să jubileze: 

— Se predau. Ticăloşii! Au văzut că sunt depăşiţi numeric şi se predau... 

— Vrem să negociem predarea noastră, s-a auzit o voce dinspre 
traficanţi. 

Mie toată povestea mi se părea cusută cu aţă albă, ca şi cum bandiții 
aveau nevoie de timp ca să ascundă sau să distrugă drogurile. Dar părerea 
mea, deşi era împărtăşită şi de locţiitorul la comandă, un plutonier mai în 
vârstă, n-a fost luată în seamă de locotenent, care s-a ridicat în picioare. 

— Rămâne-ți pe loc! ne-a ordonat el. Mă duc să negociez cu ei. 

— Luaţi-o măcar pe Clara cu dumneavoastră, am spus eu. Dar 
propunerea a fost respinsă cu dispreț. 

După ce s-a depărtat câţiva paşi, i-am făcut semn Clarei înspre 
locotenent şi, de parcă ar fi înțeles ce vroiam de la ea, a început să 
păşească încet, în urma lui. În ciuda situaţiei încordate, văzând-o cum 
calcă, ca o găină pe picioroange, m-a pufnit râsul. Râs care mi-a înghețat 
pe buze când am văzut că steagul alb dispare şi dinspre traficanţi se 
porneşte un foc intens de arme. 

— Adăpostiți-vă! am strigat spre locotenent, deşi era deja prea târziu. S- 
a întors spre mine şi-am văzut cum mai întâi apar iar apoi se măresc trei 
pete de sânge pe vestonul lui, iar el cade la pământ, ca filmat cu 
încetinitorul. 

Dac-aş fi încălcat ordinul colonelului şi mi-ar fi trecut prin minte să-i 
strig Clarei PUSH, sunt sigură că ea l-ar fi împins pe locotenent înainte ca 
gloanțele să-l atingă. Din nefericire, încăpățânarea lui şi ezitarea mea au 
făcut să moară acolo, în drum, sub privirile uimite ale Clarei. 

Ar fi trebuit să judec puţin, ar fi trebuit să dau dovadă de sângele rece 
pe care se presupunea că-l căpătasem de când stăteam în preajma 
reptilelor antediluviene, dar în loc de asta, am țâşnit în picioare şi-am 
strigat un ordin pe care nu-l mai folosisem niciodată. 

— ATAC TOTAL! 

A durat mai puțin de-o jumătate de minut până când cele trei fetițe ale 
mele au ajuns pe sub ploaia de gloanţe în mijlocul traficanţilor, de unde-au 
început să se audă tipete îngrozite. 

M-am ridicat în picioare şi ținând arma neglijent în mână, m-am 
apropiat de adăpostul din care-au tras traficanții. 

— Ai grijă, sergent, a tipat plutonierul Stewart în urma mea, e posibil să 
mai fi rămas vreunul în viață. Dar eu mergeam ca în transă, convinsă că 
numai dinozaurii mai erau vii dincolo de palisadă. 

Aşa era. Bucăţi din bandiți zăceau împrăştiate peste tot şi m-am gândit 
că cei care vor veni mai târziu vor avea mult de muncă ca să reconstituie 
cadavrele. 

Dar atunci nu-mi păsa de asta. M-am uitat absentă în jurul meu, am 
adunat dinozaurii lângă mine, apoi am revenit lângă locotenent şi m-am 
aplecat să-l privesc mai bine. În ciuda sângelui pierdut, fața lui arăta 
colțuroasă şi arogantă chiar şi dincolo de moarte. 

— Prostuțule... am şoptit şi i-am închis ochii. 

O moarte inutilă, dar n-avea să fie singura pe care urma s-o văd în anul 
care trebuia să-l petrec în batalionul care începea să-mi semene tot mai 
mult a batalion de pedeapsă, în loc de batalion de menţinere a păcii. 


Va urma... 

Traducerea: UnCris 


F u= p = UAI 


Un roman care stimulează imaginația... 

Multe dintre episoadele acestei povestiri s-au întâmplat 
și unele dintre personaje au existat... 

dar altele nu... 

„„„sau au existat...? 


„Niciodată în istoria conflictelar OMLANI, 
ATA oameni nu au datorat atât de malt 


ami mimi ATEI de mic de gemeni ak lan” 


Winatan Spencer Churchill, 
20 August 1940 


VP MAGAZIN 


Ryan Clifford COMBAT TEMPORAL 


14 


Norfolk 
Luni, 1 iulie 1940 


Lady Rose Andrews a urcat scările pentru a-i duce un pahar cu lapte si câţiva 
biscuiţi cu ciocolată fiicei sale, Constance. Soțul ei primise acești biscuiţi la minister, 
ca un gest de mulțumire din partea unui american. Era o trataţie rară în aceste 
vremuri dificile. Fiica sa era înnebunită după ciocolată, așa că Lady Rose a păstrat 
toți biscuiții pentru micuță. Constance se juca în camera sa, iar Lady Rose s-a 
apropiat pe furiș de uşă si a întredeschis-o încetişor ca să o poată vedea neobservată 
pe puştoaica de nouă ani. 

Dar, Constance nu se juca deloc. Dormea, culcată în pat, complet îmbrăcată și 
cu pantofii în picioare. Lady Rose a intrat în cameră şi a pus tava cu laptele și 
biscuiţii pe noptiera de lângă pat. Constance avea un aer atât de liniştit stând doar 
întinsă, încât i se păru că ar fi o dovadă de cruzime să o trezească. Așa că Lady Rose 
i-a scos pantofii, a învelit-o cu o pătură luată din dulap, a sărutat-o cu gingăşie pe 
obraz si a ieșit din cameră. Nu era rău să o lase să mai doarmă. 

Ceva mai târziu, când Lady Rose s-a întors din grădină și a urcat din nou 
scările către camera lui Constance ca să vadă dacă i-au plăcut biscuiţii cu ciocolată. 
Spre surpriza sa, Constance continua să doarmă, iar gustarea era neatinsă. Ciudat, se 
gândi Lady Rose. Se apropie de patul lui Constance şi a scuturat-o ușor în timp ce o 
chema pe nume, ca să o trezească. Dar Constance dormea foarte adânc şi împotriva 
scuturatului tot mai hotărât şi a vocii ridicate, a rămas nemișcată de parcă se afla m 
comă. 

Acum, Lady Rose era extrem de alarmată. S-a întors si a alergat pe hol. 

— Doris, DORIS! a strigat-o pe menajera devenită bonă. 

— Da, doamna, a venit răspunsul din încăperea de sub scări. 

— Doris, Constance a dormit tot timpul? 

Neliniștită, Doris a răspuns: 

— Nu înțeleg, ce vreţi să spuneţi, doamnă. Am fost aici, jos, toată dimineaţa, 
rearanjând camera, așa cum ati poruncit. Ce... ce sa-ntâmplat? 

— Doris, Constance nu se trezește. Respiră normal, dar nu se trezește! 

Doris a scăpat pămătuful de pene cu care „ștergea” praful şi a zbughit-o pe 
scară spre Lady Rose. Au intrat amândouă în dormitor si au încercat din nou să o 
trezească pe micuță. Dar, Constance dormea atât de profund încât nu reacționa. 
Lady Rose era acum deosebit de neliniștită. 

* * * 


Doctorul a sosit după vreo două ceasuri și a consultat-o cu atenție pe 
Constance. În prima clipă i-a dat să miroase săruri, dar degeaba. Era vie, dar nu 
reacționa. După treizeci de minute de eforturi exhaustive de a o trezi pe Constance, 
și-a dat verdictul lui Lady Rose. 

— Teamă mi-e să o spun, doamnă, că deși fiica dvs pare a fi în cea mai 
deplină stare de sănătate, se pare că a intrat în comă - iar eu nu pot determina cauza 
sau când şi cum va ieși din această stare. 

Green 1, Tornado Reconnaissance, a virat stânga în urcare la o mie de picioare si 
a redus viteza la trei sute noduri. Echipajul uimit voia să vadă mai bine aerodromul 
Marham. Voiau să se asigure că acesta era într-adevăr Marham, iar după confirmare 
— trebuiau să-i prezinte lui Purple Lead un raport concis. Ceea ce văzuseră ei — și 
continuau încă să vadă - era incredibil și bulversant. 

— Anwar, ești absolut sigur că acesta este cu adevărat Marham? Pentru că 
dacă e așa, suntem în căcat până la chelie! 

Navigatorul, deja oarecum iritat, şi-a confirmat opinia profesională. 

— Sir — se adresă el pilotului Tornado-ului pe care zburau — puţină încredere, 
vă rog; am verificat poziția noastră imediat ce am survolat ţărmul; am făcut update 
la datele Navigatorului Inerţial şi pot semnala trei puncte de reper indiscutabile. 
Acolo, la ora patru, este satul Marham. Puteţi vedea foarte clar Manners Arms — deși 
nu știam că are acoperiș din stuf. Al doilea, Ferma Hutch e la ora unu, solitară, fără 
nimic în jurul ei pe o rază de zece mile. Și, în sfârşit, Râul Ouse drept în faţă la ora 
douăsprezece curgând sub unghi corect. Da, sir, Acesta este cu siguranță Marham — 
ceea ce înseamnă că suntem cu adevărat în căcat până la chelie. 

Pilotul fusese convins încă dinainte de diatriba din scaunul din spate, dar 
oricine poate greşi, aşa că a trebuit să reverifice. 

— OK, Anwar, nu-i nevoie să ceri Sindicatului Navigatorilor să te apere. Te 
cred. Am apucat să văd în treacăt o placă cu literele M-A-R pe peretele exterior al 

Turnului de Control. Însă problema imediat următoare este cum să-i raportăm asta 
lui Todd Morrissey? Pur şi simplu nu va crede. 

— Putem doar să încercăm să-l convingem, a răspuns navigatorul laconic. 

În acea clipă, Al MacDonald a lăsat să-i scape încă o înjurătură. 

— Acu, trag spre noi cu pistoale Verev!. 

O serie de rachete de semnalizare roşii s-au ridicat spre cer dinspre o clădire 
aflată aproape în centrul câmpului. 

— Mda, mai bine ne cărăm de aici și ne reîntâlnim cu Purple. Situaţia 
depășeşte gradul meu. Wing Commander Morrissey va fi extrem de șucărit! 

Tornado a accelerat la trei sute șaizeci de noduri, iar Al MacDonald a apăsat 
pe butonul de emisie a radioului. 

— Purple Leader, Green 1, mă auzi? 

— Afirmativ, Green 1, tare si clar. Marham este gata să ne primească? Aţi 
contactat pe cineva? 

Tonul lui Todd avea o notă din ce în ce mai nerăbdătoare. 

— Àj... oarecum... și da și nu. 

Al MacDonald nu prea ştia de unde să înceapă. 

Todd Morrissey a răspuns sec. 

— Spune clar care-i treaba, Green 1, şi nu te mai învârti în jurul cozii! 

— Biiine, tu ai cerut-o, aşa că te rog să nu tragi în mesager. Am făcut update la 
Nav kit, am stabilit cu precizie coordonatele unde am survolat coasta și am 
identificat cu precizie aerodromul cunoscut sub numele de Marham. 

Al MacDonald făcu o pauză scurtă, apoi i-a dat lui Todd veștile neașteptate: 

— Doar că... RAF Marham, așa cum o ştim noi, nu e acolo. 

— Ce vrei să apui, Green 1 — „nu e acolo” — trebuie să fie. 

În acest moment, a intervenit Yellow 1. 

— Păstrează-ți mintea deschisă, fiule. 

Acum, Tod era cu desăvârșire confuz. De ce-şi băga nasul, din nou, afurisitul 
de tat-su? 

— Green 1, te rog să-ți prezinţi raportul clar şi concis. Nu avem timp pentru 
teatru de amatori. 

Al MacDonald a inspirat adânc și a continuat. 

— Purple Leader, repet, RAF Marham nu se află acolo unde ar trebui să fie. În 
locul ei este o largă zonă înierbată cu o pistă de beton de vreo cinci mii de picioare 
lungime. Se află doar un singur hangar, o dărăpănătură pe post de Turn pentru 
Controlul Traficului Aerian, fără căminul de ofițeri, fără adăposturile din beton 
pentru avioane, fără celelalte clădiri cunoscute ale bazei — doar câteva avioane din 
Al Doilea Război Mondial parcate pe iarbă. Ştim că cineva se află acolo pentru că au 


1 Pistol Verey — lansează rachete luminoase/de semnalizare. 

tras spre noi o serie de rachete roşii de semnalizare. Îmi pare rău, dar asta e 
realitatea — ori o accepti, ori te faci că plouă. 

Mai bine de douăzeci de secunde Todd a rămas fără cuvinte. Simţea tonele de 
întrebări ce s-ar fi vrut puse din avioanele formaţiei. Dar, antrenamentul intensiv şi 
calitatea acestuia au preluat controlul. 

— Formaţia Purple, aţi auzit raportul lui Green 1? Confirmaţi pe secțiuni. 

Formaţia a confirmat. Acum erau cu toţii la curent. Acum, principala întrebare 
rămânea — ce trebuia să facă Todd în continuare? 


* * * 


Nu a avut prea mult timp de gândire —radioul a dat semn de viaţă. 

— Purple Leader, sunt Blue 4 — suntem atacați — cineva trage în noi! Jesus Christ, 
e un Spitfire de la Bătălia pentru Anglia — şi are şi un wingman. Fac manevre evaz... 

Şi radioul a tăcut. 

— Blue 4, eşti OK? Ce se-ntâmplă? 

Todd era acum într-o stare vecină cu nebunia. Se gândea că ori visează, ori e 
pe cale să-și piardă minţile. Nimic altceva nu avea sens! 

Dave Stewart, pilotul de pe Blue 4 striga din nou. 

— Suntem loviți, foc de mitralieră. Cred că Rocky a fost atins. Cupola este 
spartă — shit, iar se năpustesc asupra noastră — nu pot vira mai strâns ca ei. Shit, mă 
catapultez... 

Todd şi-a urlat ordinele. 

— Blue Leader, du-te să-l ajuţi. Blue 2 şi 3, asigură acoperire pentru restul 
formaţiei. 

— Blue 4, mă auzi? 

Nimic. 

— Blue Leader ai contact vizual cu Blue 4? 

— Afirmativ, Purple Leader, jet-ul lui Dave este scăpat de sub control... Shit, a 
percutat apa! 

— Se vede vreo paraşută? 

Blue Leader a răspuns după vreo zece secunde. 

— Nu se vede nici una, Purple Leader, cred că amândoi sunt morți! 

Lumea lui Todd Morrissey se prăbușea în jurul său. Trei camarazi morți, 
radiourile nefuncţionale şi un raport nebunesc din partea lui Green 1. Efectiv îl 
durea creierul. 

— Purple Leader, aici Blue 1, instrucțiuni? 

Todd şi-a adunat toată puterea încercând să pară calm şi a răspuns. 

— Roger, Blue 1, patrulează în zonă si asigură-te că nu se mai apropie nimeni 
de noi. Și stai cu ochii pe nemernicii ăia doi cu Spitfire. Când ajung la Scampton am 
să fac să-i ia mama dracului! 

Acum, prioritatea lui Todd era să calmeze situaţia şi să ducă la sol ASAP toate 
avioanele. Dar unde? Green 3 a spus că Marham a dispărut. Nu-i rămânea decât un 
singur lucru de făcut — trebuia să se ducă el însuşi şi să vadă despre ce-i vorba. 

— Formaţia Purple, aici Purple Leader. Păstraţi-vă calmul și menţineţi poziţia în 
zbor de aşteptare. Secțiunea Blue, mă bazez pe voi pentru asigurarea protecţiei 
formaţiei. Eu mă duc la Marham ca să arunc personal o privire. Red 2, preiei 
comanda. Toate Secţiunile, confirmaţi! 

Au făcut-o cu toţii, în timp ce Todd și Stumpy se îndreptau spre Marham. Era 
un zbor de numai șapte sau opt minute, așa că-și vor primi rapid răspunsurile. 

Şi-atunci i-a venit ideea. Oare de ce nu se gândise mai-nainte? Putea apela pe 
frecvența Guard — frecvența de urgență pe care o monitorizau TOATE avioanele şi 
serviciile de Control ale Traficului Aerian. Ei puteau să-l recepționeze Todd a 
comutat pe frecvența presetată şi a transmis: 

— Apel general, apel general, aici formaţia Purple — cincisprezece — corecție — 
paisprezece avioane în zbor de aşteptare la 2-5 mile nord-est de RAF Marham. 
Suntem în situație de urgenţă si cerem asistență. Mă receptionati? 

Răspunsul a fost aproape instantaneu. 

— Formaţia Purple, aici turnul Marham, ce fel de asistenţă solicitaţi, care este 
aerodromul de pe care ati decolat şi ce tipuri de avioane aveți. 

Todd a lăsat să-i scape un oftat de ușurare zgomotos. 

— Mulţumescu-ţi Doamne! Turnul Marham, de atâta vreme încercăm să 
obținem un contact cu cineva! Suntem treisprezece avioane cu reacţie și unul cu 
turbo-propulsoare. Eu mă aflu acum la trei mile de Marham, pe panta de apropiere. 
Solicităm asistență radar pentru aterizarea la Marham. Am pierdut un avion 
datorită focului ostil deschis de niște Spitfire ce par să facă parte din flight-ul Bătălia 
pentru Anglia. Puteţi, vă rog, să informaţi toate unităţile că noi suntem Formaţia 


VP MAGAZIN 


Ryan Clifford COMBAT TEMPORAL 


Royal FlyPast şi, mai ales, pe idiotul ăla turbat de pe Spitfire? Sugerez să alarmati pe 
careva care să-l „calmeze”! 

În acea clipă avionul lui Todd a survolat pista de la Marham la cinci sute de 
picioare și patru sute noduri. Amândoi, si Todd şi Stumpy, au fost uimiţi de ceea ce 
au văzut. Green 1 a avut perfectă dreptate. Marham pe care-l știau... pur și simplu 
nu se afla acolo. O serie de rachete roșii de semnalizare au fost trase dinspre o 
baracă aflată lângă pistă. Evident, cei de acolo puteau vedea Tornado. 

— Formaţia Purple, aici Turnul Marham, a venit CO aici și va prelua controlul 
asupra situației. 

Todd a oftat și mai ușurat. Acum, enigma urma să fie rezolvată. 

— Formaţia Purple, aici Group Captain Johnson, Comandantul bazei. Mă tem că 
nu vă înțelegem mesajul, flăcăule. Poţi să explici? Îţi vedem zmeul, dar nu-l 
recunoaştem. Sunteţi britanici? 

Stumpy a vorbit primul. 

— Johnson? Unde dracu este CO al nostru, Todd? 

— Taci, Stumpy, pentru numele lui Dumnezeu, încerc să mă gândesc. Ce 
dracu se-ntâmplă? Roteşte-te deasupra aerodromului în timp ce am să văd ce-i de 
făcut. 

Evident, ceva nu era deloc în regulă. S-a înțepat zdravăn cu un pix de la 
costumul de zbor. Nu, nu visa. Singura alternativă — nebunească și absolut 
imposibilă — începea să i se strecoare în minte. 

— Marham, te rog să rămâi în standby treizeci de secunde — BREAK, BREAK? - 
Yellow 5, ai recepționat? 

— Da, fiule. Ceea ce vezi este ceea ce te gândești că este. Ti-am spus să-ți 
păstrezi mintea deschisă. În locul tău, eu i-aş aduce mai întâi pe băieți la sol şi după 
aceea putem discuta și despre asta. Convinge-i pe cei de pe aerodrom să ne lase să 
aterizăm. 

Todd a mai primit un șoc. Se părea că tatăl său știa despre ce era vorba. Acum 
începea şi el să priceapă o grămadă de lucruri. De aceea insistase să participe la 
această misiune şi-i obligase pe toţi să intre în norii de furtună. 

Apoi l-a izbit un alt gând... 

... ohhh, sigur că da — era un fel de test ciudat asupra abilităţilor lui Todd. 
Mda, trebuia să-i dovedească ce fel de „marfă” este. Era unul dintre jocurile lor 
stupide... dar, oare chiar era un joc — cu trei morți? Sau, dacă nu erau morţi, 
însemna că sunt cu toții implicați în treaba asta! 

Dar nu se putea să fie. 

Capul începea să i se învârtă și paranoia se făcea simțită. 


> BREAK — cod în traficul radiofonic prin care se atenționează schimbarea interlocutorului. 

— Roger, Yellow 5, BREAK, BREAK, Turnul Marham, aici Formaţia Purple. 
Afirmativ; suntem britanici, iar misiunea noastră este subordonată direct nivelului 
suprem de Comandă. Solicităm permisiunea de aterizare la Marham. ASAP. 

— Purple, aici Group Captain Johnson. Îmi pare rău, flăcăule, dar am verificat si 
nimeni nu ştie nimic despre voi. Nu vă pot permite să aterizaţi, bătrâne, ati putea fi 
nişte Gerry?. 

Pe când avionul său dădea a treia tură în jurul aerodromului, Todd începea să 
se înfurie. 

— Marham, ce Dumnezeu, suntem britanici şi suntem în budă - lăsaţi-ne să 
aterizăm! 

— Îmi pare rău, flăcău, nu pot - ati putea fi o forţă de invazie — aşteptăm așa 
ceva de destul timp. Blochez pista. 

Todd era tot mai furios şi îngrijorat. 

— Marham, în mai puţin de 3-0 minute avioanele noastre şi echipajele vor 
începe să se prăbușească şi să moară. Pentru numele lui Dumnezeu, lăsaţi-ne să 
aterizăm în siguranţă! 

CO Marham nu s-a lăsat înduplecat. 

— Repet, îmi pare rău, flăcăule, dar alertez vânătorii ca să se ocupe de voi. 

Acum Todd era îngrijorat, furios și începea să se panicheze. Deja pierduse un 
avion. Trebuia să gândească rapid. 

— Ascultă Marham, ne poti autentifica printr-o întrebare dacă suntem 
veritabili? Ceva ce numai un britanic ar putea şti. Vă rog, încercaţi — ce aveţi de 
pierdut? 

— Roger, Purple. Să ne gândim la ceva. Revenim într-o clipă, amice. 

Todd s-a lăsat pe spate în scaunul său. Era ceva de povestit nepoților. Dar, 
până atunci, trebuia să-şi verifice formația. 

— Red 2, verificare status. 

— Roger, Purple Leader, toate avioanele sunt bine, în zbor de aşteptare. 
Combustibil critic în 4-0 minute. 

— Roger, Red 2, recepționat si înțeles. 

Marham a revenit la radio. 

— OK, Purple Leader, o întrebare la care nici un Gerry nu ar putea răspunde pe 
loc. Ai treizeci de secunde ca să-mi dai răspunsul corect. Pe care cinci terenuri de 
cricket joacă Anglia Turneul Ashes? 

Din păcate, Todd Morrissey detesta afurisitul de cricket. Așa că s-a repezit la 
butonul radioului pentru a cere ajutor camarazilor. Dar, înainte de a o face, Yellow 5 
a intervenit. 


3 Gerry — una dintre poreclele dată nemților. 

— Marham, ai răspunsul: Old Trafford, Headingley, Edgbaston, Lords, the 
Oval. Cred că ești mulțumit! 

Todd trase o înjurătură. lar tatăl său... dar, cel puţin, a răspuns blestematei de 
întrebare tip Almanah Sportiv. 

— Roger, Formaţia Purple, ai permisiunea să aterizezi pe aerodromul Middle 
Fleckney, care se află la șase mile sud de Marham. Are o pistă de beton si două 
hangare mari. Dar, te previn, flăcăule, că vă aşteaptă si un comitet de primire, asa că 
fără gesturi prostești. Aveţi permisiunea să începeţi aterizarea peste treizeci de 
minute. 

— Mulţumesc, Marham, vom începe aterizarea peste 3-0 minute la Middle 
Fleckney. 

Todd n-auzise niciodată de acest aerodrom, dar Stumpy l-a întrerupt 
raportând că-l vedea bine spre sud, iar pista părea orientată est-vest. Todd i-a 
mulțumit, apoi a acţionat radioul pentru a transmite instrucțiuni și celorlalți. 

— Formaţia Purple, aici Purple Leader. Începem procedurile de recuperare și 
aterizare la Middle Fleckney — şase mile sud de Marham. Pista 2-7. Eu aterizez 
primul şi am să vă previn asupra problemelor. Atenţie la FOD - s-ar putea să fie o 
mulțime. Nu va fi asistenţă radio şi radar. E timpul să dovediţi că vă meritaţi solda, 
prieteni — confirmaţi. 

FOD erau Foreign Object Damage — mici piese, pietricele, resturi, rămășițe 
obişnuite pe vechile aerodromuri dezafectate. Acestea puteau fi absorbite de 
motoarele cu reacţie cărora le provocau avarii masive. 

După ce toată formaţia a confirmat, Todd a cerut să afle presiunea atmosferică 
la nivelul aerodromului sau OFE4 si a transmis-o și celorlalți pentru a-şi regla 
altimetrele. Așa, puteau executa corect zborul pe panta de venire la aterizare. 
Stumpy a virat spre sud şi a survolat Middle Fleckney. Marham a avut dreptate. 
Exista o pistă betonată a cărei lungime a estimat-o la circa şase mii picioare, două 
hangare imense şi alte câteva construcții. Pista era rezonabil de curată, dar pe 
bretelele de rulare crescuse iarba. La capătul pistei de aterizare era pictat un imens 
2-7 ce arăta direcţia (270%, deci direct est-vest). Aerodromul era liniștit. Sau asa 
fusese. În timp ce-l survolau pentru a opta oară — Todd a văzut o mișcare 
amenințătoare. Vreo douăzeci de camioane mari au tras la marginea pistei și au 
debarcat soldaţi înarmați care au ocupat poziţii defensive. 

Aceștia erau, cu siguranță, comitetul de primire. 

QFE — referire, în codul Q utilizat de piloţi și controlorii de trafic aerian, la presiunea atmosferică, respectiv setările altimetrului. 

Middle Fleckney 
1 iulie 1940 


— Purple Leader, aici Yellow 5, mă auzi? 

Todd s-a străduit să-și controleze mânia crescândă ce i-o provoca tatăl său. În 
mod evident, el știa ceva — sau, mai degrabă, știa totul legat de dezastrul acesta — și 
în mod voit nu spunea nimic. Dacă nu poți avea încredere în propriul tată, atunci în 
cine mai poti crede? 

— Roger, Yellow 5, ce alte surprize mai scoţi din mânecă? 

Todd abia dacă își mai disimula sarcasmul din voce. 

— Purple Leader, din acest moment preiau eu controlul acestei formaţii. Fiecare 
flight Purple — confirmaţi. 

Toţi au rămas tăcuţi câteva secunde. Evenimentele se desfăşurau prea repede 
pentru Todd. Într-un fel se simțea mulţumit că a fost eliberat de comandă - dar 
mândria... durea. Oricum, Todd a transmis prin radio: 

— Purple Leader, luat la cunoştinţă — Yellow 5 a preluat comanda - Formaţia 
Purple, confirmaţi. 

Instantaneu, au urmat răspunsurile celor douăsprezece avioane rămase. Yellow 
5 — AVM Morrissey - era de-acum cel ce conducea show-ul. Ce va face în continuare? 
Todd n-a trebuit să aştepte decât câteva minute pentru a afla. 

— Formaţia Purple si Marham Controlul de la sol, aici Yellow 5, Air Vice 
Marshal Morrissey la comandă. Toate paisprezece avioane vor ateriza la Middle 
Fleckney, iar echipajele vor rămâne la bord cu motoarele oprite, până la noi ordine. 
Marham, vă sugerez să contactaţi imediat Downing Street — vreau să vorbesc cu 
Prim Ministrul cât se poate de repede. Over. 

E-he-hei! Tatăl lui Todd era băgat până la gât în treaba asta! Să fie o lovitură 
de stat militară? Nu, nu se putea! Idei care de care mai ciudate îi treceau prin minte 
lui Todd, în timp ce tatăl său vorbea din nou. 

— Purple Leader, aterizezi primul și coordonezi recuperarea celorlalte 
treisprezece avioane. Eu nu o pot face de aici. 

— Roger, Yellow 5, suntem pe finalul pantei, trenul de aterizare scos, pista 2-7, 
QFE 1-0-2-3. Vom rula afară de pe pistă la prima ieșire și vom executa de acolo 
controlul aterizărilor celorlalți. Pare să existe o parcare cam la jumătatea pistei. 
Avioanele pot parca acolo, în ordinea sosirii. Fiţi preveniți că avem un comitet de 
primire de vreo două sute de soldaţi echipați în uniforme de pe vremea lui babacu'. 
Băgaţi de seamă, sunt înarmaţi până-n dinţi! 

Formaţia Purple a confirmat, iar Marham a intervenit şi le-a alocat o frecvenţă 
discretă VHF pentru manevrele de aterizare. 

— Aceasta este frecvența voastră operațională secundară, Purple. Nimeni 
altcineva nu va auzi ce se-ntâmplă. 

Yellow 5 a vorbit din nou. 

— Marham, aici Yellow 5. V-aş fi recunoscător dacă controlorii de zbor de la sol 
vor ţine la distanță de noi avioanele Apărării Aeriene. Am pierdut deja un avion în 
friendly fire”! 

— Roger, Yellow 5, acum zona este liberă! 

Mai bine mai târziu decât niciodată, se gândi Todd, pe când Stumpy ateriza 
avionul la capătul pistei 2-7 de la Middle Fleckney. Pista era mai puţin nivelată 
decât cele cu care era obişnuit, dar era largă si aproape lipsită de FOD, ceea ce era 
surprinzător. Au cuplat reversoarele de tracţiune, încetinind rapid. Când Stumpy a 
ajuns la prima bretea de ieșire de pe pistă, a virat stânga complet 1800, aşa încât 
botul avionului a ajuns către centrul aerodromului. De aici putea vedea avioanele ce 
veneau la aterizare, le putea dirija către cea de a doua bretea de ieșire și îndruma 
către parcarea aflată acum în stânga sa. Era o suprafață largă, betonată, foarte 
convenabilă pentru acest scop. 

După ce Stumpy a oprit motoarele, a pornit APU (generator electric auxiliar) 
pentru a putea folosi radioul la îndrumarea celorlalți din formaţie la aterizare, fără a 
descărca bateriile. Când însă au oprit, douăzeci de soldaţi, bine înarmaţi, au 
încercuit avionul. Era o amestecătură de oameni, unii adolescenţi, dar mulți alţii 
erau soldați bătrâni, dotați cu o întreagă panoplie de arme. Todd nu a vrut să-şi 
asume nici un risc. A urmat sfatul tatălui său şi a rămas în cockpit, în siguranță. Dar 
trebuia să comunice cu aceşti oameni. A scris un mesaj concis, cu majuscule, pe 
spatele mapei pe care o avea în cockpit. 


„VĂ ROG SĂ NU VĂ ALARMATL 
SUNTEM PRIETENI. SUNTEM MEMBRI RAF. 
ŢINEM GENERATORUL ELECTRIC AUXILIAR 
ÎN FUNCȚIUNE PENTRU A PUTEA 
| COORDONA ATERIZAREA CELORLALTE 
AVIOANE. VĂ ROG, FACEŢI SEMN CU 
DEGETUL MARE DACĂ TOTUL ESTE OK.” 

Soldatul de jos — un sergent, după cum îl 
identifică Todd - a citit mesajul fără grabă și a 
ridicat degetul mare. Apoi s-a îndepărtat 
alergând, iar după două minute a revenit cu propriul său mesaj scris. 

„NU ÎNCERCAŢI SĂ PĂRĂSIŢI AVIONUL SAU SĂ-L MUTAȚI. DACĂ O 
FACEŢI, DESCHIDEM FOCUL ASUPRA VOASTRĂ.” 


5 5 2 sa Ya: A 
Friendly fire — foc de arme executat de proprii camarazi și care poate provoca rănirea/moartea. 

Prietenoasă gașcă, se gândi Todd. Dar a făcut cu mâna un semn de 
încuviințare. Vor rămâne în aşteptare până la noi ordine. Oricum, trebuia să stea la 
radio pentru a transmite instrucțiuni stolului său, care începea manevrele de 
aterizare. Şi-a dat seama că echipa sa suferea, fiind probabil în stare de șoc și 
dezorientare. Era bine să fie recuperați cât mai repede cu putință. Mai trebuia luată 
în considerare și cantitatea de combustibil, care, la Tornado era desigur foarte 
scăzută. 

— Formaţia Purple, aici Purple Leader aflat la sol la Middle Fleckney. Pregătiţi- 
vă pentru aterizare. 

Todd a transmis latitudinea și longitudinea aerodromului împreună cu o 
scurtă informare privind situaţia. Formaţia va ateriza în ordinea Flypast. Tornado 
primele, urmate de Canberra, apoi de VC10, iar ultimul va fi C-130 cu tatăl său la 
bord. Echipajele au confirmat, estimând că primul Tornado va ateriza peste opt 
minute. Marham a confirmat de asemenea. 

În următoarele cinci minute Todd a avut timp să se gândească la cele 
întâmplate în această dimineaţă. Și-a reamintit avertismentul tatălui său „fii deschis 
la minte”, dar deşi putea vedea ce s-a întâmplat, pur şi simplu nu putea să CREADĂ! 

— Stumpy, eşti sigur că nu visăm? 

— Să fiu al dracu dacă-mi pot da seama. Ar însemna că visăm cu toţii același 
coşmar. Nu, asta e realitatea și dacă e ceea ce cred eu că este — suntem într-un mare 
rahat! 

Todd a fost de acord. Toată povestea era bulversantă, iar trei oameni muriseră 
deja. Ceva era sigur, tatăl său trebuia să dea o grămadă de explicații. 

Gândurile lui Todd au fost întrerupte de un apel radio. 

— Purple Leader, aici Red 2 pe pantă, trenul de aterizare scos. 

— Red 2, liber la aterizare, vânt calm. 

Todd a soptit o rugăciune. Să sperăm că toţi vor ateriza cu bine. 

Undeva sub Downing Street 10 
Luni, 1 iulie 1940 


Prim Ministrul tocmai trăgea un pui de somn. Putea adormi instantaneu în 
orice clipă și întotdeauna cu același efect. Chiar și numai cincisprezece minute de 
somn îl revitalizau complet şi putea continua o activitate continuă de douăzeci şi 
patru ore dacă era necesar. 

A sunat telefonul. Se ridică din patul de campanie și ridică receptorul. Rămase 
tăcut în timp ce interlocutorul îi transmitea mesajul ce a durat aproape două minute. 
Apoi, PM și-a chemat secretara particulară căreia i-a dat ordine pe un ton răstit. 

— Adu o maşină, cu escortă de poliție. Informează aerodromul Croydon că 
avem nevoie de un avion cu care să zburăm la Norfolk imediat ce sosim acolo — 
probabil în mai puțin de un ceas. Sună-l pe Dowding și spune-i că ne întâlnim la 
Croydon. Nu accept nici o scuză — TREBUIE să fie prezent acolo. Noi plecăm în cinci 
minute. 

Secretara a ieşit. Ştia că Prim Ministrului nu-i plăcea să repete dispoziţiile sau 
să i se pună întrebări. A învăţat acestea chiar din prima sa zi de serviciu. 

PM s-a îmbrăcat repede și a urcat la parter. Mașina aştepta împreună cu patru 
polițiști pe motociclete. Mașina a întors cu 1800 şi a demarat în trombă în direcția 
aerodromului Croydon. 

Treizeci de minute mai târziu PM se afla într-un DC-3 alături de Air Chief 
Marshal Dowding. Secretara lipsea, precum și oricare alți oficiali locali. Cei doi au 
șezut tăcuți până la decolarea avionului. După alte cinci minute Winston Churchill 
s-a întors spre Air Marshal şi i-a şoptit cu un aer incredul: 

— Dowding, s-a întâmplat ceva extraordinar — ceva ce ar putea fi răspunsul la 
rugile noastre. 

Middle Fleckney 
1 iulie 1940 


Todd Morrissey se uita în stânga avionului său. Treisprezece avioane erau 
aliniate cu precizie militară în parcarea de lângă pistă. Fiecare avea motoarele oprite 
și era înconjurat de soldați înarmaţi. Doar pe avionul lui Todd continua să 
funcționeze APU. C-130 Hercules era singurul care încă se mai afla în aer, iar Todd îi 
putea vedea luminile de aterizare la vreo trei mile depărtare, pe panta finală. 

Poate că acum va primi nişte răspunsuri din partea tatălui său. Todd avea de 
pus o grămadă de întrebări dificile, între patru ochi. 

C-130 a aterizat și a rulat repede până la oprire. A urmat calea celorlalte 
avioane și a parcat la capătul liniei. Şi-a oprit motoarele, urmat imediat și de APU 
lui Todd. Acesta a verificat formaţia din punct de vedere al securităţii. 

Pilotul de pe Blue 2 i-a adresat întrebarea aflată pe buzele tuturor. 

— Ce mama dracu’ se-ntâmplă, Purple Leader? 

— Al dracului să fiu și eu dacă pricep ceva! Știu la fel de multe ca oricare 
dintre voi. Dacă vreți răspunsuri, cereţi-le lui Air Marshal — are o grămadă de dat! 

Tatăl lui Todd a intervenit în eter pe un ton teribil de serios. 

— Formaţia Purple, aici Yellow Leader, comutaţi pe frecvenţa TREI. ACUM! 

Acesta era ordinul ca fiecare avion să comute radioul pe o frecvență 
prestabilită, pe care Marham nu putea asculta. AVM a verificat echipajele și a făcut 
o scurtă informare. 

— Formaţia Purple, aici Yellow 5. Toate echipajele vor rămâne în avioane până 
la noi ordine. Nu părăsiți avioanele, nici nu ridicați măcar cupola cockpit-ului. Nu 
faceți conversații cu personalul de la sol. Veţi primi răspunsuri la toate întrebările 
imediat ce rezolv situația securităţii. Și sper că aceasta se va întâmpla imediat după 
ce voi vorbi cu Prim Ministrul — care, probabil, se află la bordul lui DC-3 ce tocmai 
vine la aterizare. 

Toate capetele din fiecare carlingă s-au întors simultan către dreapta pentru a-l 
vedea pe Dakota“ aterizând. 

DAKOTA! 

De ce dracu zbura PM cu o vechitură de Dakota? Cu siguranţă că Queens Flight? 
i-ar fi putut pune la dispoziţie lui John Major ceva adecvat! Oamenii din echipaje 
deveneau tot mai confuzi. Ce mama dracului se întâmpla? 

DC-3 a rulat până la capătul pistei apoi s-a întors către rândul de avioane 
staționate în parcare. A oprit în dreptul lui C-130 şi şi-a oprit cele două motoare cu 
elice. Ușa s-a deschis și o scară pliabilă s-a desfăşurat în jos, până la pista betonată. 
După zece secunde a ieşit o siluetă urmată de un tip înalt, în uniformă de Air 
Marshal. Dar toate privirile erau fixate pe omul din față. Uşor adus de umeri, cu 
pardesiu şi pălărie Homburg, fuma un trabuc gros. 

Todd clipi incredul. Dacă n-ar fi ştiut că e imposibil, ar fi putut jura că se holba 
la Wiston Churchill. 


* * * 


Churchill și ofițerul RAF s-au îndreptat spre cockpit-ul lui C-130 şi au 
schimbat câteva cuvinte cu echipajul. Apoi Churchill a dat roată avionului până la 
partea din spate şi a rămas nemișcat în timp ce rampa se deschidea încet. În acest 
timp de uita la formele aparatului, minunându-se de designul lui, de puterea 
motoarelor şi se gândea în sinea sa la avantajul pe care i l-ar fi dat la efortul de 
război. 


c Douglas DC-3 — avion de linie și cargo, bimotor, cu elice. A fost în serviciu în anii WWII și mult timp după aceea. 
7 Queens Flight — (The Royal) Squadron No. 32 RAF. Unitatea ce asigură transportul aerian al membrilor familiei regale britanice. 

Când rampa din spate a atins solul, pe ea stătea o figură solitară în uniformă 
RAF de ceremonie - Sir Henry se pregătise pentru o asemenea eventualitate. Înainte 
de a face vreo mișcare un ordin strigat tare a venit din partea unui căpitan din 
Army. 

NU MIŞCA. PUNE MÂINILE PE CAP. EȘTI ÎNCONJURAT. Al ÎNŢELES? 

Air Vice Marshal Morrissey s-a conformat imediat si le-a strigat la rândul său 
celor din C-130 să rămână aşezaţi. Dar, Churchill l-a întrerupt pe căpitan. 

— Căpitane, linişte, te rog. Mă ocup eu de toate astea. Tu doar acoperă-mă. 
Puteţi să lăsaţi mâinile jos, sir, şi coborâţi pe pistă, vă rog. 

AVM s-a liniştit si a coborât de pe platformă. 

— Vă mulţumesc foarte mult, domnule Prim Ministru. Nu avem intenții 
agresive. Toţi suntem membri în Royal Air Force şi suntem la dispoziția dvs. Vă rog 
să luaţi la cunoştinţă faptul că am la bord un decedat si un rănit grav. Pot să cer 
asistență medicală pentru el? 

Churchill s-a adresat imediat căpitanului din Army. 

— Căpitane, ia doi oameni și scoate-l pe rănit din avion. Acordă-i oricât prim 
ajutor poti până ce-l preia un medic. 

Ordinul a fost executat rapid și cu eficiență, după care AVM Morrissey s-a 
apropiat de PM. A salutat scurt, iar Churchill i-a întins mâna. Morrissey a scuturat-o 
ferm. Dowding rămăsese la doi pași în spatele PM și nu scotea o vorbă. 

— Bine ati venit! i-a urat PM. Cred că avem multe de discutat! 


* * * 


Morrissey la urmat pe Prim Ministru în Dakota, urmaţi îndeaproape de 
Dowding. Patru soldaţi înarmaţi s-au apropiat de avion, luând poziţii defensive. 
Apoi, după ce s-a aşezat, Churchill a pus prima întrebare. 

— Cine sunteţi, Air Vice Marshall? 

Morrissey a inspirat adânc și a început să vorbească. Așteptase aproape 
treizeci de ani să-şi țină discursul şi-l repetase de multe ori. Dar acum nu-și putea 
aminti nici un cuvânt. Cu toate acestea, a înghiţit în sec, s-a calmat şi a început: 

— Sir, mă numesc Henry Morrissey. Sunt Air Vice Marshal în RAF şi comand 
această formaţie de avioane. Noi, domnule Prim Ministru... suntem din viitor — din 
anul 1992 ca să fiu mai exact. 

Dowding interveni pe un ton disprețuitor. 

— Ce povestioară abjectă. Din viitor... Ştim totul despre experimentele voastre 
cu avioane reactive. Sunteţi germani veritabili, iar asta este doar o altă şmecherie 
germană. 

Morrissey a încercat să continue, dar Churchill l-a întrerupt. 

— Liniște, Dowding și lasă omul să continue. Şi nu fi atât de naiv. Cum pot fi 
explicate avioanele de acolo? Sunt mult mai avansate decât orice putem noi — sau 
naziștii — visa măcar!... Te rog, continuă, Morrissey! 

Dowding s-a înroșit la faţă si s-a așezat din nou în scaun, după mustrarea 
primită. 

— Sir, vă asigur că, după cum foarte bine se poate vedea, noi suntem din 
viitor. Am decolat în această dimineață, în 1992, de la baza RAF Marham într-un 
exercițiu de antrenament cu ceremonia FlyPast pentru Regina Elizabeth II, fiica 
Regelui dvs. Dar, am întâlnit o furtună puternică deasupra Mării Nordului, în 
apropiere de Cromer și am fost trimişi înapoi în timp, aici, după o enormă lovitură 
de trăsnet. Am fost paisprezece avioane, dar unul a fost doborât de atacul unui 
Spitfire. Echipajul este dispărut, presupus mort. 

— Regret acest fapt, Air Marshal, dar nu poti învinui pe nimeni pentru cele 
întâmplate. Am fost atacați de multe ori în ultimele săptămâni de către un avion 
reactiv fantomă decolat din Germania. Piloții de pe Spitfire doar și-au făcut datoria! 

— Suntem conștienți de acest fapt, domnule Prim Ministru, dar pierderea 
camarazilor este dureroasă şi poate doriţi să ştiţi că în 1992 un avion Tornado - jet-ul 
mai mic — costă douăzeci de milioane de lire sterline. 

Churchill deveni absolut incredul. 

— Douăzeci de milioane zici. Sfinte Dumnezeule! Dar noi vom pierde mulți 
băieți și avioane înainte ca războiul să se sfârșească, așa că nu avem timp să ne 
plângem de laptele vărsat — nu-i aşa, Dowding? Oricum, ordonă ca Coastal Command 
să-i caute pe cei doi aviatori. 

Dowding a confirmat, în timp ce Morrissey continua. 

— Domnule Prim Ministru, trebuie să vă mai spun ceva, pentru a putea 
înțelege pe deplin scopul acestui eveniment. Ştiam că aceasta urmează să se 
întâmple. 


* * * 


Puţine lucruri îl uimeau pe Winston Churchill. Avusese parte de o viață 
aventuroasă în care a văzut destule minunăţii și oribilități. Cu toate acestea ultimul 
comentariu l-a surprins lăsându-l confuz. 

— Ştiaţi... cum ai putea ști... evident, aţi fi evitat o asemenea calamitate, dacă 
ati fi știut. 

— Exact aceasta este problema, domnule Prim Ministru. Britanicii din 1992 
celebrează anual o mare victorie obținută de RAF împotriva Luftwaffe în iulie, august 
și septembrie 1940. Dar, în viitor există doi oameni care știu că această victorie a fost 

posibilă numai datorită unei incredibile succesiuni de evenimente — iar venirea 
noastră, domnule Prim Ministru, este începutul. 

— Cine este cealaltă persoană? s-a repezit PM. 

— O fetiță, pe nume Constance Andrews, care locuiește nu departe de aici. La 
Havelock Manor, lângă Feltwell. Dacă trimiteţi pe cineva acolo, veți descoperi că în 
această dimineaţă, cam pe la ora 11:00, a intrat într-o misterioasă stare de comă. Vă 
rog să verificaţi — asa se va adeveri și povestea mea. 

Churchill medită câteva clipe, apoi se adresă lui Dowding. 

— Trimite o mașină sau un motociclist la Havelock Manor ca să verifice 
această afirmaţie. Imediat! 

Dowding se ridică, îndreptându-se spre uşă. După ce a dat ordinele s-a întors 
la scaunul său. 

— Va dura cam 45 minute ca să aflăm răspunsul. 

Încă mai era foarte sceptic. 

— Între timp, domnule Prim Ministru, a intervenit Morrissey, sunt câteva 
măsuri pe care ar trebui să le luaţi, referitor la securitate. 

Churchill s-a zburlit — nu era obișnuit să i se impună ce trebuie să facă. Voia 
întotdeauna să deţină controlul. 

— Știu, Air Marshal, ştiu! 

S-a întors din nou spre Dowding și i-a dictat o listă lungă de instrucţiuni. 

— În primul rând, trebuie să menţinem secretul asupra chestiunii. Gerry nu 
trebuie să afle nimic - si nici opinia publică. Convoacă-l pe Comandantul Poliţiei 
Militare. Cere ASAP un detașament de 100 oameni. Între timp nimeni, NIMENI, nu 
părăseşte acest aerodrom. Toate telefoanele de campanie trebuie confiscate şi aduse 
aici. Poliția Militară va înconjura aerodromul și va aresta pe orice iscoditor. Va face 
uz de armă dacă este necesar. Apoi, personalul din Turnul de Control Marham 
trebuie arestat și închis la izolare. Voi reanaliza soarta lor. În sfârșit, trebuie să 
ascundem aceste avioane - ai vreo sugestie Morrissey? 

Henry Morrissey lăsă să-i scape un oftat de ușurare. Churchill a reacționat așa 
cum știa el că va face. 

— Domnule Prim Ministru, cele două hangare mari de pe acest aerodrom ar 
trebui să fie suficient de largi pentru toate avioanele noastre. Sunt la curent cu 
activitatea ce s-a desfășurat aici. Ştiu și că aceste hangare au fost folosite pentru 
operarea dirijabilelor. De aceea sunt ideale pentru noi. Piloții noștri pot duce 
avioanele în hangare — așa că nu va fi nevoie de remorcare. 

— OK, aşa vom face. Dowding, vezi ce probleme mai apar și rezolvă-le. Și nu 
accepţi nici un NU ca răspuns. Problema are prioritate absolută. 

Churchill se afla acum în elementul său. Acum va avea mai mult timp pentru 
a-l interoga pe Morrissey ca să afle adevărul. Incă nu avea deplină încredere în acest 
om şi nici nu credea întru totul povestea sa neplauzibilă — dar ce altceva putea face? 


* * * 


Privind întreaga activitate din prizonieratul temporar al carlingii, Todd 
Morrissey devenea clipă de clipă tot mai frustrat. De fapt, abia îşi mai putea stăpâni 
mânia. Deja se luase-n coarne cu Stumpy, care acum stătea tăcut și morocănos în 
scaunul din față. Vorbise de câteva ori cu cei din avioanele celelalte și ştia că şi ei 
sunt foarte iritați. Mai era îngrijorat și pentru unii specialiști ceva mai bătrâni din 
echipajele de pe Canberra. Unii aveau aproape șaizeci de ani și îşi făcea griji în 
legătură cu sănătatea lor. Trecuse mai mult de o oră de când aterizaseră şi, pe bune, 
chiar şi el ajunsese la limită. Dacă în zece minute nu va avea parte de ceva acțiune, 
va iniția el însuși câteva măsuri preventive. Care anume, era de discutat. Ar trebui 
să încerce să coboare din avion? Poate că nu, pentru că soldaţii de afară aveau un 
aer foarte hotărât. Să pornească motoarele și să decoleze? Nu, ar însemna că 
dezertează şi-și abandonează oamenii. Nu putea face aşa ceva și oricum l-ar fi 
doborât. 

Dar, chiar pe când Todd îşi analiza opţiunile, radioul a revenit la viaţă. 

— Formaţia Purple, aici Yellow 5, confirmaţi recepţia. 

Din fericire, toate avioanele își puteau folosi radiourile — acumulatorii nu se 
descărcaseră încă — asa că au confirmat cu toţii. 

— Roger; Purple, stand by pentru instrucţiuni. Toate avioanele pornesc 
motoarele si rulează către hangarul mare aflat de cealaltă parte a pistei. Ordinea 
priorităţii — VC-10, Hercules, ECM, toate PR-9, Recce, ADV şi Bomber. Purple Leader 
trebuie să se dea deoparte pentru a permite accesul. După intrarea în hangar se 
manevrează boturile către ieşire. Este suficient loc înăuntru — acest hangar este de 
aproape trei ori mai mare decât cele cu care sunteți obișnuiți. După aceea, toate 
echipajele opresc motoarele și sistemele de bord, DAR RĂMÂN LA BORDUL 
AVIOANELOR până la semnalul meu. AŢI ÎNŢELES? CONFIRMAŢI! 

Deja oamenii se aflau într-o stare vecină cu șocul, deci au răspuns ca oile, la 
grămadă. Piloții au început să pornească motoarele, iar Stumpy a rulat din cale 
pentru ca să poată trece VC-10. El și cu Todd au rămas liniștiți în timp ce avioanele 
rulau pe lângă ei unul câte unul spre hangarul cel mai mare dintre cele două aflate 
dincolo de pistă. Uşile acestuia erau complet deschise și șase oameni din Hercules îl 
dirijau, supravegheați de gărzi înarmate. Fiecare dintre cei șase au făcut gesturi 
întrebătoare în momentul când au trecut pe lângă Todd, dar tot ce a putut face 
acesta a fost să zâmbească amar, dând din cap. Ştia la fel de multe ca și ei. Când i-a 

venit rândul, Stumpy a eliberat frânele și a rulat docil în vechiul hangar. În urma sa 
ușile uriaşe au început să se închidă și până ce avionul a stopat și și-a oprit 
motoarele, AVM Morrissey se afla în față împreună cu cineva ce semăna izbitor cu 
Winston Churchill. Simţea că înnebunește! 


- Va urma — 

Cronicile Samirului 


Texte cata de Luminita Dobna din paginile învelite de veme ae 
Citar celem can încă mar ceud în agende, celor cu pirit de îrwingătm. 


V 


Doar un trecut nu îi ajunge 


din cumplitul coşmar. Cu privirea plină de spaimă şi 

gâtlejul zgâriat de violența urletului slobozit, s-a ridicat 
brusc de pe pernă, ca o păpuşă cu arc. Nu îndrăznea să-şi mişte 
ochii. Fantasmele desprinse din pânzele Şahonei încă îi răneau 
retina. Fruntea îi era înghețată sub sudoarea rece. O mână uşoară 
ca un fulg i-a atins umărul şi l-a împins cu blândeţe înapoi pe 
pernă. Aceeaşi mână albă îi ştergea broboanele ce-i şiroiau pe 
frunte. 


O de foc ai krastarului întunecat l-au smuls pe Sonje 

— .— Trebuie să fi fost o aventură pe cinste de-ai asudat asa - s-a 
auzit vocea ştrengărească a curierului-aripă Tiamar. 


În loc de răspuns, ucenicul i-a prins mâna. Voia să se asigure 
că e reală. 


— Gata, gata. Eşti în siguranţă... Şezi binişor. 


Chipul calm al lui Tiamar avea darul de a-l linişti pe Sonje. 
Înghiţea lacom aerul umed şi rece încercând să-şi domolească 
ritmul nebun al inimii. 


Încăperea în care se afla îi era cu totul străină. Globuri mici, 
mate, aruncau o lumină lăptoasă pe pereţii care păreau făcuți 
dintr-o pânză aspră ca de sac. Dacă nu ar fi fost tavanul cioplit 
grosolan în stâncă, ar fi putut spune că se află într-un cort. Nici 
urmă de geamuri. În loc de uşă, o perdea dintr-o împletitură rară 
de fibre vegetale lăsa să treacă lumină din încăperea vecină de 
unde se auzea murmur de voci. | 


— Te-a înspăimântat bine Mărita Noastră Ţesătoare, a spus 
într-o doară Tiamar care s-a ridicat de pe scăunelul de lângă pat 
şi i-a turnat apă într-o cană de lut ars. 


L-a ajutat să se aşeze la marginea patului şi i-a dat să bea. 
Sonje a rămas o vreme cu privirea spre podea. Cu coada ochiului 
încă mai vedea vârtejul nebun de fantasme. Ceva din interior îi 
spunea că toate acele imagini aveau o mare importanţă şi că va 
avea nevoie de ele mai târziu. Simţea nevoia să pună totul pe 
hârtie ca nu cumva să uite vreun detaliu. Întreaga întâmplare îl 
intriga şi trebuia să găsească răspunsuri. Şi-a coborât tălpile 
goale pe podeaua ciudat de caldă şi a lipăit clătinându-se până la 
o măsuța mică pe care zăcea caietul lui de însemnări. Fără să-i 
spună o vorbă, Tiamar i-a pus pe masă ceva de-ale gurii, deşi 
bănuia că tânărul cronicar le va ignora cu totul, i-a ciufulit 
prieteneşte părul ud lipit de ţeastă, apoi s-a îndepărtat cu pas 

„În faţa foii albe gândurile i se buluceau în minte, zbierând să-şi 
croiască drum spre mâna care aştepta cuminte. Potopul de 
cuvinte amestecate îl împiedica pe tânărul cronicar să se adune. A 
decis să ar fi mai bine să deseneze ce a văzut şi aşa a început să- 
şi aştearnă aventura pe hârtie. 


Cu fiecare desen şi fiecare rând, Sonje căpăta tot mai multă 
siguranţă.  Retrăia cu maximă intensitate fiecare amintire 
creionată pe pagină şi mâna grăbită umplea caietul cu 
repeziciune. Gesticula de parcă povestea unui ascultător nevăzut 
şi zâmbea mulțumit când termina câte-o pagină. 


— Ce face? a întrebat îngrijorat Kayam. 


— Scrie, a răspuns simplu Tiamar şi a dispărut în altă încăpere 
din labirintul de sub munte. 


— E bine, înseamnă că şi-a revenit. A trecut prin multe, 
sărmanul. Si toate grămadă..., a spus bătrânul clătinând 
moşnegeşte capul. Căutătorule, bag de seamă că norocul şi 
năpasta tin bună tovărăşie învăţăcelului nostru. 


— Kayam, ştii bine că oţelul nu se căleşte decât cu foc şi apă. 


— Că bine zici, frate Gren. Măcar de n-ar fi în zadar. 


S-a întors către masa din mijlocul camerei şi l-a invitat pe Gren 
să-i urmeze exemplul. 


— Acum că s-a mai aşezat colbul în stepă, hai să desluşim 
mesajul ţesătoarei. 


Căutătorul-Arhivar a scos de sub mantia-i brodată cu mii de 
cuvinte un petic de hârtie şi un meslit. A purtat ingeniosul 
dispozitiv pe deasupra hârtiei, înainte şi înapoi. Un mănunchi de 

"raze subţiri, roşii, au jucat o vreme pe fața hârtiei lăsând în urmă 
un scris mărunt, cu slove caligrafiate artistic. 


„Flăcăul nostru-i oaspete de soi, 
Mă-ncred şi-mi pun nădejdea-n voi, 
Să mi-l şcoliți cum se cuvine 
Pentru războiul care vine. 
Fiţi ageri! În vene, aprig timp îi curge. 
Doar un trecut nu îi ajunge! 
Cu strămoşii lui Arnor împarte acelaşi sânge. 
Cu grijă, de luptă mi-l gătiți 
Ca pe-un krakstar cu colții ascuțiți. 
În EL găsiţi unelte croite pe măsură. 
Dati zor! E vremea de strânsură.” 


Peste cei doi bătrâni s-a aşternut o tăcere sumbră. Parcurgeau 
cu îngrijorare cimiliturile înnegrite de pe bucata de hârtie. 
Gânduri întunecate îi năpădeau ca hoardele de lăcuste. Schimbau 
priviri încărcate de întrebări, dar nu îndrăzneau să scoată un 
sunet. Păreau că aşteaptă ceva. Neliniştea creştea cu fiecare fir de 
praf de cristalită depus pe masa luminată de micul glob cu lumină 
tulbure. 


Un zgomot ritmic i-a făcut să tresară. Din bezna coridorului de 
acces se auzea, tot mai aproape, un pas grăbit, însoţit de un 
pocnet sec, ca de toiag. Ajuns în prag, noul sosit a spart liniştea 
apăsătoare cu un salut vesel. 


— Saltare, băieţi! Da’ ce-i aici, priveghi? Nu cumva îl bociti pe 
baratul care a muşcat dăunăzi colbul stepei, a spus râzând şi, cu 
un gest larg, a trântit pe masă o desagă grea. 


Deşi era mult mai în vârstă decât cei doi, vizitatorul, un munte 
de om, avea o căutătură vioaie. Un zâmbet larg i se lățea pe chipul 
plăcut. Obrazul tuciuriu şi părul alb crescut în bucle mărunte pe 

"umerii voinici, îi dezvăluiau originile străvechi africane. A fost 
întâmpinat cu strângeri de mâini şi îmbrăţişări frățeşti. 


— Hai, gânditorilor, gata cu joaca. Avem treabă! le-a aruncat el 
în grabă şi a început să-şi suflice mânecile. 


Însufleţiți de vitalitatea lui, gazdele au început să scoată de 
prin cotloane tot soiul de unelte care mai de care mai complicate. 


— Moş Făurar, ai primit şi tu mesajul Şahonei? l-a iscodit timid 
Gren în timp ce-l ajuta să întindă pe masă o bucată mare de 
hârtie aspră. 


— Tocmai de asta sunt aici. Ceva te roade, frate arhivar. la 
spune-i moşului care ţi-i durerea. 


— Începe războiul... a murmurat cu voce stinsă Gren. Mă tem 
pentru ai noştri. 


— Războiul a început de când ne-au invadat năpârcile de pe 
Barathea. Mai bine teme-te pentru târâtoarele alea ticăloase, 
putrezi-le-ar sufletele puhave în bezna dintre galaxii. Eu unul abia 
aştept să le văd oasele albind nisipul din stepă. Destul şi-au bătut 
joc de noi! A venit vremea să plătească cu vârf şi îndesat, a spus 
pe nerăsuflate Moş Făurar frecându-şi palmele bătătorite. la să 
vedem cum le putem grăbi sfârşitul. Kayam, unde ţi-e faimosul 
ucenic? 


Iute de picior, cronicarul s-a strecurat după perdea şi în câteva 
clipe a revenit însoţit de Sonje care se uita cu mirare la uriaşul 
necunoscut. Acesta l-a abordat fără să mai aştepte prezentările. 


— Tinere, buna noastră Tesătoare ţi-a iscodit trecutul şi viitorul 
şi a hotărât că eşti vrednic să ni te alături. Mare bucurie i-ai face 
ăstui moşneag hârşit de vreme dacă asta ar fi şi dorinţa ta. Ştii 
prea bine ce vremuri pline de obidă trăim şi tare ne-ar prinde bine 
ajutorul tău. 

Încă buimac, Sonje privea când la Kayam, când la Căutătorul- 


Arhivar aşteptând o îndrumare, un semn, un îndemn. Cei doi 
parcă erau înțeleşi, nu scoteau un sunet şi-l cercetau cu mare 
băgare de seamă de parcă-l vedeau întâia oară. 


— Ascultă copile, în tine zace ascunsă soluția la una din 
dilemele noastre. Undeva, în miezul celulelor tale este scrisă 
rezolvarea şi numai cu ASTA o putem aduce la lumină, a 
concluzionat grăbit uriaşul şi i-a pus în mână un soi de creion 
greu, metalic. 


De îndată ce Sonje a prins ciudatul înstrument între degete, a 
simțit o înțepătură discretă. Cu gândul la recentele întâmplări, a 
vrut să arunce creionul, dar meşterul l-a privit dojenitor. 


— Ei hai, ce-i o înțepătură pe lângă mugşcătura de năpârcă... 
Lasă creionul să lucreze. 


Fără alt avertisment, mii de furnicături i-au străbătut carnea 
până la umăr şi mâna s-a săltat cu o smucitură dureroasă. 
Ingrozit de neaşteptata capcană, tânărul căuta sprijin la Kayam. 


— Nu i te împotrivi. Lasă-te în voia lui şi va fi bine, îl încurajă 
cronicarul. 


— Ai încredere... vei fi uimit, ţinu să adauge Căutătorul-Arhivar 
căruia îi sclipeau ochii animați de anticiparea unei noi descoperiri. 


Cu inima cât un purice, Sonje a tras adânc aer în piept şi s-a 
lăsat purtat de bucata rece de metal. La început mişcările erau 
stângace, reţinute. Pe hârtie apăreau forme care semănau cu 
scrijeliturile făcute de copii pe stânci. 


Sub sâmburele de lumină care ţâşnea din năstruşnicul 
instrument se conturau desene pe care Sonje nu-şi amintea să le 
fi văzut vreodată. Nu avea timp să le analizeze, mâna, tot mai 
sprintenă, lucra cu viteză la tot felul de scheme complicate. 

Alături apăreau notițe scrise într-o limbă necunoscută. Literele 


ascuțite îi aminteau vag de vizitele făcute în copilărie la unul din 
multele muzee presărate din belşug pe meleagurile natale. Vreme 
de un ceas şi mai bine de sub mâna purtată de forta creionului au 
izvorât tot soiul de reprezentări de obiecte care păreau arme sau 
poate unelte, toate însoţite de instrucțiuni mâzgălite în aceeaşi 
scriere cu slove ascuţite. Spre final, tensiunea din braţ a scăzut 
treptat până s-a stins cu totul eliberându-l pe tânărul istovit. 
Văzând că-l lasă puterile, Făurarul l-a prins de după umeri şi l-a 
sprijinit până la un scaun mic, cu picioarele strâmbe. 


— Fantastic, a exclamat Gren şi ochii îi străluceau pofticioşi. 
Rune! Nu am mai văzut rune de când eram copil. Uşor nu are să 
ne fie... Kayam, nici tu nu eşti străin de scrierea asta străveche. 


Aplecat asupra slovelor, bătrânul cronicar nu auzea nimic în 
jurul lui, era absorbit cu totul. Urmărea cu degetele lui stâlcite 
şirurile negre şi murmura în barbă cuvinte numai de el ştiute. 
Căutătorul-Arhivar i s-a alăturat. Sonje, rămas fără grai, încerca 
să priceapă ce i s-a întamplat. Cu capul înclinat într-o parte şi 
ochii mijiti analiza creionul inert pe care-l ţinea în palmă. 


— Este un creion al sângelui, i-a spus Moş Făurar. 


— De asta m-a înțepat, avea nevoie de sângele meu? l-a 
întrebat Sonje. Dar nu pricep ce s-a întâmplat după. 


— Tu ce crezi? 


Ucenicul a ridicat uimit ochii spre obrazul tuciuriu al 
făurarului. Zâmbetul larg şi ochii scormonitori i-au dat de înțeles 
că nu va scăpa cu una cu două şi trebuia să-şi spună părerea. În 
căutarea cuvintelor şi-a dres glasul de câteva ori şi a început 
domol, tărăgănat. 


— De când am ajuns pe Samir am tot auzit expresii de genul 
„Îți vei citi propriul sânge” sau „iți vei simţi străbunii” ori „întrebă- 

ti strămoşii” şi mă gândesc că nu-s doar metafore menite să vă 
infrumuseţeze legendele. 


Curiozitatea lui Moş Făurar creştea şi îl privea cu mare interes 
pe tânărul care dădea semne de bună înțelegere a tot ce se 
petrece. Stârnit de atitudinea interlocutorului, Sonje a prins curaj 
şi a continuat să dea frâu liber gândurilor înghesuite sub frunte. 


— Voi, îmblânzitorii, aveţi un cult al trecutului şi cristalita pare 
să fie cheia desluşirii lui. Nu înţeleg prea bine mecanismul, însă 
toate legendele roiesc în jurul aceloraşi elemente: apa, cristalita, 
lunile Samirului şi krakstarii. Nu am idee ce fel de informaţie este 
extrasă, de unde şi în ce mod, cert este un lucru, vă este de mare 
ajutor şi a devenit un mod de viață. Cândva, seminţia voastră a 
ajuns aici de nevoie şi a fost abandonată fără milă. Văduvită de 
orice moştenire, a trebuit să-şi afle calea pe o planetă aspră, dar 
generoasă pentru cei care îi cunoşteau resursele. lertat să-mi fie, 
poate greşesc, dar eu văd lucrurile cam aşa. Marea revelaţie a lui 
Arnor nu a fost altceva decât o reacție chimică necunoscută, ori 
poate că e cunoscută de voi acum, a adăugat Sonje încurajat de 
privirea amuzată a lui Moş Făurar. Sub masca unei culturi 
aparent primitive ati reuşit să ascundeţi o civilizație care 
depăşeşte puterea de înţelegere a celor ca noi, obişnuiţi să-şi facă 
treaba cu ajutorul maşinăriilor sofisticate construite cu câteva 
generaţii înaintea noastră. Aţi învăluit cum nu se poate mai bine 
secretul apei de cristalită într-un misticism profund. Cei mai mulți 
vă cred înapoiaţi, alții spun despre voi că sunteţi scrântiți, dar 
niciunul nu a îndrăznit să încerce puterile miraculosului elixir de 
teamă că se vor ţicni. Aşa o fi, nu zic nu. Nici eu n-am fost departe 
de sminteală. Însă voi, cei iniţiaţi, ştiţi să exploataţi acest secret. 
Printr-o ironie a sorții, cristalita Samirului anihilează orice 
dispozitiv care depozitează informaţie şi în acelaşi timp vă pune la 
dispoziție o unealtă de un milion de ori mai puternică cu care să 
puteţi accesa orice înformaţie, din oricare dintre trecuturi şi nu 
vorbim de trecutul unui singur om, ci de un trecut colectiv. Nu 
ştiu cum funcţionează. Poate că acţionează asupra 

subconstientului şi-l face să-şi amintească vieţi anterioare sau 


poate îl ajută, prin cine ştie ce mecanism, să-şi descifreze trecutul 
stocat, ca prin minune în materialul genetic viu transferat de la o 
generaţie la alta. 


S-a oprit pentru o clipă să-şi recapete suflul şi a cântărit în 
palmă instrumentul care i-a controlat trupul şi i-a supus voința 
ceva mai devreme. 


E făcut din cristalită... Mi-a injectat ceva... Ori poate a 
extras ceva... Nu ştiu. Ştiu doar că tot ce am aşternut pe acea 
hârtie îmi este complet străin, aşadar nu vine din zona conştientă 
a minții mele şi nici din amintirile mele recente sau mai vechi. 


Făurarul nu scotea o vorbă. Se uita la el şi nu se mai sătura 
să-l asculte. Cu mişcări domoale i-a întins un petic de hârtie pe 
care-l învârtise între degete cât timp i-a urmărit neaşteptata 
dizertaţie. 


— Poate asta îţi este de folos să înţelegi mai bine prin ce ai 
trecut. 


Scrisul mărunt, cu slove caligrafiate artistic, nu îi era străin lui 
Sonje. Il mai văzuse pe o misivă adusă cândva, în graba mare, lui 
Kayam de către Tiamar. 


A citit în grabă rândurile scurte şi înțelesul lor i s-a înfipt în 
creier dogorindu-l ca fierul înroşit: 


„Flăcăul nostru-i oaspete de soi, 
Mă-ncred şi-mi pun nădejdea-n voi, 
Să mi-l şcoliți cum se cuvine 
Pentru războiul care vine. 

| „Fiţi ageri! În vene, aprig timp îi curge. 

Doar un trecut nu îi ajunge! 

Cu strămoşii lui Arnor împarte acelaşi sânge. 
Cu grijă, de luptă mi-l gătiți 

Ca pe-un krakstar cu colții ascuțiți. 

În EL găsiți unelte croite pe măsură. 

Dati zor! E vremea de strânsură.” 


l-au trebuit minute bune să îşi revină din uimire. Slovele 
mărunte îi întăreau credința că întreaga civilizație a îmblânzitori 
era clădită pe descifrarea trecutului adunat generaţie după 
generaţie în trupul fiecărui muritor de rând. 


— Kayam a avut dreptate în ceea ce te priveşte, i-a întrerupt 
făurarul şirul gândurilor. Ai puterea să cojeşti legendele de toate 
înfloriturile şi să vezi cu limpezime sâmburele din care au crescut. 
Dar, află că nu oricine poate gusta apa de cristalită. Nu oricine 
poate potoli urletele a milioane de vieţi adunate în miezul unei 
umile celule. Nu întâmplător ai supraviețuit, deşi aveai în trup nu 
una, ci trei otrăvuri din cele mai cumplite. Şahona a auzit în 
trecutul tău aceleaşi voci pe care le poartă cu sine, ca moştenire 
sacră de la Arnor. Tot ea a întrezărit în pânzele viitorului că ai 
putea să ni te alături, dacă vei voi. Vezi tu, viitorul nu e unul 
singur. Şahona sădeşte în prezent o sămânță şi află înaintea 
tuturor ce ar putea creşte din ea, dar dacă sămânța cade pe 
stâncă ori o înghite vreo pasăre hulpavă se alege praful de viitorul 
ei. Aşa am învăţat că oricare sămânță de viitor trebuie pregătită cu 
grijă, trebuie instruită şi echipată cum se cuvine. 


— Şi acum v-aţi pus în gând să mă pregătiți pe mine de... 
război..., a spus Sonje cu întristare. 


— Băiete, războiul nostru e unul fără arme şi-i mai puţin 
sângeros ca altele. 

| — Si alea ce-s? a răbufnit ucenicul arătând spre desenele 
asupra cărora stăteau aplecaţi Kayam şi Gren. 


— Vei afla curând.. 


KKK 


Aripa Zarlar 


ebunia din ultimele zile mă zăpăcise cu totul. Nu reuşeam 

să-mi adun gândurile. Abia trecuseră trei săptămâni de la 

sosirea mea pe Samir şi îmi părea că au trecut ani întregi. 
Priveam buimac sutele de pagini acoperite cu însemnări şi 
încercam să cern visul de realitate. 


Lupta cu crivarul — reală, muşcătura năpârcii — reală, discuţia cu 
Echo — halucinație??? Lupta cu veninul — Dumnezeu stie... PPP 
Întâlnirea cu Tesătoarea ??? — din spusele lui Kayam, țesătoarea îşi 
părăseşte foarte rar sălaşul... Creionul sângelui — real, dar ce s-a 
întâmplat când l-am atins numai real nu se poate numi. 


Semnele de întrebare invadau răutăcios paginile sporindu-mi 
frustarea. Slabe speranțe să aflu curând ceva de la cei trei 
bătrâni. Păreau să fi uitat cu totul de mine. Erau adânciţi cu. totul 
în descifrarea runelor şi a schițelor găsite de bizarul creion în cine 
ştie ce cotlon al trecutului meu genetic. Nici ipoteza asta nu-mi 
dădea pace. Auzisem în timpul studenţiei despre o astfel de teorie 
care, din păcate, nu a depăşit niciodată stadiul de utopie, fiind 
tratată de unii cercetători ca o notă umilă de subsol în marea 
carte a ştiinţei. Pentru ei ADN-ul a fost şi a rămas o matriță, un 
simplu şablon chimic în care nu-şi au locul memoria, sufletul ori 
sentimentele. Chiar dacă ipoteza ar fi avut un miez de adevăr, cu 
mare greutate puteam accepta că un lanț de atomi, oricât de 
complex ar fi fost el, putea stoca atâta amar de informaţie. 

„Încă imi scormoneam amintirile în căutarea unor răspunsuri 
când Tliamar a năvălit în cameră. In lumea îmblânzitorilor 
intimitatea era o comoditate rară, dacă nu chiar inexistentă. 


— Ai fost convocat! a spus pe un ton milităresc. În calitate de 
curier la Măritei Ţesătoare, am datoria şi plăcerea să te însoțesc. 


A accentuat cu mândrie ultimele cuvinte şi mi-a fluturat sub 
nas capetele zdrenţuite ale unei eşarfe indigo. Mutra mea opacă a 
blocat-o pentru o secundă. Cu chipul golit de orice expresie, 
refuzam să mă urnesc. 


— Misiunea unui curier al Ţesătoarei nu-i lucru de şagă. Hai, 
executarea! 


— Şi mă rog de când ţi s-a urcat şefia la cap? i-am răspuns 
posac fără să mişc un deget. Nu am de gând să alerg de nebun 
după cai verzi pe pereţi până nu aflu nişte răspunsuri. M-am 
săturat să tot fiu împuns şi purtat de colo până colo fără să mi se 
spună ce se întâmplă. Nu mă ridic de aici şi pace. 


— La naiba, a bombănit îmbufnată şi s-a trântit pe un scaun 
în fața mea. Este prima misiune de când starostele curierilor mi-a 
înmânat eşarfa asta şi uite ce păţesc. Şi tocmai tu să-mi faci 
asta... 


A rămas câteva clipe pe gânduri după care a continuat cu ceva 
mai multă speranţă. 


— Uite care-i treaba, ai fost convocat de Căutător, atât îți pot 
spune. Te duc la el şi nu ai decât să-i faci lui nazuri şi să-l descoşi 


până ti s-or albi tâmplele. E bine aşa? 


— Fie... 


Mi-am închis jurnalul şi l-am îndesat fără tragere de inimă în 
traista pe care am atârnat-o pe după umăr, peste piept. Tiamar 

` fierbea. Enervată de gesturile mele lente mă aştepta sprijinită de 
tocul uşii bătând din picior. 


— Greu te urneşti, a dat mărunt din buze şi mi-a făcut vânt 
prin perdeaua rară care ţinea loc de uşă. 


Mai iute decât o razbură fugară, m-a purtat cu precizie prin 
labirintul de galerii săpate în munte. Am traversat în goană 
încăperi mici, circulare, de unde porneau alte şi alte tuneluri, săli 
cu tavane scunde mobilate cu mese rudimentare la care localnicii 
migăleau la tot felul de obiecte, pasarele de metal şlefuit sub care 
ecoul paşilor noştri grăbiţi se multiplicau la infinit. Am urcat şi 
am coborât scări spiralate, am trecut peste şanţuri pline cu apă 
păşind pe podeţe săpate în piatră. Aveam senzaţia că întregul 
munte fusese transformat într-un furnicar uriaş. 


După mai bine de jumătate de ceas de alergătură am ajuns în 
fața unei porți masive. Pe suprafața metalică lustruită întocmai 
unei oglinzi era săpat în linii fine un peisaj de munte. În mijloc, 
deasupra munților şi sub razele celor două luni surori, ieşeau în 
relief doi krakstari încleştaţi în luptă. Măiestria artistului era pusă 
şi mai mult în valoare de reflexiile bizare, de un violet închis, ale 
metalului în care săpase cu atâta îndemânare. 


— Sfârşitul războiului este începutul cunoaşterii, a rostit 
răspicat Tiamar şi cele două feline s-au despărţit lăsând uşa să se 
deschidă fără zgomot. 

Ecourile care-mi ajungeau la urechi mă duceau cu gândul la 
marile catedrale ale Pământului. În copilărie vizitasem câteva şi 
încă mă obsedau cupolele imense de pe care mă urmăreau ochii 
tăioşi ai garguilor. 


În deschizătura porţii se contura arcul zvelt al unei bolți care 
domina o cavernă uriaşă. Pereţii erau acoperiţi de sus şi până jos 
cu rafturi lucrate din metal şlefuit, înnobilat cu ornamente 
dantelate în care erau prinse pietre fasonate până la luciul sticlei. 

Pe rafturi se găseau cărți şi suluri de hârtie. Milioane de cărți de 


toate formele şi toate culorile. Dantelăria urca până sus pe boltă 
într-o rețea de tije metalice decorate cu forme geometrice şi globuri 
luminoase. Întreaga structură părea să emane o lumină uniformă, 
plăcută. Pe mai multe nivele, de-a lungul pereţilor erau ancorate 
pasarele practice la care urcau scări uşor înclinate. 


Îndemnat de curier, am păşit dincolo de poartă ajungând pe 
pasarela situată la ultimul nivel. Cu agilitatea unei pisici, tânăra 
s-a strecurat pe lângă mine şi a grăbit pasul fără să-mi dea timp 
să admir ingeniosul edificiu. 


Din două în două nivele, accesul între pereți era facilitat de 
punți suspendate pe sub care se vedeau şiruri de mese şi birouri 
la care citeau şi scriau câteva sute de oameni. Forfota din uriaşa 
sală contrasta puternic cu imaginea stepei pustii cu care mă 
obşnuisem în peregrinările noastre. 


Am coborât până la nivelul podelei de piatră şi ne-am 
continuat drumul cu aceeaşi viteză printre oamenii care-şi vedeau 
de treburi. Din când în când, Tiamar saluta câte un grup de 
curioşi pe care-i auzeam şuşotind în urma noastră: „e curierul 
Tesătoarei, cu cine o fi?”. 


O arcadă sculptată în piatră marca trecerea din marea sală 
spre un tunel larg, puternic luminat. Judecând după aerul 
proaspăt şi răcoros aş fi crezut că ne apropiem de ieşirea din 
munte. Nimic mai greşit. Mai târziu aveam să aflu că ne afundam 
mai adânc, în temelia muntelui. Tunelul se lărgea din loc în loc 
formând nişe generoase în care grupuri mici de copii de toate 
vârstele ascultau cu atenţie cuvintele rostite de profesorii care le 
vorbeau cu însuflețire. 


Într-una din bizarele săli de clasă copii formaseră un cerc în 
jurul inconfundabilului Căutător înveşmântat în haina lui pestriță 

gură în gură. 


— Curierul Țesătoarei? a repetat uimit un puşti mai îndesat şi 
câteva zeci de perechi de ochi curioşi s-au îndreptat spre noi. 


Tiamar păşea mândră printre copiii care o priveau cu 
admiraţie. O fetiță plăpândă, cu ochi de peruzea i-a venit în 
întâmpinare. S-a oprit timidă în fața ei, şi-a netezit cămăşuţa şi, 
după ce şi-a dres glasul, a spus pe un ton răspicat. 


— Şi eu am un mesaj pentru Mărita Ţesătoare. 


Surprinsă de îndrăzneala micuţei, Tiamar s-a lăsat pe un 
genunchi în faţa ei şi i-a răspuns pe un ton serios. 


— Să auzim! Te asigur că mesajul va ajunge direct la Domnia 
sa. 


Fetița a privit în jur şi, cu gesturi conspirative, s-a apropiat de 
curier. 


— E secret, a şoptit cu convingere şi a dus mâna la buze. 

Tiamar a aplecat aprobator capul şi i-a făcut semn să se 
apropie mai mult. Cuvintele şoptite tainic au lăsat-o pe Tiamar cu 
ochii jucând în aburul lacrimilor. Fetiţa şi-a încheiat mesajul cu o 
îmbrăţişare tandră şi l-a sigilat cu un sărut pe obraz, la care a 
adăugat cu seriozitate: 


— Aşa să-i spui. 


Încă puternic mişcată de cele auzite, Tiamar şi-a îndreptat 
spatele şi a salutat-o solemn. 


— Aşa voi face. 


A 


şi-l bombardau cu întrebări de tot felul. Un zvon rapid a trecut din 

<- Căutătorul-Arhivar, înconjurat de micuţii care se înghesuiau 
curioşi, ne privea cu seninătate şi bucurie. Ne-a salutat cu 
strângeri sincere de mână. 


— Tiamar, văd că deja ai primit o misiune importantă. Rogu- 
te, dacă tot porneşti spre Mărita Şahona, să-i duci şi mesajul 
meu, a spus cu accentul lui tărăgănat, i-a făcut din ochi şi cu un 
gest discret i-a strecurat ceva în palmă. 


Fără alte vorbe, tânăra a salutat scurt ducând pumnul strâns 
la piept şi a dispărut în tunel. Mi-o imaginam pe Tiamar purtată 
de Adierea Nopţii în zbor înalt, tainic, printre nori, spre sălaşul 
Şahonei. O invidiam. Nu cu ură, mai degrabă cu un soi de dor de 
competiție. Voiam şi eu să fac ceva important. Să simt că sunt 
parte a acestei lumi uimitoare. Simţind parcă frământarea mea, 
Căutătorul şi-a strecurat mâna pe după braţul meu şi, invitându- 
mă parcă la plimbare, mi-a spus cu blândeţe: 


— Ai răbdare, vine şi timpul tău. Tocmai de asta te-am chemat 
aici. 
A fluturat mâna pe deasupra copiilor şi i-a adunat cu 


însufleţire. 


— Dragii mei, el este Sonje, pământeanul de care v-am 
povestit. 


Nici nu a terminat de rostit prezentarea, că a trebuit să fac față 
asaltului de mânuţe dornice să mă atingă şi voci curioase, pline 
de întrebări. 


Cum e pe Terra? Chiar vrei să fii cronicar? Cât de mare este 
marea. Dar oceanul? Chiar ai luptat cu crivarul? De ce ai făcut atâta 
drum? Te-a durut când te-a muşcat năpârca? Ai vorbit cu Mărita? E 
bine, sănătoasă? Cum ai învins veninul năpârcii? 

„Greu aveam să ies din încurcătură dacă nu ar fi intervenit 
blândul Căutător. 


— Drăgălaşii moşului, hai să-l lăsăm pe Sonje să respire. Are 
să vă răspundă la fiecare întrebare, dar trebuie să-i dati şi voi 
ceva în schimb. De acord? 


Aprobarea generală a venit fără ezitare înainte de a afla ce 
trebuiau să dea la schimb. 


— Ei bine, va trebui să-l călăuziți prin Hrubele Cunoaşterii, el 
nu cunoaşte drumul şi s-ar putea rătăci. 


— Da, da, au strigat copiii entuziasmați. 


— Minunat, hai să ne facem un plan. Nu putem invada 
biblioteca cu asemenea hărmălaie. Ştiu că fiecare dintre voi are o 
secțiune preferată. Hai să le trecem pe bileţele şi să tragem la 
sorţi. | 


Un puşti subţire ca o trestie şi-a tras băscuța îndesată la 
spate, sub curea şi aştepta cuminte să fie umplută cu bilete. 
Zgatia cu ochii de peruzea a scos din buzunar un caieţel micut şi, 
sprijinindu-l pe spatele unui coleg generos, pregătea o listă. 
Fiecare bilet extras era însoţit de un val de bucurie. În scurt timp 
şi fără prea mult ajutor din partea Căutătorului, puştii entuziaşti 
mi-au pregătit un program de pregătire pe cinste, întins pe durata 
a treizeci de zile. Orarul meu avea să înceapă chiar de a doua zi cu 
prezentarea sistemului de arhivare al marii bibliotecii de care avea 
să se ocupe un băiețel năstruşnic pe nume Bastian. 


Multumit de modul exemplar în care şi-au îndeplinit misiunea, 
Căutătorul-Arhivar i-a recompensat cu o vizită în Căldarea 
Krakstarilor şi ne-am îndreptat, cu întregul alai, către locul în 
care se odihneau de obicei felinele înaripate. 

Păşeam încărcat de gânduri alături de bătrânul Căutător şi nu 


îndrăzneam să-l tulbur cu întrebările mele. Îmi puneam mari 
speranțe în zilele care aveau să vină. Aveam încredere că pe 
rafturile marii biblioteci aveam să găsesc răspunsuri şi în acelaşi 
timp mă temeam că fiecare răspuns avea să poarte în el noi şi noi 
întrebări. 


— Trebuie să ai răbdare, nimic nu se face peste noapte, mi-a 
şoptit discret bătrânul strângându-mi brațul de care se sprijinea. 
Ştiu că te frământă multe. Aş fi putut să te îndop chiar eu cu mii 
de informaţii din care ai fi uitat pe loc mai bine de trei sferturi. Am 
preferat să te las pe tine să cauţi şi să descoperi soluţiile la 
probleme tale. Aşa, vei ţine minte toată viața. Copiii îți vor fi 
călăuze bune, vor pune întrebări, vor învăţa şi vor descoperi 
alături de tine şi astfel vor fi convinşi că tot ceea ce învaţă le va fi 
util. Noi, profesorii, doar deschidem uşa spre cunoaştere, voi 
sunteţi cei care decideţi dacă vreţi să treceţi pragul. 


Vorbele lui mi-au răsunat o vreme în urechi şi mi-au întărit 
convingerea că lumea îmblânzitorilor era cu mult mai avansată şi 
mai profundă decât lumea în care crescusem. 


Ne-am continuat drumul ascultând tot soiul de poveşti despre 
războinici vestiți şi frații lor krakstarii. După vreo trei sferturi de 
ceas, la capătul unui tunel scund am zărit o lumină puternică, 
semn că ne apropiam de suprafaţă. 


Căldarea Krakstarilor nu era altceva decât o fostă mină de 
suprafață. O adâncitură circulară de mărimea unui oraşel fusese 
săpată direct în creştetul muntelui. Terasele succesive, folosite 
cândva pentru transportarea minereului la suprafaţă, erau acum 
invadate de sute de krakstari. Unii stăteau tolăniți leneş 
bucurându-se de căldura soarelui, alții îşi dezmorțeau aripile 
plutind în cercuri largi pe deasupra depresiunii. M-a cuprins un 
uşor fior de panică. Nu văzusem niciodată atât de multe feline 

"zburătoare adunate la un loc. Câteva zeci de oameni trebàluiau 
prin preajmă fără să dea semne de nelinişte. 


O fetiță de vreo şapte anişori, care strângea la piept un mic 
krakstar sculptat dintr-un lemn noduros, m-a prins de mână şi 
m-a tras înapoi în tunel. A înaintat cu paşi mărunți spre o 
fundătură întunecată, zăbrelită. Nu a scos un sunet, doar s-a 
oprit la o distanţă considerabilă de gratiile groase şi a arătat spre 
o formă care abia se distingea în întuneric, după care s-a răsucit 
pe călcâie şi a fugit. 


Împins de curiozitate am păşit cu precauţie spre şirul de gratii. 
Ochii s-au acomodat cu întunericul şi au reuşit să dea un sens 
grămezii negre. Cu fruntea proptită dureros între două zăbrele, o 
făptură mai neargă ca noaptea respira abia perceptibil. Cu greu 
puteam desluşi restul trupului în bezna temniţei. 


Era un krakstar. Am întins mâna să-i mângâi fruntea chinuită 
de metalul nemilos. Simteam în palmă căldura molatică şi mă 
aşteptam să reacționeze. 


— Eu unul nu aş face asta, am auzit în spatele meu o voce cu 
o sonoritate aparte, ca de bariton. Drăguţa asta este de-a dreptul 
sălbatică. E iute la mânie. Ai putea rămâne fără mână. 


Deşi fiara amorţită mă atrăgea ca un magnet, m-am îndepărtat 
de gratii cu părere de rău. Bărbatul care-mi vorbise era înalt şi cu 
umerii lați. Purta pletele cenuşii împletite în două cozi legate cu 
fâşii de piele. Purta straie simple, practice, făcute din pânză aspră. 
Se apropiase fără zgomot. Încălțările cu talpă moale păreau 
special concepute pentru asta. 


Doar două lucruri îl distingeau de alţi îmblânzitori. În jurul 
gâtului avea un colier meşteşugit din bucăţi lungi de os, mărgele 
roşii şi mici cuburi de metal. La brâu îi atârna o teacă din care 
ieşea mânerul unui pumnal mare. Bogat ornamentate cu aceleaşi 

"mărgele roşii, teaca şi pumnalul, împreună cu colierul ieseau 
puternic în evidenţă dintre straiele obişnuite. 


Vocea şi atitudinea bărbatului desconspirau firea lui 
războinică ascunsă sub o privire plină de blândeţe şi compasiune. 


— E bolnavă? am întrebat cu fereală. 


Bărbatul a oftat din greu şi s-a apropiat de felină cu vădită 
durere în suflet. 


— A fost drogată vreme îndelungată de o jigodie de barat. 
Krakstarii negri sunt greu de îmblânzit. Abia reuşim noi să-i 
stăpânim. 


S-a oprit şi, cu adânc respect şi compasiune, a mângâiat 
printre gratii aripa inertă. Încurajat de gestul lui, m-am apropiat 
de gratii. 


— Războinicii Soarelui au atacat zilele trecute un convoi de 
sclavi şi au găsit-o aruncată pe fundul unei barje. Atâta cruzime... 
a icnit cu năduf de parcă a înghiţit o sudalmă care-i stătea pe 
limbă. Tu trebuie să fii ucenicul lui Kayam. 


— Da, sunt Sonje, am răspuns fără să mă mai mir că eram 
recunoscut atât de uşor. 


— Munte-Sur îmi spune, s-a prezentat simplu şi mi-a întins 
mâna bătătorită. 


— Eşti războinic? am început să-l descos arătând spre arma 
care-i atârna la cingătoare. 


-Ehei, eu mi-am terminat de purtat războaiele, de-acum îi las 
pe alții, mai tineri. Acum îngrijesc krakstarii curierilor şi 
străjerilor. Cum capătă vreo unul cate-o zgaibă ori vreo tăietură în 
luptă, vin la mine să-i oblojesc. Al meu frățâne înaripat, Fulger 

" Azuriu, s-a prăpădit în bătălia de la Bur-Baloth, secerat de o 
pârdalnică de rază taie-piatră, blestemată să fie în veci. De dorul 
lui am început a purta grija altor zburători. Mi-s dragi ca ochii din 
cap şi ei parcă mă înţeleg. De multe ori vorbesc cu ei cum aş vorbi 
cu oamenii. Numai fătuca asta nu vrea să-mi spună ce o doare. 
Şade acolo tristă şi lipsită de vlagă de parcă şi-ar aştepta sfârşitul. 


— Poate nu-i place dincolo de gratii, am îndrăznit eu. 


— A fost şi dincoace, dar e năzuroasă şi atacă pe neaşteptate. 
Nu o judec. Dacă aş fi fost tratat cu atâta cruzime aş fi făcut la fel. 


— Drogul o face agresivă? 


— Mai degraba lipsa lui. Vezi tu, Sonje, ferocitatea 
krakstarului negru este bine cunoscută, dar, deh, baratul pofteşte 
animal de casă nobil, să-şi impresioneze oaspeţii la fel de îngălați 
ca şi el. Ca să-i facă pe plac, slugile baratului întind capcane 
perfide şi folosesc tot felul de fierturi ca să înfrângă puterea 
krakstarului. Mai rău e că atunci când scapă de sub stăpânirea 
drogului se dezlănţuie în ei o furie fără leac şi, ori atacă pe oricine 
le iese în cale, ori se izbesc orbeşte de stânci şi mor în chinuri. 


Un fior i-a scuturat trupul. Îi citeam durerea în ochii trişti în 
care sclipeau lacrimi neplânse. 


— De trei ori s-au întâlnit lunile pe cer de când mi-au adus-o. 
De atunci o tot îndes cu leacuri şi încerc să o scot din starea asta. 
Nu vrea şi pace. li mai povestesc câte ceva şi parcă ar înţelege. 
Nici măcar nu toarce, doar îşi mai saltă câteodată capul şi stă cu 
urechile ciulite, ca acum. 


Vrând parcă să-l contrazică, fiara şi-a întins aripa cu o 
smucitură scurtă atingând tavanul temniţei. Îi simţeam 
claustrarea. Îmi venea să smulg gratiile şi să o eliberez. S-a săltat 
pe labele din față şi cu capul îndesat în gratii m-a adulmecat. Am 

"întins mâna spre ea. Mi-a pufnit cald în palmă după care am 
simțit asprimea limbii. 


la te uită, s-a mirat Munte-Sur. Te pomeneşti... Fii cu 
băgare de seamă, e imprevizibilă, a şoptit îngrijorat. Te poate 
sfârteca într-o clipă. 


Încurajat de atitudinea felinei, am ignorat orice avertisment şi 
cu cealaltă mână am început să o scarpin sub bărbie. Incântată 
de tandreţea neaşteptată a prins a toarce încetişor. 


— Hai că am trăit să o văd şi pe asta. Ai zice că te place. Tiii, 
ce treabă bună. Ar trebui să vii mai des pe aici. 


A urmărit tăcut joaca noastră. Un gând îl tot săcăia, îl vedeam 
cum se frământă. 


— Când te gândeşti că Măicuţa Sadria se trăgea tot din 
neamul Furiei Întunecate şi totuşi a fost prima îmblânzită. Poate 
totuşi nu a fost îmblânzită, mă gândesc eu. Poate a ales să 
trăiască în preajma oamenilor, dar nu a oricăror oameni. Puţini au 
fost cei care s-au înfrățit cu krakstarii negri. Nimeni nu ştie de ce, 
dar, dacă îmi amintesc eu bine, toți au fost cronicari ori curieri. 
Niciodată războinici sau străjeri. Ceva i-a atras spre oamenii ăştia 
şi, chiar dacă îşi iubesc libertatea mai mult ca orice, le-au devenit 
mai degrabă ocrotitori decât tovarăşi de luptă. Da, da. De fiecare 
dată krakstarul negru a fost cel care a ales. 


Cuvintele lui Munte-Sur mi-au stârnit un sentiment profund. 
Îmi doream din tot sufletul să aibă dreptate. Mi-a revenit în minte 
povestea lui Tiamar şi a sălbaticei ei ocrotitoare, Adierea Nopţii. 
Ceva din adâncul ființei mele îmi spunea că nimic nu era 
întâmplător şi că fetița tăcută m-a adus în faţa gratiilor cu un 
scop. 


Zile la rând am revenit lângă noua mea prietenă. Îmi 
împărțeam timpul între studiul asi dă alături de copiii Samirului 

şi îngrijirea ei. Cu fiecare zi devenea tot mai puternică. Obişnuiam 
să-i citesc pasaje din jurnalul meu şi era tot mai atentă. 
Adormeam târziu în noapte cu capul sprijinit de gratiile devenite 
inutile şi cu mâna adâncită în blana moale sub care uriaşa felină 
îşi torcea bucuria. 


Vizitele lui Munte-Sur erau tot mai vesele, iar gratiile erau 
coborâte în podea tot mai des, motiv de mare fericire şi totodată 
bun prilej de joacă pentru noi. Într-una din nopţi, mai spre 
dimineaţă, a decis că a sosit momentul să părăsim fundătura 
întunecată şi să ne bucurăm de briza proaspătă, sub lumina 
arămie a Galatheiei. Paşii mari ai lui Munte-Sur ne-au călăuzit 
spre deschiderea largă a Căldării Krakstarilor. Spre marea mea 
bucurie, am fost întâmpinați de Strigătul Furtunii care a salutat-o 
galant pe buna mea prietenă şi, cu gesturi tandre, după o bună 
dezmorţire a aripilor, a 
invitat-o la un zbor spre 
zorii unei noi zile. 


Şi acum, când scriu 
aceste rânduri, revăd în 
minte aripile ocrotitoarei 
mele despicând răsăritul. 
În acea zi am strigat-o 
pentru prima dată pe 
numele ei adevărat, Aripa 
Zorilor. 


Va urma... 


Michael Palmer 


FRĂȚIA ASISTENTELOR 

Traducerea: Ştefi Todo 


EPISODUL VII 
Capitolul 15 


— E timpul să te mişti, fiule. E nişte apă de gură în cana asta. Dă-ţi cu 
nişte apă rece pe față şi plimbă chestia asta prin gură un minut. Te va ajuta 
să te trezeşti. 

David se strădui să deschidă puţin ochii. Prima imagine în dimineaţa asta 
era la fel cu ultima din seara trecută. Bare. De această dată bare înguste, 
albastre şi albe de la perna dură de sub capul lui. Ofiţerul era un bărbat 
exagerat, cam de 40 de ani, cu o burtă care se revărsa peste pantaloni. Se 
sprijini de marginea uşii celulei şi privi cu răbdare la David care se forța să se 
ridice şi să-şi alunge somnul. 

— Poti vorbi, fiule? 

David dădu din cap, privind chiorâş, apoi luă apa de gură. Ofițerul nu părea 
că se grăbeşte, aşa că lui David îi luă un minut să-şi dezmorțească durerea 
din muşchii gâtului şi spatelui, încercând în acelaşi timp să-şi dea seama ce-i 
cu el. Pentru un moment, cel puţin, teroarea şi confuzia din noaptea trecută 
nu mai erau. În locul lor era o senzaţie stranie, dar confortabilă, de bine. 
Genunchii îi erau amortiti, se aplecă înainte şi atinse cu degetele podeaua. 

Liniştit, se gândi el. Chiar cu toată nebunia asta dar aici mă simt liniştit. Apoi 
îşi aminti. Era în tabăra de vară. Avea 11, nu 12 ani. O crampă în stomac în 
timp ce înota departe de mal. Într-o clipă era la fund, durerea străbătându-i 
pântecele şi apa forțând intrarea în plămâni. Apoi, la fel de rapid cum 
apăruse, durerea şi teroarea dispărură. În locul lor, aceeaşi linişte detaşată. 
Murea - şi atunci şi acum - neajutorat, murea. 

Obrajii graşi ai sergentului pufniră într-un rânjet. 

— Mă bucur să văd că te simți mai bine, spuse el. Băieţii de azi noapte erau 
îngrijorați. Au spus că nu erai în stare nici să te mişti, cu atât mai puțin să 
dai telefonul pe care ei ţi l-au pus la dispoziţie. 

Când văzu că David nu răspunde, spuse: 

— Te simți mai bine, nu? 

— Oh, da, sunt bine, mulțumesc, spuse David rezervat, testându-şi încă 
corpul şi sentimentele. 

— Oricum, unde sunt? 

— Districtul unu, răspunse bărbatul. 

Se uită la David, din nou îngrijorat. 

— Eşti în închisoarea din districtul Unu în Boston. Înţelegi asta? 

David aprobă. 

— Trebuie să mergem. Trebuie să mergi la tribunal. Judecătorul şi oamenii 
de acolo te vor ajuta. Nu-ţi face griji. 

David se uită năucit când polițistul îi punea cătuşele la mâna dreaptă şi îl 
conducea afară din celulă. Zâmbi politicos la bărbatul negru, cu părul 
argintiu care era prins şi el cu cătuşele. Calm, se concentră la mâinile lor 
încătuşate, una albă şi una neagră, şi urcă într-o maşină a poliției. 

— Mă numesc Lyons, spuse negrul în timp ce maşina porni. Reggie Lyons. 

Fața lui înțeleaptă avea nenumărate riduri adânci lăsate de ani de viață 
grea şi câteva mai superficiale săpate de lucruri mai simple. 

— David. Eu sunt David, răspunse el. 

— Nu ai mai fost pe aici înainte, David, nu-i aşa? 

David ridică din umeri, se uită pe fereastră şi dădu din cap. 

— Bine, aici e în regulă. Camera de la Suffolk e cea mai rea, omule. Vreau 
să spun că e o gaură. 

David se uită la o motocicletă care trecu pe lângă ei şi aprobă absent. 

— Hei, eşti bine? Nu contează prea mult. Dacă eşti nebun e mai bine. Doar 
stai aproape de bătrânul Reggie. Voi avea grijă de tine. 

Camera era de fapt o colivie. Locul de aşteptare pentru prizonierii care 
aşteptau să apară la tribunal. 20 de bărbați, toţi „presupus nevinovați” erau 
înghesuiți înăuntru - răpitori, beţivi, vagabonzi, criminali, tâlhari. Pe afară, 
vreo jumătate de duzină de avocaţi tipau ca să se audă unul pe altul şi să fie 
auziți. 

— Perkins, care dintre voi e Perkins?... 

— Pe cuvânt, Arnold, nu mă interesează dacă e vinovat sau nu. Ori înhaţă 
prima ofertă şi salvăm un proces ori mergem la proces amândoi şi va petrece 
de la trei la cinci ani la Walpole... 

— Uite, băiatule, ştiu ce ai văzut la Perry Mason, dar nu aşa funcţionează 
lucrurile. Azi nu ne declarăm vinovăția sau nevinovăția. Azi discutăm despre 
bani. Dacă ai câţiva sau poti face rost, te scoatem pe cauţiune. Dacă nu, vei 
aştepta procesul în Charles Street. Nimănui nu-i pasă de povestea ta acum. 
Azi e vorba doar de cauţiune. Înţelegi? Numai cauţiunea. 

David se înghesuise într-un colț şi se holba la lanțurile de la fereastra 
înaltă, opacă din cauza mizeriei. Încet-încet, realitatea — şi teroarea — se 
întorcea. Se gândea la spital. Sălile de operaţie erau deja la al doilea caz pe 
ziua de azi. 

— Hei, David, ai un avocat? 

Reggie Lyons stătea lângă el, sprijinit de o margine a coliviei. O ţigară 
îndoită i se mişca în colțul gurii când vorbea. 

— Ah, nu Reggie, nu am, răspunse David absent. Cel puţin nu ştiu nimic. 

O presiune inconfortabilă îi apăsa oasele pieptului. Încercă să-şi aducă 
aminte când a mâncat ultima dată. Când a alergat ultima dată de-a lungul 
râului. Privi de jur împrejurul coliviei cu îngrijorarea crescându-i în fiecare 
secundă şi împreună cu ea o disperare uriaşă. 

— Shelton? David Shelton. Care dintre voi e Shelton? 

Portărelul era un bărbat scund şi îndesat, de aproape 50 de ani. Îţi dădea 
senzaţia, probabil din cauza privirii din ochii lui, că ocupaţia principală în 
afara tribunalului ar putea fi ruperea aripilor insectelor. 

Reggie Lyons se aplecă spre el şi şopti: 

— David, să nu fii speriat acum. Du-te acolo şi gândeşte-te la o plajă sau la 
un alt loc preferat. Toate uniformele şi robele alea sunt doar nişte haine. Un 
joc pe care-l joacă ca să se impresioneze unul pe altul şi să ne sperie pe noi. 

David se întoarse şi se uită la fața fără vârstă a lui Reggie. 

— Mulţumesc, spuse el cu voce răguşită. Mulţumesc mult. 

Bărbatul se uită la el cu curiozitate, apoi luă una din mâinile lui David în 
mâinile sale. Palmele lui aveau pielea bătătorită şi îngroşată. 

— Noroc, omule, şopti el. Nu te lăsa. 

Portărelul pântecos îi puse cătuşele lui David şi păşi afară din colivie. Un 
moment mai târziu, stătea în boxa acuzațiilor. Tarcul de trei picioare înălțime, 
un pătrat cu latura de patru picioare, era o insulă de lemn separată de restul 
curții. I se spuse să stea în picioare şi îşi propti picioarele de un panou de 
lemn în timp ce noi cuvinte, noi voci şi scene îşi făceau apariția în coşmarul 
lui. Funcţionarul care citea acuzaţiile era o femeie bătrână care arăta de parcă 
fusese născută în vechea sală de tribunal. 

— Plângerea numărul 31947 făcută de John Dockerty reprezentând cu 
respect oraşul Boston, Suffolk, împotriva lui David Edward Shelton din 
Boston, Suffolk care în ziua de 2 octombrie, violând Legile Supreme, capitolul 
265, secțiunea 1, a omorât-o ilegal pe Charlotte Winthrop Thomas cu intenţie, 
injectându-i în corp o cantitate de sulfat de morfină. Curtea a înregistrat 
pledoaria acuzatului de nevinovăție. 

David se lăsă mai tare pe panou în timp ce procurorul districtual, un tânăr 
slăbănog cu câte două inele pe fiecare mână, prezentă pe scurt cazul 
împotriva lui. Nu  înregistră decât cuvinte şi fraze disparate... cu 
premeditare... folosirea deliberată a cunoştinţelor şi îndemânării... identificat 
clar ca şi... criminal, la fel de atroce ca oricine altcineva implicat cu pasiune... 

— Doctore Shelton intelegeti acuzaţiile care vi se aduc? întrebă mecanic 
judecătorul. 

David aprobă din cap. 

— Vorbiti, vă rog. Înţelegeţi acuzaţiile? 

— Da, reuşi să spună David. 

— Şi aveţi un avocat? 

Câteva secunde fu o tăcere totală în încăpere. Apoi se auzi o voce din 
ultimul rând de scaune. 

— Da, da, are, Onorată Instanță. 

Un bărbat slab, îmbrăcat cu un costum din trei piese, se ridică şi se 
îndreptă spre judecător. 

— Dumneavoastră îl reprezentaţi pe acest bărbat, domnule Glass? 

— Da, Onorată Instanță. 

— Să se consemneze că acuzatul e reprezentat de domnul Benjamin Glass. 

Ochii lui David se îngustară când îl studie pe bărbatul care venise să-l 
apere pe el. Părul negru... subțire... părul îngrijit pieptănat... servietă de piele 
neagră... Verighetă de aur gravată. Glass se îndreptă către el şi îi zâmbi 
încurajator. 

— Eşti în regulă? întrebă el încet. 

David reuşi să dea din cap. 

— Eşti alb ca o fantomă. Ai nevoie de un doctor sau de ceva? 

Era impresionat. Fața avocatului era întunecată, de culoarea măslinei, 
tânără şi fără riduri, dar în acelaşi timp matură şi sigură. Cercuri întunecate 
subliniau intensitatea ochilor. 

— Îmi pare rău că am întârziat. Lauren a luat legătura cu mine doar azi 
dimineaţă. Lasă-mă să te scot de aici şi apoi discutăm. 

Ben Glass se apropie de judecător. 

— Onorată Instanță, vreau să introduc o cerere de cauţiune şi o petiție 
pentru o audiere. 

Se uită slab la David. Dar postura lui, poziția capului inspirau încredere. 
Era lumea lui, realiză David, sala lui de operaţie. 

— Mulţumesc Lauren, şopti el. 

Pentru prima dată apăru o rază de speranţă în tot acest coşmar. 

— Pe ce bază? întrebă judecătorul. 

— Onorată Instanță, doctorul Shelton este un chirurg respectat, fără 
antecedente penale şi fără semne recente că ar avea nevoie de o observare şi o 
evaluare psihiatrică. 

— Foarte bine. 50 de mii de dolari numerar. 

— Onorată Instanță, spuse Glass exact cu doza necesară de credibilitate, 
acest bărbat o fi el doctor, dar vă asigur că nu e milionar. Vă rog, economisiți 
timpul pentru un drum la curtea supremă în după masa asta. Faceți-o 
100.000 de dolari dar lăsaţi-ne să plătim cu un angajament. 

Judecătorul îşi uni vârfurile degetelor câteva secunde, apoi spuse: 

— Bine, domnule Glass. Cauţiunea e de 100.000 de dolari. 


VP MAGAZIN 


MICHAEL PALMER FRĂȚŢIA ASISTENTELOR 


— Mulţumesc, Onorată Instanță. 

Ben îl luă pe David de braţ şi, cu portărelul alături, îl conduse afară din 
tribunal. 

— Eşti aproape acasă, David. Prietenul meu care garantează va dori 10.000 
de dolari. Îi ai? 

— Eu... nu cred, spuse David. 

— Familie? Poţi să-i ceri părinţilor tăi sau altcuiva? 

— Părinții mei sunt morți. Eu.. am doi frați şi... oh, o mătuşă care m-ar 
putea ajuta. Ce se întâmplă dacă nu fac rost de banii ăştia? 

— Crede-mă, nu vrei să se întâmple aşa ceva. Locul unde ai stat noaptea 
trecută e un palat comparativ cu Charles Street, unde te vor trimite acum. 
Să-ţi spun ceva. Maury Kaufman, omul care garantează, s-a îmbogăţit de pe 
urma clienților mei aşa de mult încât îmi e dator. Va fi de acord să amâne o zi 
primirea banilor decât să rişte să mă piardă. Azi e miercuri. Voi vorbi să 
amâne până vineri primirea banilor. E bine? 

— Bine, spuse David în timp ce portărelul îi scotea cătuşele şi îl împingea 
înapoi în colivie. 

— Şi, domnule Glass, mulțumesc. 

— David, sper ca asta să nu-ți diminueze încrederea prea mult dar în timp 
ce tu învăţai la facultate eu eram un copil hippie flower-power împins în 
demonstrațiile anti-război. Spune-mi Ben. Poţi să-mi spui domnule Glass 
doar dacă îți va fi mai uşor când va trebui să-mi plăteşti nota. 

Se întoarse şi se îndreptă spre hol în timp ce portărelul închidea uşa. 

— Hei, David, acest fante de Glass e avocatul tău? 

O scobitoare luase locul țigării din colțul gurii lui Reggie Lyons. 

— Cred că da, spuse David, mulțumit că-i mai revenise vocea. 

— Bine atunci. Cred că nu trebuie să-mi mai fac griji pentru tine. Nu aşa 
arată, dar l-am văzut de câteva ori la tribunal. Fantele ăsta e un tigru. Vreau 
să spun că el e cel de care ai nevoie. 

— Mulţumesc că mi-ai spus, Reggie. Mi-e de folos, spuse David zâmbind. Ai 
fost grozav cu mine. Spune-mi, pentru ce eşti aici? 

Lyons zâmbi şi făcu cu ochiul. 

— Doar aşa, tovarăşe, doar aşa. 


Pe semnul de deasupra barului scria „Delicatesele lui Paddy O Brian, cel 
mai renumit evreu irlandez de la Mayor Briscoe”. 

— N-am auzit niciodată de acest loc. 

David zâmbi când se aşeză pe banca de lemn în fața lui Ben. Frunze de 
trifoi şi Steaua lui David se vedeau peste tot. 

Pe peretele de deasupra lor era o fotografie a unui grup de golani irlandezi 
revoluționari, atârnată lângă una cu un tanc israelian curat lună. 

— Eşti evreu? întrebă Ben. 

— Nu. 

— Eşti irlandez? 

— Nu. 

— Atunci nu e de mirare că nu ai auzit de acest loc. Dar mai devreme sau 
mai târziu toți ajung pe aici. Şi uite că şi tu. 

— Mulțumită ţie. 

— Asta fac eu, răspunse Ben prozaic. Dacă apendicele meu explodează într- 
o zi ar trebui să mă pot întoarce aici şi să pot savura mâncarea, mulțumită 
ție. Aşa merg lucrurile, nu-i aşa? 

— Aşa e. 

David ştia că atât conversaţia uşoară pe care o avuseseră de la plecarea de 
la tribunal cât şi alegerea acestui restaurant vibrant, fuseseră orchestrate cu 
grijă de Ben. Ştia şi că fuseseră alegeri înțelepte. Încetul cu încetul se relaxa. 
Încetul cu încetul simţea că îi revine speranţa. Ben comandă un platou cu 
delicatese din care se puteau sătura uşor zece oameni. 

Mâncară în tăcere o vreme, apoi spuse: 

— Probabil nu e corect că aştept până după ce mănânci ca să discutăm 
onorariul meu, dar acesta e modul în care noi ne hrănim. E 10.000 de dolari, 
David. 

David tresări pe moment apoi ridică din umeri şi luă o gură de apă. Dintr-o 
dată o datorie de 20.000 de dolari părea o nimic toată în întregul coşmar. 

— Nu am atâţia bani, spuse el plat. 

— Pot să aştept plata mai mult decât Maury, omul care a depus garanția, 
dar mă aştept să fiu plătit. 

David strânse din buze. 

— Cred că după ce am fost acuzat de crimă şi am petrecut o noapte în 
celulă nu mai e loc de falsă mândrie. Sunt sigur că pot împrumuta banii dacă 
renunţ la vanitatea mea suficient cât să cer. Fraţii mei probabil că vor dori să 
mă ajute. Şi mai am un prieten care deține Northside Tavern. 

— Rosetti? 

— Îl cunoşti pe Joey? 

— Nu foarte bine, dar destul cât să ştiu că este genul acela de prieten pe 
care merită să-l ai. Cumva Rosetti a fost întotdeauna capabil să păstreze 
limita între băieţii de cartier şi restaurant, fără să cadă pe nicio parte. Dacă e 
prietenul tău aş zice să-i dai un telefon. 

— Dacă trebuie o voi face. 

— Aşa cum am spus, mă aştept să fiu plătit. 

David aprobă din cap. 

— Atunci sunt avocatul tău, spuse Ben, întinzându-se să-i strângă mâna. 
Acum pot să-ți spun ce vei primi pentru banii tăi şi ce trebuie să faci tu ca să 
mă păstrezi. Tu vei primi tot ce pot să-ţi dau, David. Timp, prieteni, influenţă, 
dulciuri, orice ai nevoie. În schimb vreau un singur lucru de la tine, în afară 
de taxă, care e... 

Făcu o pauză ca să accentueze. 

— Sinceritate. Vreau să spun totală, nu rahaturi, nu aiureli, sinceritate 
totală. Nu va exista a doua şansă. Dacă te prind chiar cu cea mai mică 

născocire va trebui să-ți găseşti un alt avocat. Există destule surprize 
neplăcute în această meserie fără să trebuiască să-mi fac griji că voi avea 
neplăceri şi din partea clientului. 

— Sunt de acord, spuse David. 

— Bine. Ce-ar fi să începi prin a-mi povesti ceva despre tine? Presupune că 
nu ştiu nimic. 

În acel moment un bărbat micuţ cu pistrui şi părul roşu ca morcovul dădu 
buzna şi se aşeză la masa lor. Purta un sort cu o stea mare a lui David 
desenată pe el. Accentul lui irlandez puternic făcea ca vorbele să pară 
cântate. 

— Benjy, băiatul meu. Văd că iar ţi-ai deschis anexa biroului aici. 

— Bună, Paddy. A trecut o vreme. 

Ben îi scutură mâna. 

— Locul arată bine. Uite, el e prietenul meu, David. E chirurg, aşa că ar fi 
bine să ţii această gloată bătăuşă în linişte cât lucrăm ori va grefa câteva părți 
din corpul lor pe ţinta ta. 

Paddy O'Brian râse şi îl bătu pe David pe umăr. 

— Faceţi-vă treaba dacă aici vă simtiti bine. Acest Benjy e la fel de bun 
avocat cât e de priceput la a înhăţa cecuri, aşa că ai grijă. Voi băieți vedeți-vă 
de afacerea voastră. Vă voi trimite două halbe din partea casei. 

— Numai una Paddy, spuse Ben. 

Ochii lui îi întâlniră pe cei ai lui David. 

— Pentru mine. 

— O halbă şi o cola, imediat, spuse bărbatul micut fără să clipească. 

— Deci să presupun că nu ştii nimic, nu? 

David zâmbea. 

— Am întârziat dimineață pentru că am stat de vorbă cu John Dockerty, 
explică Ben. Nu am stat destul ca să aflu prea mult, dar pot să-ți spun că nu 
ascunde nimic din ce ştie. Te rog, fă-mi plăcerea şi doar presupune că nu ştiu 
nimic, bine? 

— Bine. 

David ridică din umeri. 

— Cât de mult în trecut? 

— E povestea ta, spuse Ben. 

— Povestea mea... 

Pentru un moment vocea lui David se pierdu în timp ce evenimente şi 
oameni îi copleşeau gândurile. 

— Începe destul de nevinovat, cred. Doi fraţi mai mari. Părinţi iubitori, 
decenți. Un gard alb. Temele. Când aveam 14 ani totul a început să se 
prăbuşească. Mama a făcut cancer. Era în creierul ei înainte ca oricine să-şi 
dea seama că-l are. Chiar şi aşa a mai trăit opt luni triste. Tata avea un mic 
magazin. Electrocasnice. L-a vândut ca să o poată îngriji pe mama în 
perioadele în care nu era în spital. La câteva săptămâni după moartea ei a 
avut un atac de cord. A murit înainte de a atinge podeaua, aşa mi s-a spus. 

Tot nu sunt sigur de ce, dar de atunci încoace tot ce mi-am dorit a fost să 
devin medic. Chirurg. Chiar de atunci. 

S-au scurs ani buni de când David a trecut prin toată povestea asta. Se 
simțea surprins cât de uşor îşi găsea cuvintele. 

— Genul acesta de lucruri te interesează? întrebă el. 

Ben aprobă. 

— Mătuşa şi unchiul meu au avut grijă de mine până la colegiu, apoi m-am 
descurcat de unul singur. Nu am fost niciodată vreun geniu, dar am ştiut ce 
vreau şi m-am luptat cu dinţii să obţin. Burse şi servicii tot timpul facultății 
de medicină. Am descoperit care credeam că îmi sunt limitele şi le-am 
depăşit. Pe la mijlocul facultăţii au început să se vadă efectele. Eram un fel de 
copil minune în spital, dar în afara lui pierdusem controlul. Fumam prea 
multe ţigări, nu dormeam nopţile, apăruseră depresiile care nu voiau să 
dispară. M-am luptat în singurul mod pe care-l cunoşteam. M-am cufundat în 
muncă. Privind înapoi, sunt sigur că dacă n-ar fi furat vreun copil semnul 
STOP, m-aş fi prăbuşit atunci. 

Ben tresări, apoi zâmbi. 

— O femeie? 

David aprobă. 

— Ginny. Maşinile noastre s-au ciocnit într-o intersecție. Semnul de pe 
partea ei dispăruse. Ironia e încă dureroasă. Am cunoscut-o datorită unui 
accident, apoi... 

Pentru prima dată nu-şi găsea cuvintele. Ben ridică o mână. 

— David, dacă e prea dureros pentru tine acum putem s-o facem altă dată. 
Oricum, mai devreme sau mai târziu, sunt lucruri pe care trebuie să le ştiu. 

David se jucă puţin cu paharul, apoi spuse: 

— Nu, sunt bine. Doar opreşte-mă dacă devine prea sentimental sau prea 
plictisitor. 

Ben zâmbi şi îi făcu semn să continue. 

— Ne-am căsătorit după şase luni. Era decorator de interioare. Era o 
persoană extraordinară. Întreaga mea viață s-a schimbat doar datorită 
faptului că o aveam alături. În următorii patru ani tot ce făceam mi se părea 
magic. Şeful departamentului de chirurgie de la White Memorial m-a rugat să 
mai stau un an ca şef al rezidențţilor. Acest post e cam singurul din care un 
chirurg poate obţine mai departe un loc de şef. Aşa că aveam de toate. Cel 
puţin pentru un timp. Am avut o fetiță, Becky. Mi-am terminat rezidenţiatul şi 
am început să profesez. Apoi a fost accidentul. Eu conduceam. Eu... bine, 
cred că detaliile nu sunt importante. Becky şi Ginny au murit. Într-o clipă. Eu 
am avut răni şi zgârieturi, dar nimic important. Exceptând faptul că, în felul 
meu, am murit şi eu. Niciodată nu m-am întors cu adevărat la muncă. Dintr- 
un băutor doar la ocazii, aproape antialcoolic, am ajuns un betiv. Un chef 
continuu. Mulţumesc lui Dumnezeu, am avut destul bun simț să stau departe 
de sala de operaţii. Totuşi mă mai ocupam de cazuri minore la cabinetul meu. 
Apoi a început ciclul medicamentelor. Versiunea mea de schimbare a locurilor 

pe Titanic. Un medicament să te trezeşti, altul ca să dormi. Cunoşti povestea. 
La început, asociaţii mei au fost toleranţi. Chiar doreau să mă ajute. Deşi, 
câteodată, am reuşit să le înşel încrederea destul de brutal cât să-i 
îndepărtez. Am dus-o aşa cam un an. În final, am fost dat afară. Nu ştiu cum 
s-a întâmplat pentru că eram adâncit în altă beţie. 

— E un ciclu nenorocit din care e greu să ieşi, spuse Ben. 

— Singur e greu. Asta e sigur. Într-o dimineaţă m-am trezit într-o cuşcă. 
Singurul meu prieten rămas n-a mai suportat. De fapt, mă dusese la un 
spital. Institutul Briggs. 

Ben dădu din cap, arătând că ştie despre acel loc. 

— S-a dovedit a fi un loc fantastic pentru mine, dar nu în acele prime 
săptămâni. Nu avea clanţă la uşă. Erau gratii la ferestre. Totul... Nu ai 
adormit? 

Ben râse scurt. 

— Cunosc frânturi din povestea ta de la Lauren şi Dockerty, spuse el dând 
din cap, dar nu aşa. Să fii închis azi noapte... 

David se cutremură. 

— Nu am forma clasică de claustrofobie. Cel puţin, aşa cred. Doar că din 
acele prime săptămâni la Briggs gândul de a fi închis sau blocat într-un 
spaţiu mic îmi dă acea senzație chinuitoare, groaznică în stomac şi câteodată 
transpirațţii reci care... 

Se opri şi reuşi să zâmbească. 

— Chiar sună de parcă ar fi claustrofobie, nu? 

— Nu-mi plac etichetele, spuse Ben. Şi nici nu contează. 

David înghiți să-şi curețe gâtul uscat apoi bău o jumătate de pahar cu apă. 

— Să continuăm... Nu prea mai e mult de spus. Câteva luni la acel institut 
şi eram pregătit să mă întorc la muncă. Dar nu ca şi chirurg. Am petrecut 
aproape trei ani ca generalist într-o clinică din oraş, apoi am mers şi am 
repetat ultimii doi ani din rezidenţiatul în chirurgie. M-am alăturat 
personalului de la Boston Doctors în urmă cu doi ani. Nu a fost uşor, dar 
lucrurile începeau să meargă mai bine. Cel puţin până acum o săptămână. 

— David, deja e mult mai mult decât am sperat că vei putea să-mi spui 
până în acest moment, spuse Ben. Sunt recunoscător că ai făcut asta. Îmi faci 
treaba mult mai uşoară. 

David se uită întrebător la el. 

— Sunt curios, spuse el. De ce nu m-ai întrebat dacă sunt vinovat de 
crimă? 

Ben zâmbi şi îşi cuprinse obrajii cu palmele. 

— Dar am făcut-o, prietene. De mai multe ori şi în mai multe feluri. Şi te-ai 
apropiat atât de mult de mine încât aş muta munti din loc ca să nu mai fi 
rănit. 

— Mulţumesc, şopti David. Ben, când ai vorbit cu Lauren ţi-a...? Ce vreau 
să spun e că ne-am certat şi... 

— David, nu vreau să mă amestec în problemele voastre, dar trebuie să-ți 
spun ceva. O cunosc pe Lauren Nichols de ani de zile. Este o femeie 
strălucitoare, incredibilă, care, prin alegeri sau datorită sorții, nu a dat piept 
cu prea multe adversităţi în viaţa ei. Ea... ea... m-a rugat să-ți dau asta. 

Scoase un plic roz şi i-l dădu lui David. 

— Nu prea sunt dubii în privinţa conţinutului, nu? 

David împături plicul şi îl băgă în buzunar. 

— Nu, cred că nu, răspunse Ben gentil. E în regulă să mergi acasă? Vreau 
să spun, dacă ai nevoie de un loc unde să stai la noapte... 

— Nu, mulțumesc, Ben. Voi fi în regulă. Serios. 

— Te voi suna mâine, spuse Ben. 

— Mâine, răspunse David ca un ecou. 

Cerul ca de oțel al după amiezii era înspăimântător, dar ploaia rece din 
ultimele câteva zile se oprise. Distanţa de la Paddy OBrian până la 
apartamentul lui era de două mile şi, neavând niciun motiv să se grăbească 
acasă, David se plimbă liniştit, oprindu-se o dată pentru a cutreiera prin 
cimitirul unde era înmormântat Paul Revere. Se gândi că era locul potrivit 
unde să citească biletul de la Lauren. Nu trebuia, se decise el apoi, să se 
supere. Nota era exact ce se aştepta — destul de formală - o treime - 
mulțumesc pentru tot — şi două treimi —- nu părea că lucrurile pot merge mai 
departe pentru noi. 

— Cred că mă dorea numai la bine şi la bine, spuse el în timp ce rupea 
biletul în bucăți şi împrăştia ceremonios petalele roz pe un mormânt vechi. 

Era şi el surprins de cât de puţin îl durea. Poate că era din cauză că 
pierderea relaţiei era doar o altă cărămidă care cădea din zidul vieţii lui. Apoi, 
în timp ce abia mergea spre parcul din Boston, începu să realizeze că 
niciodată nu se simţise total în largul lui în preajma lui Lauren. Era în mare 
parte vina lui că o fortase să intre în spaţiul pe care Ginny îl umpluse în viața 
lui. Chiar după ce începuse, el condamnase relația cu speranţele lui. 

Pe măsură ce se apropia de parc străzile se umplură de oameni care 
mergeau grăbiţi spre casele lor. Oameni de afaceri traşi la față, grupuri de 
secretare care chicoteau şi femei de carieră stilate, toți trecând prin parcul 
înverzit în drumul lor care lega ziua de seară. Un timp David se distră 
încercând să stabilească un contact vizual cu toate persoanele pe lângă care 
trecea. În primele minute scorul fu de 0 conexiuni la 25. Se uită în jos la 
trotuar, întrebându-se dacă nu cumva e acolo ceva pe care nu l-a observat. În 
final, parie cu el însuţi că dacă reuşeşte să stabilească un contact clar, de 
netăgăduit, cu privirea altei persoane înainte de a ajunge acasă, coşmarul 
care urmase morții Charlottei Thomas, se va sfârşi curând. 

Când ajunse pe Commonwealth Avenue, începu din nou o ploaie uşoară, 
rece. Grăbi paşii. La un bloc de el, un domn în vârstă, slab, stătea pe o bancă 
citind ediția de seară a Boston Globe. Verifică ploaia cu palma întinsă şi 
hotări că era timpul să termine ultimul paragraf al articolului despre omorul 
din milă de la spitalul Doctors. Era pe pagina a treia, un articol de două 

coloane, descriind cu detalii arestarea şi trimiterea în judecată a lui David. 
Neputând să găsească rapid o fotografie a lui, reporterul a scos una a lui Ben 
Glass din arhiva ziarului. Bărbatul mic, dar energic termină articolul, 
împături ziarul şi-l puse sub braţ şi porni spre casă. Pierdut în gânduri 
despre povestea pe care tocmai o citise, omul nu observă încercările lui David 
de a stabili un contact vizual. 


Capitolul 16 


— Chrissy, verifică baia. E în regulă? strigă Lisa în timp ce se îmbrăca cu o 
fustă şi îi încheia fermoarul. 

— Lisa, baia arată bine. Ti-am spus, nu-ţi face griji. Mai am o oră până 
vine. Am destul timp să curàt. 

Christine luă un disc şi îl puse la locul lui pe raft, aranjându-le şi pe 
celelalte. Simţea că îi creşte teama şi are presimțiri urâte de când Dotty 
Dalrymple sunase şi acum îşi dorea să plece odată colega de cameră ca să 
aibă puţin timp pentru ea înainte de sosirea femeii. Directoarea asistentelor 
nu-i dăduse niciun indiciu despre motivul vizitei, dar îi era greu Christinei să 
creadă că vizita putea fi legată de altceva decât de moartea Charlottei 
Thomas. Îi trecuse prin minte să sune la Comitetul Regional de Evaluare, dar 
hotărâse că era o prostie din moment ce nu ştia exact care e situația. 

Lisa apăru în sufragerie goală de la brâu în sus. 

— Carole, îmi pun sau nu sutien pentru acest tip? 

— E o primă întâlnire, Lisa, strigă Carole din camera ei. Nu-l lăsa să te 
atingă şi nu va şti dacă ai sau nu. 

— Tu ce crezi, Chrissy? 

Christine o evaluă un moment. 

— A fost un sezon mort. Cred că ar trebui să faci orice. 

Vocea ei suna mult mai puţin încurajator decât ar fi dorit. Lisa ridică din 
umeri şi-şi trase o bluză pe ea. 

— Pari încordată la maxim. Vrei să vorbim despre ceva? 

— Crede-mă, spuse Christine, dacă aş avea ceva să-ți spun, aş face-o. 
Niciodată nu m-a mai vizitat domnişoara Dalrymple, asta-i tot. Ar putea dori 
să mă promoveze sau să mă concedieze. Habar n-am. Ascultă, distraţi-vă. 
Sper că e drăguţ. Şi mulțumesc că m-ai ajutat să fac curățenie. 

— Oh, stai o clipă! 

Lisa pocni din degete şi dădu buzna în camera ei, vorbind între timp. 

— Acestea au venit mai devreme în după masa asta. Cred că în timp ce erai 
plecată. 

Se întoarse cu o vază de flori. 

— Cred că vor arăta foarte bine aici lângă fereastră... nu, pe masă... nu, 
cred că... 

— Lisa, sunt minunate. Cine le-a trimis? 

— Căminul. Da. Sunt perfecte pe cămin. 

— Lisa, cine? 

— Oh, sunt de la Arnold. Arnold Ringer, sfărâmătorul de inimi de la birou. 
Prostul crede că e calea cea mai scurtă spre trupul meu. Şi ştii ceva? 

— Are dreptate! 

Ambele spuseră acele cuvinte deodată, apoi pufniră în râs. 

Christine făcea ordine în bucătărie când sună soneria. Un moment mai 
târziu Carol şi Lisa îşi luară la revedere şi rămase singură. Singurătatea ei 
dură cât un suspin şi o plimbare până în sufragerie şi înapoi. Cu o simbolică 
bătaie în uşă Ida Fine intră. Avea împăturit sub braț un exemplar de seară 
din Globe. Începu să vorbească înainte ca fata să-i poată spune că nue 
momentul pentru o vizită. 

— Deci, unde sunt celelalte două? Au ieşit? Şi tu de ce nu eşti cu ele? 

Rar punea Ida o întrebare fără să-şi răspundă singură sau cel puţin să fie 
urmată de o alta, fără nicio legătură. 

— Au o întâlnire, Ida, spuse Christine, sperând că vocea ei va transmite 
mesajul fără să trebuiască să fie prea ofensivă. 

— Şi tu, cea mai drăguță dintre toate trei, nu ai? Eşti bolnavă, asta e? Nu te 
simți bine. Am sus nişte supă. Ştiu că voi, asistentele, sunteți prea şcolite ca 
să credeţi în lucrurile astea, dar... 

— Nu, Ida, sunt bine. 

Nu era altă cale de a opri pe această femeie decât un asalt frontal. 

— Sunt doar ocupată în seara aceasta. Şefa mea vine pe aici în curând, aşa 
că trebuie să mă pregătesc. Poate că mâine, sau chiar mai târziu în seara asta 
putem sta de vorbă, bine? 

Ida trânti ziarul pe masă. 

— Pun pariu că este despre doctorul care a ucis-o pe femeie la spitalul tău, 
spuse ea. Încă doctor. Mama mea a vrut întotdeauna să mă mărit cu un 
doctor, dar nu, eu am fost încăpățânată şi m-am măritat cu soțul meu, 
Dumnezeu să-l ierte... 

Ochii Christinei se măriră şi o fixară pe Ida, care continua să vorbească. 

— ...nu că Harry a fost un bărbat rău, vreau să spun. A fost un bărbat 
foarte bun. Dar uneori... 

— Ida, despre ce vorbeşti? 

— Crima. David nu ştiu cum. Trebuie să fie evreu. Nu, nu poate fi evreu. Un 
băiat evreu să omoare un pacient? Nu pot... 

— Ida, te rog! 

Strigătul Christinei o făcu să tacă. 

— Despre ce naiba vorbeşti? 

— E chiar aici. În Globe. Credeam că ştii. Aici, ia ziarul. Lasă-mi doar 
partea cu programul TV. Am uitat să cumpăr un ghid TV când am fost la 
magazin. 

Continuă să vorbească, dar Christine n-o mai auzea. Ziarul fremăta în 
mâinile ei chiar înainte de a-l deschide. „CHIRURG ACUZAT DE CRIMĂ DIN 
MILĂ, ELIBERAT PE CAUȚIUNE” citi ea. Obrajii i se înroşiră, apoi se albi. 

— Oh, Doamne, spuse ea încet în timp ce citea reportajul despre arestarea 
şi punerea sub acuzare a lui David. 

— Oh, Doamne... 

Atacul verbal al Idei continuă încă un minut, apoi, în final, se opri. 

Christine citi articolul cuvânt cu cuvânt, fără să observe privirea gazdei 
ațintită asupra ei. Ida aduse un scaun de la masa din bucătărie şi Christine 
se lăsă brusc pe el când citea ultimele rânduri. Surse de încredere de la Globe 
spuneau că Shelton comandase o cantitate mare de morfină în ziua în care a 
murit doamna Thomas. Avocatul Glass nu a comentat dovezile, dar a 
reafirmat că are încredere în nevinovăția clientului său. 

— Când vor fi analizate toate faptele, spusese el, sunt sigur că adevărul va 
ieşi la iveală şi clientul meu va fi achitat. 

Doctorul Shelton fusese eliberat cu o cauțiune de 100.000 de dolari. Nu se 
ştia data procesului. 

Ida se repezi în bucătărie, udă o cârpă şi puse compresa rece pe fruntea 
Christinei. Cam un minut Christine nu făcu nicio mişcare să o oprească. În 
final dădu din cap şi îndepărtă blând mâna Idei. 

— Bănuiesc că nu ai auzit? spuse Ida. Îl cunoşti pe acest David? 

În mod miraculos se opri după a doua întrebare. 

— Da, eu... îl cunosc. 

David Shelton îi străbătuse gândurile din prima zi în care s-au întâlnit în 
Patru Sud. Nimic permanent sau copleşitor, sau chiar bine definit, dar era 
acolo. Interogatoriul lui Dockerty îi dăduse motiv să vorbească despre el cu 
celelalte asistente fără să iasă în evidenţă sau să pară prea interesată. 

Ida Fine îşi frecă îngrijorată mâinile. 

— Chrissy, fața ta e albă ca varul. Vrei să te ajut să mergi în pat sau... să 
sun un doctor? 

Christine dădu din cap. 

— Ida, sunt bine. Pe cuvânt. Dar am nevoie să rămân singură un timp. Te 
rog. 

— Bine, plec, plec, spuse Ida. 

Bosumflarea se simţi în vocea ei, mai mult din reflex decât intenționat. 

— Dacă ai nevoie de mine, sunt sus. Şi mâncare, dacă ai nevoie de 
mâncare... Păstrează ziarul. 

Încă vorbea când ieşi pe uşă. 

Christine citi încă o dată articolul, apoi scrise numele lui Ben Glass şi al 
firmei de avocatură în carnetul ei cu adrese. 

Nu ştia de ce comandase David drogurile. Poate că bârfele din spital erau 
adevărate. Poate că lua droguri. Sau le vindea. Posibil ambele. Dar atât cât îl 
cunoştea ea, chiar dacă vag, nu o făcea să creadă că e adevărat. 

Îşi apăsă tâmplele cu degetele când o durere surdă îi însoţi fiecare bătaie a 
inimii. Chiar nu avea importanţă, realiză ea, de ce comandase David morfina. 
Ştia ce făcuse ea cu fiola de la Frăţie şi pur şi simplu nu-l putea lăsa pe el să 
sufere pentru asta. Păruse atât de corect, se gândi ea. La naiba, fusese corect. 

Charlotte a dorit. Comitetul a aprobat. Nu a acţionat singură. Închise ochii, 
simțindu-şi pulsul de parcă era un ciocan. Fiecare mişcare a capului făcea 
bătaia şi mai neplăcută. 

Întinde-te, îşi spuse singură. Găseşte nişte aspirină, nişte valium, ia ceva şi 
întinde-te. 

Clipi din cauza luminii din bucătărie care devenise deodată strălucitoare ca 
lumina soarelui, apoi se ridică în picioare. În acel moment soneria sună. Se 
mişcă greoi către aragaz. Ceai, trebuia să facă un ceai, se gândi ea. Soneria 
sună din nou, mai insistent. Cu un mormăit Christine se întoarse şi se 
îndreptă spre hol către uşa din față. Dotty Dalrymple, purtând o haină de 
ploaie roşie, arăta şi mai impunătoare decât de obicei. Zâmbi cald de sub o 
pălărie de ploaie şi păşi înăuntru. 

— Asta e udă, spuse ea şi îi întinse umbrela ca pe un baston. Pot să o pun 
undeva? 

Părea că se simte în largul ei. Bubuitul din capul Christinei începu să se 
mai domolească în timp ce aşeza umbrela lângă uşă şi lua haina de ploaie de 
mărimea unui cort. 

— Ceai, spuse ea, uitând să o invite pe femeie înăuntru. Doriţi nişte ceai? 

— Putin ceai ar fi bun, Christine. Zâmbetul lui Dalrymple crescu în timp ce 
intra în hol. În sufragerie? 

Christine se mai calmă puţin. 

— Oh, scuze, doamnă Dalrymple. N-am vrut să fiu atât de nepoliticoasă. 
Intraţi... Îmi cer scuze pentru deranj, dar... 

— Nu-i nimic, i-o tăie directoarea. E un apartament drăguţ. Te rog, 
Christine, relaxează-te. Promit că nu te muşc. 

Se uită prin cameră rapid, alese un scaun fără braţe de lângă canapea şi se 
aşeză. 

— Ai zis ceva de ceai? 

— Oh, da, am pus apa pe aragaz. O încălzesc imediat. 

— Cu lămâie, dacă ai, strigă Dalrymple. Dacă nu, simplu. 

— Doar un minut, spuse Christine din bucătărie. 

Căuta biscuiţi în cutia de onix. 

La naiba, mormăi ea, aruncând resturile de biscuiţi la gunoi. În câteva 
minute aranjă două căni de cafea şi nişte felii de lămâie pe o tavă, se arse la 
un deget şi se tăie la un deget. Făcu doi paşi în sufragerie şi se opri, mai mult 
ca să nu răstoarne cănile. Dotty Dalrymple avea exemplarul din Globe deschis 
pe genunchi. 

— Din reacţia ta presupun că ai citit acest ziar. 

Christine închise ochii şi respiră adânc. Dacă directoarea ei făcuse legătura 
dintre ea şi Charlotte, situaţia era foarte rea. Acum îşi dorea să fi sunat la 
Comitetul de Evaluare al Frăției pentru sfaturi. 

— Eu... gazda mi l-a arătat cu câteva minute înainte, bâlbâi ea. E 
îngrozitor. 

— Îl cunoşti bine pe doctorul Shelton? întrebă Dalrymple, arătând spre 
canapea. 

— Nu, nu prea. Abia am schimbat câteva vorbe. Eu... eu abia săptămâna 
trecută l-am întâlnit prima dată. 

Prea multe cuvinte, se gândi ea. Ce ar putea să vrea? 

— Îi cunoşti trecutul? 

Trecutul? Întrebarea o luă pe Christine pe nepregătite. De ce ar întreba-o 
Dalrymple despre asta? O suspecta? Încerca să o acopere cumva? Christine 
hotări să continue să se bâlbâie până va afla scopul femeii. 

— Trecutul lui? Nu prea. Nu mai mult decât nişte bârfe din spital. 

— Bărbatul e cunoscut ca dependent de droguri şi probabil alcoolic. Ştiai 
asta? 

Christine era prea şocată de declarația directoarei ca să răspundă. După un 
moment, femeia continuă. 

— Cu câțiva ani în urmă a fost dat afară de la White Memorial. Alegerea lui 
ca membru al spitalului nostru a fost făcută în ciuda protestelor multor 
medici. David Shelton nu e considerat de încredere în profesia lui. 

Fața lui David prinse contur în mintea Christinei — blândă şi intensă, cu 
ochii plăcuţi, oneşti. Vorbele lui Dalrymple nu se potriveau cu imaginea. 

— Eu... Nu ştiu ce să spun. 

Dalrymple se aplecă în față şi o privi cu intensitate. 

— Evident că sunt aici şi îți povestesc toate lucrurile astea cu un motiv. 

Vocea ei părea stranie, aproape mistică. 

— Christine, suntem surori tu şi cu mine. Surori. 

Christine fu uimită. 

— Am vrut atât de mult să-ți spun în acea după masă din Patru Sud, dar 
regulile mi-au interzis. Fac parte din Frăţie încă din primele zile ca asistentă 
medicală. De fapt, fac parte din consiliul de conducere. 

— Niciodată nu m-am gândit... vreau să spun, niciodată nu mi-am dat 
seama... 

Dalrymple râse. 

— Suntem câteva mii, Christine. În toată ţara. Cele mai bune. Unite de 
acelaşi ideal şi de promisiunea noastră de a duce mai departe cauza 
demnității umane. 

— Atunci ştii despre Charlotte? 

— Da, draga mea, ştiu. Toţi directorii ştiu, Comitetul de Evaluare din New 
England ştie şi, bineînţeles, Peggy ştie. Sunt aici în numele tuturor. Sunt aici 
ca să ajut. 

— Să mă ajuţi pe mine? 

— Da. 

Christine dădu din cap. 

— Cine îl va ajuta pe doctorul Shelton? întrebă ea pe nerăsuflate. 

— Draga mea, se pare că nu ai înţeles ce ţi-am spus. Dalrymple se aplecă în 
față şi accentuă. Acest bărbat e... 

Christine îi făcu semn cu mâna să tacă. Se uita spre o parte a casei. 
Dalrymple se uită întrebător spre ea, apoi spre locul în care i se îndrepta 
privirea. 

— Am auzit ceva, şopti Christine. Acolo la fereastră. 

Dalrymple înclină capul şi ascultă. 

— Nimic, spuse ea încet. 

Christine nu era convinsă. Se duse în vârful picioarelor la fereastră şi se 
uită afară. Atât cât putea vedea, nu era nimeni. Stătu acolo, lipită de perete, 
câteva minute. Tot nimic. În final, ridică din umeri şi se întoarse pe canapea. 

— A fost un zgomot acolo. 

— Probabil o pisică. 

— Probabil. 

Nu prea avea siguranță în voce. Dalrymple bău cu răbdare din ceai, 
aşteptând-o pe Christine să se concentreze destul cât să-şi poată continua 
discuția. 

— Îmi... îmi pare rău, spuse Christine în final. 

Dalrymple zâmbi. 

— Înţeleg prin ce treci, dragă. Toate înţelegem, deşi o situaţie ca asta nu s-a 
mai întâmplat şi probabil nici nu va mai apărea. Nu avem o sarcină uşoară. 
Tot timpul avem decizii de luat şi puţine dintre ele nu provoacă durere. 

Vocea ei părea ascuţită, şi Christine se simţea tulburată din cauza asta. 

— Ce sugerezi să fac? 

— Nimic, draga mea. Absolut nimic. 

Christine se holbă la ea neîncrezătoare. 

— Domnişoară Dalrymple, nu-l pot lăsa pe acel om să sufere din cauza a 
ceva ce am făcut eu. Nu m-aş mai putea suporta. 

Dalrymple îi susținu nepăsătoare privirea şi dădu din cap. 

— Mi-e teamă, Christine, că mult mai mulți vor suferi dacă vei face vreo 
încercare să-l salvezi. 

O presimțţire îi strânse stomacul Christinei. 

— Ce... ce vrei să spui? 

— Peg, femeia cu care ai vorbit, e Peggy Donner. Cu 40 de ani în urmă a 
înființat Frăția Asistentelor Vieţii. Şi-a dedicat întreaga viață dezvoltării 
acesteia. 

— Şi? 

— Christine, nu va permite ca tu sau altă asistentă să fie rănită pentru că a 
făcut ceea ce e drept. Se teme că dacă tu recunoşti, mai devreme sau mai 
târziu întreaga mişcare va fi expusă. 

— Dar nu e adevărat, ţipă Christine. N-aş dezvălui niciodată ceva despre 
asta. 

— Te rog. Nu contează ce crezi tu că se va întâmpla, ci ceea ce crede Peggy. 
Vezi, înainte să-şi asume riscul ca lumea să afle despre noi dintr-o 
investigație sordidă a poliției şi de la presa dornică de senzaţional, va face ea 
însăşi dezvăluirea. 

Expresia lui Dalrymple era gravă. 

— Are înregistrările noastre Christine. Toate. Dacă tu mergi la poliție, ea a 
promis consiliului de directori că le va face publice în felul ei. Oricum a dorit 
asta de câțiva ani. Numai presiunea din partea noastră a reținut-o. Am simțit 
că încă nu e timpul. 

Bubuiturile din capul Christinei începură din nou. 

— Asta... asta nu se poate întâmpla, murmură ea. Pur şi simplu nu se 
poate. 

— Dar asta e, Christine. Şi carierele tuturor celor din Frăţie sunt legate de 
amenințarea ta. Nici mie nu-mi place deloc situaţia, în ciuda disprețului 
personal pe care-l am pentru medicii degeneraţi ca doctorul Shelton. Oricum, 
trebuie să mă crezi, deoarece o cunosc pe Peggy de mulţi ani. O va face. 

Christine nu putu decât să dea din cap. 

— Ne-am bucura să-ţi iei o vacanţă, continuă Dalrymple încet. Aş putea să- 
ți dau un concediu de, să spunem, trei sau patru săptămâni. Când te vei 
întoarce, un loc de şef de tură te va aştepta. Poate Grecia? Insulele sunt 
frumoase în această perioadă a anului. O lună la soare şi toate problemele vor 
dispărea. 

— Eu... nu cred că pot face asta. 

— De dragul nostru, al tuturor, Christine, trebuie. Te rog să mă crezi, 
amenințarea lui Peggy nu e neîntemeiată. Având în vedere numărul nostru şi 
imaginea pozitivă pe care o poate crea ea consideră că Frăția va rezista 
dezvăluirii. Dacă tu te vei adresa autorităților, nimic şi nimeni n-o va putea 
opri. Poate că are dreptate, dar eu nu vreau să-mi risc cariera şi viața aşa. 

— Va fi haos, spuse Christine. 

— Putin spus. 

— Am nevoie de timp. Ceva timp să mă gândesc. 

— Cu cât mai repede pleci în excursie cu atât mai bine. Îţi promit că dacă 
pleci din oraş tot procesul va fi mult mai simplu pentru tine. 

Se ridică, scoase un plic din poşetă şi i-l dădu Christinei. 

— Asta s-ar putea să te ajute să faci ceea ce trebuie. Te rog să mă suni dacă 
mai pot să te ajut cu ceva. E o situație dificilă, Christine, să trebuiască să 
răneşti pe cineva pentru a evita ca mai mulți să fie răniți. Dar alegerea e 
clară. 

Christine o urmă în hol şi stătu fără vlagă de o parte în timp ce îşi punea 
haina. 

— Surorile tale, spuse Dalrymple, toate, sunt recunoscătoare pentru ce faci. 

Se întinse şi dădu mâna cu Christine, apoi se întoarse şi plecă. 


Maşina albastră, parcată într-o insulă de întuneric dintre două lumini de pe 
stradă, era aproape invizibilă. Aşezat în spatele volanului, Leonard Vincent îşi 
păstrase atenţia fixată asupra casei în timp ce se lupta să-şi recapete 
respirația. Zgomotul făcut sub fereastră şi graba să se ascundă îl lăsaseră 
fără respirație şi, în ciuda aerului rece al nopții, transpirase din cap până în 

picioare. În poală mâna făcea continuu cercuri cu o lamă de cuţit pe o piatră, 
cu o dragoste de parcă era un violonist în concert. Lama era lungă de opt 
inchi, conică şi curbată la vârf. Mânerul, din os sculptat, aproape se pierdea 
în pumnul uriaş. Cuţitul era mândria lui Leonard Vincent - instrumentul 
perfect pentru a-şi termina treaba. 

Uşa din față se deschise. Vincent chicoti la vederea femeii uriaşe care se 
chinuia să coboare scările de beton. În timp ce trecea strada spre maşina ei, 
se amuza singur plănuind descrierea pe care o va face în raport. „Fix la cinci 
şi jumătate un balon plutind în casă”. Pe fața palidă a lui Vincent apăru un 
zâmbet răutăcios. „S-a rostogolit pe scări şi s-a oprit la maşina ei. Fix la şase 
şi un sfert a ajuns între roți. La şase şi jumătate terminase.” 

Distras de propriile gânduri Vincent reacționă lent când femeia se întoarse 
dintr-o dată şi se îndreptă spre el. Un moment după ce farurile îl luminară, se 
întinse pe scaunul de lângă, lovindu-se cu capul de mânerul uşii. Blestemă 
mânerul, apoi uşa, apoi pe cățeaua grasă care-l făcuse să se lovească. Dar cel 
mai tare se blestemă pe el însuşi că acceptase o treabă fără să ştie exact cine 
l-a angajat şi nici măcar ce se aşteaptă de la el. 

Începuse cu un telefon de la un prieten chelner. 

— Leonard, cred că am ceva pentru tine. E o damă aici care mă întreabă 
dacă ştiu pe cineva interesat să câştige nişte bani. Spune că oricine ar fi 
trebuie să poată să-şi țină gura închisă şi să facă ce i se spune. Am încercat 
să aflu mai multe detalii, dar mi-a aruncat doar o privire şi 50 de dolari peste 
tejghea şi mi-a zis că vor fi şi mai mulți dacă-i găsesc pe cineva care pune mai 
puţine întrebări decât mine. Te interesează? Îţi spun, dama e ciudată, dar 
cred că e plină de bani. Şi are şi sâni grozavi. 

În acest moment lui Vincent nu-i plăcea de ea şi înţelegerea lor. Numele pe 
care i-l dăduse, Zambila, era un pseudonim, era sigur de asta. Dar nu conta. 
În afară de a stabili treaba, tot ce trebuia să facă era să-i dea banii. Aşa că s-a 
trezit cu 2.500 de dolari, un număr de telefon şi un nume, Dalia. Alt 
pseudonim. 

Vincent se frecă la cucuiul care începuse să se formeze deasupra ochiului 
stâng. O blestemă pe Dalia, care era răspunzătoare de uraganul în care 
intrase şi ajunsese să dea cu capul de acea nenorocită de uşă. Priveşte 
adevărul în față, Leonard, îşi spuse singur, eşti la fund de data asta, nu are 
importanță cât de buni sunt nenorociţii ăştia de bani. 

Privi casa până când fu sigur că nu iese şi Christine, apoi băgă cuțitul într- 
o învelitoare de piele şi se duse după colț la o cabină de telefon. La al doilea 
sunet răspunse o femeie. 

— Da? 

— Sunt Leonard. 

— Da? 

— Aţi vrut un raport dacă cineva vorbeşte cu această Christine. O femeie 
grasă tocmai a plecat. A sosit aici cam cu 45 de minute în urmă. 

— Domnule Vincent, instrucțiunile au fost să sunați imediat ce se 
întâlneşte cu cineva, nu să aşteptaţi până pleacă. 

— Hei, vocea ta nu sună ca a Daliei. Eşti Dalia? 

— Domnule Vincent, vă rog. Când Frezia v-a plătit v-a spus să sunati la 
acest număr. De acum încolo să faceți exact ce vi s-a spus sau vă promit că 
veți avea probleme. Mari probleme. E clar? 

Amenințarea a avut efect. Leonard Vincent nu se temea de nimic dacă putea 
vedea, dar o voce de gheaţă, imaterială era cu totul altceva. Se blestemă din 
nou că acceptase treaba. 

— Da, e clar, spuse el. 

— Bine. Cât timp v-aţi uitat la casă după ce femeia a plecat? 

— 10, 15 minute. Nu ştiu exact. Destul, cred. Ea a rămas înăuntru. 

— Foarte bine. Întoarce-te la postul tău, te rog. 

— Şi când dorm? 

— Eşti plătit, şi plătit bine, să stai cu ochii pe acea femeie şi să-i raportezi 
mişcările, domnule Vincent. Acum întoarce-te la post. Şi ţine minte, vrem să 
ştim dacă stă cu cineva de vorbă în minutul în care s-au întâlnit nu după cea 
plecat. Sună la acest număr la ora două şi vorbim atunci despre dormitul tău. 
Oh, şi încă ceva. Înainte să-ți plătească avansul, femeia care te-a angajat a 
făcut nişte cercetări. A aflat despre tendința ta de a răni oamenii, câteodată 
fără niciun rost. Nimeni să nu fie atins dacă nu spunem noi. Clar? 

Vincent ridică din umeri. 

— Aşa cum ai spus, sunt banii voştri. 

Închise telefonul, se holbă la el un moment, apoi scuipă pe receptor. 
Verifică reflex dacă nu a mai rămas vreo monedă şi se întoarse să 
supravegheze casa. Singurele lumini din apartament erau cele din sufragerie. 
La câteva minute silueta Christinei apărea, apoi dispărea. 

Leonard Vincent îşi luă piatra şi începu să fredoneze o melodie în timp ce 
scotea alt cuțit. 

Christine nu putuse să se aşeze de când plecase Dotty Dalrymple. Umbla 
dintr-o cameră în alta, lovindu-şi palma cu plicul pe care încă nu-l 
deschisese. Dintr-o dată se uită la el de parcă acum îl observa prima dată. 
Apoi îl desfăcu. Înăuntru erau cinci pachete cu bancnote de sute de dolari, 
zece în fiecare. 

— Alegerea e clară, spuse ea cu voce tare, aceleaşi cuvinte cu ale directoarei 
asistentelor. 

Din nou i se formă în minte imaginea lui David. Se holbă la pachete, apoi le 
aruncă pe birou. 

— Alegerea e clară, şopti ea. 


Capitolul 17 


Joi, în 9 octombrie, ca şi în cele trei zile dinainte, se prevedea că în Boston 
presiune atmosferică va creşte şi ploaia se va opri. Pentru a patra zi, greşeau. 

În Huddleston, New Hampshire, la 90 de minute la nord de oraş, un pod vechi 
de 150 de ani fu inundat. Accidentele pe Route 128, care nu erau o raritate, 
se triplară. 

Pentru David Shelton, ca şi pentru cei mai mulți din zonă, efectele ploii 
torențiale erau şi mai perfide. Era mai mult de o milă de la apartamentul lui 
până la cartierul financiar şi la biroul de avocatură Wellman, MacConnell, 
Enright şi Glass. Iritat şi frustrat de inactivitate, alese să sfideze furtuna şi să 
meargă pe jos la întâlnirea cu Ben. Până trecu de o clădire fu deja ud până la 
piele. 

— Umezeala e umezeală, spuse el, mergând târâş împotriva vântului. 

Birourile ocupau cea mai mare parte a etajului 23 a unei clădiri de sticlă a 
cărei nume şi adresă erau, ambele, One Baz State Square. 

— Nu-i de mirare că are tariful de 10.000 de dolari, murmură David în timp 
ce se apropia de recepție. 

Trei femei dirijau traficul cu un calm dat de experienţă, într-un spațiu 
aproape la fel de mare ca întregul birou al lui David. Privi şi se simţi ca un 
şoarece care se îneacă. Un moment se gândi să-i ceară recepționistei severe 
nişte prosoape şi haine de schimb, dar nimic din expresia ei nu încuraja 
genul ăsta de frivolități. 

— Domnul Glass, spuse el resemnat. Am o întâlnire cu domnul Glass? 

Femeia, luptându-se să-şi ascundă amuzamentul, îi făcu semn să se aşeze 
pe un scaun de piele. Un sunet armonios îl avertiză pe Ben. 

Oricare ar fi fost ţelurile celor care decoraseră interiorul, decise David, să-i 
facă pe clienţii care arătau ca un şoarece înecat să se simtă mai bine nu 
fusese unul dintre ele. Opulenţa era dată de covoarele groase aurii, tablourile 
originale de pe pereți, de o junglă de palmieri şi ferigi uriaşe. O bibliotecă bine 
garnisită era expusă în spatele unui perete de sticlă. Mai impresionant pentru 
el era faptul că erau multe persoane care o şi foloseau. 

Ben apăru de după un colț, zâmbind când văzu cum arată David, apoi 
întinzându-i ambele mâini. 

— Ori ai venit pe jos, ori acesta e răspunsul toamnei la Viscolul din '78. 

— Ambele. 

Luă mâinile avocatului în ale lui şi le strânse cu putere. Ben era o lumină 
între nori, o insulă în nebunia şi confuzia care-l înconjurau. 

— Ai luat prânzul? întrebă în timp ce se îndreptau spre birou. 

— Ieri. Dar, te rog, nu doresc nimic. Poţi să mănânci dacă vrei. 

— Friptură à la Amy? 

Scoase o pungă maro din birou. 

— E o mulțime aici. Eşti sigur? 

David dădu din cap. 

— Nu, mulțumesc. Serios. 

Se uită prin încăpere. Biroul dezordonat al lui Ben era în contrast evident 
cu austeritatea de dincolo. Cărţi şi reviste erau împrăştiate peste tot, multe 

dintre ele deschise sau marcate cu hârtii îndoite. Pereţii erau tapetaţi cu 
fotografii înrămate şi desene în creion şi cerneală. 

— Partenerii tăi sunt de acord cu toate muşuroaiele astea? întrebă el, 
arătând spre dezordine. 

— Ei cred că sunt în tabără. 

Ben rânji. 

— Unul dintre parteneri a spus odată despre biroul meu că e 
înspăimântător. O mie pe lună doar pentru camera asta şi el o numeşte 
înspăimântătoare. 

Luă o înghiţitură din sandviş, apoi vorbi în timp ce mesteca. 

— Chiar muiat, arăţi mai bine decât ieri. Ai rezistat bine? 

David ridică din umeri. 

— Sunt suspendat de la spital, spuse el anost. 

— Ce? 

— Suspendat. Doctor Armstrong, şefa personalului din spital m-a vizitat azi 
dimineață şi este singura din acel loc pe care pare că o interesează ce se 
întâmplă cu mine. Oricum, ea a sunat şi a cerut să treacă pe la mine. Ştiam 
ce vrea să-mi spună şi i-am sugerat să-mi spună la telefon, dar ea a insistat 
să o facă personal. E genul ăsta de persoană. 

— Şi? 

— Şi, noaptea trecută comitetul executiv a votat, în ciuda obiecțţiilor ei, să- 
mi ceară să mă suspend voluntar din personal şi din sala de operații până 
când se va clarifica întreaga situație. 

Ben dădu din cap. 

— Nu pierde timpul acest comitet executiv al tău. 

— După părerea doctoriței Armstrong, Wallace Huttner, şeful de la 
chirurgie, a fost cel care a insistat. De asemenea, el l-a ajutat pe soțul femeii 
ucise să construiască un caz de malpraxis împotriva mea. Dacă sunt găsit 
vinovat vor să fie pregătiți să treacă direct la proces. Doctoriţa mi-a spus că 
au cerut să fie suspendare voluntară ca o favoare pentru mine, să mă 
ferească să am o suspendare forțată în cazier. Eu cred că au făcut-o pentru că 
au de întocmit mai puţine hârtii. 

— Rahat, mârâi Ben. 

— E probabil acelaşi lucru. Chiar înainte de a fi arestat locul devenise 
nesănătos de rece în minutul în care am păşit înăuntru. Totul e o nebunie. 
Nu ştiu ce naiba să fac. M-aş lupta dacă aş avea cea mai mică idee cu ce sau 
cu cine să mă lupt, dar... 

— Hei, uşor, stărui Ben. Lupta abia începe. De acum eu împart pumnii, dar 
vei avea şi tu şansa ta. În această după masă împărtăşim idei despre cine şi 
de ce. Mâine vom începe să plănuim ce să facem. Undeva acolo afară există 
un răspuns. Trebuie doar să ai răbdare şi să nu faci vreun lucru pripit sau 
nebunesc. Vom găsi răspunsul. 

David aprobă din cap şi reuşi să zâmbească tensionat. 

— Ei, aproape că am uitat asta. 

Scoase un plic umed din buzunarul de la pantaloni. 

— Bine că ce e scris cu creionul, nu se şterge, spuse el, dându-i plicul. 
Doctorița Armstrong nu a vrut să creez mai multe probleme la spital, aşa că 
în schimbul promisiunii mele că stau de-o parte a făcut câteva verificări 
pentru mine. Sunt patru nume pe hârtia din el. Le-a scos din calculatorul 
spitalului. Două persoane care au fost la închisoare, o asistentă care folosea 
droguri şi o altă asistentă care face presiuni asupra spitalului să emită 
„Reglementarea Drepturilor Pacienţilor”. Nu-i cunosc pe niciunul. Nu e mult 
dar doctorița a spus că-i va da numele şi locotenentului Dockerty. 

Ben îl întrerupse. 

— A făcut-o deja, David. 

— Ce? 

— Locotenentul m-a sunat puţin mai înainte. Am vorbit cu el o jumătate de 
oră. Vrea ca tu şi doctorița Armstrong să renuntati să vă mai jucaţi de-a 
Holmes şi Watson şi să-l lăsaţi să-şi facă treaba. 

— Să-şi facă treaba? 

Voce lui David dovedea neîncredere. 

— Ben, omul şi-a petrecut aproape o săptămână pedepsindu-mă pe mine. E 
de cealaltă parte. El e unul din cei cu care trebuie să ne luptăm. 

Ben dădu din cap. 

— Nu, omule, nu e, spuse el hotărât. E un poliţist al naibii de bun. Îl 
cunosc de când am început să lucrez. Chiar dacă crezi sau nu, el nu vrea să 
te vadă căzut. 

— Şi-atunci de ce naiba m-a arestat? 

— A fost nevoit. 

Ben ridică din umeri. 

— Presiune din toate părțile şi nişte dovezi circumstanțţiale. Motiv, 
posibilitate, armă, ştii toate astea. 

David îşi încleştă pumnii. 

— Mai ştiu şi că nu eu am omorât-o pe acea femeie. 

— Da, nici John Dockerty nu e sută la sută convins că tu ai făcut-o. Altfel 
nu ar fi încercat să-l cerceteze pe Marcus Quigg, farmacistul care... 

— Dockerty mi-a spus cine este, îl întrerupse David. Dar, Ben, niciodată nu 
l-am întâlnit. De ce ar dori să-mi facă asta? 

— Unul din cei trei mari. Răzbunare, frică, bani. 

David dădu din cap. 

— Ben, până când Dockerty i-a rostit numele, sunt sigur că n-am auzit de 
el. Marcus Quigg nu e un nume ca John Jones. Dacă aş fi avut pacient vreun 
Quigg... nu, răzbunarea nu are sens. 

— Dacă nu a fost vorba de vreo soră sau fiică. Alt nume. 

— Poate. 

David lovi biroul exasperat. 

— Dar sunt prea multe evenimente impredictibile ca să crezi că cineva le-a 
plănuit doar ca să mă prindă pe mine. Mult prea multe. 

— David, în acest moment nu poate decât să te rănească să te gândeşti prea 
mult la asta. Pur şi simplu încă nu avem destule informații. 

Ben făcu o pauză, rotindu-şi verigheta pe deget în timp ce îşi căuta 
cuvintele. 

— David, spuse el în final, nu voiam să discutăm despre asta azi, dar poate 
e cel mai bine să o fac. Ti-am spus ieri că vreau sinceritate totală din partea 
ta, da? 

David aprobă. 

— Nu mi-ai spus că odată ai fost acuzat de a-i da deliberat unui pacient de- 
al tău care avea cancer o supradoză de medicamente. E adevărat? 

David oftă. Ochii i se măriră de neîncredere. 

— Ben, eu... e o nebunie. Asta a fost cu cel puţin nouă ani în urmă. Am fost 
dezvinovățit complet. Eu... cum ai aflat despre asta? 

— Locotenentul Dockerty ştie. Nu ştiu cine, dar cineva i-a dat informaţia. 

— Asistenta, trebuie să fie nenorocita aceea de asistentă. Cum naiba... 

— Ce s-a întâmplat? 

— Nimic. Pe cuvânt. Am prescris medicamente pentru durere unei doamne 
bătrâne care era pe moarte, la patru ore, dacă avea nevoie. Şi crede-mă, avea 
dureri mari. Am aflat că asistenta era prea al naibii de leneşă ca să verifice 
dacă are nevoie. Aşa că am schimbat prescripţia la două ore, am diminuat 
doza şi am chemat-o acolo ca să fiu sigur că femeia le primeşte. A doua zi 
asistenta m-a raportat. A fost un interogatoriu şi am crezut că a renunțat 
când şi-a primit critica. 

— Da, se pare că vrea să-şi ia revanşa. Ascultă David, trebuie să-mi spui 
totul. Nu contează cât de nesemnificativ ti se pare. Totul. Această asistentă 
apărută după nouă ani, încă o coincidenţă. A fost un articol în ziarul de ieri 
seară. Dar dacă a pus-o cineva să facă asta atunci avem mai multe probleme 
decât ne dăm seama. Şi poate, doar poate, ai răspunsul înăuntrul tău fără ca 
măcar să şti. 

— Poate. 

Vocea lui David scăzu în intensitate. Câteva secunde se foi şi se scărpină 
deasupra unei urechi. 

— Ce? Ce e? Îți aminteşti ceva? 

David dădu din cap. 

— Aş putea să jur că ceva îmi tot apare în minte. Ceva ce a spus cineva 
despre Charlotte Thomas. 

Ridică din umeri. 

— Orice ar fi fost, s-a dus, nu-mi amintesc. 

— Bine du-te acasă şi ia-o uşor, băiete. Ne întâlnim mâine. Aceeaşi oră? 

— Aceeaşi oră, spuse David slab. 

— Hei, ascultă, dacă eşti liber mâine seară, ce-ar fi să vii la 4. Discutăm, 
apoi poti veni la mine acasă să iei cina cu noi. Ai putea-o întâlni pe Amy şi 
copiii şi să şi mănânci ceva bun. Îşi doreşte foarte mult să te întâlnească. 

Chiar dacă nu i-am spus că tu ai plătit pentru controlul dentar al micului 
Barry. 

— Sună bine, spuse David, deşi nu prea entuziasmat. 

— O să fie bine, adăugă Ben. Mai mult, Amy are o soră. 

Zâmbi, apoi, dintr-o dată, ambii începură să râdă. David nu-şi mai amintea 
când o făcuse ultima oară. 


Pierzi, Shelton, îşi spunea David umblând prin apartament. Pierzi şi ştii 
asta. 

Cele două ore care urmară după ce plecă de la biroul lui Ben trecură de 
parcă ar fi fost zece. Afară, ploaia rece continua, punctată din când în când de 
zgomotul îndepărtat al tunetelor. 

Într-un minut, apartamentul de trei camere părea un amfiteatru mare şi 
gol, apoi părea o cuşcă. Îi devenea tot mai greu să stea, tot mai dificil să se 
concentreze, să fie atent la ceva. 

Sună pe cineva, se gândi el. Sună pe cineva sau ignoră ploaia şi du-te să 
alergi. Dar nu te mai fâțâi pe aici. Îşi luă pantofii de alergare şi se apropie de 
fereastră. O perdea de ploaie acoperea cerul după amiezii. Apoi, ca un 
avertisment, un fulger lumină camera. Câteva secunde mai târziu zgomotul 
unui tunet reverberă în apartament. Aruncă pantofii înapoi în dulap. 

Aşa se simțea, recunoştea senzaţia. După accident. Aşa începuse totul. 
Neliniştea creştea încă. Oare găsea ceva în dulapul cu medicamente? Nu ţinea 
Lauren tot timpul ceva pentru dureri de cap acolo? Doar în cazul în care nu 
se va putea opri să se tot fâțâie. În cazul în care singurătatea va deveni prea 
apăsătoare. Nu ai nevoie de nimic, dar pentru orice eventualitate. În cazul în 
care somnul nu vine. În cazul în care noaptea nu se va sfârşi... Pe neaşteptate 
era acolo, atingând uşa cu oglindă a dulapului cu medicamente. Atingând-o, 
realiză deodată, împotriva lui însuşi. Îngheţă când văzu în oglindă imaginea 
mâinii întinse. Ochii lui, plini de frică şi izolare, se uitară la el şi îl reținură. 
Trecu un minut. Apoi altul. Treptat, tremurul buzelor se potoli. Respirația îi 
deveni mai rară şi mai adâncă. 

— Nu eşti singur, îşi spuse încet. Ai un prieten care a învățat de-a lungul a 
opt ani grei să te iubească, indiferent cum eşti. Te ai pe tine. Deschide acea 
uşă, atinge nenorocitele de pastile şi pierde-l. Toţi aceşti ani şi într-o clipă 
va... dispărea. Atunci vei fi singur. 

Mâna lui se retrase de pe oglindă. Îşi frecă faţa, apoi trase în sus de 
colțurile gurii până apăru un zâmbet. Dădu din cap către el o dată, apoi iar. 
Tot mai repede. Văzu puterea, hotărârea, crescându-i în ochi. 

Nu eşti singur, îşi spuse în timp ce plecă de la oglindă către sufragerie. Nu 
eşti singur, îşi spuse din nou în timp ce se întindea pe canapea. Nu eşti... 


Douăzeci de minute mai târziu, când sună telefonul, David era tot pe 


canapea. Se uită rapid pe ultimele versuri ale poemului lui Frost pe care-l 
citea, apoi se răsuci şi ridică receptorul. 

— David, mi-a fost teamă că nu ai ajuns încă acasă. 

Era Ben. 

— Oh, nu, sunt aici, spuse David. Zâmbi, apoi adăugă. Chiar aici sunt. 

— Bine, bucură-te de timpul liber pe care încă îl mai ai, spuse Ben 
emoționat, pentru că, din câte văd eu, într-o zi sau două te vei întoarce la 
muncă. 

David simţi că e dus de un val. 

— Ben, ce s-a întâmplat? Vorbeşte rar ca să pricep. 

— Tocmai am primit un telefon, David, de la o asistentă de la spitalul tău. 
Mi-a spus că poate să te absolve în mod sigur de acuzaţia de ucidere a 
Charlottei Thomas. În două ore mă întâlnesc cu ea la o cafenea. Cred că e 
reală, omule, şi dacă am dreptate, coşmarul tău va lua sfârşit. 

David se uită pe hol către baie. 

— Mulţumesc lui Dumnezeu, jumătate către telefon, jumătate pentru el. 
Ben, pot veni şi eu? N-ar trebui să fiu acolo? 

— Până nu aflu ce are de spus femeia, nu vreau ca tu să fi implicat. Să-ţi 
spun ceva. Aşteaptă-mă la tine la nouă, la nouă jumătate în această seară. Te 
voi pune la curent atunci. Cu noroc, cina noastră de mâine se va transforma 
într-o sărbătorire. 

— Ar fi minunat, spuse David melancolic. Spune-mi, cine-i asistenta? 

— Oh, spune că te-a întâlnit. Numele ei e Beall. Christine Beall. 

La auzul numelui ei se simţi din nou luat de val. 

— Ben, la asta încercam să mă gândesc în biroul tău. Îţi aminteşti? Când 
am spus că îmi apare ceva în minte? 

— Îmi amintesc. 

— Era ceva ce-a spus ea. Christine Beall. Chiar după ce mi-am dat drumul 
la gură cu soțul Charlottei. Ea mi-a şoptit că era mândră de felul în care am 
stat în fața lui Huttner şi... şi apoi mi-a spus: „Nu te îngrijora. Lucrurile se vor 
aranja”. Apoi, dintr-o dată, a dispărut. Ben, crezi că... 

— Ascultă, omule, fă o favoare pentru amândoi, dacă poti. Încearcă să nu 
anticipezi. Câteva ore, apoi vom şti. Bine? 

— Bine, spuse David. Dar ştii că o voi face oricum, nu? 

— Da, ştiu. Nouă şi jumătate. 

— Bine. 

David se uită la ceas. 

— Vrei măcar să ne sincronizăm ceasurile ca măcar să n-o iau razna 
aşteptându-te? 

Ben râse. 

— Cinci fără cinci, omule. La mine e cinci fără cinci. 

— Atunci e patru cincizeci şi cinci, cântă David. 

Puse jos receptorul. Buna lui dispoziţie fu scurtă. În ultimele câteva zile, 
gânduri despre Christine îi tot apăruseră în coşmarul lui. În acel moment 
David realiză că niciodată nu fuseseră departe de suprafaţă. 

— Nu ai fost tu, nu-i aşa? spuse el încet. Ştii cine a făcut-o, dar n-ai fost tu. 


VP MAGAZIN 


MICHAEL PALMER FRĂȚŢIA ASISTENTELOR 


Îngrijorarea pentru Christine dispăru în timp ce impactul telefonului lui 
Ben se limpezi. Îşi încleştă pumnii şi îi mişcă în sus şi în jos. Pe faţă îi apăru 
un zâmbet, apoi chicoti, iar apoi izbucni în râs. Se grăbi spre colecţia de 
discuri. O secundă mai târziu sărea prin sufragerie, dând cu pumnii în aer. 
Muzica din Rocky umplea apartamentul. Cu muzica încă în urechi se îndreptă 
spre baie. Stătea în fața dulapului cu medicamente şi se uita la el însuşi. 

— Ai făcut-o, frate, îşi spuse el în oglindă. Eşti mai puternic ca niciodată 
acum. Sunt mândru de tine. Cu adevărat. 

Doar din curiozitate, fără nicio nevoie, deschise uşa. Rafturile erau goale. 
Un duş şi nişte scrisori lungi, amânate de mult, către frații săi, umplură o oră 
şi jumătate. O masă cu spaghetii şi sos Ragu mai umplură treizeci de minute. 
Ştirile de la ora şapte, făcură să mai fie două ore până sosea Ben. David se 
plimbă de colo-colo, neliniştit o vreme, apoi scoase tabla de şah din dulap 
împreună cu cartea „Deschiderea şahului făcută simplu”. După puţin timp 
renunță. Gânduri  reînnoite despre Christine îi făceau imposibilă 
concentrarea. Cumva, în puţinul timp în care vorbiseră, în contactele lor 
scurte, ea îl emoţionase profund. Simţea o intensitate inocentă, dezarmantă, 
din partea ei, o energie care supraviețuia rar facultății de medicină sau şcolii 
de asistente. Apoi, erau ochii ei adânci şi calzi, ispititori şi cercetători într-un 
moment, plini de mânie în următorul. Tot mai mult, îşi dădu seama că speră, 
chiar se roagă, ca ea să nu fie implicată direct în moartea Charlottei Thomas. 
Până la ora nouă se convinsese singur că nu avea cum să fie implicată. Un 
timp se distrase singur comparând-o cu Lauren. Repede realiză că, aşa cum 
se întâmplă de obicei, îi atribuia Christinei calități pe care el le-ar fi dorit. 

Când te vei învăța minte, Shelton? Se pedepsi aspru cu voce tare, apoi se 
întoarse la tabla de şah. La nouă şi un sfert se plimba prin casă din nou. O 
dată auzise motorul liftului şi alergă în hol. Apoi îşi aminti că trebuie să-i 
deschidă lui Ben prin interfon. Oricum, aşteptă acolo pentru orice 
eventualitate. Liftul se opri un etaj mai jos. Se reîntoarse în apartament şi 
petrecu cinci minute jucându-se cu o conversaţie cu Wallace Huttner în care 
şeful chirurgiei se scuza pentru concluziile atât de eronate şi sugera că ar 
putea explora posibilitățile unui parteneriat. David compuse un discurs de 
refuz, apoi, în caz că lui Huttner chiar îi părea rău, unul de acceptare. Fix la 
nouă şi jumătate sună interfonul. David sări la el. 

— Da? 

— David, eu sunt. 

Se simțea emoția din vocea lui Ben chiar şi prin aparat. 

— Femeia e reală. Tristă, dar chiar reală. E gata, omule, s-a terminat. 

Cuvântul „trist” se detaşă de toate celelalte. 

— Urcă, spuse David în timp ce apăsa butonul care deschidea uşa. 

Vocea lui avea surprinzător de puţin entuziasm. 30 de secunde mai târziu 
se auzi liftul. La naiba, gândi David, ea a fost. Stătea în uşă şi asculta 
scârțâitul cablurilor. Să-i transfere coşmarul Christinei Beall nu era felul în 
care-şi dorise să se sfârşească, indiferent care a fost motivaţia care a făcut-o 

să acţioneze. Era la jumătatea drumului spre lift când apărură luminile 
acestuia prin uşă. O secundă mai târziu acesta se opri. Uşile automate din 
interior se deschiseră. David se opri la câţiva paşi şi îl aşteptă pe Ben. Trecură 
cinci secunde. Apoi alte cinci. Uşa exterioară rămânea închisă. În final îşi 
aruncă privirea prin geamul murdar. Ben stătea într-o parte, sprijinit de 
perete. 

— Hei, ce se întâmplă? întrebă David deschizând uşa grea. 

Ochii avocatului se holbau la el, umezi şi inexpresivi. Faţa îi era albă ca 
varul. Dintr-o dată colțurile buzelor se ridicară într-o jumătate de zâmbet. 

— Ben, nu e amuzant, spuse David. Acum lasă glumele şi ieşi de acolo. 
Vreau să aud. 

Buzele lui Ben se dezlipiră una de alta când făcu un pas înainte. Sângele îi 
țâşni pe gură. David îl prinse la jumătatea drumului către podea. Pe spatele 
hainei lui Ben se întindea un cerc de sânge. Din centru apărea mânerul alb al 
unui cuțit. Viața i se scurgea prin mâinile lui David în timp ce îşi trăgea 
prietenul afară din lift. 

— Ajutor, strigă el. Cineva să mă ajute vă rog. 

Trase afară cuțitul şi îl aruncă pe covor, apoi îl întoarse pe Ben cu fața în 
sus. Ochii negri ai avocatului se uitau la tavan fără să clipească. David îi 
verifică pulsul, dar ştia că sângele, care acum îi mustea la colțul gurii, era 
semnul unei răni fatale la inimă sau la o arteră principală. 

— Vă rog, ajutaţi-mă. 

Rugămintea lui David era un scâncet. 

— Vă rog. 

Uşa de la scări din cealaltă parte a holului se deschise. Leonard Vincent 
stătea acolo, statura lui masivă întunecând lumina din spatele lui. Aproape ca 
din întâmplare îşi duse mâna la centură şi scoase un revolver. Silueta 
amortizorului apărea la un capăt. 

— E rândul tău domnule Shelton, răpăi Vincent, sigur că era față în față cu 
bărbatul pe care i-l descrisese Dalia. 

O urmase pe Christine Beall într-o cafenea şi îl recunoscu pe avocatul 
criminalist cu care se întâlnise ea. Răspunsul Daliei la telefonul lui fusese 
imediat: Primul Glass, apoi Shelton şi mai târziu fata. Acum, mulțumită 
avocatului, se putea descurca cu primii doi aproape deodată. 

David se dădu în spate şi încercă să se ridice, dar mâna lui, plină de sânge, 
alunecă pe perete şi se roti pe covor. Cuţitul era în apropiere. Îl apucă de vârf 
şi îl aruncă către tipul care se apropia. Nu aruncase destul de departe. 
Vincent îl luă de jos şi îl băgă calm în buzunarul pantalonilor. Era la mai 
puţin de 50 de paşi distanță. Între ei, corpul fără viață al lui Ben era întins pe 
jos. Lumina de la un bec căzu pe fața bărbatului. Zâmbea. Zâmbetul lui se 
lărgi în timp ce ridică pistolul. David se trase înapoi, deschizându-şi gura 
într-un strigăt mut. Mintea lui înregistră o sclipire în vârful amortizorului şi 
în acelaşi moment cadrul uşii de lângă urechea lui explodă. Se târi cu capul 
înainte în apartamentul lui, străduindu-se să închidă cu piciorul uşa solidă 

de lemn. Se auzi zgomotul încuietorii cu un moment înaintea unui zgomot 
slab şi apariţiei în clanță a două găuri de mărimea unor monede. David se 
uită la ele înnebunit apoi se ridică. Fugi în sufragerie. Scara de incendiu. 
Deschizând geamul se uită în jos la picioarele încălțate numai cu şosete. Un 
moment se gândi la dulap şi la pantofii de alergare. Nicio şansă, decise el. Cu 
un oftat de resemnare păşi pe scara de metal. Se auzi un trosnet din 
apartament când uşa se deschise în lături. Un moment mai târziu David 
alerga spre aleea de la patru etaje mai jos. Noaptea era neagră ca păcura, şi 
rece. Treptele de metal, alunecoase în ploaia torențială, îi răneau picioarele, 
dar abia simțea disconfortul. Chiar la etajul trei, călcâiul atinse marginea 
unei scări şi alunecă. Îşi zgârie pielea de pe braţ. 

Deasupra lui se auzi un zgomot puternic când Leonard Vincent păşi pe 
scara de la etajul patru. În acel moment David avu ideea absurdă că ar fi 
putut să deschidă fereastra de la scara de incendiu, apoi să se fi ascuns în 
dulap. Pariu că ar fi mers, gândi el, în timp ce mergea pe brânci, gâfâind, pe 
scările de la etajul doi. Alunecă din nou, coloana fiindu-i străbătută de un fior 
când aluneca pe ultimele scări. 

Printre bucăţile de metal de deasupra îl văzu pe bărbat, o umbră uriaşă 
mişcându-se pe cerul nopții. 

În patru labe David se lupta să elibereze scara care să-l coboare pe alee. 
Prin cămaşa udă, acele de ploaie îi înțepau spatele. Barele de metal îi intrau 
în genunchi. Scara nu se clintea. Cu o privire dedesubt, David se prinse de 
marginea scării şi se răsuci. Stătu atârnat acolo un moment, încercând să 
măsoare distanța până jos, apoi sări. Auzi şi simți o pocnitură în gleznă când 
ateriză. Piciorul îi cedă instantaneu. Tipá şi se lovi atât de tare că-i țâşni 
sângele. 

Întins pe pavajul ud, auzi paşii şi răsuflarea greoaie a bărbatului de 
deasupra. Ucigaşul ajunsese aproape la etajul doi. David se ridică într-un 
picior, apoi ezită. Dacă glezna îi era luxată, va simți disconfort, dar se va 
putea mişca. Dacă era ruptă, era ca şi mort. Cu dinţii încleştaţi puse piciorul 
jos. Durerea îi arse glezna, dar ținu odată, apoi iar şi iar. Dintr-o dată alerga. 
La capătul aleii se uită înapoi. Bărbatul coborâse scara şi păşea calm pe 
ultima treaptă. 

Strada Clarendon era aproape pustie. David se opri nesigur, apoi se decise 
să încerce strada Boylston, de obicei cu trafic mai aglomerat. Într-un moment, 
văzu o siluetă la jumătate de bloc distanță, mergând în direcția opusă. 
Instinctiv, alergă în direcția aceea. Mersul îi era incomod. Fiecare pas era o 
agonie. Totuşi, se apropie de siluetă. 

— Ajutor, strigă el. Vă rog să mă ajutați. 

Strigătul său fu înghiţit pe loc de furtună. 

— Vă rog să mă ajutați. 

Era la zece paşi în urma lui când silueta se întoarse să-l vadă. Era un 
bătrân, fără dinţi, neras şi beat. Apa curgea de pe pălăria ponosită. David 
începu să vorbească, dar putu doar să dea din cap. 

Gâfâind, reuşi să ajungă într-o parcare. Fără niciun sunet de avertizare 
geamul din spate al maşinii de lângă el se făcu tandari. David se trase înapoi. 
Prin întuneric şi ploaie văzu umbra urmăritorului, în genunchi, pregătit să 
tragă din nou. Alerga deja când flacăra ieşi prin amortizor. Alerga când 
glonțul destinat lui se înfipse în bătrân trântindu-l la pământ. Se forță să 
meargă înainte în ciuda durerii şi a ploii. Se forță mai mult decât oricând în 
viața lui. Călcâiele izbeau micile pietre, trimițând o durere ca un pumnal în 
picioare. Oricum, alerga de-a lungul străzii Marlbough, de-a lungul străzii 
Beacon şi către râu. Era ruta lui, drumul pe care alergase în atâtea dimineți 
însorite, promițătoare. Acum alerga ca să scape de moarte. În spatele lui, 
ucigaşul uriaş câştiga teren cu fiecare pas. 

Pe strada Storrrow traficul era lejer. David trecu fără să încetinească, pe 
podetul de piatră de deasupra bazinului. În faţa lui, luminile de la Cambridge 
licăreau în ploaie şi dansau pe teren. 

Fă cale-ntoarsă, se gândi. Fă cale-ntoarsă şi ajută-l pe Ben. Poate că are 
nevoie de tine. Poate că nu e mort. Pentru numele lui Dumnezeu, fă ceva. 

Riscă o privire pe deasupra umărului. Bărbatul, întârziat de câteva maşini, 
pierduse teren, dar nu destul. David ştia că urmărirea se apropie de sfârşit. 
Era aproape de colaps. Studie esplanada pustie pentru a găsi un loc în care 
să se ascundă. Ucigaşul era prea aproape. Singura lui speranţă era râul. 
Pietrele de pe alee rupseră ce mai rămăsese din şosete când se aruncă în apă. 
Îi mai rămăsese puţină capacitate de a suporta durerea, dar ace îngheţate 
găsiră ce a mai rămas şi pătrunseră peste tot. 

În spatele lui, Leonard Vincent trecuse podeţul şi se apropia. David trase în 
piept cât de mult aer putu şi se scufundă. Era la 20 de paşi de țărm, 
forțându-se să rămână în apa mizerabilă. Hainele se făcuseră ca de plumb, la 
început ajutându-l să stea la fund, apoi amenințând să-l țină acolo. Rămase 
fără aer odată. Apoi încă odată. Dar încă se putea controla. Apa îi umpluse 
ochii şi nu-i permitea să vadă nimic. Gustul respingător şi înțepător, în ciuda 
anilor de control al poluării, îi umplură gura şi nasul. Dintr-o dată dădu cu 
capul de ceva solid. Ametit şi aproape orb, exploră obstacolul cu mâinile. Era 
un doc, un lemn plutitor, lăsat pe râu pentru a priponi micile bărci care-l 
umpleau în anotimpul cald. 

Un minut sau două nu se auzi decât zgomotul ploii pe suprafața lemnului şi 
a apei. David se chircise lângă doc, încercând să-şi scoată mizeria din ochi. 
Mâinile şi picioarele îi erau înțepenite. 

Apoi auzi paşi, atenţi, măsuraţi. Ucigaşul era pe doc. David îşi lipi fața de 
lemnul aspru şi lipicios. Paşii deveneau mai grei, se apropiau. Îşi trase mâna 
sub doc. Era acesta deasupra apei? Avea destul aer să respire? Dacă se 
cufunda sub ar putea fi prins acolo fără aer. Dacă nu... Inhală încet, adânc, 
realizând că ar putea fi ultima respiraţie. Strânse tare din ochi şi se împinse 
sub doc. Capul îi lovi imediat lemnul. Îl cuprinse teroarea. Era prins în 
capcană, plămânii îi erau aproape goi. Pipăind disperat pe deasupra capului, 
mâinile îi atinseră marginea unei grinzi. Un suport! Se împinse într-o parte şi 

instantaneu fața îi ieşi din apă. Avea aer. Un zâmbet slab îi apăru pe buze, 
apoi dispăru. Paşii erau exact deasupra feței lui. Printre crăpăturile dintre 
grinzi vedea talpa pantofilor. Mişcarea încetă. David îşi dădu capul pe spate 
cât de tare putu şi îşi presă fruntea de marginea docului. Printre buze inhală 
aer încet, fără zgomot. Deasupra feţei lui pantofii scârțâiau, întâi mişcându-se 
într-o parte, apoi în cealaltă, în timp ce Vincent cerceta râul. Apoi, cu o 
încetineală agonizantă, bărbatul se îndreptă în cealaltă parte. 

În apa îngheţată, David începu să tremure. Se apăsă în jos cu toată puterea 
ca să nu-i clănțăne dinţii şi se prinse mai strâns de doc. Nu mai simțea nimic 
de la gât în jos. 

Paşii se depărtară, apoi dispărură. Spaţiul închis începea să-l terorizeze. 
Doar stă acolo? se întrebă David. Stă şi aşteaptă? Cât timp? Cât de mult pot să 
stau aşa? Numără. Până la o sută şi apoi înapoi către zero. Cântă cântece 
pentru el, cântecele din copilăria lui. Treptat, inevitabil, nu-şi mai putu 
stăpâni clănțănitul dinţilor. Încă nu se mişcă. Continuă să cânte. Răceala 
pătrunse adânc înăuntrul lui. Nu-şi mai putea stăpâni tremurul. Cât timp 
trecuse? Picioarele îi păreau paralizate. Oare le mai putea mişca? 

Cântă în continuare. 


Capitolul 18 


Joey Rosetti închise ochii şi respiră adânc parfumul lui Terry. Acel parfum, 
gustul ei, sfârcurile întunecate care se întăreau sub mângâierile lui, chiar şi 
după 12 ani senzațiile erau proaspete. Îşi frecă obrajii de pielea mătăsoasă 
dintre sâni. 

— E bine Joey, atât de bine, murmură Terry strângându-l mai tare. 

Îi zâmbi şi îi mângâie părul. Gura ei o căuta pe a lui. Picioarele îi 
înconjurau trupul şi foamea din sărutul ei crescu. Intră în ea încet, 
împingând tot mai adânc. 

— Joey, te iubesc, şopti Terry. Te iubesc atât de mult. 

Joey împingea cu tot mai multă forță. Vor simţi plăcere curând, amândoi 
ştiau. Dintr-o dată, telefonul de pe noptieră începu să sune. 

— Nu, mormăi Terry. Lasă-l să sune. 

Dar simţi cum scade intensitatea cu care împingea Joey. 

— Lasă-l să sune, îl rugă ea din nou. 

De şase ori, de şapte, sunetul inoportun nu se opri. Presiunea dinăuntrul ei 
scădea. Al optulea sunet, apoi al nouălea. 

— La naiba, mârâi Joey, ieşind din ea şi întorcându-se. Ar fi bine să nu fie o 
nenorocită de greşeală. 

Mormăi un salut, ascultă o jumătate de minut, apoi spuse un singur 
cuvânt: 

— Unde? 

Un moment mai târziu aruncă pătura şi sări din pat. 

— Terry, e doctorul. Doc Shelton. E rănit şi are nevoie de ajutor. 

Aprinse becul de deasupra patului şi se îndreptă spre dulap. 

— Merg cu tine, spuse Terry, sărind şi ea din pat. 

— Nu, draga mea, te rog. 

Ridică o mână. 

— E înnebunit. De-abia l-am înțeles. Dar a spus că are necazuri. Nu vreau 
să fii acolo. Sună la tavernă. Vezi dacă Rudy Fisher încă lucrează. Dacă da, 
spune-i să-şi mişte fundul şi să meargă la esplanada de pe râul Charles. Ne 
întâlnim acolo. 

— Joey, nu poti să suni pe altcineva? Ştii ce simt despre acest... 

— Uite, nu am timp de ceartă. Rudy a fost cu mine dinaintea ta, de foarte 
mult timp. Dacă sunt probleme, îl vreau pe el în preajmă. 

Terry învățase în 12 ani că nu avea sens să se contrazică cu soțul ei în 
astfel de probleme. Dar insistența lui să fie Rudy Fisher, un uriaş marcat de 
violență, o înspăimânta. 

— Joey, te rog. Fii doar atent. Nu face lucruri dure. Te rog, promite-mi. 
Dacă e rănit, du-l doar la spital şi apoi vino acasă. 

— Draga mea, omul mi-a salvat viața, spuse el în timp ce îşi trăgea o 
pereche de pantaloni. Orice vrea din partea mea va avea. 

— Dar ai promis... 

— Ascultă, spuse Joey repede. Voi fi atent. Nu-ţi face griji. Se forță să aibă 
un ton mai relaxat. Sunt om de afaceri acum, ştii asta. Dacă e rănit îl voi 
duce la spital. Nu-ţi face griji. Fă doar ceea ce te-am rugat. 

Trase o cămaşă din dulap. Terry stătea pe marginea patului admirându-l în 
timp ce se îmbrăca. La 42 de ani avea încă trăsăturile şi trupul unui idol. 
Avea un aer calm, imperturbabil, care nu te lăsa să ghiceşti situațiile aproape 
mortale cărora le supraviețuise. Deşi amintirile erau acolo, în cicatricele 
purpurii care-i brăzdau abdomenul. Una, în partea dreaptă era o amintire din 
vremea tinereții lui ca şef de bandă în Boston's North End. Intersectând-o, 
chiar sub buric, era o altă cicatrice, mai veche cu zece ani, rezultatul unui foc 
de armă primit când împiedica un jaf. 

Rosetti fusese unul din primii pacienti particulari ai lui David la White 
Memorial, o procedură de 12 ore, despre care personalul din sala de operaţii 
prezent atunci încă vorbeşte cu respect. 

În timpul convalescenţei lui Joey se legase o prietenie frumoasă între cei doi 
bărbați. 

— Terry, poţi să nu mai stai cu gura căscată şi să dai acel telefon? spuse 
Joey răspicat în timp ce se încălța cu o pereche de adidaşi negri. 

Aşteptă până când ea era cu spatele şi luă pistolul din dulap, de sub haine. 
Se îndrepta spre uşă, când Terry spuse: 

— Joey, te rog, nu-l folosi. 

Rosetti se întoarse şi o sărută. 

— N-o să-l folosesc, iubita mea. Dacă nu voi fi nevoit. Promit. 

Terry Rosetti aşteptă până când se auzi uşa închizându-se, apoi oftă şi 
ridică telefonul. 

David stătea pe pământul esplanadei, agăţat de receptorul telefonului. 
Tremura incontrolabil în timp ce ploaia îl uda până la piele. Uitându-se prin 
ploaia torențială putea vedea Amfiteatrul Hatch Shell. Clădirea cât un munte, 
ivindu-se la câţiva iarzi distanță, fusese singurul punct de reper pe care 
putuse să i-l dea lui Joey. Încet, dureros, dădu drumul telefonului, se 
rostogoli în balta murdară şi începu să se târască în lumina nopții spre una 
din părțile domului. Zece minute, cincisprezece, îşi găsi cu greu drumul pe 
terenul îmbibat cu apă. Micul bec, la început un far, deveni curând întreaga 
lui lume. Părea tot mai departe cu fiecare inchi. lar şi iar încerca să stea în 
picioare, doar ca să-l doboare iar durerea din gleznă şi transpiraţia rece 
copleşitoare care-i învăluia tot corpul. De fiecare dată cădea în patru labe şi 
se forța să meargă înainte. De două ori se opri în timp ce spasmele îi 
străbăteau intestinele, forțând apa fetidă a râului şi fierea să-i iasă pe gură şi 
pe nas. Lumina devenea mai mică, mai distantă. 

— Nu se poate termina aşa. 

David spunea cuvintele iar şi iar, folosindu-le ca o cadență care-l forța să 
pună o mână, apoi un genunchi, unul în fața celuilalt. 

— Nu se poate termina aşa... 

Dintr-o dată iarba se transformă în beton, apoi în marmură netedă. Era pe 
scările de la baza clădirii Shell. Tremuratul lui ajunse la paroxism, smucindu- 
i mâinile, umerii şi gâtul, prevestind o cădere generală a organismului. 
Sângele picura pe la colțul gurii când dinţii clănțănind muşcau marginile 
limbii. 

Deasupra capului lumina sclipi un moment, apoi deveni neagră. David simţi 
pacea absurdă a morții învăluindu-l. Simţi senzaţia cu puţina putere, puţina 
concentrare care-i mai rămăseseră. Christine ştie, gândi el. Ea ştie de ce a 
murit Ben şi acum va muri şi el. Trebuie să reziste. Să reziste şi să o ajute. 
Nu se poate termina aşa... Nu se poate. 


Goliciunea se instalase chiar în minutul în care Christine declină oferta lui 
Ben de a o duce cu maşina şi o porni spre casă. Era ca şi cum se deschise un 
robinet, scurgând din ea orice urmă de emoție şi sentiment. Abandonă 
încercarea de a se adăposti sub streaşina clădirilor şi merse pe mijlocul 
străzii, nebăgând în seamă ploaia torențială. 

Întâlnirea cu Ben mersese uşor, mai uşor decât se aşteptase. În maniera lui 
lejeră, fără a judeca, o asigurase iar şi iar că decizia de a mărturisi fusese 
bună, singurul lucru pe care-l putea face. Acceptase explicaţia că ea, 
acționând singură, onorase dorința unei prietene apropiate, specială, care 
avea dureri mari. 

Momentul dificil apăru când el ridică problema falsificării formularului C 
222. 

— Ce? întrebă Christine, blocată pentru un moment. 

— Formularul. Cel pe care Quigg, farmacistul, pretinde că doctorul Shelton 
l-a completat la magazinul lui. 

Mintea Christinei se ambală. Clar, domnişoara Dalrymple sau una din 
celelalte folosiseră formularul ca s-o protejeze. Fără să fie avertizată de ceea 
ce se întâmplase, nu avusese pregătit niciun răspuns. 

— Eu... eu l-am folosit... şi apoi l-am mituit pe farmacist. 

— Cum ai mers la el prima dată? întrebă Ben. 

Nu era nicio urmă de neîncredere pe fața lui. 

— Eu... prefer să nu spun încă. 

Christine îşi tinu respiraţia, sperând că avocatul nu va forta lucrurile. Într-o 
zi, două, se putea gândi la ceva. Dacă Dalrymple voia să protejeze în 
continuare Frăția, va trebui să facă tot ce poate ca să se asigure că 
farmacistul n-o va contrazice. Trebuia, de asemenea, s-o convingă pe Peggy că 
era hotărâtă să nu menționeze mişcarea în confesiunea ei. 

Ben o studie un moment, apoi dădu din cap. 

— Foarte bine, atunci, spuse el. Să discutăm cum cred eu că trebuie să faci. 
Asta dacă vrei sfatul meu. 

— Mi-ar plăcea mai mult decât atât, domnule... vreau să spun, Ben. Dacă 
se poate, mi-ar plăcea să mă reprezinți. 

— Trebuie să mă gândesc la asta, Christine. Doar ca să fiu sigur că nu e 
niciun conflict de interese. 

Zâmbi. 

— Dar, la prima vedere, nu cred că va fi. Ne întâlnim luni dimineaţa la mine 
la birou. La ora nouă. Voi vedea dacă locotenentul Dockerty e liber. Nu-ţi face 
griji. Îţi voi spune la timp exact ce să-i spui. Luni, bine? 

Christine aprobă. Luni. Christine repetă cuvântul iar şi iar în timp ce umbla 
prin ploaie. Trei zile înainte ca viața ei să fie, în mod practic, terminată. La 
naiba, realiză ea, deja era terminată. 

Un autobuz trecu pe lângă ea şi o stropi pe cizme şi pe haină cu apa 
murdară de pe stradă. Nici măcar nu se enervă. Într-o derulare de imagini 
văzu ce va urma pentru ea: arestarea... judecătorul... domnişoara 
Dalrymple... fraţii şi surorile ei... ziarele... tatăl ei, deja ţinut într-un azil... 
porecla de Îngerul Morţii, Ucigaşa din milă... colegele ei de cameră şi familiile 
lor... Dar ceea ce simţea cel mai tare ca o pedeapsă era imaginea lui David şi 
ura pe care ştia că ar putea s-o simtă față de ea. 

Luă colțul către strada ei. Încet, încet, gaura neagră din interiorul ei 
creştea. Uşurarea şi liniştea pe care le simţise cât fusese cu Ben dispăruseră. 
Lacrimile ploii înlocuiau lacrimile ei, deoarece era prea goală ca să mai poată 
plânge. 

Luni. Fără să vadă, studie ferestrele magazinelor pe lângă care trecea. 
Dintr-o dată, stătea în fața unei farmacii, farmacia ei. Farmacistul în vârstă o 
cunoştea, le cunoştea pe colegele ei e cameră şi de fapt le plăcea pe toate. 

Ca în vis intră, schimbă câteva amabilități forțate, apoi îl rugă să-i dea 
Darvon pe care îl lua ocazional contra crampelor. Ultima rețetă, pe care o 
luase cu şase luni în urmă, era în biroul de acasă, flaconul fiind aproape plin. 

După o verificare superficială a fişei, omul îi dădu medicamentele. În drum 
spre casă Christine începu să compună nota pe care o va scrie. 


— Rudy, e aici! ţipă Joey. Doamne Dumnezeule, ce mizerie! Cred că e mort. 

Forma nemişcată a lui David era întinsă cu fața în jos într-o baltă pe scările 
amfiteatrului. Se târâse pe scări şi se ascunsese după un stâlp de marmură, 
să nu poată fi văzut de pe drumul de mai jos. 

Uşor, Joey îşi întoarse prietenul pe spate. Ploaia se amesteca cu sângele pe 
fața lui David. Într-un moment, mormăi ceva, o şoaptă slabă, aproape 
pierdută în vântul nopții. 

— Doamne, du-te şi adă o pătură! strigă Joey. Respiră! 

Puse capul lui David pe o mână şi începu să-i frece fața, tot mai repede şi 
mai tare. 

— Doc, sunt Joey. Mă auzi? Vei fi în regulă. Doc? 

— Christine... primul cuvânt al lui David era aproape un gâlgâit nedeslugşit. 
Christine... trebuie găsită Christine. 

Ochii se deschiseră un moment, străduindu-se să se concentreze pe fața lui 
Joey, apoi se închiseră. Rosetti puse o mână pe pieptul lui David. Dădu din 
cap emoționat când simți mişcarea ritmică, superficială. 

— Rezistă. Te voi duce la spital. Vei fi bine, Doc. Doar rezistă. 

Se uită în sus şi blestemă ploaia torențială. În acel moment vântul se opri. 
Ploaia grea lăsă locul unei umezeli uşoare, cețoase. Joey se uită amuzat, apoi 
dădu din cap aprobator. 

— Primul lucru dimineaţă, voi face o donație mai mare. 

Rânji. 

David auzi vocea lui Rosetti, dar înțelese doar cuvântul spital. Nu, se gândi 
el. Nu la spital. Se luptă să-şi păstreze gândurile, să le pună în cuvinte, dar îşi 
pierdea cunoştinţa şi apoi totul se întunecă. Cinci minute mai târziu era 
înfăşurat într-o pătură, sprijinit de Joey pe bancheta din spate a Chryslerului 
lui Rudy Fisher. Tremuratul incontrolabil continua, dar treptat, treptat îşi 
recăpăta cunoştinţa. 

Joey îi spuse lui Fisher să meargă la camera de gardă de la spitalul Doctors. 

Ca un ecou într-un lung tunel, David îşi auzea propriile cuvinte, fără 
legătură între ele, mici scâncete. 

— Ben este mort... Christine e moartă. Nu spital, te rog... Trebuie găsită 
Christine... Mi-e frig... Atât de frig. Te rog, ajută-mă să mă încălzesc. 

Câteva ambulanţe erau aliniate în fața intrării de la urgenţă, cu luminile 
aprinzându-se hipnotic. Joey sări din maşină şi se întoarse cu un scaun cu 
rotile. 

— Locul acesta e o nenorocită de grădină zoologică, spuse el, în timp ce îl 
trăgea pe David afară din maşină. Probabil din cauza ploii. Arată ca o scenă 
dintr-un film de război. Rudy, aşteaptă-mă acolo. Eşti în regulă, Doc? 

David încercă să aprobe din cap, dar luminile şi semnele şi fețele se 
amestecau într-o ceață năucitoare. Îi veni să vomite când Joey îl împinse prin 

uşi în lumina artificială, strălucitoare din spațiul recepției. Atmosfera şi 
acțiunea parcă se petreceau într-o infirmerie de pe un câmp de luptă. Un flux 
continuu de pacienţi, unii sângerând, alții gemând de durere, toţi revărsându- 
se prin câteva uşi. Peste tot erau tărgi. 

Joey studie puţin scena, apoi îşi făcu drum prin mulțimea care o înconjura 
pe asistenta care făcea triajul. Femeia, o brunetă arătoasă aflată doar în a 
doua lună în serviciul de evaluare, îl ascultă fără să-i vină să creadă apoi 
alergă către David. 

Mormăia încet, cu capul mişcându-se dintr-o parte în alta în timp ce se 
lupta să se oprească. 

— Dumnezeule, e rece ca gheața, spuse ea, punând o mână pe pieptul lui. 
Tine-i capul până când aduc o infirmieră. Ce s-a întâmplat cu el? 

Alergă înainte ca Joey să-i poată răspunde. O funcţionară de la internări cu 
o tablă în mână apăru câteva secunde mai târziu şi începu să pună întrebări. 

— Numele? 

— Joseph Rosetti. 

Se uită la David. 

— Acesta nu e Joseph Rosetti, acesta e doctorul Shelton. 

— Oh, am crezut că doriți numele meu. Dacă deja îl cunoaşteţi de ce mai 
întrebaţi? 

Funcţționara îi aruncă o privire urâtă şi aruncă prima hârtie de pe tablă. 

— Numele? spuse ea cu o voce identică cu cea dinainte. 

Joey pescui portmoneul muiat al lui David şi găsi câteva din informațiile 
cerute de femeie. Aproape îşi pierduse controlul de câteva ori, dar îşi păstrase 
cumpătul de spaimă că ea va rupe încă o foaie şi va trebui să o ia iar de la 
capăt. Ca răspuns la „numele şi adresa rudei celei mai apropiate” era gata să 
spună cu habar n-are, dar se gândi la haosul pe care l-ar putea produce acest 
răspuns şi dădu datele lui. 

— Religia? întrebă femeia calm. 

Joey se uită în jos la David, a cărui piele avea o nuanţă vineție. 

— Uite, se ràtoi el, bărbatul acesta e rănit. Nu poţi pune întrebările după ce 
îl vede un doctor? 

— Îmi pare rău domnule, se zbârli ea, nu eu fac politica spitalului, eu doar 
o aplic. Religia? 

Joey se luptă cu impulsul de a o strânge pe femeie de gât. Femeia brunetă 
se întoarse în acel moment cu un infirmier, scutindu-l de decizia finală. 

— Am eliberat Trauma 12, spuse ea. Du-l pe doctorul Shelton acolo. 
Domnule, dacă terminaţi cu formularele, puteţi aştepta pe acele scaune. Vă 
voi anunța imediat ce-l va consulta cineva. 

Se uită la fața lui Joey şi pentru prima dată realiză cât era de arătos. Pe față 
îi apăru un zâmbet larg. 

— Întrebări? 

— Nu, spuse Joey. Dar puteţi să-i spuneţi acestei femei drăguţe de aici că 
nu cunosc religia doctorului Shelton? 

Îi făcu cu ochiul tinerei asistente, ai cărei obraji se înroşiră instantaneu, 
apoi o luă de braț pe femeia de la internări şi o conduse înapoi la biroul de 
primiri. 

În febra camerei de gardă doar o singură pereche de ochi urmăreau atenți 
în timp ce infirmiera împingea scaunul lui David. Aceştia aparţineau lui Janet 
Poulos. Doar urechile ei auziră şi înțeleseră singurul cuvânt mormăit de el. 
Christine. 

Cu accidentele multiple şi două răni prin împuşcare, care ocupaseră 
personalul, Janet fusese de acord să lucreze peste program până când se vor 
linişti puţin lucrurile. Acum, realiză ea, decizia era recompensatoare într-un 
mod neaşteptat. Mintea îi lucra încercând să înțeleagă semnificația a ceea ce 
văzuse si auzise. Leonard Vincent fusese angajat de Grădină să o 
supravegheze pe Christine Beall şi să intervină numai dacă Dalia credea că 
femeia decisese să mărturisească şi să expună Frăția. Atât ştia Janet. Dalia 
luase decizia să protejeze Grădina cu orice preț şi fiecare floare era şi membră 
a Frăției, chiar dacă erau active sau nu. 

Beall şi Shelton s-au întâlnit, se gândi ea. Ea probabil a mers la el. L-a vorbit 
despre Frăţie. Din ce alt motiv ar fi el aici în condiția în care e, strigându-i 
numele? Dalia îi dăduse ordinul lui Leonard Vincent, dar Shelton scăpase 
cumva. Era singura explicaţie care avea sens. Dacă asta era adevărat, atunci 
era norocul Zambilei să se afle în locul potrivit la momentul potrivit. 

Janet începu să tremure de emoție. Oportunitatea îi căzuse din cer. Dacă va 
conduce lucrurile bine, dacă va lua deciziile corecte, Dalia o va considera 
potrivită să o implice în problemele cele mai intime ale Grădinii. 
Recompensele ar fi enorme. 

Janet se uită împrejur. Poliţia, prezentă tot timpul în camera de gardă, era 
ocupată cu victimele împuşcăturilor şi ale accidentului. Simti că se poate 
strecura nevăzută prin tot acel haos, dar numai dacă se mişca repede. Avea 
timp să o sune pe Dalia? Verifică holul de unde era camera de traume 12. 
Locul dimprejurul ei era gol. S-ar putea să nu mai existe o nouă şansă. 
Adrenalină.  Potasiu.  Insulină. Digitali. Pancurionum. Janet analiză 
posibilităţile în timp ce alerga spre camera asistentelor. Îşi punea întrebări 
despre Christine Beall. Vincent se ocupase deja de ea? Nu conta, se decise. 
Singura problemă în privința căreia putea face ceva în acest moment o 
aştepta în Trauma 12. 

— Doctore Shelton, numele meu este Clifford. Poţi să-ți ridici fundul ca să-ți 
pot scoate pantalonii? 

Infirmierul era trecut de 30 de ani, dar arăta ca şi cum doar acum avea 
nevoie să se radă prima oară în viață. David dori să mormăie un răspuns, dar, 
cu efort, reuşi să facă doar ce i se ceruse. Treptat, undele de căldură reuşiră 
să înlăture răceala adâncă din el. În timp ce îşi revenea la viaţă, creştea şi 
durerea din gleznă şi din braţ, împreună cu scăderea durerilor de deasupra 
urechii şi din tălpile picioarelor. 

— Arăți de parcă ai avut o perioadă grea, spuse Clifford vesel, punând 
pantalonii muiati ai lui David pe spătarul unui scaun 

— Râul... eu... am fost în râu. 

Vocea lui David era distantă şi plată. 

— Ben e mort... 

— Poti să ţii asta sub limbă? întrebă infirmierul, introducând un 
termometru în gura lui David. Cine e Ben? 

David mormăi şi se luptă să atingă termometrul. 

— Nu, nu, nu atinge ăla, îl dojeni Clifford. Un doctor va veni imediat să te 
consulte. Doar ţine-l sub limbă până mă întorc. 

Niciodată să nu iei oral temperatura cuiva care a fost aproape mort prin 
îngheţ, idiotule! 

Dezaprobarea nespusă a apărut în ochii lui David în timp ce bărbatul 
părăsea camera. Apoi buzele îi schițară o urmă de zâmbet. Îşi revenea. Încet, 
încet, gândurile lui răzlețe începeau să fie coerente. Dintr-o dată îi apăru în 
minte fața lui Ben cu sângele curgându-i din gură. Teroarea reveni. Disperat, 
se ridică, întâi într-un cot, apoi pe un braț. 

— Christine, şopti el, scuipând termometrul. Trebuie să ajung la ea. 

Când îşi ridică capul pereţii începură să se rotească, încet la început, apoi 
tot mai repede. David se luptă cu ameţeala şi cu greata şi se forță să se ridice. 
Pe frunte îi apărură broboane de sudoare. Podeau se vălurea sub el. Când se 
aplecă înainte camera începu să se întunece şi ştiu că va cădea. Pentru un 
moment incredibil nu mai avea greutate, plutea într-o mare de lumină 
strălucitoare. Apoi nu mai era nimic. 

Janet Poulos îl prinse pe David de umeri şi îl puse înapoi pe targă. 
Respirația îi era rapidă şi superficială, pulsul de-abia simțit. Rapid, se gândi 
să-l ridice iar. Presiunea sângelui după o asemenea manevră putea necesita 
siringa plină de adrenalină din buzunarul ei. O şansă prea mare, decise ea, 
punându-i picioarele pe targă. 

Verifică iar coridorul. Era o criză de vreun fel la câteva camere mai încolo şi 
toată lumea se grăbea acolo. Perfect, gândi ea, intrând iar în cameră şi 
închizând uşa în urma ei. Să staţi toți acolo unde sunteți un pic. 

— Doctore Shelton, mă auzi? Vă voi pune un garou pe mână ca să vă iau 
sânge. Nu va dura mai mult de un minut. 

David gemu şi întinse brațul pe care ea îi legă tubul de cauciuc. 

— Acum, acum David, spuse ea dulce. Doar stai nemişcat. Nu te va durea 
deloc. 

Îi frecă pielea căutând o venă. Suprafaţa era albă şi rece, toate venele de 
sânge fiind contractate la maxim. Janet oftă şi frecă mai tare, blestemându-se 
că uitase reacţia corpului la hipotermie şi şoc. Capul lui David se mişca 
înainte şi înapoi în timp ce îşi revenea. Panicată, Janet apăsă acul în braţul 
lui, sperând în şansa să intre în vreo venă. 

Exact în acel moment, Clifford dădu buzna în cameră. Siringa sări şi îi căzu 
din mână în timp ce se întoarse către sunet. O picătură de sânge apăru în 
punctul în care fusese acul. 

— Salut, doctore, m-am întors. Scuze pentru... 

Clifford se opri, confruntat cu privirea nimicitoare a lui Janet. 

— La naiba, şuieră ea, dezlegând garoul şi retrăgând repede siringa. 

Stând în calea privirii lui Clifford, goli adrenalina sub targă, apoi se întoarse 
către el. 

— Nu ştii să baţi când o uşă e închisă? Tocmai îi luam sânge acestui bărbat 
şi ai dat totul peste cap. 

— Eu... îmi pare rău. 

Infirmierul se fâțâia nervos de pe un picior pe altul şi se uita în podea. 

— Vei mai auzi de mine din cauza asta, spuse ea cu furie. 

Gândurile despre ce să facă mai departe i se învârteau prin minte. Apoi 
îngheță. Harry Weiss, chirurgul rezident, stătea în uşă. 

— Totul e în regulă? întrebă el calm. 

Janet aprobă din cap. 

— Eu... N-am ştiut când va veni cineva să-l vadă pe doctorul Shelton, aici, 
aşa că m-am gândit să-i iau nişte sânge pentru analize. 

— Mulţumesc. A fost o idee bună. 

Weiss zâmbi. 

— Dacă nu ai făcut-o încă, de ce nu aştepţi până îmi arunc eu o privire 
asupra lui. 

— Foarte bine, doctore. 

Janet îi aruncă o altă privire îngheţată lui Clifford, apoi ieşi din cameră 
înainte să înceapă să alerge către telefon. 

— Doctore Shelton, sunt eu, Harry Weiss. 

Rezidentul pe care David îl ghidase prin cazurile mai dificile îl privea nervos. 
Ochii lui David erau deschişi, dar avea dificultăți evidente de concentrare. 
Weiss se apropie. 

— Mă vezi bine? 

David oftă, apoi aprobă. Un moment mai târziu se lupta să se ridice. 

— Christine. Lasă-mă să o sun pe Christine, se auzi cum spune. 

lar îl cuprinse ameteala, dar se luptă cu ea, sprijinindu-se în ambele mâini. 

Harry Weiss îl prinse de încheieturi şi îl împinse înapoi. 

— Vă rog, doctore Shelton, nu aş vrea să trebuiască să vă leg, se rugă el. 

Se uită după Clifford în timp ce David se lupta, dar omul plecase. 

— Soră, strigă el, să aducă cineva un infirmier şi un set de patru legături. 

În mai puţin de un minut David era legat de targă, cu curele de piele la 
mâini şi la glezne. Eforturile îi slăbiră, transformându-se în suspine. 

— Te rog... lasă-mă s-o găsesc... lasă-mă doar s-o sun. 

Vorbele nu îi erau inteligibile. Weiss se uită în jos la el şi dădu din cap cu 
tristeţe. 

— Cred că suntem în regulă acum, spuse el micului grup care se grăbise să 
îl ajute. Lăsaţi-ne singuri ca să-l pot examina. Sună la laborator şi spune-le 
că vreau analize complete. Inclusiv pentru droguri sau orice alt abuz. Când 
termin, îi puneţi perfuzii saline de trei sute la o oră, cel puţin până aflăm ce 
se întâmplă. Unul dintre voi să afle cine e la psihiatrie în seara asta şi să mă 
anunțe. Dacă e unul bun, am putea să îl chemăm. Dacă e unul din curcanii 
ăia mai bolnav decât pacienţii, probabil n-o vom face. 

Grupul zâmbi la remarca lui, doar unul râzând cu zgomot. Harry Weiss îi 
aruncă o privire îngheţată, luă o bucată din termometrul spart, apoi spuse: 

— Şi Clifford, când vei învăţa că niciodată nu iei temperatura orală cuiva cu 
hipotermie. Nu e relevant. Doar temperatură rectală. Nu vreau să aud că ai 
mai făcut aşa ceva. 

Făcu semn că a terminat şi camera se goli rapid. 

— Bravo, Harry, dori David să spună, dar era incapabil să rostească un 
cuvânt. 

Teroarea, şocul şi hipotermia îşi făcuseră treaba. Chiar dacă ar fi fost luată 
rectal, temperatura lui David nu se putea înregistra. Dar ochii îi erau 
deschişi. Se uita cum rezidentul înalt începe să-l examineze. Spune-i, gândi 
David. Ridică-te şi spune-i că nu ai nevoie de un nenorocit de psihiatru. Spune-i 
că Ben e mort. Spune-i că trebuie să o găseşti pe Christine. Că s-ar putea ca 
deja să fie moartă. Spune-i că nu eşti nebun. Dar... dar poate că eşti nebun. 
Poate că aşa e. Aşa te simți. E aici, examinându-te peste tot şi tu nu poți nici 
măcar să vorbeşti el. Poate că asta e nebunia. Vreau să spun că oamenilor nu 
le apare dintr-o dată un semn luminos în piept pe care să scrie „ACEASTĂ 
PERSOANĂ ŞI-A PIERDUT MINȚILE, ACEASTĂ PERSOANĂ E NEBUNĂ”. 

Unde naiba e Joey? Joey era aici cu câteva clipe înainte. Unde naiba e 
acum? 

Durerea îl lovi în piciorul la care Weiss îi examina glezna. David gemu şi se 
luptă să se ridice. Legăturile de piele erau strânse. 

— Îmi pare rău, spuse Weiss blând. N-am vrut să te rănesc. Doctore 
Shelton, mă înţelegi? Poţi să-mi spui ce s-a întâmplat? 

Da, da, gândi David. Pot să-ți spun. Dă-mi doar un minut. Nu mă grăbi. iti pot 
spune totul. Harry Weiss îl văzu dând din cap şi aşteptă un răspuns. În final, 
spuse: 

— În regulă, începi să te încălzeşti. Am cerut nişte teste. Îți vom face raze la 
gleznă, la braț şi, pentru orice eventualitate, un set de filme ale craniului. 
Cred că totul e în regulă, dar nu sunt chiar sigur de gleznă. Înţelegi? 

— Joey, spuse David. Unde e prietenul meu Joey? 

Un moment fu nesigur dacă chiar a vorbit sau doar a gândit acele cuvinte. 
Faţa rezidentului se lumină. 

— Joey? E cel care te-a adus aici? 

David aprobă. 

— Grozav, bine, pare că îţi revii. Mă duc să vorbesc cu prietenul tău. Apoi îl 
trimit să stea cu tine până sunt gata razele. Suntem foarte ocupați în seara 

asta, aşa că probabil va dura. Voi stinge becul din tavan. Încearcă să te 
odihneşti şi nu te dezveli. 

— Mulţumesc, şopti David. Mulţumesc. 

Weiss se uită în jos la el, dădu din cap şi părăsi camera stingând becul în 
timp ce ieşea. David testă legăturile, câte una pe rând. Nicio şansă. Inspiră 
adânc, expiră încet, apoi se aşeză liniştit pe spate. Tremuratul se oprise şi 
mare parte din frigul din el dispăruse. Era ceva liniştitor în camera slab 
luminată şi zgomotul familiar de afară. 

— Timpul pentru odihnă, îşi spuse singur. Odihneşte-te şi refă-ți puterile. 
Când vine Joey va merge el după Christine. Când vine Joey... 

Încet, ochii i se închiseră. Respirația îi deveni mai superficială şi mai 
regulată. Prin somnul adânc şi liniştit David îşi auzi prietenul intrând în 
cameră. Nu mă trezi Joey, gândi David. Mai lasă-mă un minut sau două, apoi 
vom pleca. Bine, ştiu că eşti îngrijorat din cauza mea. Pot dormi mai târziu. 
Ochii i se deschiseră un moment înainte ca mâna masivă a lui Leonard 
Vincent se opri pe gura lui şi îl împinse puternic. 

Îmbrăcat în halatul alb al unui infirmier pe care i-l dăduse Zambila, Vincent 
nu avusese nicio problemă să-şi găsească drumul spre intrarea în camera 
Trauma 12. Recunoscu înțelepciunea Daliei care îi ordonase să aştepte la un 
telefon lângă spitalul Doctors. 

— O presimţire, îi spuse ea. 

Se opuse perspectivei de a trece prin camera de urgență, dar asigurările că 
poliția era ocupată şi promisiunea unui bonus îl convinse să încerce. Acum se 
aplauda singur pentru decizie. 

— Ai fost o mare nenorocire, doctore Shelton, mormăi el. Am vrut să te fac 
să te doară mai mult decât trebuia, dar pentru că măcar ai încercat, am de 
gând să o fac repede şi uşor. 

David îl privea neajutorat, cu ochii plini de teroare în timp ce Vincent ridica 
un cuțit deasupra feţei lui, dându-i o vedere clară a lamei acestuia. Cu mâna 
încă presată pe gura lui David puse două degete sub bărbia lui şi o ridică. 

— O tăietură, exact ca un chirurg, şopti el, plimbând lama cuţitului de-a 
lungul gâtului expus al lui David. 

— Pentru numele lui Dumnezeu, aşteaptă! N-am făcut nimic, fu tot ce putu 
să gândească David în acel moment final. 

Cu ochii închişi, aşteptă ţipătul propriei morţi. În locul acestuia auzi un 
zgomot surd şi clinchetul cuţitului lui Vincent pe podea. Ochii i se deschiseră 
la timp ca să-l vadă pe criminal clătinându-se şi apoi prăbuşindu-se. În 
spatele lui, Joey Rosetti ridica revolverul greu pe care-l folosise ca pe un 
baston, pregătindu-se, dacă se dovedea necesar, pentru altă lovitură. 

— Drăguţ loc, Doc, spuse Joey, desfăcându-i repede legăturile. Dacă mai 
am nevoie vreodată de vreo operație, să-mi aminteşti să mă duc înapoi la 
White Memorial. 

— Ăsta-i bărbatul, spuse David emoţionat. Bărbatul care l-a ucis pe Ben. 
El... Era gata să... 

— Ştiu ce era gata să facă, spuse Joey, desfăcând legăturile. Leonard şi cu 
mine l-am mai întâlnit. Cu asta se ocupă. Rahatul. Dacă te urmăreşte, 
prietene, ai intrat în mare încurcătură. 

David se ridică. De această dată ameteala era suportabilă. Instinctiv se 
frecă cu mâna pe gât. Teroarea îl făcu să-şi revină mai repede decât orice 
altceva. 

— Joey, scoate-mă de aici, imploră el. Împuşcă animalul ăla şi scoate-mă de 
aici. Mergem să o găsim pe Christine. 

Joey se holbă la Vincent, care era întins pe o parte cu fața întoarsă spre 
podea. 

— Vom lăsa poliția să se ocupe de Leonard, spuse el. I-am promis lui Terry 
că nu voi folosi arma - cel puţin cealaltă parte a ei — decât dacă va fi absolut 
necesar. Cineva îl va găsi aici. Poţi umbla? La naiba, unde-ţi sunt pantalonii? 

— Acolo, chiar acolo pe scaun. Eu... Cred că pot merge cu puţin ajutor. 

David se ridică ţinându-se de masă, apoi se sprijini de brațul lui Joey. 
Glezna îi pulsa, dar îi susținu greutatea în timp ce se îmbrăca cu blugii 
murdari, muiați. 

— Joey, există această femeie, Christine Beall. E singura care poate face 
ordine în tot acest dezastru în care sunt bogat. Trebuie să o găsim. 

Se simţi uşurat când realiză că cel puţin putea să-şi facă cunoscute 
gândurile în mod inteligibil. 

— Bine, spuse Joey, dar mai întâi trebuie să părăsim locul ăsta atrăgând 
atenția cât mai puțin posibil. Am văzut-o pe gorila asta de aici îmbrăcându-se 
ca un doctor şi îndreptându-se spre camera ta. Nimeni altcineva nu s-a uitat 
la el. M-am gândit că n-a venit aici să te viziteze. Acum ascultă, directorul 
meu a parcat maşina la uşa principală. O să aduc un scaun cu rotile. Vom 
merge cu el cât putem, apoi alergăm ca naiba. E o maşină roşie, un Olds sau 
Chrysler, sau aşa ceva. Vei ţine minte? 

David scutură din cap: 

— O voi găsi, Joey, nu-ţi face griji. Hai să plecăm naibii de aici. 

Rosetti îl puse în scaun, apoi îl împinse liniştit prin coridorul aripii de 
traume şi prin spaţiul recepţiei. În timp ce uşile electronice de la intrare se 
deschiseră o voce de femeie strigă în spatele lor: 

— Hei, voi, unde mergeţi? 

David sări din scaun şi se agăță de brațul lui Joey şi alergară spre Chrysler. 

— Tai-o, spuse Joey cu sufletul la gură când se urcau pe bancheta din 
spate. 

Ruddy Fisher aprobă şi trecu pe lângă două maşini parcate şi ieşi pe şosea 
către Boston North End. 

Janet Poulos stătea neajutorată într-o parte a recepţiei şi îi privea plecând. 
Nu-i spusese nimic Daliei despre încercarea ei nereuşită de a rezolva 
problema. Acum avea altă decizie de luat, dacă să meargă să vadă dacă 
Leonard Vincent era viu şi avea nevoie de ajutor. Din moment ce era singura 

persoană pe care bărbatul o putea identifica dacă era arestat, decizia nu era 
dificilă. Se opri să ia câteva fiole şi le băgă în buzunar. 

Paralizia respiratorie provocată de drogul pe care-l luase era de ajutor 
pentru pacienții cu aparat respirator. Acum o va ajuta pe ea, presupunând că 
va avea şansa să o folosească. Dacă nu, va trebui să găsească o cale să-l ajute 
pe om să scape. Poate că va putea să-şi crească prestigiul în ochii Daliei. 

Janet îşi blestemă ghinionul şi pe David Shelton pentru că-i cauzase atâtea 
dificultăți. Apoi se îndreptă spre hol spre Trauma 12, sperând să-l găsească 
pe Leonard Vincent mort. 


— Au! Ce-i asta? 

David se strâmbă de durere când Terry Rosetti îi curăță mizeria fixată pe 
braț. 

— Doar ceva ce folosesc ca să spăl geamurile, spuse ea. Acum stai liniştit şi 
lasă-mă să termin. 

Apartamentul din North End al familiei Rosetti era vechi, dar spaţios şi 
renovat de curând. Terry decorase locul cu bun gust, folosind o colecţie de 
mobilă de familie care ar fi fost binevenită în orice magazin de antichități din 
strada Newbury. 

David stătea întins pe un pat pentru oaspeţi, savurând mirosul 
aşternuturilor şi întrebându-se dacă se va mai încălzi vreodată. Se simțea 
slăbit, ametit şi îl durea în multe părți ale corpului. Dar simțea cum 
concentrarea i se îmbunătăţeşte pe măsură ce ceața mentală se risipea şi 
începea să se încălzească. Îi mulțumi în linişte lui Joey că-l oprise să plece în 
căutarea imediată a Christinei în favoarea unui duş fierbinte. Terry Rosetti, o 
femeie cu sânii plini, o frumusețe vibrantă, îi înveli expertă mâinile în tifon. 

— Fettucini şi prim ajutor, spuse David. Chiar eşti o femeie completă. 

Zâmbetul lui Terry lumină încăperea. 

— Spune-i asta prietenului tău de acolo. Cred că a început să fie prea sigur 
de mine. Ştii că a fost chiar capabil să se oprească când făceam dragoste ca 
să răspundă la telefon când ai sunat? 

— Nu-i de mirare că părea că nu o să răspundă nimeni. Aproape am închis. 

— Noroc că nu ai făcut-o. David, Joey nu l-a omorât pe acel bărbat, nu? 

Frica din ochii ei nu lăsa niciun dubiu asupra importanţei răspunsului. 

— Am vrut să apese pe trăgaci, Terry. Chiar am vrut. Animalul acela mi-a 
ucis prietenul. Dar Joey a spus că ţi-a promis că n-o va face şi n-a făcut-o. 

Terry Rosetti îşi înghiţi nodul din gât. În acel moment Joey intră în cameră, 
cu un vraf de haine, o pereche de cârje şi cartea de telefon din Boston. 

— Cred că asta trebuie să fie femeia, spuse el. C. Beall, 391 Belknap, 
Brookline. Am căutat şi acesta e singurul nume care se potriveşte. Apropos, 
hainele şi cârjele sunt date prin bunăvoința Asociaţiei Oamenilor de Afaceri 
din North End. 

— Ce e asta? 

— Oh, doar oameni de afaceri simpli, aşa ca mine, cărora le face plăcere să 
ajute persoanele sărace şi fără noroc, care se aruncă în râu cu o gorilă pe 
urmele lor. 

Joey zâmbi conspirativ către Terry şi îi făcu cu ochiul. Nu-i observă lipsa de 
reacție. 

— Eşti pregătit de călătorie, Doc? 

— Da, sigur. Cât e ceasul? 

— 12:30. E o nouă zi. 

— Trei ore, spuse David, dând uluit din cap. Au trecut doar trei ore. 

— Ce? 

— Nimic, dă-mi te rog telefonul. Sper doar că ea e în regulă. 

Joey se uită în jos la el. 

— Eşti sigur că eşti în regulă? 

— Sigur, de ce? 

— Bine, tu eşti cel educat, cu rahatul de diplomă. Tot ce am eu e inteligența 
străzii. Chiar şi aşa, mă pot gândi la cinci sau şase motive bune pentru care 
ar trebui să-i spui aceste C. Beall față în față ce ai de spus, nu la telefon. 
Aminteşte-ţi, deja ai fost arestat pentru crimă. În acest moment acea femeie e 
singura ta speranţă să fii achitat. 

David înțelese pe loc. Dacă Christine nu avea nimic de-a face cu moartea lui 
Ben, ştirile ar putea să o panicheze şi să facă vreo mişcare necugetată, posibil 
fatală. Dacă era implicată în vreun fel, sau ştia cine l-ar fi putut angaja pe 
Leonard Vincent... Nu-şi permise să termine gândul. 

— Când se va termina totul, spuse el, am de gând să scriu la facultatea de 
medicină şi să le spun să te angajeze ca lector invitat. Ai putea să le predai 
studenților la medicină cum să se descurce în lumea reală. Să mergem să o 
găsim. 

Zece minute mai târziu, erau din nou în maşina lui Rudy Fisher, 
îndreptându-se spre Brookline. 

— Nu forța prea tare, Rudy, ordonă Rosetti. Nu vrem să fim opriți. Dacă 
Vincent a ajuns deja la femeie, niciun raliu din lume n-o mai poate ajuta. 

David făcu o grimasă şi se uită pe geam. După o perioadă de tăcere, Joey 
spuse: 

— Doc, e ceva ce vreau să-ți spun. Numeşte-o o lecţie dacă vrei, din 
moment ce ai de gând să mă faci profesor. 

David se întoarse către prietenul lui, aşteptând-se să vadă sclipirea jucăuşă 
care îi însoțea poveştile de obicei. Ochii lui Joey erau îngustațţi, întunecațţi şi 
înspăimântător de serioşi. 

— Dă-i drumul, spuse David. 

— Leonard Vincent s-ar putea să nu fie cel mai deştept din lume, dar e un 
profesionist. Şi atâta timp cât el sau cineva ca el e în cadru, trebuie să joci 
după regulile lui. Înţelegi? 

David aprobă din cap. 

— Bine, nu avem prea mult timp, aşa cà-ti voi spune lecţia în cuvinte 
simple. Există o singură regulă pe care trebuie să o ştii. O regulă principală 
pentru a supraviețui în jocul lui Vincent. N-am respectat-o acolo la spital 
pentru că m-a rugat Terry. Dar tu nu ai nicio Terry, aşa că fii atent şi fă ce-ţi 
spun. Dacă cineva te urmăreşte ca să te omoare, ar fi al naibii de bine să-l 
omori tu. Înţelegi? 

Strecură pistolul în buzunarul lui David. 

— Uite. Orice se întâmplă am o senzaţie că vei avea nevoie de el mai mult 
decât mine. Terry îți va pregăti ceva cu adevărat special când va auzi că m-ai 
scăpat de el. 


John Dockerty era îngenuncheat la uşa apartamentului lui David şi privea 
cum echipa medicală îşi termina treaba în jurul trupului lui Ben şi îl băgau în 
lift. Se uită după polițistul care pusese întrebări în celelalte apartamente de 
pe etaj. Bărbatul ridică din umeri să dădu din cap. 

— Nimic, şopti el. 

Ştirea nu era o surpriză pentru Dockerty. Supravieţuirea într-un oraş mare 
însemna să vezi, să auzi şi să spui cât mai puțin posibil. Se uită la gaura de 
glonţ din tocul uşii, apoi încercă să refacă acţiunea. Existau urme de sânge pe 
podeaua din hol şi pe pereţii din apartamentul lui David şi pe fereastra 
deschisă a dormitorului. Îşi puse în cap să verifice actele militare şi de 
sănătate ale lui David pentru a vedea tipul de sânge. Un cuțit fatal, răni, găuri 
de gloanţe, sânge peste tot, un bătrân beat împuşcat de moarte la două 
blocuri distanţă şi nimeni nu văzuse nimic. 

Dockerty îşi frecă ochii obosiţi şi încercă să refacă scenariul. Existau mai 
multe posibilități, din care niciuna nu era favorabilă lui Shelton. Nu avea 
dubii că omul era mort. În acel moment telefonul lui David începu să sune. 
Dockerty ezită, apoi răspunse. 

— Alo. 

— Cu locotenentul Dockerty, vă rog. 

— Eu sunt. 

— Locotenente, sunt sergentul McIlroy. Tocmai am primit un telefon de la 
unul din oamenii noştri de la spitalul Doctors. Se pare că acest David 
Shelton, ştii, cel pe care l-ai arestat pentru ucidere din milă? 

— Da, ştiu, ştiu. 

— Acest Shelton a apărut cu puțin timp în urmă la urgenţe, distrus cu 
totul. Am sunat la secția ta şi mi-au spus că precis vrei să afli despre asta 
imediat. 

— Spune-le oamenilor tăi să-l țină la spital, spuse Dockerty. 

— Nu pot. A plecat. A plecat cu un tip la câteva minute după ce a venit. 
Nimeni nu şi-a dat seama decât când era prea târziu. Oamenii noştri erau 
ocupați să ia declaraţii de la doi nenorociţi care s-au împuşcat într-un bar. 

— Cine naiba e tipul? 

— Nu ştiu. 

— Dar nu e pe foaia de la urgenţă a lui Shelton? 

— Tocmai asta e. Nu există nicio foaie de internare. Funcţionara jură că a 
completat una, dar acum nimeni nu o găseşte. 

— Isuse Christoase. Ce naiba se întâmplă? 

— Nu ştiu, domnule. 

— Bine, spune-le oamenilor de la spital că ajung imediat. Să nu lase să 
plece pe nimeni care l-a văzut pe Shelton. Pe nimeni. Ai înțeles? 

— Da, domnule. 

— Isuse Christoase. 

Dockerty trânti receptorul la loc şi îşi aranjă sub pălărie câteva suvite de 
păr care-i căzuseră în ochi. Se pare că va fi o nenorocită de noapte lungă. 


Rudy Fisher trecu de trei ori pe strada Christinei înainte ca Rosetti să fie 
sigur că nu vor avea surprize. Îi spuse uriaşului să-i aştepte la două clădiri 
distanță, apoi îl ajută pe David să urce scările de beton către casă. 

— Bătrânul Leonard probabil se distrează acum, râse Joey. Mi-l imaginez 
încercând să iasă din situaţia în care e la spital cu cele zece cuvinte pe care le 
ştie. 

David se sprijini în cârje şi se târi pe lângă panourile paralele cu uşa. Se 
mişca cu grijă, dar şi cea mai mică întoarcere a capului îi provoca amețeală şi 
greață. Hipotermia prelungită, îşi dădu el seama, îi afectase cumva centrul de 
echilibru sau poate abilitatea corpului de a regla rapid presiunea sângelui. 

Casa era întunecată, văzându-se doar o lumină slabă dintr-o cameră din 
dreapta, sufrageria, bănui David. Îşi privi ceasul. Aproape unu noaptea. 

— Cred că sunăm la uşă, nu? întrebă David nervos. 

— Doc, având în vedere alternativele cred că e cel mai tare pariu. Sunt 
bucuros că nu eşti aşa de tensionat în sala de operații. 

David reuşi să râdă, apoi apăsă soneria. Aşteptară, ascultând dacă se aude 
vreun răspuns. Nimic. David tremură şi ştiu că nu e numai din cauza 
vântului. Sună din nou. Trecură zece secunde. Apoi douăzeci. 

— Intrăm? întrebă el. 

— Am putea, dar aş sugera să încercăm la uşa din spate mai întâi. 

Joey merse către stradă şi îi făcu semn lui Rudy Fisher că merg în spate. 
David mai apăsă odată butonul, apoi se luptă cu un val de greață şi plecă. 

Al treilea sunet o trezi pe Christine. Era ghemuită de-a lungul patului, 
luptându-se cu un vis mai hidos decât altul. Pe podea, bucăţi rupte de hârtie 
erau presărate peste două sticle cu pilule. Ambele erau pline. 

— Aşteaptă un moment. Vin acum, strigă ea. 

Oare ambele colege de cameră şi-au uitat cheile? Cunoscându-le, era 
posibil. Se forță să se ridice din pat, apoi se holbă la podea. Notele 
împrăştiate, sticlele cu pastile, cât de aproape fusese de moarte. Aruncă 
pilulele într-un dulap, apoi strânse bucăţile de hârtie şi le aruncă la coş. 

La sfârşitul celor două ore teribile care urmaseră întoarcerii acasă, 
Christine îşi dăduse seama că nimic nu o putea face să-şi ia viața. Nimic, 

exceptând poate o situaţie ca cea a Charlottei Thomas. Va face față indiferent 
la ce va fi nevoie. 

Încă o dată sună soneria. Acum era cea de la uşa din spate. 

— Vin acum. 

Alergă prin bucătărie şi era la jumătatea scărilor când înțepeni. Era el, 
David, sprijinit în cârje şi uitându-se pe geam. Cobori şi aprinse lumina de 
afară, apoi i se tăie respiraţia. Fața îi era schimonosită de durere şi 
cadaverică, ochii total afundaţi în cap, păreau două găuri întunecate. Un al 
doilea bărbat, întors cu spatele stătea lângă el. Pulsul Christinei crescu din 
cauza confuziei inițiale, apoi începu să înțeleagă şi o cuprinse groaza. 

— Christine, sunt eu, David Shelton. 

Vocea lui suna slab şi distant. 

— Da... da, ştiu. Ce vrei? 

Se simțea înspăimântată, incapabilă să se mişte. 

— Te rog, Christine. Trebuie să vorbesc cu tine. S-a întâmplat ceva. Ceva 
teribil... 

Joey îl înhăță de brat. 

— Eşti nebun? şopti el, făcându-şi drum în fața ferestrei. 

— Domnişoară Beall, spuse el calm, numele meu este Joseph Rosetti. Sunt 
un prieten apropiat al lui Doc. E rănit. 

Făcu o pauză, studiind expresia Christinei să vadă dacă erau necesare şi 
alte explicaţii pentru a-i lăsa să intre. Christine ezită, apoi cobori ultimele 
două trepte şi descuie uşa. 

— Eu... îmi pare rău, spuse ea când ei intrară în hol. M-aţi luat prin 
surprindere şi... Vă rog, intrați în sufragerie. Vei fi bine? Eşti rănit rău? 

În următoarele 15 minute ea nu spuse niciun cuvânt, în timp ce bărbaţii îi 
povestiră evenimentele nopții. Cu fiecare detaliu, în ochii ei se vedea o nouă 
emoție. Surpriză, uimire, teroare, durere, goliciune. David le studie pe măsură 
ce apăreau. Se întrebă dacă e capabilă să joace atât de bine teatru. Orice ar fi 
făcut, acum era sigur că, în niciun caz, nu era responsabilă de moartea lui 
Ben. Totuşi, într-un fel era implicată. Această realitate îl făcu pe David să-şi 
fixeze atenţia pe faţa ei. 

— Christine, ce i-ai spus lui Ben? 

Părea incapabilă să vorbească. 

— Te rog, spune-mi şi mie ce i-ai spus lui. 

Exista o notă de urgenţă şi furie în vocea lui. 

— Eu... i-am spus că eu am fost. Că eu am fost cea care... care i-am dat 
morfina Christinei. 

Inima lui David bubui. Arestarea lui, mizeria şi degradarea nopții din 
închisoare, dezvăluirea tuturor evenimentelor din cariera lui, moartea lui Ben 
Glass, ea era responsabilă. 

— Şi rețeta falsă? 

Acum era amărăciune în vocea lui. 

— Şi pentru asta eşti responsabilă? 

— Nu!... vreau să spun, nu ştiu. 

Muşchii feţei ei erau tensionaţi. Buzele îi tremurau. Singura explicaţie la 
care se gândea era adevărul. Dar care era adevărul? Frăția îl sacrificase pe 
David ca s-o protejeze pe ea, era sigură de asta. Dar de ce Ben? Era destul de 
greu să accepte că aleseseră să trimită un nevinovat la închisoare, dar crima? 

— Oh, Doamne, bâlbâi ea. Sunt atât de năucită. Nu ştiu ce se întâmplă. Nu 
înțeleg. 

— Ce? insistă David. Ce nu înţelegi? 

Ochii lui, ca nişte cratere se fixară în ai ei. Christine începu să plângă. 

— Nu înțeleg, oftă ea. Atâtea s-au întâmplat şi nimic nu are sens. E oribil. 
Durerea pe care ţi-am provocat-o. Şi Ben, l-au omorât pe Ben. De ce? De ce? 
Eu... am nevoie de timp. Timp să înţeleg toate aceste lucruri. E o nebunie. De 
ce au făcut asta? 

— Cine sunt ei? întrebă David. 

Christine nu răspunse. 

— La naiba, strigă el, despre ce vorbeşti? Cine sunt ei? 

— Aşteptaţi un minut, spuse Joey, punând câte o mână pe fiecare dintre ei. 
Trebuie să vă calmati amândoi sau toţi o să avem necazuri. Leonard Vincent e 
probabil scos din circulaţie, dar nu avem nicio garanţie că lucra singur. Cu 
cât mai mult timp continuaţi să vă purtaţi aşa unul cu celălalt, cu atât cresc 
şansele ca cineva să dea buzna aici şi să ne vină de hac la toți trei. 

Făcu o pauză, lăsând gândurile să se aşeze şi privi până simţi că tensiunea 
din cameră începe să se împrăştie. 

— Acum, domnişoară Beall, nu te cunosc, dar îl cunosc pe doctorul de aici 
şi acum ştiu prin ce naiba a trecut. După cum îmi dau eu seama, sunteți 
amândoi implicaţi până când se lămureşte totul. Îmi dau seama că veştile pe 
care ți le-am adus te-au tulburat, dar omul ăsta de aici merită o explicaţie. 

— Eu... nu ştiu ce să spun. 

Spuse cuvintele încet, mai mult pentru ea însăşi decât pentru ei. Joey vedea 
că se depărta. Se uită la David, a cărui expresie îi spunea că şi el simțea 
acelaşi lucru. 

— Bine, spuse Joey, poate că ceea ce trebuie să facem e să sunăm la poliție 
SI 

— Nu, izbucni Christine. Vă rog, nu. Nu încă. Sunt atât de multe pe care nu 
le înțeleg. O mulțime de oameni nevinovați ar putea fi răniți dacă eu fac o 
greşeală. 

Se opri şi respiră adânc. Când continuă, vocea îi era calmă. 

— Vă rog, trebuie să mă credeţi. Nu am nimic de-a face cu moartea lui Ben. 
Mi-a plăcut de el foarte mult. Voia să mă ajute. 

David se lăsă pe spate şi îşi îngropă fața în mâini. 

— Bine. 

Îşi ridică încet privirea. 

— Fără poliție... deocamdată. Ce vrei? 

— Putin timp, spuse ea. Doar puţin timp să pun toate astea cap la cap. Îţi 
voi spune tot ce ştiu. Promit. 

David simți că se moaie în fața tristeţii din ochii ei şi se întoarse. 

— Uite, Doc, spuse Rosetti neliniştit. Nu am glumit înainte. Nu e prea 
inteligent să stăm aici mai mult decât trebuie. Dacă nu e poliție, atunci nu e. 
Dacă e nevoie de puţin timp, atunci puţin timp să fie. Doar că nu aici. 

David auzi semnul de urgenţă din vocea lui Rosetti şi văzu, pentru prima 
dată, o urmă de frică în ochii lui. 

— Bine, vom pleca, spuse el. Dar unde? Unde putem pleca? Sigur nu la 
mine. Ce zici de tavernă... Sau la tine? Crezi că Terry s-ar supăra dacă 
mergem acolo? 

— Am o idee mai bună. Terry şi cu mine avem o cabană la North Shore. 
Cred că dacă puteţi să vă abtineti să vă certați, dacă nu mă aveți pe mine ca 
arbitru, ar putea fi locul perfect. Doc, tu nu poti să vezi, dar ascultă-mă pe 
mine, arăţi de parcă eşti pregătit de îmbălsămare. De ce să nu mergi acolo în 
noaptea asta şi să dormi puţin? Mâine ai tot timpul de care ai nevoie să 
vorbiți despre aceste lucruri. 

David începu să protesteze, dar Rosetti îl opri. 

— Nu e timp de ceartă, omule. Eşti prietenul meu. Eşti şi prietenul lui 
Terry. Aşa că ştiu că înţelegi că nu vreau să o implic în toată această mizerie. 
La North Shore sunteți amândoi pe cont propriu. Ce zici? 

David se uită la Christine. Era prăbuşită pe un scaun uitându-se fix la 
podea. Imaginea ei atât de inocentă, atât de fără apărare, era dificil de 
reconciliat cu durerea şi iadul pe care-l provocase. Cine eşti? se întrebă. Ce ai 
făcut exact? Şi de ce? 

— Cred... cred că dacă e în regulă pentru Christine e în regulă şi pentru 
mine, spuse el în final. 

Christine strânse din buze şi aprobă. 

— Atunci e hotărât, anunţă Joey. Este mâncare în casă. În această perioadă 
a anului nu e prea multă lume la Rocky Point, aşa că n-ar trebui să fiți 
deranjaţi. Vă desenez o hartă. Luaţi maşina Christinei. Vă vom urmări pe 
autostradă pentru orice eventualitate. E frumos acolo. În garaj este un jeep 
vechi. Cheile sunt în cutia de scule de pe peretele din spate. Puteţi să-l folosiți 
dacă vreţi. Bine? 

— Lăsaţi-mă un minut să împachetez câteva lucruri, spuse Christine. Şi să 
le scriu colegelor de cameră un bilet că nu voi veni acasă la noapte. 

— Bine, dar să nu dureze mult, răspunse Joey. Şi Christine? Spune-le 
colegelor să încuie uşa, pentru orice eventualitate. 


— Domnule Vincent, ai stricat lucrurile rău de tot. Posibil fără posibilitate 
de rezolvare. Zambila şi-a asumat un risc enorm ajutându-te să scapi din 
spital, dar nu se va mai întâmpla. De data asta vreau rezultate. Fata întâi, 
apoi doctorul Shelton. Ai înțeles? 

— Da, da, înțeleg. 

Leonard Vincent puse receptorul jos, apoi frecă sângele uscat care se 
formase deasupra copcilor din cap. Acea Zambila nu era tipul lui dar ca să se 
răcorească trebuia să ajungă la ea. După ce îşi recăpătase cunoştinţa era 
incapabil să se ţină pe picioare. Îşi amintea că l-a ajutat să urce pe o targă. 
Câteva secunde mai târziu, apăru un doctor. Atunci îşi făcu ea spectacolul, 
explicând că bietul de el alunecase şi dăduse cu fruntea de podea, şi că ea va 
completa toate formularele dacă el îi pune câteva copci. Da, domnule, se 
gândi Vincent, trebuia să ajungă la ea. Apoi îşi aminti cum l-a privit chiar 
înainte de a-l scoate din spital — ura din ochii ei. Nenorocitule, părea că 
gândeşte. Absolut nenorocit. 

Îl cuprinse din nou greața şi ameţeala — a treia oară de când părăsise 
spitalul. Se sprijini de un copac până îşi reveni. 

— Vor muri oameni, mormăi el, luptând cu frustrarea şi durerea cu singura 
armă pe care o cunoştea. La naiba, vor muri oameni. 

Cu grijă, se urcă la volan şi conduse către Brookline. Intră pe strada 
Belknap tocmai când o altă maşină, în fața lui, se apropie de curba de la 
celălalt capăt al străzii. Vincent se forță să se concentreze prin întuneric 
pentru a vedea ce maşină e înainte de a dispărea după colț. Era o maşină 
roşie — roşu metalizat. Ucigaşul se relaxă în scaun. Se opri peste drum de 
casa Christinei şi studie strada. Mustangul albastru dispăruse. Mormăind o 
obscenitate, se întinse către bord şi scoase plicul dat de Zambila. 

— Bine, Dalia, oricine naibii eşti, spuse el, cred că-l vei avea pe doctor 
prima dată, indiferent dacă nu aşa îţi doreşti. 

Rupse plicul şi împrăştie foaia de internare de la urgente a lui David pe 
scaunul pasagerului. În spaţiul marcat „Raportul Doctorului”, cuvintele 
FUGIT FĂRĂ TRATAMENT erau scrise cu roşu. Spațiile cu informaţii de la 
început erau completate. Cu mâna nesigură, Vincent încercui linia unde era 
scrisă cea mai apropiată rudă. 


Va urma... 

XIII 
CHINA 
La ora 8 dimineaţa, în ziua de 28 iunie, am văzut 
profilându-se pământul Chinei. Drept în prova se 
întindea un creştet bine definit, cenuşiu. Unii dintre 
noi au strigat "Ura!" iar omanii au început să vorbească foarte agitati. Eid a 
venit în fugă pe punte să-mi dea una în spate. Fiecare stătea în picioare 
încercând să pătrundă cu privirea zările pentru a întrezări uscatul. 
— Mi s-a părut că am văzut ceva pe la şapte dimineață, a declarat Khamees 
Poliție, dar nimeni nu m-a crezut. 
Khamees avea privirea cea mai ageră dintre toți cei de la bord, aşa că probabil 
a avut dreptate şi era foarte posibil ca premiul pentru prima observare a 
prezenței țărmului chinez să-i revină veselului caporal al poliției marinei din 
Sur. Acum nu mai încăpea nicio îndoială în privința acostării noastre. Un con 
regulat de munti se ridica la orizont, prezență indiscutabilă a Chinei şi a 
destinaţiei noastre după şapte luni de călătorie de când părăsisem Mascatul. 
"Ooeeeah! Ooeeeah !”, au început omanii să intoneze un cântec de bucurie, 
vocile lor suind şi coborând. Un sentiment de excitație, de mare tensiune 
cuprinsese întregul echipaj. Reuşisem. Navigasem cu Sohar până în China. Se 
auzeau sunetele tobelor, bum, bum, bum! Pretutindeni chipuri surâzătoare, 
mâini care aplaudau şi picioare care băteau un dans detunător al victoriei. 
"Ooeeeah! OOTTE aN a a e 

Unele acostări, după îndelungatele eforturi si anticipatii ale unei călătorii 
prelungite, sunt dezamăgitoare, dar sosirea lui Sohar în China a fost ceva 
minunat, o combinaţie impetuoasă de exuberanță şi plăcere vădită, căci 
aşteptam cu nerăbdare să vizităm o ţară la care pentru a ajunge am navigat 
aproape 6000 mile. Mă întrebam în sinea mea câte flote şi nave văzuseră 
proiectându-se în zori acel creştet cenuşiu, când îşi tăiau calea spre nord, 
purtate de muson, cercetând cu stăruinţă orizontul pentru a zări în depărtare 
China. De-a lungul secolelor au fost corăbii de comerț chinezeşti întorcându-se 
din Asia de Sud-Est, nave comerciale indiene, escadre de caravele portugheze, 
clipere rapide care transportau ceai şi convoaie de nave ale Companiei olandeze 
şi engleze din India de Est. Pentru toate acestea, acel munte, Taiwan Shan, era 
farul de la gura râului Pearl, poarta de sud a Chinei. În sus pe acel râu se află 
cel mai mare antrepozit sudic, Canton. Poate că autorul celei de a şaptea 
aventuri a lui Sindbad Marinarul a avut o noţiune palidă a Chinei, întinzându- 
se la capătul cel mai îndepărtat al cunoştinţelor sale, căci el a scris că în a 
şaptea sa călătorie, după un naufragiu pe cea mai periculoasă dintre toate 
mările, Sindbad a găsit aici un popor atât de ciudat, încât părea că depăşeşte 
orice închipuire. Bărbaţii luau forma unor păsări o zi pe lună şi zburau în 
înaltul cerului. Convingând pe unul din aceştia să-l ia pe spate, Sindbad s-a 
înălțat în văzduh, într-un zbor ameţitor, până când a izbutit să strige pe Allah 
şi atunci vraja s-a risipit şi a fost adus brusc înapoi pe pământ. 

Oamenii-pasăre din insulele mistice ale Estului pot fi întâlniți în cărțile arabe 
de minuni; ei sunt făpturi asemănătoare harpiilor cu pene strălucitoare şi fețe 
care te vrăjesc. Este posibil ca această noţiune a oamenilor-pasăre să fi aruncat 
un văl peste relatările timpurii privind primele călătorii comerciale în China şi 
să fi dus la crearea ţării ciudate unde s-a petrecut cea de-a şaptea aventură a 
lui Sindbad. Povestea spune că Sindbad s-a îmbogăţit acolo vânzând buşteni 
de lemn de aloe, şi într-adevăr, neguțătorii chinezi din Canton plăteau preţuri 
imense pentru lemnul de aloe importat din străinătate. Primul arab care a ajuns 
în China a fost un oman, Abu Ubayda, care pe la mijlocul secolului al VIII-lea 
făcea comerț cu Orientul pentru lemn de aloe. Desigur că geografii şi negustorii 
arabi ştiau o mulțime despre comerțul cu China. Pentru ei această țară era 
singurul regat care putea fi comparat ca întindere, măreție, ordine socială şi 
putere cu India şi cu toţi prinții ei. Pentru arabi geografia Chinei începea acolo 
unde se termina India şi se întindea către marginile cele mai îndepărtate ale 
lumii cunoscute, spre o ţară misterioasă, poate Coreea, al cărei popor trimitea 
daruri împăratului Chinei şi fără de care localnicii credeau că nu va mai cădea 
ploaia. 

La Canton, aşa după cum ştiau negustorii şi navigatorii arabi, comerțul 
maritim era foarte bine organizat. Un funcţionar chinez al portului se ocupa în 
mod special de mărfurile lor. Transportul era descărcat, inventariat de către 
funcționari chinezi şi depus în depozitele guvernului. Aici rămânea în garanție, 
încuiat sub cheie şi nu se umbla la el până când ultimul vas străin nu sosea în 
port şi anotimpul de navigație nu era declarat ca încheiat. Numai atunci se 
deschideau depozitele guvernului, şi în felul acesta autoritățile chineze 

preîntâmpinau fluctuațiile preţurilor pe piață în funcţie de sosirea vaselor. 
Statul prelua şi plătea cu generozitate o zecime din toate bunurile importate şi 
ceea ce rămânea era vândut pe piaţa liberă. 

Cu un mileniu mai târziu, navigând spre gura râului, speram că aceeaşi 
primire eficientă avea să ne aştepte şi pe noi. Ambasadorul Chinei şi un 
funcționar guvernamental chinez au asistat la ceremonia plecării noastre de la 
Mascat, iar Sohar fusese invitată oficial de către guvernul Republicii Populare 
Chineze. Toate acestea păreau că au avut loc într-un timp foarte îndepărtat şi 
nu mai stabilisem de atunci niciun contact între navă şi autorităţile chineze. 

Treptat, uscatul se preciza în fața noastră, separându-se într-un lanț de 
insule stâncoase. Stânci de un cafeniu deschis acoperite cu o vegetaţie bogată 
de salvie verde se întindeau până la nord-vest. Mai departe, în dreapta noastră, 
puteam vedea cele două vârfuri gemene pe drept cuvânt numite Urechile 
Măgarilor. Drumul nostru trasat pe hartă urma să treacă prin intrarea ce purta 
mărețul nume de Marele Canal de Vest. Gura râului era atât de largă încât nu 
prea ştiai pe unde să conduci nava. În afară de Taiwan Shan şi de Urechile 
Măgarilor nu exista niciun reper costier, nici un oraş, nici un far, absolut nimic 
ce ar fi putut fi identificat. Imensul estuar părea pustiu. Mai departe de coastă 
câteva bărci pescăreşti se legănau pe valuri, păstrând cu precauţie o anumită 
distanţă şi ignorându-ne. Trăgeau după ele, legate la capătul unor tangoane, 
undițe lungi; De pe râu şi-a făcut apariția un cargobot solitar abia vizibil şi s-a 
îndreptat spre nord. Altfel, nu era niciun semn de vreo activitate. Numai 
dealurile de pe insule păreau că ne urmăresc sosirea, uşor bântuite de vânturi 
şi misterioase. Şi poate pentru a marca şi mai mult atmosfera ciudată ce părea 
în afara timpului, am zărit un singur sat pescăresc cu case ce ai fi zis că se 
năruie, într-un golfuleț sub Taiwan Shan, care ar fi putut fi acolo de o sută sau 
de o mie de ani. Ne-am uitat cu binoclul, dar nu am văzut nicio mişcare printre 
casele joase. Nu existau nici oameni, nici bărci, nici câini. Pe vârful Taiwan 
Shan se afla o instalație radar care părea că ne urmăreşte asemenea unui ochi 
solitar, ameninţător. 

Sohar şi-a urmat drumul. Nava aluneca printre insule, iar apa avea culoarea 
caramelei. Printr-un fel de joc al luminii, peisajul luase un aer specific 
chinezesc. Norii de la sfârşitul după-mesei căpătaseră o tentă de un roz auriu. 
Nori mai negri, aducători de ploi mai repezi, apăreau la orizont scăldați în 
cerneală, iar dealurile îndepărtate se rânduiau unul în spatele altuia în 
contururi care evocau tradiționalul peisaj chinez în pictură, chiar şi fără 
ambarcațţiile chinezeşti specifice în formă de cutie, joncile, în prim plan, pentru 
o mai bună identificare a scenei. Uitându-mă pe hartă, am ales un loc de 
ancorare la gura râului, unde urma să petrecem noaptea. Locul era adăpostit 
contra vântului din sud, fiind situat chiar în spatele insulei San-chiao Shan, şi 
mă întrebam în sinea mea când o fi trecut pe acolo ultima oară o navă arabă. 
Cu 400 ani în urmă? Sau mai mult? După cronicile arabe, comerțul în China a 
fost aproape complet distrus în anul 950 al erei noastre, când o armată chineză 
a devastat Canton-ul, a ucis negustorii străini şi le-a ars casele. Dar negustorii 
arabi trebuie să se fi reîntors pentru a înnoda din nou legăturile, căutând cu 

precauție vechi contacte comerciale şi reluând comerțul cu China. De-a lungul 
a şase secole, porțelanul chinezesc era trimis în Oman, probabil pe calea mării 
şi poate chiar la bordul unor corăbii omane. Istoria comerțului este atât de 
adânc împletită într-o țesătură încurcată de antrepozite, schimburi de bunuri, 
națiuni rivale de negustori şi revendicări contradictorii, încât arheologia 
modernă abia începe să umple lipsa unor documente scrise demne de încredere. 
Sigur era că Sohar pătrundea pe „Marele Râu”, aşa cum arabii numeau râul 
Pearl, celebrând o legătură între China şi Oman care data de cel puţin o mie de 
ani. Când Sohar înainta peste vârlejul format de maree, la marginea insulei 
stâncoase, era un moment simbolic atât pentru navă, cât şi pentru echipaj şi 
speram în sinea mea că sosirea noastră neobservată ar fi făcut cinste primilor 
căpitani arabi care au reuşit să ajungă cu succes în China. 

Am intrat în micul ancoraj doar cu velele ridicate, o încercare îndrăzneață la 
care nu am fi visat când am plecat din Mascat ca un echipaj neexperimentat. 
Acum, cu Saleh la cârmă, Sohar îşi tăia drum cu prova în golfuleţul înconjurat 
de un amfiteatru de dealuri joase. O mică joncă pescărească era ancorată 
pentru noapte în fundul golfului; nu se vedea nimeni la bord. Echipa de ancoră 
de pe Sohar a plecat în față să pregătească ancora principală, unul din marinari 
stătea lângă şcota velei mari gata pentru a-i da drumul, iar restul echipajului 
aştepta cu strângătoarele de velă. 

— Strângeţi vela! 

Marea velă se ridică, desfăşurându-se în falduri la vergi. Bătea încă destul 
vânt pe pânză şi vergi pentru ca nava să se poată mişca uşurel. S-a îndreptat 
înainte spre pupa joncii. 

— Pregatiti-và de ancorare! Fundarisiti ancora! 

Cu un zgomot de lanțuri, ancora lui Sohar s-a împlântat adânc în nămolul 
chinezesc. Oamenii au făcut o pauză de zece minute pentru rugăciunea de seară 
şi apoi am coborât verga mare cu un scârțâit şi scrâşnet final de frecare a 
lemnului pe lemn, verga s-a lăsat uşurel în jos asemenea unui călător obosit la 
sfârşitul unei călătorii aşezându-se într-un fotoliu care trosneşte. Când ultimele 
lumini ale înserării au pălit, a venit în golf o altă joncă chinezească. Se părea 
că era un loc bun pentru a petrece noaptea. Am aprins două lumini de ancoraj 
şi le-am atârnat la pupa şi la bompres, ca să ţină tovărăşie luminilor joncilor 
chinezeşti. Pescarii nu ne-au dat nicio atenţie. Nu s-au uitat, nu au făcut niciun 
semn, nici măcar nu au reacționat în fața ciudatei ambarcaţii arabe dhow 
venită acolo în adăpostul lor. Sohar s-a fixat în linişte în locul ei de ancorare, 
fără agitaţie şi zarvă. S-a balansat în adierea vântului, legată cu lanțul ei, până 
când bompresul s-a îndreptat spre Crucea Sudului, apoi a rămas liniştită, ca o 
pasăre uriaşă aşezându-se pe o creangă după o lungă, lungă migrație. 

Zorile au adus un cer încărcat de ploaie ce arunca răpăieli torențiale periodice 
care au udat complet puntea. Echipajul, relaxându-se după traversarea finală, 
s-a sculat târziu, aşa că abia pe la amiază am ridicat ancora şi am pornit în 
căutarea oficialităților chineze. Gura râului continua să fie pustie şi întreaga 
scenă era învăluită într-o atmosferă curioasă, ireală. Insulițele arătau din ce în 
ce mai mult asemenea unor schițe din desenele chinezeşti. Siluetele lor bine 

conturate, cu tufe rare, se profilau pe orizontul cenusiu. Era întocmai ca şi cum 
am fi navigat prin paginile unei cărți cu picturi chinezeşti. Ne-am aşteptat să 
fim interceptaţți de vreo vedetă de gardă sau o şalupă de control vamal ori vreo 
pilotină, dar nu se vedea absolut nimic, numai joncile pescarilor care ne ignorau 
total. Pătrunsesem bine în apele chineze, vreo zece mile în interiorul estuarului 
râului Pearl dar, ţinând seama de reacția pe care o produsesem, puteam tot 
atât de bine să fim şi la o sută de mile în largul mării. 

La vremea prânzului am ancorat la o distanţă de vreo 90 m de o insulă care 
avea un fel de instalaţii militare şi am văzut soldaţi în uniforme de un verde 
cenuşiu care ne-au observat şi au luat-o la fugă înapoi pe creasta dealului. Apoi 
a apărut sergentul, care s-a holbat la noi apoi a făcut şi el în fugă cale întoarsă. 
În cele din urmă, de-a lungul potecii au apărut în grabă doi ofiţeri în cămăşi şi 
s-au uitat la noi câtva timp cu binoclul. Dar nu au luat nicio măsură. Aşa că 
am ridicat ancora din nou, de data asta pornind spre insula La-sa-wei care, 
judecând după hartă, era un loc unde probabil exista o staţie de pilotaj. 

În drum ne-am descotorosit de arme. După cum fusesem instruiți de forțele 
armate ale sultanului am scăpat de ele în aşa fel încât să nu poată fi niciodată 
găsite. Am desfăcut puştile Kalaşnikov şi le-am aruncat bucăţică cu bucăţică 
în apa opacă a râului Pearl. Am azvârlit peste bord canistrele cu gaz lacrimogen, 
mulțumiți că nu a fost niciodată necesar să folosim armamentul navei. Nici nu 
aruncasem bine în apă ultima armă, că am şi văzut o canonieră îndreptându- 
se spre noi cu mare viteză. Sohar îşi tăia cu greu drum pe o mare bântuită de 
vânt, cu valuri scurte şi abrupte, iar canoniera făcea ca balansul să fie şi mai 
puternic. Avea un tangaj şi ruliu oribile, iar uneori coca se înclina într-un unghi 
alarmant. Era o ambarcaţie cu o cocă înaltă, îngustă, asemenea unui torpilor 
din primul război mondial. Pe punte se îngrămădeau soldați care priveau uimiți 
la ciudata apariție a unei nave arabe cu pânze. Am ridicat în semn de politeţe 
un pavilion chinezesc şi am încercat să stabilim un contact prin radio, în timp 
ce canoniera se învârtea cu viteză în jurul nostru, în cercuri strânse, 
spectaculoase, iar ofițerii ei ne inspectau. Informase cineva autoritățile 
chinezeşti că soseam sau eram pe punctul de a produce vreo încurcătură 
diplomatică? Nu am primit niciun răspuns la apelurile noastre prin radio. Apoi 
canoniera chinezească a început să semnalizeze cu o lampă. Toată lumea a 
alergat după creion şi hârtie, iar Musalam, care era semnalizator în marina 
sultanului, încerca să pronunţe literele. Dar nu păreau să aibă vreun înțeles. 
Ce limbă se folosea? Era transmis mesajul în codul internaţional? O lampă 
modernă de semnalizat nu face parte din echipamentul unei corăbii medievale 
cu pânze. Aşa că ne-am descurcat cu o bucată de carton pe care am aşezat-o 
deasupra becului celei mai bune lanterne a noastre şi am transmis un mesaj 
înapoi: „Vă rugăm repetaţi”. S-au succedat câteva lumini din partea chinezilor, 
dar tot nu puteam înţelege ce se dorea de la noi. Am gesticulat, arătând că eram 
uimiți. Canoniera a continuat să se învârtească în jurul nostru, ticsită cu 
marinari curioşi. Singurul lucru care ne rămânea de făcut era să ancorăm şi să 
aşteptăm. Sohar s-a apropiat de insula La-sa-wei, ancora a fost lăsată pentru a 
doua oară şi, după cât se părea, canoniera era acum satisfăcută, căci a pornit 


L < — 


am „un NP MAGAZIN 
- - — — — 


> — - 
—— 
- = - - 
—— -> - 


- 


TIM SEVERIN EXPEDIȚIA SINDBAD 


înapoi cu mare viteză, lăsând în urmă un siaj spectaculos. 

Am petrecut o noapte foarte incomodă în ancorajul expus, dar în cele din 
urmă Tom a reuşit să stabilească un contact prin radio. Legătura noastră cu 
autoritățile chineze era indirectă. Mesajul nostru a fost recepționat mai întâi de 
un radioamator din Hong Kong, care l-a transmis unui prieten de la Banca Hong 
Kong şi Shangai. Acest prieten i-a telefonat reprezentantului băncii din Canton, 
care la rândul lui a luat legătura cu autorităţile din oraş, iar acestea au 
transmis un mesaj înapoi prin aceeaşi legătură complicată. Autorităţile din 
Canton ne aşteptau. Erau încântate că sosisem cu bine, totul era pregătit. Dar 
ne preveneau că va fi un taifun. Sohar trebuia să părăsească pe dată gura 
expusă a râului şi să vină în amonte, la un adăpost special contra taifunului. 
Autorităţile portuare din Canton aveau să trimită urgent un remorcher în jos 
pe râu să ne ajute. 

Nu-mi venea să cred ce baftă avusesem. Prin faptul că am navigat cu atâta 
uşurinţă pe Sohar pe Marea Chinei de Sud, reuşisem să evităm unul din cele 
mai mari pericole. Ajunsesem pe râul Pearl, unde ne găseam în siguranţă cu 
mai puţin de 48 de ore înainte ca un mare taifun să lovească regiunea. Toate 
pânzele pe care le reparasem cu atâta strădanie, după grenurile arcuite, orele 
obositoare petrecute pentru a ridica verga mare ca să putem progresa cu câteva 
mile mai mult, toate eforturile depuse au meritat. În dimineaţa următoare, când 
cerul începuse să se întunece sub marginea exterioară a norilor, aşa cum se 
petrece în cazul taifunului, am văzut un remorcher chinezesc grăbindu-se spre 
noi. Radioul nostru s-a trezit la viață. 

— Bine ati venit! Sunt Liu din Ministerul Afacerilor Externe al Chinei, se auzi 
o voce din remorcher, într-o engleză impecabilă. Am venit de la Canton pentru 
a vă întâmpina. 

— Bine v-am găsit! i-am răspuns şi eu în concordanță cu situația 
momentului. Numele meu este Tim Severin şi echipajul meu şi cu mine am 
venit din Oman pentru a vă saluta. 

Remorcherul avea ordin să o remorcheze pe Sohar pentru a o duce în 
siguranță cât mai repede posibil, căci autorităţile din Canton erau foarte 
îngrijorate ca nava să nu fie avariată de taifun. După ce parcursese întreaga 
cale de la Oman nevătămată, autorităţile nu vroiau ca nava să se scufunde 
acum, în apele lor. Aşa că echipajul remorcherului din Canton ne-a aruncat o 
parâmă de manevră şi au început să ne remorcheze repede pe râu către vechiul 
port Whampoa unde, conform tradiţiei, navele străine trebuiau să aştepte până 
când primeau intrarea în Canton. Echipajul remorcherului era format din 
marinari veseli, prietenoşi, care îşi îndeplineau activitatea cu foarte multă 
degajare în miez de noapte, la jumătatea drumului pe râu, pe când vântul sufla 
în rafale, iar ploaia torențială ne uda până la piele. În timp ce marginea 
exterioară a taifunului ne ajunsese, oamenii de pe remorcher au hotărât să ne 
amareze şi să nu ne mai remorcheze, legând astfel pe Sohar lângă vasul lor. 
Manevra a constituit o scenă de harababură comică, în care marinarii chinezi 
au reuşit să se încurce şi să facă tot felul de greşeli. Se auzeau diferite urlete şi 
strigăte, oamenii alunecau pe puntea de oţel a remorcherului, căzând în mod 

caraghios, lăsau noduri nedesfăcute, parâme încurcate şi blocate. Şeful 
echipajului, un chinez foarte gras, a căzut peste bord cu un zgomot 
cutremurător şi, abia fiind în stare să înoate, a dat din mâini şi din picioare cu 
mişcări scurte şi repezi, aşa cum înoată un câine, întorcându-se la locul său 
sigur de pe navă, dar imediat a trebuit să sară din nou în apă pentru a-şi pescui 
sandalele care erau duse de valuri. Un minut mai târziu era înapoi la bord, 
alergând în sus şi în jos, cu şortul şi pălăria de paie pline de apă, strigând 
ordine şi dând din mâini. Butonul de control al vinciului de manevră de la 
bordul remorcherului era prost izolat, aşa încât curenta pe oricine îl atingea. 
Cu ploaia taifunului şi puntea de otel sub picioarele ude, tehnica celor din 
Canton era să pună butonul în funcţiune cu grijă, folosind un băț scurt de 
lemn, aşa că atunci când vinciul o pornea razna şi trebuia oprit în mare grabă, 
loviturile turbate date cu vârful lemnului în butonul de control deveneau o lecţie 
comică de scrimă. Şi cu fiecare mişcare nereuşită de a opri vinciul, băţul era 
trecut din mână în mână, ca o ştafetă. În cele din urmă parâma a fost întinsă 
atât de tare, încât era sigur că va plesni şi întreg echipajul a luat-o la fugă spre 
un loc sigur, pitindu-se în spatele suprastructurii remorcherului, de unde se 
uitau pe furiş ca nişte copii obraznici. Urmărind toate acestea şi încercând să 
nu râdem, a devenit dintr-o dată evident că şi echipajul remorcherului era 
amuzat de această pantomimă tot atât de mult ca şi noi. Cineva de pe Sohara 
început să chicotească şi într-o clipă chinezi, arabi şi europeni râdeau în 
hohote. Pe dată orice etichetă şi rezervă au fost Îndepărtate. Khamees Poliţie a 
sărit pe puntea remorcherului, ducându-le în dar o tavă de curmale. Şeful 
echipajului de pe remorcher, comediantul principal, cu apa curgând şiroaie de 
pe el, s-a servit plin de eleganţă cu o curmală şi s-a aşezat din întâmplare pe o 
sobă fierbinte. Nori de abur au țâşnit din îmbrăcămintea lui udă, când a sărit 
în sus cu un răcnet de durere şi rânjind cu gura până la urechi. 

Autorităţile chinezeşti au reuşit să transforme vizita lui Sohar într-un 
adevărat succes. După şapte luni şi jumătate pe mare am fost copleşiţi de 
căldura primirii care ne aştepta. La Whampoa, pe chei, am fost salutati de 
demnitarii oraşului şi ai provinciei Canton, precum şi de ambasadorul oman, 
care venise de la Beijing să ne întâmpine. Gazdele noastre chineze ne aranjaseră 
un program special. Sohar urma să rămână ancorată la Whampoa, în grija 
chinezilor, în timp ce echipajul avea să viziteze oraşul şi împrejurimile. Dacă 
doream să vedem ceva în mod special trebuia doar să cerem şi imediat se luau 
măsurile necesare pentru a ni se satisface dorința. Existau autocare, ghizi, 
interpreți pentru engleză şi arabă, camere rezervate la hotel, orice am fi putut 
dori, şi nu trebuia să ne facem probleme în privința navei. Aceasta urma să fie 
păzită de poliţişti, iar căpitanul portului va avea grijă să asigure parâme 
suplimentare de legare la chei. În tot timpul vizitei noastre eram oaspeţi de 
onoare. 

Amabilitatea a fost memorabilă. Musalam, Eid şi ceilalți omani au fost 
expediați într-un tur de vizitare a oraşului şi a locurilor frumoase. Oceanologii 
au fost conduşi la staţiile de cercetare piscicolă, crescătoriile de peşte şi la 
universități. Nick Hollis a avut norocul să asiste la o operaţie efectuată sub 

acupunctură în spitalul municipal. Ca inginer constructor, Tim Readman a 
vizitat şantierele de construcții pentru a vedea cum construiesc chinezii clădirile 
lor. Cât despre mine, mi s-au arătat nave de canal ingenioase, de o construcție 
tradițională, folosite pentru transportul peştelui viu la hală. Cocile aveau găuri 
pentru a lăsa apa să curgă prin ele în interior, aşa încât ambarcaţiile deveneau 
bancuri de peşti mişcătoare. O după-masă deosebit de rodnică am petrecut-o 
la bordul unei jonci de tip Swatow acostată pe râu într-un adăpost contra 
taifunului. La o ceaşcă cât un degetar de ceai Swatow amărui, oamenii din 
echipaj mi-au explicat ce fel de comerț făceau. Fără busolă, motor sau hartă, ei 
navigau cu nava lor de la un port la celălalt, intrând şi ieşind prin gurile râului, 
folosind curenții mareei, efectuând vechiul comerț costal al Chinei. Echipajul 
era format din opt până la zece oameni, având şi doi muşi care stăteau pe vas 
pentru un an de pregătire. Cu un vânt bun, jonca lor putea avea o viteză de 5 
noduri, dar dacă vântul atingea forța 7, exista riscul să se scufunde, aşa că 
întotdeauna alergau după un adăpost. 

Nava era foarte bine menţinută şi, pentru că nervurile fuseseră tăiate din 
lemn de camfor, cala mirosea foarte plăcut. Era un contrast fericit cu santina 
cu gaz puturos a lui Sohar. Huilai 108, cum era numită, aparţinea echipei de 
producție a întreprinderii de transport pe apă a comunei Huishui şi nava avea 
încă un aspect tradițional. Era călăfătuită cu un amestec din ulei de tung !, 
var, coji de orez şi nu avea motor, fiind purtată de pânze mari vopsite în roşu, 
iar scândurile erau bătute în cuie margine la margine după sistemul tradițional 
chinezesc. În rândul celor din echipaj, fiul urma întotdeauna tatălui, preluând 
lucrul când părintele se pensiona, iar când am întrebat cum era guvernată nava 
şi dacă echipajul ajungea să ia hotărâri de comun acord în privința manevrării, 
am primit un răspuns foarte sec: „O, nu, căpitanul sau ofițerul secund au 
autoritatea”. 

În tot timpul vizitei, gazdele noastre erau în mod fățiş fascinate de misiunea 
lui Sohar. Faptul că nişte oameni au navigat aproape 6 000 mile pe o navă fără 
motor pentru a le vizita tara constituia o noutate pentru ei. Gazdele noastre 
păreau flatate şi recunoscătoare. Se vedea că înțeleg eforturile care au fost 
necesare şi că echipajul lui Sohar îşi tăiase drum spre China cu puterea 
muşchilor, răbdare şi o evidentă aplicaţie pentru o asemenea activitate. lată 
calități pe care chinezii le apreciau în mod deosebit şi în special le plăcea că 
succesul voiajului s-a datorat în cea mai mare măsură activității în echipă. 
Poate că perspectiva istorică adusă de Sohar părea mai greu de înțeles pentru 
gazdele noastre chineze. Ele erau atât de mândre de programele lor de 
modernizare, încât trebuie să li se fi părut uimitor să aibă vizitatori care în mod 
deliberat recreaseră o călătorie de comerț veche de o mie de ani. Totuşi tiparele 
constante ale vieții chinezeşti puteau fi uşor detectate. Ca şi în vremea lui 
Sindbad, Canton-ul era încă un important port comercial chinezesc, Miile de 
oameni de afaceri care participau la târgul comercial de la Canton reprezentau 
echivalentul modern al arabilor, indienilor şi persanilor care veneau pe aceste 


1 Ulei obţinut din seminţele unui copac chinez (A. fordii) din genul Aleurites. 

meleaguri cu un mileniu în urmă. În satele din jurul Canton-ului milioane şi 
milioane de viermi de mătase rodeau încă frunze de dud şi se tesea mătasea 
care forma comerțul lumii medievale. Acum marinarii omani de pe Sohar 
cumpărau bucăți de mătase strălucitoare pe care le duceau înapoi soțiilor şi 
familiilor lor din sultanat. În timpul unei vizite pe care am făcut-o într-o fabrică 
de porțelanuri chinezeşti am văzut pictându-se pe unele ceşti de cafea şiruri de 
palmieri, acestea fiind destinate pieţii arabe, într-o zi, probabil că cioburi din 
aceste cescute vor adăuga un alt strat la porțelanurile medievale chinezeşti pe 
care arheologii le excavează în lumea arabă. 

La Universitatea din Canton, istoricii au avut amabilitatea să consulte pentru 
mine vechile cronici chinezeşti şi spre marea mea încântare au găsit o dare de 
seamă asupra unei nave cusute, văzută în port la Canton de o oficialitate 
chineză la sfârşitul secolului al VIII-lea. „Nava lor comercială este fără cuie. 
Singurul material pe care-l folosesc pentru a împreuna părțile navei este fibra 
de nucă de cocos”, scria oficialitatea chineză. Era o dovadă că nave cusute cu 
ajutorul fibrei de nucă de cocos puteau fi găsite acostate în porturile chinezeşti, 
când Harun Al Raşid era calif la Bagdad, iar în China domnea dinastia Tang. 

Către sfârşitul dinastiei Tang, la finele secolului al IX-lea, se spune că trăiau 
în China vreo zece mii de străini şi este foarte probabil ca mulți dintre ei să fi 
fost musulmani. Moscheea construită de ei se crede că ar fi aceeaşi unde 
populația musulmană de azi din Canton se duce să se roage în fiecare vineri. 
Pagoda Netedă, aşa cum o numesc chinezii, se află azi în centrul oraşului. Dar 
forma oraşului s-a schimbat, s-a recuperat pământ din apă, căci inițial 
moscheea se afla la malul râului. Se zice că pe atunci turnul moscheei servea 
acolo drept far pentru navele comerciale care veneau în sus pe râu. Într-adevăr, 
moscheea are o formă foarte neobişnuită, pare a fi întocmai ca un far. 

Moscheea Pagoda Netedă a fost evident un loc de pelerinaj pentru marinarii 
musulmani de pe Sohar. Ei s-au rugat în moschee şi au adus mulțumiri pentru 
succesul călătoriei noastre; chemarea la rugăciune a fost făcută de un chinez 
musulman bătrân care purta tichia de dantelă de rigoare. Azi au mai rămas în 
Canton 4 300 musulmani şi în fiecare vineri unii dintre ei se adună pentru a 
înălța rugăciuni în moschee. Guvernul respectă obiceiurile musulmanilor şi 
moscheea se află sub protecția statului; musulmanii au rații speciale şi diferite 
înlesniri la restaurante, aşa încât să-şi poată păstra regulile lor de alimentație, 
şi într-o ţară unde incinerarea este lege, musulmanii au privilegiul de a-şi 
îngropa morții. 

Mai exista încă o ceremonie finală care trebuia îndeplinită: salutul oficial al 
guvernului Chinei adus navei. Ceremonia era hotărâtă pentru data de 11 iulie. 
Cu o zi mai înainte Sayyid Faisal, Ministrul Patrimoniului Naţional şi al Culturii 
din Oman, a sosit în China într-un aparat strălucitor al aviaţiei sultanului. Cu 
el a venit din Oman o delegaţie formată din reprezentanți ai armatei, marinei, 
Ministerului Apărării, Ministerului de Externe. De la Beijing s-au deplasat 
preşedintele Comisiei Culturale a Guvernului Chinei, vice-preşedintele său, 
şefii diferitelor departamente din Ministerul Afacerilor Externe al Chinei şi o 
mulțime de demnitari. S-au adunat toți pe chei în centrul Cantonului. 

Între timp echipajul de pe Sohar fusese dus înapoi pe navă la Whampoa si 
imediat după revărsarea zorilor un remorcher a sosit pentru a ne aduce în sus 
pe râu. Toate ambarcațiile mici din jurul nostru erau împodobite cu stegulețe 
şi drapele. Sohar era pavoazat peste tot. În vârful arborelui artimon fâlfâia 
pavilionul chinezesc, la catargul principal, la bompres şi la pupa fluturau trei 
imense drapele omane. Era foarte viu colorată nava noastră, deşi uşor uzată de 
călătorie. În timp ce înainta încet pe râul Pearl, o canoniera a marinei chinezeşti 
aştepta s-o escorteze. 

Întregul echipaj al canonierei stătea în poziţie de drepţi de-a lungul copastiei, 
gata să salute, iar la saula de pavilioane era suspendat un semnalizator. A fost 
un moment stânjenitor, când dintr-o dată mi-am dat seama că habar nu aveam 
cine trebuia mai întâi să coboare pavilionul, canoniera sau Sohar, dar când cele 
două nave au fost alături, am putut vedea o privire chinuită pe fața ofițerului 
secund. Era un indiciu suficient. Evident că vizitatorul trebuia să înceapă 
onorurile. Eid, îmbrăcat în cea mai bună dishdasha a lui, cocoţat în mod riscant 
pe cârma lui Sohar, a coborât pavilionul oman. Canoniera a replicat, marinarii 
chinezi au salutat cu urale, apoi s-a auzit sunetul sirenei. Sohara răspuns cu 
un zăngănit scurt al clopotului ei de bronz. Apoi am urcat mai departe pe râu 
pentru a vedea comitetul de primire. 

Priveliştea era impresionantă. Cheiul principal fusese eliberat. Un cargobot 
mare fusese trimis pe râu, iar acolo pe chei se înşiruiau elevi care mişcau 
pompoane mari galbene şi roşii în ritmul muzicii unei orchestre chineze. Pe 
măsură ce Sohar se apropia de chei, zgomotul devenea asurzitor. Orchestra 
ataca melodia cu toate instrumentele, copiii cântau şi petarde explodau. Am 
păşit pe uscat pentru a fi salutați de Sayyid Faisal şi oficialitățile chinezeşti şi 
am trecut de-a lungul şirului de şcolari precedati de dansatori. 

Pe estradă s-au rostit cuvântări de bun venit şi mulțumire şi s-au făcut 
referinţe la întărirea relaţiilor prieteneşti existente de mult timp între Oman şi 
China. În cele din urmă a fost rândul meu să iau cuvântul în numele 
echipajului. Am vorbit despre ajutorul extraordinar atât de generos dat şi care 
a făcut cu putință Expediția Sindbad, despre patronajul şi cooperarea care au 
dat navei noastre posibilitatea să străbată din nou cele şapte mări ale geografiei 
arabe, ca şi despre această ceremonie de primire atât de impresionantă. Am 
amintit de toți oamenii şi momentele remarcabile ale expediției - elefanții care 
trăgeau buştenii în pădurile din India, constructorii de nave trudind în căldura 
arzătoare din Sur, munca de curățire a carenei navei la Beypore, lunga 
monotonie a calmului tropical, apoi momentul când am fost pe punctul de a 
eşua pe bancul de nisip din strâmtoarea Malacca, grenurile arcuite care ne-au 
lovit cu furie în Marea Chinei de Sud. Ştiam că în câteva zile Sohar avea să se 
întoarcă în jos pe râu, la Hong Kong şi de acolo va fi încărcată pe o navă şi 
expediată înapoi la Mascat, unde va deveni un monument al istoriei călătoriilor 
pe mare ale Omanului. A îndeplinit scopul pentru care nava a fost construită. 

Echipajul se afla acolo, în fața mea, şi am încercat un sentiment dureros de 
regret, la gândul că atunci eram pentru ultima oară toţi împreună ca o echipă. 
Împlinisem ceea ce ne propusesem: am dat de urma poveştilor lui Sindbad, 

parcurgând aproape un sfert din drumul în jurul lumii - în India, Sri Lanka, 
Sumatra şi acum în China. Marea noastră aventură se încheia şi în curând 
aveam să ne împrăştiem pe la casele noastre. 

În rândul din față stăteau omanii arătând splendid cu turbanele lor colorate 
şi dishdashaurile sclipitoare. Cum reuşeau să-şi păstreze sacul lor marinăresc 
atât de curat, încât întotdeauna când coborau pe uscat erau îmbrăcați în 
veşminte superb călcate, nu voi putea înţelege niciodată. 

În spatele lor se aflau europenii cu bărbi mari, bronzaţi, arătând straşnic de 
viguroşi şi destoinici. Toţi împreună au format un echipaj minunat. În dreapta 
lor se vedeau tichiile de dantelă ale musulmanilor din Canton, invitați special 
pentru această ocazie. Urmau apoi şirurile de şcolari, o mulțime de spectatori, 
formația muzicală şi dansatorii. 

Mai departe, dincolo de ei, se ridica arborada înclinată a lui Sohar. Era unică, 
nicio navă ca aceasta nu fusese văzută pe râul Pearl din marile zile ale 
călătoriilor pe ape ale arabilor. Distingeam flamura lungă de 6 m purpurie a 
Expediţiei Sindbad fluturând de pe saula de pavilioane. Coada-i bifurcată fâlfâia 
semeață, aşa că emblema aurie a păsării în zbor era perfect vizibilă. Şi mi-am 
amintit că am văzut ultima oară această flamură în culoarea aurului şi a 
purpurei, fluturând în bătaia vântului, când am ridicat ancora la Mascat. Şi în 
acelaşi moment mi-am dat seama că dacă echipajul meu şi cu mine ne găseam 
acum pe chei la Canton teferi şi dacă această călătorie fusese un succes, totul 
se datora unei singure nave - Sohar. Această navă a făcut ca expediția noastră 
să fie o realitate. Acum călătoria ei, asemenea celor Şapte Călătorii ale lui 
Sindbad, avea să devină o altă poveste. 

Episodul III 


Capitolul 8 
Câţiva faguri de miere 


Cosmin Ardeleanu îşi puse din reflex mâna la ochi când ieşi din casă. 
larna era spre sfârşite, dar primăvara părea că îşi intrase pe deplin în 
drepturi şi, în câte o zi ca asta, soarele strălucea cu putere pe cer. De 
câteva zile observase că îl supăra lumina puternică. Nu suficient de mult 
încât să-l facă să se gândească la o boală, dar se gândea tot mai serios să-şi 
pună o pereche de ochelari de soare. Îşi cumpără până la urmă o pereche, 
numai că a renunţat la idee atunci când s-a văzut într-o oglindă, cum îi 
stătea cu ei, chiar dacă a încercat mai multe modele. Toate îi veneau la fel. 
Avea capul mare şi rotund, iar o pereche de ochelari, fie ei şi de firmă, nu 
îmbunătățeau foarte mult aspectul. Oricum îi purta, capul lui părea tot o 
minge de fotbal cu ochelari şi, văzând câteva priviri piezişe la cei pe lângă 
care trecea, i-a aruncat în primul coş de gunoi. Avea o constituție masivă şi 
nu de puţine ori observase că oamenii îi făceau loc grăbiţi, cu toate că nu se 
ştia om violent şi nu avusese nicio altercaţie în viaţa lui. Şi tot de câteva zile 
observase că nu-i plăceau mulțimile şi făcea tot posibilul să le evite. Şi, 
dacă la început mulțime însemnau zeci de oameni, în ultimul timp nu 
suporta să fie mai mult de doi, trei oameni în preajma lui. Strânse din fălci, 
căutând nişte străzi lăturalnice, şi porni spre Piața Dacia, pregătindu-se 
sufleteşte pentru nenumăraţii oameni pe care avea să-i întâlnească acolo. 
Ar fi vrut să poată rezolva altfel ceea ce avea de făcut, dar nea Tomescu din 
Făgăraş era singurul apicultor care îi putea aduce faguri de albine. 

În drumul spre piață trecu pe lângă un bar unde un grup de tineri îşi 
făceau veacul. Erau cu numai câţiva ani mai tineri ca el, dar păreau mult 
mai blazaţi şi, mai ales, veşnic în criză de bani. Îl mai văzuseră de câteva ori 
trecând tăcut pe lângă ei, dar ceva din masivitatea lui, ori privirea 
posomorâtă, i-au făcut să-l lase în pace. Dar de data asta se părea că 
ajunseseră la fundul sacului, pentru că unul dintre ei, cel care părea a fi 
conducătorul grupului, i se aşeză ostentativ în față: 

— Hei, şefule, nu ne dai şi nouă câte o ţigară? şi arătă cu un gest larg 
spre cei din spatele lui, ca pentru a sublinia faptul că nu era singur şi, la o 
adică, puteau deveni periculoşi. 

Cosmin privi un timp lung la cel care îi bloca drumul ca şi cum nu ar 
fi înțeles ce vrea. În cele din urmă ridică din umeri şi mormăi scurt: 

— Nu fumez. 

Cum cel din fața lui tot nu se dădu la o parte, se văzu nevoit să 
explice: 

— Dacă nu fumez, nu am nici țigări... 

Fu rândul celui din fața lui să ridice din umeri: 

— M-am gândit şi la această posibilitate. Ce-ar fi să ne dai atunci o 
sută de lei şi ne ocupăm noi de cumpăratul lor... 

Un timp Cosmin îl privi încruntat, ca şi cum n-ar fi priceput despre ce 
este vorba. Apoi din gâtlej îi răsună un mormăit prelung şi făcu un pas în 
față: îl prinse pe cel din faţa lui de un braț şi îi făcu vânt spre grupul de 
tineri care aşteptau amuzaţți alături. Şeful se izbi de doi dintre ei, 
doborându-i la pământ, iar lor li se păru că acesta zboară de-a dreptul 
printre ei, oprindu-se abia la câțiva metri de ei, într-un arbust de tuia. 

Primul impuls a fost să se repeadă spre el, să-i dea o lecţie, apoi în 
mintea lor s-a petrecut o scurtă rememorare a ultimelor secunde şi 
instinctul căpătat pe străzi i-a făcut să-i culeagă pe cei doi căzuţi şi să se 
îndepărteze cât mai repede. Şeful, după ce şi-a văzut izbitura atenuată în 
mod miraculos de arbustul de tuia, a mijit uşor ochii, a măsurat distanța 
parcursă de el în zbor şi i s-a părut mai înțelept să facă pe mortul. Se pare 
că a adoptat cea mai bună tactică posibilă, deoarece Cosmin şi-a aruncat în 
treacăt ochii spre el şi a mormăit supărat: 

— Dacă nu fumez nu am nici țigări... 

Nu a mai privit nicio clipă după cei care au fugit, ci doar şi-a continuat 
cu paşi egali drumul spre piață. Revăzu în mintea lui cele întâmplate. De 
câteva zile i se părea că se întâmplă lucruri ciudate cu el. 

Când ajunse lângă piață, strânse din umeri şi din gâtlej îi ieşi un 
mormăit nemulțumit: astăzi era mai multă lume ca de obicei. Plecă capul şi 
pătrunse în lumea pestriță şi zgomotoasă din piaţă. Vânzătorul pe care îl 
căuta avea taraba chiar lângă intrare şi, când îl zări, îi făcu semn cu mâna. 

— Am crezut că nu mai ajungi azi, domnule Ardeleanu, îi spuse 
apicultorul cu un zâmbet larg pe față. 

De câteva luni, de când îl cunoştea, tânărul arhitect îi era client fidel şi 
nu se uita niciodată la preț de când îi povestise despre fagurii artificiali pe 
care îi foloseau alți apicultori şi despre mierea obţinută din zahăr. 

— Ei, cum să nu vin dacă am promis, mormăi Cosmin şi privi spre 
sacoşa pregătită de vânzător. Sunt zece kilograme acolo? 

— Zece kilograme, cum am promis, domnu” arhitect. Chiar un pic mai 
mult, aşa ca pentru dumneavoastră. Din partea firmei, zâmbi el în timp ce 
număra atent banii. 

Fagurii erau împachetați profesionist, aşa că tânărul ridică punga şi 
spuse: 

— Mulţumesc, atunci. Ne vedem săptămâna viitoare! şi se îndepărtă 
cu paşi mari, în timp de apicultorul privea lung în urma lui. 

Arhitectul era un cumpărător statornic care, în fiecare joi după- 
amiaza, se înființa ca să-şi ia cele zece kilograme de faguri cu miere. Un 
timp a fost tentat să-l întrebe ce face cu atâta miere, apoi spiritul de 
comerciant l-a făcut să-şi pună lacăt la gură, mai ales că afacerea mergea 
atât de bine. În urmă cu vreo două luni, când şi-a terminat fagurii, a 
cumpărat o matriță, ceară de albine avea destulă şi a început să 
confecționeze faguri, pe care îi umplea apoi cu miere. După ce a livrat 
primul lot astfel contrafăcut, a stat un timp ca pe ghimpi aşteptând ca 
tânărul arhitect să observe falsificarea şi să-i reproşeze ceva. Văzând că 
acesta nu spune nimic, şi-a mai domolit temerile. În sinea lui nici nu i se 
părea că face o cine ştie ce mare nedreptate: în fond ceara din care 
confecționa fagurii era naturală, iar mierea cu care umplea alveolele, cu 
atât mai mult. Şi de altfel tânărul client nu mai părea deloc dispus la 
confesiuni în ultimul timp. De unde la început tot mai povestea câte ceva, 
de la o vreme era tot mai posac şi mai închis în el. 

Cosmin Ardeleanu nu îşi făcea probleme din cauza apicultorului: el 
deja se gândea la întâlnirea de la miezul nopții. 


Capitolul 9 
Un căpcăun furios 


Au trecut câteva zile de o monotonie exasperantă. Vasile tot nu simțea 
nevoia să iasă din casă, iar Loredana aducea cutii tot mai pline de plicuri 
cu bani. Singurul lucru bun în toată afacerea asta era că acum putea să-şi 
comande zilnic câte o pizza Prosciutto Speciale. Ba în unele zile, când se 
răsfăța, îşi comanda chiar câte două. 

Văzuse toate filmele şi telenovelele programelor de televiziune şi 
uneori i se părea că este unul dintre personajele neverosimile din filme. 
Avea totuşi impresia că, deşi cele mai multe dintre telenovele se terminau 
cu happy-end, filmul lui nu se va termina deloc aşa. Impresia asta i s-a 
întărit într-o seară, atunci când Loredana a venit acasă mai îmbujorată ca 
de obicei. Nu s-a mai apucat să numere banii, ca până atunci, ci cu gesturi 
misterioase a scos un plic mare, din carton alb-gălbui, şi din el a scos un 
teanc impresionant de euro, împreună cu fotografia unui bărbat. 

Îi flutură banii prin faţă şi îi arătă fotografia. 

— Zece mii de euro acum şi zece mii după ce îl visezi pe bărbatul 
acesta. 

Vasile rămase perplex, apoi izbucni: 

— Stai puţin, fată dragă... ce crezi tu că sunt? Un ucigaş profesionist, 
cu sânge rece? 

Loredana clătină din cap neîndurătoare. 

— Prea puţin contează cum ai sângele, atâta vreme cât rezolvi 
problema. Mai ales că, dacă clientul este mulțumit, a promis că ne mai 
aduce pe urmă şi alte fotografii. 

Vasile ridică din umeri neputincios. 

— Nu te pot ajuta aici, şi gata! Nu sunt un ucigaş, orice ar crede 
lumea despre mine... au fost simple coincidenţe şi sunt sigur că până la 
urmă se vor lămuri. Mâine să faci bine să-i duci banii înapoi. 

Până la urmă fu nevoit să se culce cu fotografia bietului om în mână, 
convins de insistențele şi de lacrimile fetei. 

„Trebuie să ne facem şi noi un rost, că doar nu o să rămân toată viața 
vânzătoare la chioşcul ăla nenorocit!“ 

Nu reuşi multă vreme să adoarmă şi, în cele din urmă, se ridică din 
pat şi se duse în bucătărie. Deschise frigiderul cu un gest mecanic, dar 
nimic din ce era pe rafturile lui nu îi făcea cu ochiul. Opri caloriferul pentru 
că i se păru prea cald în apartament, apoi îşi luă un pahar de apă de la 
robinet. Deşi nu îşi explica de ce, în ultimul timp apa de la robinet i se 
părea mai bună decât orice băutură. Bău şi acum cu sete, apoi se opri 
ascultând: undeva se auzea un zgomot ciudat, pe care oricât se chinui, nu 
reuşi să-l localizeze. Închise ochii şi ascultă mai atent, iar în cele din urmă 
trebui să se dea bătut: zgomotul venea de peste tot şi părea să pulseze în 
ritmul inimii lui. O clipă se simți îngrijorat, temându-se să nu facă un 
puseu de hipertensiune de la emoţiile din ultimele zile, dar apoi se linişti 
pentru că senzaţia era prea plăcută. Mai bău un pahar de apă şi, după 
câteva minute, auzi un trosnet uşor care părea că vine din ceafă. Se 
scutură uşor înfiorat şi se privi în oglinda de deasupra chiuvetei. Se trase 
înapoi înspăimântat: din oglindă îl privea un necunoscut care mai avea 
doar vag trăsăturile lui. Smocuri de păr îi încadrau fața şi ochii îi erau 
injectaţi şi adânciţi în orbite. Faţa îi era roşie, iar deasupra orbitelor îi 
apăruseră un fel de excrescenţe osoase. În ciuda acestor transformări, nu 
se simțea deloc neliniştit, ca şi cum le-ar fi aşteptat cumva să vină, deşi nu 
era conştient de ele. Se simțea plin de energie şi, înainte de a-şi da seama 
ce face, deschise geamul şi scoase un urlet prelung care reverberă cu ecou 
prin cartierul adormit. Din depărtare îi răspunseră câțiva câini, dar al 
doilea urlet îi făcu să tacă. 

Spre marginea cartierului, pe lângă containerele de gunoi se vedeau 
lumini de maşini şi se auzeau voci încântate şi claxoane de maşini: era 
vorba de circul nocturn pe care urşii gunoieri îl ofereau celor care le dădeau 
de mâncare. Cândva va trebui să facă ordine şi acolo, îşi spuse morocănos 

şi închise geamul. Mai bău un pahar de apă, apoi se duse în dormitor, 
evitând să se privească în oglinda de pe hol: i se părea că ochii îi căpătaseră 
o strălucire roşiatică, neomenească. 

Ajuns în dormitor, văzu fotografia celui pe care trebuia să-l viseze şi 
un rictus uşor îi strâmbă buzele. O luă în mână şi o privi concentrat până 
când i se păru că din cartonul lucios iese o dâră de fum ca atunci când, 
copil fiind, ardea hârtiile cu o lupă în lumina soarelui. 

Oftă adânc şi o trezi pe Loredana care îl privi nedumerită şi 
somnoroasă: 

— Ce s-a întâmplat cu tine? Te-ai umflat groaznic la față. 

— Lasă tu asta, îi răspunse el cu o voce răguşită pe care nu şi-o 
recunoştea. Cum afli că a murit cel pe care urma să-l visez? 

Loredana scutură din cap ca pentru a-şi alunga apele somnului, apoi 
căută în plic şi îi arătă un număr de telefon: 

— După ce l-ai fi visat, trebuia să dau un telefon la numărul ăsta, 
pentru a-mi confirma că a murit. 

Vasile arătă spre hârtie. 

— În regulă, atunci. Dă telefonul! 

Loredana nu ştia dacă să se bucure sau să fie îngrijorată, dar luă 
ascultătoare telefonul şi formă numărul. 

După ce vorbi scurt şi oarecum codificat, ascultă un timp fără să 
spună nimic, apoi acoperi telefonul cu mâna şi se întoarse spre Vasile: 

— Spune că jucau cărți la clubul „Rothmans” şi dintr-odată, acum 
vreo zece minute, omului din fotografie i-a explodat capul, a căzut jos şi a 
murit. Ce să-i spun? 

— Să aducă restul de bani! spuse sec Vasile. 

Loredana vorbi iar la telefon, apoi spuse: 

— Trebuie neapărat acum? Nu se poate mâine dimineață? 

Vasile scutură încrâncenat din cap: 

— Acum sau altfel va urma el la rând! 

După ce vorbi cu celălalt, fata puse telefonul jos şi privi îngrijorată 
spre Vasile. 

— Într-un sfert de oră aduce banii. Dar, spune-mi, ce s-a întâmplat cu 
tine? Eşti schimbat cu totul. 

Vasile ridică din umeri fără să-i răspundă şi au rămas amândoi într-o 
tăcere posacă, până când cineva a sunat la uşă şi, atunci când fata a 
deschis-o, o mână a introdus un plic şi pe scară s-au auzit paşi grăbiţi, 
îndepărtându-se. 

— Acum poti să te culci, i-a spus Vasile cu o voce aspră pe care nu o 
recunoşteau niciunul dintre ei. Dar înainte să te culci, acoperă toate 
oglinzile din casă cu prosoape sau ziare. 

Loredana nu mai întrebă de ce şi în câteva minute acoperi cele trei 
oglinzi din casă cu ziare lipite cu scotch, apoi se culcă nedumerită. 


VP-MAGAZIN 


SERGIU SOMEŞAN Pisica şi Căpcaunul 


Capitolul 10 
Cu detectivii la plimbare 


Se înserase bine când inspectorul Dăciulescu Alina ajunse la 
pensiunea Crizantema, dar nu îşi făcea probleme pentru asta, deoarece aşa 
se înțelesese cu Pisica, mai devreme, la telefon. Spre surpriza ei, toată 
echipa de detectivi era adunată în sufrageria domnului Spiridon şi toți erau 
hotărâți să le însoţească pe fete. 

Malamutul zâmbi malițios: 

— Sunt sigur că v-aţi programat o petrecere pe cinste, aşa, ca între 
fete, dar dati-ne voie să vă stricăm petrecerea: şi noi ne plictisim la fel de 
mult ca şi Pisica. 

Alina simţi că roşeşte şi spuse grăbită: 

— Nici vorbă de petrecere. Voiam doar să-i arăt spectacolul nostru de 
sezon: urşii din Răcădău. Au ieşit mai repede din hibernare, sunt flămânzi, 
aşa că sunt foarte blânzi dacă le dă cineva de mâncare. S-au adaptat şi ei 
situației, spuse Alina tristă: altădată când erau flămânzi atacau, iar acum 
fac giumbuşlucuri. Vin turişti din toată tara ca să-i vadă... Dar ies ceva mai 
târziu, doar aproape de miezul nopții. 

— Suntem invitaţii tăi, spuse Spiridon cu vocea lui baritonală şi o privi 
cu simpatie. Şi-aşa ne plictiseam pe aici... 

Tânăra fată simți că acum ar fi momentul să pună o întrebare despre 
rostul lor în Braşov, dar i se părea că este prea repede şi preferă să mai 
aştepte. 

— Păi, dacă spectacolul are loc numai la miezul nopții, eu unul zic că 
avem timp să luăm o cină pe cinste. Malamuţii nu refuză niciodată o masă 
bună, indiferent de oră, încheie el sentenţios, făcând-o pe Pisică să ridice 
exasperată din mâini. 

Doar Petrică declină oferta şi, pretextând că mai are ceva de lucru la 
microbuz, o şterse tăcut din sufragerie: 

— Şi cina? strigă Malamutul în urma lui. 

— O să iau un sendviş de la bucătărie, spuse Petrică. Prea mult timp 
din viață ne petrecem mâncând. 

După ce uşa s-a închis, Spiridon oftă dezolat: 

— Cred că la mine s-a referit, dar ce pot să fac dacă îmi este tot timpul 
foame? 

Malamutul zâmbi înțelegător: 

— Şefule, dacă ai nevoie vreodată de un umăr pe care să plângi, la 
mine ai să găseşti întotdeauna înțelegere. Măcar noi nu mâncăm degeaba, 
ca restul lumii... 

Restul serii a trecut apoi în mod plăcut, cu replici spumoase, cărora 
Alina nu le percepea în întregime sensul uneori, dar asculta cu atenție, 
aşteptând momentul potrivit ca să-şi strecoare întrebarea. 

Spre sfârşitul cinei Malamutul se întoarse cu totul spre Pisică şi o 
întrebă: 

— Poate sunt eu prea curios, dar tu ai vreo plăcere în viață? De 
mâncat văd că nu prea mănânci. Cu băutura sau drogurile nici atât. 
Bărbaţii nu te interesează, altfel ai fi bătut vreun apropou până acum unui 
bărbat bine, ca mine. lar dacă îți plăceau fetele, precis ai fi făcut până acum 
o curte îndrăcită unui exemplar atât de reuşit ca domnişoara inspector. 

Alina simţi că roşeşte din nou, lucru care îl făcu pe Malamut să râdă 
în hohote, iar pe Spiridon să zâmbească stânjenit. Numai Pisica îl privi fix 
pe Malamut, cântărindu-l parcă din priviri, înainte să-i răspundă: 

—Sper că asta este o întrebare pur retorică. Doar ştii foarte bine că 
singura mea plăcere adevărată este să necăjesc căţei, iar alta este să-mi 
împlinesc curiozitățile ca orice pisică care se respectă. A, şi pe lângă asta, 
dacă se poate, să rezolv şi cazurile pe care soarta ni le scoate în cale. 

Spiridon împinse delicat farfuria şi spuse criptic: 

— Ai grijă, Pisico, ce îți doreşti. S-ar putea ca în zilele următoare viața 
să-ți dea la cazuri de rezolvat, câte să nu poti duce. 

Toti trei detectivii au schimbat priviri pe deasupra mesei şi Alina a 
simţit că era foarte aproape să descopere ceva important. 


Petrecerea era în toi când au ajuns lângă containerele de gunoi din 
cartierul Răcădău. Taxiuri cu turişti şi multe maşini, cu numere de 
Bucureşti, erau poziționate în aşa fel ca, la lumina farurilor, să se vadă mai 
bine locul unde veneau urşii de obicei, să primească de mâncare. 

De ani de zile urşii gunoieri din cartierul Valea Cetăţii constituiau 
spaima autorităților locale şi încântarea turiştilor şi a călătorilor prin 
Braşov. Autorităţile erau prinse la mijloc, între solicitările cetățenilor din 
cartier, să se facă ceva în privința urşilor care deveneau cu fiecare an tot 
mai curajoşi, putând fi întâlniți în ultimul timp plimbându-se pe străzile 
mărginaşe ale cartierului, şi între organizațiile care apărau drepturile 
animalelor şi care solicitau un tratament adecvat pentru aceste animale. O 
vreme li s-a cumpărat, din magazinele oraşului, ciocolată şi dulciuri recent 
expirate care erau duse în adâncul pădurii, dar, după ce epuizau stocurile 
de bunătăţi, urşii reveneau cu încăpățânare să-şi susțină spectacolul 
nocturn. Unii presupuneau, şi poate că nu erau prea departe de adevăr, că 
şi urşilor le plăcea să interacționeze cu oamenii. Nu erau violenti şi parcă 
bănuiau în sufletul lor de animal că bunăvoința aducătorilor de hrană era 
dată de faptul că se comportau frumos. A făcut înconjurul rețelelor de 

socializare poza unui bărbat care s-a fotografiat în timp ce dădea de 
mâncare unui urs direct din gură. Cei mai curajoşi, sau mai obraznici, 
dintre spectatori mai primeau câte o scatoalcă sau o zgeârietură când 
depăşeau anumite limite, dar rănile, minore de altfel, erau trecute sub 
tăcere, ca nu cumva spectacolul să ia sfârşit. 

Alina, simțindu-se oarecum gazdă, după ce au găsit cu greu un loc de 
parcare, i-a condus până aproape de locul unde apăreau de obicei urşii. În 
timp de aşteptau, din depărtare s-a auzit un urlet care s-a repetat de câteva 
ori, dar toţi s-au pus de acord că sigur nu era produs de urşi. 

„Vreun tâmpit, care se prosteşte!” a fost concluzia unanimă a celor ce 
aşteptau şi urletul îndepărtat a fost repede uitat pentru că, dinspre liziera 
pădurii, şi-au făcut apariția urşii. Ca în fiecare seară, prima a fost Stela, cu 
cei doi pui ai ei, şi apariția ei a fost întâmpinată cu chiote şi aplauze de 
încurajare. Cei trei detectivi nu-şi puteau reveni din uimire, deşi fuseseră 
oarecum preveniți de spectacol, din relatările Alinei. Țipetele care ar fi 
îndepărtat orice animal sălbatic, şi cu-atât mai mult un animal solitar ca 
ursul, aveau asupra lor un efect exact invers pentru că, dinspre pădure, ca 
la o comandă au apărut imediat mai mulți urşi. 

Numai Spiridon părea să accepte situația cu calm şi, după ce a privit 
un timp tăcut la spectacol, a comentat: 

— Urşii asociază bâlciul, strigătele şi gălăgia cu mâncarea, deci ei vin 
unde ştiu că este rost de mâncare. Şi cum probabil că nu au fost agresați 
niciodată aici, nu se simt în pericol, aşa că se complac în această tentativă 
grosolană de dresaj. 

La puţin timp după ce au ajuns toți urşii la locul unde li se pusese din 
timp mâncare, a apărut şi prima problemă. Unul dintre puii Stelei, în 
încercarea de a găsi ceva mai bun de mâncare, s-a cocotat pe marginea 
unui container de gunoi şi a căzut înăuntru, mârâind speriat. Stela a 
încercat un timp să-l scoată singură, apoi, după câteva încercări nereuşite, 
s-a îndreptat spre oameni, mormăind încetişor. 

Unul dintre spectatori avea o scară pliabilă în portbagaj şi, făcându-şi 
curaj, a trecut pe lângă ursoaica care îl însoțea liniştită, a introdus scara 
uşoară, de aluminiu, în container şi, în numai câteva clipe, ursulețul a fost 
afară, lângă mama lui. Momentul a fost aplaudat îndelung şi fotografiat de 
nenumărate ori, iar cei doi protagonişti au fost răsplătiți cu noi ofrande de 
mâncare. 

Trecuse bine de miezul nopții şi se pregăteau cu toţii de plecare, mai 
ales că urşii păreau de acum sătui şi nu mai puteau fi ademeniţi cu niciun 
fel de trufandale. Parcă pe furiş, dinspre o alee laterală, îşi făcu apariția un 
bărbat îndesat care ducea cu el o sacoşă destul de grea. Dacă nu ar fi privit 
direct în direcția aceea, probabil că Pisica nici nu l-ar fi văzut, dar aşa a 
privit uimită la om cum se pierde, fără nicio reţinere, în mijlocul urşilor 
rămaşi. 

— Stati, a spus ea încet. Priviţi acolo! i-a îndemnat ea pe prietenii ei. 

Majoritatea maşinilor plecaseră şi rămăseseră puţine faruri care să 
lumineze containerele, dar chiar şi aşa se putea vedea cum omul scoate din 
sacoşă ceva ce părea pe placul tuturor urşilor, pentru că s-au întors din 
drum chiar şi cei care tocmai plecaseră. 

Pisica, având vederea mai bună, se apropie câţiva paşi, apoi le spuse 
celorlalți: 

— Le dă miere! Faguri de miere. 

Un bărbat din preajmă confirmă: 

— Ăsta este Ursarul şi le aduce faguri de miere în fiecare joi. Se 
amestecă cu ei, de parcă ar fi de-al lor, mai comentă omul înainte de a se 
depărta. 

Pisica şi Malamutul au schimbat o privire, iar Spiridon a făcut câțiva 
paşi într-o parte şi i-a spus lui Petrică să aducă furgoneta. I-a explicat în 
câteva cuvinte unde trebuie să ajungă, apoi s-a întors lângă ceilalți. 

— Cum facem să-l reținem până vine Petrică cu furgoneta? întrebă 
Spiridon făcând-o pe Alina să ciulească urechile. 

Malamutul îşi muşcă buzele gânditor: 

— Mă duc eu să stau de vorbă cu el. 

— Nu e bine, spuse Pisica. Urşii nu au o relație foarte bună cu câinii. 
Doar ştii asta! 

Înainte de a apuca cineva să o oprească, făcu câţiva paşi în direcţia 
urşilor făcându-i pe cei mai mulți dintre ei să se oprească din mâncat şi să 
o privească. Pisica se opri şi scoase câteva sunete joase, care părea un 
amestec de mormăit de urs cu un tors de pisică, iar urşii îşi continuară 
masa. Pisica mai făcu câţiva paşi felini, dar de data asta niciun urs nu 
ridică ochii spre ea. 

— Ai grijă, strigă unul dintre spectatori, par ei blânzi, dar, la o adică, 
dacă îi superi, te pot răni. 

Pisica nu paru să-l fi auzit şi mai făcu câţiva paşi. Urşii terminaseră 
între timp fagurii de miere şi acum se îndepărtau, doar Stela, cu cei doi 
ursuleți, mai rămăseseră lângă cel numit Ursarul. Ursuleţii îşi găsiseră de 
joacă cu un bidon de plastic, pe care îl aruncau de la unul la altul, iar 
ursoaica întinse brațele spre bărbat, ca şi cum l-ar fi chemat. Fără nicio 
ezitare, Ursarul se strânse la pieptul ei şi, dacă ar fi fost puţin mai 
întuneric, toată lumea ar fi putut crede că este doar un pui de urs ceva mai 
mare, pentru că totul, din mişcările lui, îl făcea să semene cu un urs. 

Pisica mai făcu câţiva paşi, scoțând sunete ce păreau să liniştească 
ursoaica pentru că aceasta nu reacționă în niciun fel când li se alătură şi 
ea. Un turist întârziat făcu la repezeală câteva fotografii, apoi se retrase şi el 
chemat de ceilalți prieteni ai lui. 

Ursuleţii şi-au pierdut răbdarea după o vreme şi au început să tragă 
de ursoaica bătrână care, cu vădită părere de rău, i-a abandonat pe Pisică 
şi pe Ursarul şi s-au pierdut toţi trei în întunericul pădurii. O clipă bărbatul 
păru că vrea să se ia după ei, dar glasul liniştitor al Pisicii îl opri. 

— Stai aici, Ursache! Rămâi cu mine şi ai să vezi că o să fie bine. Ştiu 
ce se întâmplă şi crede-mă că o să am grijă de tine. Ai răbdare puţin şi o să 
te duc acolo unde o să fii bine îngrijit şi lumea o să aibă grijă de tine. 

Pentru Ursar nu păreau atât de importante cuvintele, cât tonul şi, mai 
ales, mormăitul adânc, gutural, al Pisicii care rezonau cu ceva din el, cu 
ceva ce aştepta de mult, aşa că îşi lăsă capul mare pe umărul delicat al 
Pisicii şi păru gata să adoarmă. 

După ce Petrică sosi cu microbuzul şi îl parcă cât mai aproape de 
containere, Ursarul nu se împotrivi deloc atunci când Pisica îl ridică de jos 
şi îl conduse spre microbuz. Nu se împotrivi nici când îi făcu o injecție şi se 
întinse cuminte pe cele trei scaune din microbuz care fuseseră trase în 
mijlocul maşinii, pentru a se face din ele o canapea confortabilă. 

— Du-l în Bucureşti, la Centrul de Primiri, îi spuse Pisica lui Petrică 
şi, după ce maşina plecă, se întoarse spre cei trei, dar evită să se uite în 
direcția inspectorului Dăciulescu Alina, care o privea cu ochii mari. 

Cum se simțea în continuare urmărită de privirea întrebătoarea a fetei, 
în cele din urmă spuse: 

— Mai târziu, Alina. Îţi promit că în cele din urmă se vor lămuri toate, 
dar acum chiar nu pot să-ţi spun nimic. Te rog doar să ai încredere în mine. 

Alina vru să răspundă ceva, dar chiar în acel moment îi sună 
telefonul. Se trase câțiva paşi mai la o parte, ca să poată răspunde, dar, pe 
măsură ce asculta, se apropie iar de cei trei detectivi şi în cele din urmă se 
întrerupse din vorbit ca să-i întrebe: 

— Domnul comisar-şef Câmpeanu m-a solicitat la o crimă care a avut 
loc chiar aici, la câteva străzi depărtare. Când a auzit că suntem împreună, 
m-a rugat să vă întreb dacă nu ati vrea să veniți cu mine. Se pare că este o 
crimă mai ciudată. 

După ce s-au privit scurt, Spiridon a fost primul care a răspuns, parcă 
un pic prea repede: 

— Cu plăcere, cu cea mai mare plăcere. 

În timp ce se urcau cu toţii în maşină, Malamutul nu se mai putu 
abtine şi întrebă: 

— A spus cumva şi despre ce este vorba? 

Puse maşina în mişcare, apoi se întoarse spre Alina: 

— Adică prin ce fel este această crimă mai ciudată față de altele? 

Alina ridică din umeri: 

— Nu ştiu decât că este ciudată. De obicei nici nu ne spune mai multe 
la telefon pentru că oricând poate trage cu urechea un ziarist când 
vorbeşte. Nu era singur pentru că se auzeau mai multe voci care discutau 
în jurul lui... 

Capitolul 11 
Moartea unui sfânt 


Alina i-a spus Malamutului pe unde să conducă şi, în mai puţin de 
cinci minute, au ajuns la un bloc cochet, cu patru etaje şi trei scări. La una 
din intrări erau adunați câțiva oameni, dintre cei care simt orice eveniment 
mai aparte, indiferent la ce oră se întâmplă, chiar dacă era trecut ca şi 
acum de miezul nopţii. O panglică cu „Trecerea interzisă”, păzită de doi 
poliţişti în uniformă, oprea trecerea şi Alina, care nu era în uniformă, a fost 
nevoită să se legitimeze pentru a putea trece dincolo, împreună cu cei trei 
detectivi. 

La intrarea în scara blocului au fost întâmpinați de comisarul-şef 
Câmpeanu, care i-a tras puţin într-o parte, pe una din băncile care 
mărgineau aleea care ducea spre uşa de la intrare. 

După ce s-au salutat iar, comisarul-şef a privit precaut în jur şi a spus 
mai mult în şoaptă: 

— O crimă dată dracului! Dintre cele despre care înveți la primul curs 
de Criminologie că este imposibil să se întâmple. 

Toţi au făcut ochii mari şi Câmpeanu, după ce se asigură încă o dată 
că nu erau ascultați, continuă: 

— Pe scurt, este vorba despre o crimă comisă într-un apartament 
perfect închis. 

Alina zâmbi inocentă şi sesiză imediat punctul slab al problemei: 

— Atunci poate că nu a fost vorba despre o crimă! Poate a fost o 
sinucidere. 

— Da! făcu exasperat Câmpeanu. Un om s-a tăiat în două jumătăți, în 
zona ombilicală, numai aşa, ca să ne creeze nouă probleme. Ar fi cea mai 
ciudată cale de sinucidere pe care am întâlnit-o până acum. 

Malamutul interveni şi el: 

— Atunci poate că a fost tăiat de cineva care a reuşit cumva să dea 
impresia de cameră închisă pe dinăuntru. 

— De fapt..., începu comisarul-şef să explice, dar se opri exasperat: 

— Nu ar fi mai bine să mă lăsați voi să vă spun totul, de la început? 
Mai ales că nici nu avem prea mult timp la dispoziție. Doctorul Rizescu este 
sus, în apartament, unde examinează cadavrul şi poate cobori în orice 
moment. 

Privi în jurul lor şi, văzându-i pe toți pregătiți să-l asculte, continuă: 

— În seara asta, doctorul chirurg Lucian Niculescu a vrut să-l viziteze 
pe domnul Anton Vlădăreanu, pe care îl tratase cu o zi înainte. În cursul 

zilei l-a aşteptat la spital pentru o consultaţie, dar, cum nu a venit, s-a 
gândit că pacientul ar putea avea probleme şi s-a hotărât să-l caute acasă. 
Cum nu răspundea nimeni la uşă, şi-a făcut griji şi a sunat la urgente şi, în 
scurt timp, a sosit o echipă de intervenţii şi câțiva pompieri care au spart 
uşa. 

Se întoarse spre Malamut şi preciză: 

— Uşa era încuiată, lanţul de siguranţă era pus, aşa că au fost nevoiți 
să-l taie, iar victima locuia la etajul trei, fără niciun pom prin preajmă, care 
ar fi facilitat intrarea unui prezumtiv criminal. 

Se uită la oamenii care stăteau tăcuţi dincolo de banda de protecţie a 
Poliţiei şi i se păru că unii dintre ei au aprins lumânări. Scutură din cap şi 
continuă. 

— Pentru că doctorul Niculescu îl cunoştea bine pe patologul nostru, 
doctorul Rizescu, când au văzut ce au găsit în apartament, l-a sunat direct 
pe acesta, care ne-a anunţat apoi şi pe noi. 

Privi spre intrarea în bloc, apoi spuse: 

— Apartamentul este destul de mic, aşa că nu am rămas şi eu cu cei, 
să-i încurc. La locul crimei sunt acum doar doctorul Rizescu şi comisarul 
Brumaru, să vadă ce poate găsi... 

Rămase cu ochii pierduţi în gol. După câteva momente le explică: 

— Când termină, va trebui să mergeţi şi voi să vedeţi, dar, credeţi-mă, 
aşa ceva nu ati mai văzut! 

La privirile mirate ale celor din jurul lui preciză: 

— Am mai văzut cadavre la viața mea, dar aşa ceva niciodată. Şi sunt 
sigur că nici voi, se adresă el detectivilor. 

Respiră de câteva ori să-şi revină, apoi le descrise scena care îl 
impresionase atât de mult: 

— Imaginaţi-vă un pat pe care este culcat un bătrân îmbrăcat în 
pijamale. În apartament becurile sunt mici, din cele de tip economic, şi 
deasupra patului este aprinsă o candelă care aruncă o lumină pâlpâitoare 
în jur. La lumina ei, omul din pat seamănă exagerat de mult cu sfântul din 
icoana de deasupra patului. Cred că era vorba de Sfântul Nicolae. Omul 
avea fața liniştită, de parcă ar fi murit în somn, numai că... 

Se poticni şi răsuflă adânc de câteva ori înainte de a continua: 

— În dreptul mijlocului avea pijamaua ridicată şi se vedea că avea 
corpul secționat perfect în două jumătăţi, depărtate cam la cinci centimetri 
una de alta. Nu se vedea nicio urmă de sânge şi nicio urmă de violență... 

Făcu o pauză şi ridică ochii acolo unde ceilalți au presupus că se află 
apartamentul victimei. La geam se zărea o lumină slabă, străpunsă din 
când în când de fulgerele blițului, când Brumaru făcea fotografii. 

— Şi, colac peste pupăză, în tot apartamentul nu e nicio urmă de 
mirosul fetid la care te-ai aştepta de la un asemenea cadavru... Se poticni 
din nou, apoi continuă în şoaptă, ca şi cum ar fi vrut ca ceilalți să nu îi 
audă foarte clar spusele. Peste tot mirosea a smirnă şi tămâie... 

Cei trei detectivi şi subalterna lui îl priviră suspicioşi, iar în cele din 
urmă Alina întrebă: 

— Şefule, poate că eşti doar surmenat. Cât mai ai până la pensie? 

— Şapte luni, răspunse automat comisarul-şef, dar să mă ia naiba 
dacă, după ce rezolvăm şi cazul ăsta, nu mă pensionez anticipat. Nu mai 
suport să am de-a face cu vampiri, sfinți şi cine ştie ce o să mai apară, dacă 
mai întârzii mult pe aici. 

Făcu ochii roată şi, zărind privirile lor circumspecte, spuse: 

— Ştiu că nu mă credeţi, dar aşteptaţi până ajungeţi în apartament 
sau, şi mai bine, întrebați-l pe el, arătă spre doctorul Rizescu care tocmai 
ieşea din bloc. 

Când doctorul se apropie de ei, comisarul-şef se ridică şi îi ieşi în 
întâmpinare. Se opri când văzu privirea posomorâtă a patologului, care nu 
prea îndemna la conversaţie, dar în cele din urmă îşi învinse reținerea şi 
întrebă: 

— Spune-le, doctore, a ce miroase în apartament? 

Rizescu ridică o privire obosită spre ei, apoi zâmbi trist: 

— A scorţişoară miroase, domnule comisar, a scorţişoară şi nu a 
smirnă sau tămâie cum iti place dumitale să crezi. Cineva, poate chiar 
victima, a turnat litri întregi de esență de scorţişoară prin tot apartamentul, 
iar acum comisarul vostru caută peste tot să găsească sursa mirosului. 

Văzând figura dezamăgită a vechiului lui prieten, ridică din umeri 
dezolat: 

— Ştiu că tu ai fi vrut să spun că miroase a smirnă şi tămâie, însă 
sunt nevoit să spun scorţişoară, pentru că altfel cred că aş înnebuni. 

Oftă lung şi privi în jur: 

— Ştiţi că nu fumez, dar acum zău că aş vrea o ţigară. Putem găsi una 
pe-aici? 

În cele din urmă a găsit una la agenţii care păzeau perimetrul şi, după 
ce o aprinse cu mâna tremurând, le spuse: 

— Ştiţi ce vă zic, de obicei, în stadiul ăsta al investigației: am să vă pot 
spune mai multe după autopsie. Ei bine, nici acum şi nici după autopsie nu 
o să vă pot spune mai multe, pentru că nu am mai întâlnit aşa ceva. Nu 
numai eu, dar niciunul dintre cei care scriu tratate de medicină legală. 

Mai trase un fum de ţigară, se înecă şi tuşi, iar după ce îşi reveni 
adăugă: 

— Rana este recentă şi curată, dar în mod curios nu pare făcută cu un 
bisturiu sau cu un alt obiect ascuţit. Cele două jumătăţi de corp parcă s-ar 
fi desprins de la sine... E ceva pur şi simplu incredibil... 

Stinse ţigara fumată numai pe jumătate şi o aruncă într-un coş de 
gunoi, apoi întrebă: 

— De ce nu urcați voi până sus, să vedeți cu ochii voştri? Comisarul 
Brumaru o fi terminat între timp de fotografiat şi strâns probe. 

Au urcat toți patru, cu comisarul-şef în frunte, şi, după ce au salutat 
agentul de la intrare, au pătruns în apartamentul aflat parcă în 
semiîntuneric, chiar dacă avea toate becurile aprinse. 

Comisarul Brumaru terminase într-adevăr şi, când au intrat ei, tocmai 
îşi aşeza ultimele pungi cu probe în cutie. 

Comisarul-şef se opri în uşa dormitorului şi înainte să intre trase 
adânc aer în piept, apoi se întoarse victorios spre cei patru din urma lui: 

— Ei? Fiţi sinceri acum şi spuneţi-mi a ce miroase? 

Cum niciunul dintre ei nu răspunse, intră triumfător în dormitor, iar 
comisarul Brumaru riscă un răspuns: 

— Miroase a moaşte de sfânt. 

Văzând privirile lor nedumerite adăugă: 

— Când eram copil, una din mătugşile mele mai bisericoase m-a dus 
odată să văd moaştele unui sfânt. Mirosul era exact la fel. 

S-au apropiat cu toţii de pat şi, deşi stăteau înghesuiți, niciunul dintre 
ei nu spuse nimic pentru că erau prea absorbiți de cercetarea cadavrului. 
De fapt, de cele două jumătăţi de cadavru, pentru că doctorul Rizescu, în 
încercarea de a vedea mai bine, depărtase între ele bucăţile, astfel că acum 
tăietura se putea vedea perfect. Pentru că doctorul Niculescu spusese că a 
vorbit cu victima în cursul după amiezii, decesul nu putea să se fi produs 
mai devreme de ora douăzeci. Asta însemna cinci-şase ore, dar rănile 
arătau ca şi cum ar fi avut o vechime de ani de zile. Comisarul Brumaru 
aprinse o lampă portabilă şi le întinse o lupă mare, ca să se poată uita mai 
bine: cele două tăieturi erau perfect cicatrizate şi toți au avut senzația că 
rănile parcă aşa trebuiau să fie. Mai mult decât atât, în momentul în care s- 
au aplecat, pe rând, asupra victimei, nările le-au fost invadate de un miros 
puternic de mirodenii. Şi dacă alte mirosuri nu le puteau distinge foarte 
uşor, cel de tămâie era pregnant, de parcă tocmai ar fi trecut un preot, cu 
cădelnița aprinsă, pe lângă ei. 

— Să mergem, atunci, spuse comisarul-şef. Să aşteptăm concluziile 
doctorului patolog, deşi, după cum ati auzit, nici după autopsie nu o să ne 
poată spune mai multe. 

În timp ce Alina chema brancardierii în apartament, comisarul 
Brumaru le atrase atenţia: 

— Sigilați cât mai bine sacul, să nu răzbată prea mult mirosul, altfel 
ne vom trezi în curând cu un pelerinaj la sfântul... Căută pe un biletel 
numele victimei şi completă: ...la sfântul Vlădăreanu. 

Comisarul-şef privi lung în urma lor şi le strigă chiar când să iasă: 

— Si, pentru numele lui Dumnezeu, spune-le tuturor să nu scape 
niciun cuvânt presei sau familiei. Alina, du-te cu ei şi asigură-te că totul 
este în regulă. 

— Asta cu familia o să fie ceva mai greu de respectat, spuse Spiridon, 
pentru că fiecare dintre ei cum vor ajunge acasă numai despre asta vor 
vorbi. 

Comisarul-şef nu putu să-i răspundă, pentru că exact atunci îi sună 
telefonul. 

— Acum ce mai e? întrebă el în surdină în timp ce se pregătea să 
răspundă. 

După ce vorbi câteva minute, se întoarse zâmbind amar spre ceilalți: 

— Copii, nu spargeţi gaşca! Mai este nevoie de noi în noaptea asta. 

La privirile întrebătoare ale celorlalți, răspunse oftând: 

— Se pare că asta este noaptea cadavrelor ciudate. La numai câteva 
străzi distanţă de aici, la clubul Rothmans, unui bărbat i-a explodat capul, 
în timp ce juca cărți. 

Îi lăsă pe cei trei detectivi şi pe comisarul Brumaru să privească uimiţi 
unul la altul, iar el se duse la fereastră şi, după ce o deschise, o căută din 
ochi pe Alina. 

— Domnişoară inspector, strigă el de la geam, caută-l pe doctorul 
Rizescu şi spune-i să ne aştepte. 

Inspectorul Dăciulescu Alina, care stătea de vorbă cu un agent, 
răspunse cu un sonor: Am înțeles să trăiţi! şi plecă ca din puşcă spre 
doctorul Rizescu, care tocmai se pregătea să se urce în maşina care urma 
să transporte cadavrul la morgă. 

Spiridon şi ceilalți doi detectivi au rămas mai în spate şi când a prins 
un moment favorabil le-a spus: 

— Cred că aici este vorba de ADN-ul Zoiei Ivanovna, sfânta din 
Samara. După ce a murit trupul ei nu s-a descompus, iar moaştele i-au fost 
păstrate pentru că aveau darul de a face minuni. 

Agentul care o abordase pe inspectorul Dăciulescu Alina era agentul 
Postolache, cel care fusese acasă la Vasile Tudorache. Se perpelise câteva 
zile, dar, în cele din urmă, în seara asta, după ce auzise cu numai câteva 
minute în urmă de omul mort la clubul Rothmans, a simțit că nu mai poate 
păstra tăcerea. Mai ales că omul care comandase crima se lăudase şi la 
prieteni cu isprava sa. A profitat de faptul că a văzut-o pe tânăra inspector 
Dăciulescu Alina, pe care o cunoştea din vedere, ca să-i spună pe scurt ce 
se întâmplase. 

După ce l-a adus pe doctorul Rizescu înapoi, Alina i-a spus agentului: 

— Aşteaptă aici, până coboară comisarul-şef Câmpeanu. O să fie 
foarte interesat de povestea ta. 

Agentul privi în sus, spre apartamentul la ferestrele căruia se vedeau 
mişcându-se umbrele celor dinăuntru. 

— Oare ce o să mi se întâmple? întrebă aproape şoptit agentul. 

Alina ar fi vrut să-l încurajeze, dar nu se simțea deloc îndemnată la 
asta: nici măcar nu se putea gândi că cineva ar fi putut distruge sau 
înstrăina probele unui posibil caz de crimă. 

— Nu ştiu, răspunse ea şi se strădui ca vocea să nu-i sune prea 
dispreţuitoare. Eu nu am făcut niciodată aşa ceva, ca să ştiu. 

Agentul îşi muşcă buzele, apoi adăugă chiar în timp ce grupul celor 
din apartament cobora scările: 

— Mi-a fost frică, spuse el înainte ca grupul să ajungă lângă ei. Şi încă 
îmi mai este frică să nu mă viseze, dacă află că v-am spus... 

— Prostii! spuse mai dur decât ar fi vrut Alina şi ieşi în întâmpinarea 
grupului. 

Vru să spună ceva despre cele aflate de la agent, dar comisarul-şef îi 
luă vorba din gură: 

— Noaptea asta parcă este noaptea vârcolacilor, Alina, aşa că nu vreau 
să aud nimic. 

Se apropie mai mult de ea şi, privind în jur să nu fie auzit de vreun 
ziarist, continuă. 

— Ne deplasăm cu toţii la o nouă crimă. Să sperăm că este ultima pe 
noaptea asta! 

Vru să se îndepărteze cu paşi repezi, dar inspectorul Dăciulescu Alina 
făcu ce nu mai făcuse în toată cariera: îl prinse de braț şi îl opri. 

La privirea lui consternată, se apropie şi îi şopti la ureche: 

— Va trebui să-l luăm cu noi şi pe agentul Sorin Postolache. Are o 
poveste foarte interesantă de spus. 

Comisarul-şef ridică exasperat din umeri şi spuse grăbit: 

— Indiferent ce are de spus, cred că mai poate aştepta. Ne aşteaptă un 
cadavru căruia tocmai i-a explodat capul, dacă am înţeles eu bine. 

— Chiar despre asta este vorba, domnule comisar-şef. Povestea lui 
cred că explică totul. 

Comisarul-şef se opri şi privi scurt spre agentul care aştepta, aproape 
în poziție de drepți, lângă ei şi în cele din urmă spuse: 

— Bine, ia-l cu noi în maşină. Sper să merite... 

Imediat după ce au urcat, comisarul-şef îl înghionti pe agentul care se 
aşezase în față, lângă şofer. 

— Spune, acum, ce ai de zis. Şi grăbeşte-te să termini până ajungem 
la locul crimei. 

Agentul aprobă tăcut frământându-şi buzele, apoi, chiar când 
comisarul-şef se pregătea să-l mai înghiontească o dată, începu cu glas 
stins: 

— Permiteţi să raportez... şi în numai câteva cuvinte îşi spuse 
povestea. 

Cam în cinci minute au ajuns în dreptul clubului Rotary, dar 
comisarul-şef tot nu se grăbea să coboare, gândindu-se la cele auzite de la 
agent. 

— Sper că ţi-a dat măcar prin cap să faci o copie după biletul 
sinucigaşului. 

Agentul se scotoci în buzunarul vestei şi scoase o foaie de hârtie şi i-o 
întinse comisarului-şef care, după ce o citi, i-o înmână Alinei: 

— Păstrează-o tu până când vom avea nevoie de ea. 

Deschise portiera, dar încă nu cobori pentru că încă se mai gândea la 
cele auzite. 

— Auzi, îl întrebă el în cele din urmă pe agent, eşti sigur despre cele 
petrecute aici, la clubul Rotary? 

— Da, domnule comisar-şef. Informatorul care mi-a comunicat vestea 
este un om de toată încrederea. 

În cele din urmă coborâră cu toţii şi pătrunseră dincolo de banda 
galbenă, care interzicea accesul. 

Doctorul Rizescu a fost condus înainte, spre locul crimei, iar 
comisarul-şef s-a oprit la biroul de recepţie, unde îi aştepta directorul 
clubului, galben ca ceara. 

— la spune, domnule Codreanu, ce s-a mai întâmplat iar, în selectul 
dumitale club? 

Chiar dacă cuvintele păreau în regulă, directorului nu îi scăpă uşoara 
nuanță peiorativă din glasul comisarului-şef, aşa că ridică palmele 
neajutorat în sus: 

— Zău că nu ştiu ce se întâmplă cu lumea din vremurile de azi, 
domnule comisar-şef. Parcă a înnebunit, zău aşa... doar ne cunoaştem de 
atâta timp şi ştiţi că sunt un om corect, care colaborează cu autorităţile şi 
care nu creează probleme. 

Ofițerul îl privi circumspect şi îl lăsă să vorbească: într-adevăr, omul 
nu crea probleme, chiar dacă se mai întâmplau lucruri în clubul lui, la care 
s-a mai închis ochii uneori. Motivul era simplu ca lumina zilei: se câştiga 
mai mult dacă se făceau uitate câteva partide clandestine de poker, dar se 
afla câte ceva despre dealerii de droguri. 

— Bine, lasă trecutul acolo unde este, îl întrerupse în cele din urmă 
comisarul-şef, şi spune mai bine ce s-a întâmplat în seara asta, aici. 

Directorul arătă cu mâna în direcţia în care dispăruse doctorul 
Rizescu şi spuse: 

— Şase clienţi vechi au dorit să închirieze Sala Albastră în seara asta, 
pentru o petrecere privată... Se întrerupse şi privi încurcat în jur, dar cei 
trei detectivi, comisarul-şef, comisarul Brumaru şi inspectorul Dăciulescu 
Alina erau cu ochii ațintiți asupra lui, aşteptând să continue. 

Oftă şi spuse în cele din urmă: 

— Cum au cerut să nu fie deranjaţi, am presupus că urmau să joace 
cărți... uneori se mai întâmplă, dar nu pe mize mari, ca să fie probleme 
ulterior... 

— Lasă asta, scutură comisarul-şef din mână, spune ce s-a întâmplat 
mai departe. 

— Totul decurgea normal şi în linişte. De câteva ori au sunat şi au mai 
cerut cafele şi băuturi, apoi, dintr-odată, s-au auzit tipete şi toți au năvălit 
pe uşă afară. Erau murdari pe feţe şi pe haine cu un fel de mâzgă şi abia 
când am intrat în cameră am văzut despre ce anume era vorba: unul dintre 
ei era căzut peste masa de joc şi nu mai avea cap. Ceea ce era împrăştiat pe 

pereţi şi pe hainele şi fețele celor care au fugit afară era de fapt sânge şi 
bucăţi din creierul lui. 

Toţi îl priviră cu îndoială şi comisarul-şef întrebă: 

— Înainte de a năvăli pe uşă, afară, jucătorii de cărţi, s-a auzit vreo 
detunătură, ceva care ar fi putut să fie o împuşcătură? 

Directorul clătină vehement din cap: 

— Nimic, niciun sunet! Nimic până când au început să tipe. 

Comisarul-şef îşi muşcă buzele gânditor, dar voia să mai afle ceva 
înainte de-a vedea locul crimei: 

— Cei cinci jucători de cărți care au rămas sunt pe aici, pe undeva? 

— Da, a confirmat directorul. Le-am pus la dispoziție Salonul Roşu, le- 
am dus băuturi şi cafele şi le-am spus că este mai potrivit şi spre binele lor 
să aştepte să vină autoritățile şi să declare ce au văzut. 

— Altceva? întrebă comisarul-şef şi privi pătrunzător spre director. 

Acesta îşi feri privirea, aşa că ofițerul spuse. 

— Mai bine vorbeşte acum pentru că, dacă aflăm noi mai târziu, nu-ți 
va fi prea bine. 

— Aşa este, aprobă în silă directorul şi continuă: unul dintre ei, 
Fabian Danielescu, m-a rugat să-i găsesc un comisionar, să trimită un plic 
la adresa asta. 

Le întinse un bilețel şi, când văzu adresa, Alina spuse: 

— E aceeaşi adresă de care ne povestea agentul Postolache. 

Comisarul-şef o privi tăcut, apoi se întoarse spre director: 

— Ce era în plic? 

— Era sigilat, dar... 

Directorul privi nehotărât în jur, dar în cele din urmă spuse şoptit: 

— L-am desfăcut pentru că ştiam că pot avea probleme dacă nu 
colaborez, mai ales în caz de crimă... 

— Bine, bine, îi scurtă pledoaria comisarul-şef. Spune odată! Ce era în 
plic? 

— Zece mii de euro, în bancnote de câte o sută. 

Toţi amuţiră, numai Malamutul fluieră scurt, iar când îl priviră ridică 
nevinovat din umeri: 

— Mi se pare o sumă mare, atâta tot, se scuză el şi Pisica vru să-i 
răspundă ceva, dar se opri la timp pentru că tocmai atunci îl văzură pe 
doctorul Rizescu apropiindu-se de ei. Păşea gârbovit şi părea mai bătrân cu 
zece ani, decât în urmă cu o oră. 

— Cum este, bătrâne prieten? îl întrebă comisarul-şef şi, în prima 
clipă când doctorul ridică ochii spre el, păru că nu îl recunoaşte, apoi 
scutură din cap şi spuse: 

— Groaznic, cum să fie? Aşa ceva nu am mai întâlnit niciodată, dar 
parcă am mai folosit cuvintele astea în noaptea asta. Zău că nu este vina 
mea că mă repet! 

Privi în jur căutând din priviri ceva şi în cele din urmă spuse: 

— Mai dati-mi o ţigară şi dați-mi voie să mă citez: nici acum, şi nici 
după autopsie, nu o să vă pot spune mai multe, pentru că încă nu am mai 
întâlnit aşa ceva. 

După ce primi o ţigară de la directorul clubului şi o aprinse, arătă spre 
camera din care tocmai ieşise: 

— Ştiţi ce se spune, că o imagine face mai mult decât o mie de cuvinte, 
aşa că ce rost are să vă povestesc, mai bine mergeţi şi vedeți. Aveţi grijă 
numai pe ce călcați, mai spuse el în urma lor. 

Au intrat precauti în Salonul Albastru şi s-au înşirat toți pe lângă 
peretele de la uşă. Salonul Albastru avea vreo patruzeci de metri pătrați, 
dar părea mai mare datorită oglinzilor încastrate în pereţi. Albastrul în care 
erau zugrăviți pereţii era un albastru pal şi, din loc în loc, se puteau vedea 
pe ei bucăţi din ceea ce, cu puţină vreme în urmă, fusese creierul unui om. 
La fel de multe erau şi pe tavan, şi pe oglinzi, dar, în ciuda avertismentelor 
doctorului, pe podea nu se prea vedeau, ca şi cum toată puterea exploziei ar 
fi fost dirijată în sus şi în lateral. 

Corpul jucătorului era cu spatele spre uşă şi, cum era căzut peste 
masă, au fost nevoiți să se apropie ca să vadă că, într-adevăr, capul îi 
lipsea. Fâşii de carne însângerată şi câteva oase rămăseseră acolo unde 
fusese odată gâtul omului. 

Malamutul fluieră a uimire şi comentă: 

— Mai bine solicitau de la bun început Salonul Roşu, poate că scena 
nu ar fi fost atât de macabră. 

Nimeni nu a răspuns şi au mai petrecut câteva minute privind în 
tăcere, apoi comisarul-şef a spus: 

— E clar, aici nu mai avem ce vedea. Să-l lăsăm pe comisarul 
Brumaru să facă fotografii şi să culeagă probele, iar noi să mergem să ne 
organizăm. Avem multă treabă pentru restul nopții şi vom începe cu 
interogatorul celor care au participat la partida de poker. 


Va urma... 

1000 Zulu +2 
În largul peninsulei Kola 
US Marines debarcă pe țărm 


Pe timpul nopţii, MEF II s-a deplasat către zona de debarcare. Sub acoperirea CBG 
Eisenhower, forţele amfibii ale Marines au luat poziţie la circa cincisprezece mile nord est de 
Poluostrov Rybachiy, o masă de pământ, aproape o insulă, unită cu continentul doar printr- 
un mic istm foarte scurt şi îngust, unde se forma un golf strâmt, Motovskiy Zaliv. 

Împreună cu US Marine Corps, MEF este cea mai mare forță expediționară, constând 
într-o divizie de pușcaşi marini, un wing de avioane si Grup de Servicii de Suport pentru 
MEF, deci un total de 48.000 de pușcași și 2.600 personal naval reunite în largul coastei 

Murman sub comanda generalului locotenent Ronald K. Simpson - ce includea două LHA, 
Saipan şi Nassau; două LPD, Austin şi Trenton; două portelicoptere, Inchon şi Iwo Jima; LST 
Westmoreland County; nava cargo LKA, Charleston; escorta compusă din două fregate de clasa 
Perry, două distrugătoare şi un crucișător cu propulsie nucleară purtător de rachete ghidate, 
Virginia. 

Primul cap de pod al celor din Marines a fost o întindere de dune joase si tundră de a 
lungul intrării de vest în golful Kola. În această zonă a coastei Murman, linia nordică a 
pădurilor se întindea pe direcția est vest la circa douăzeci si cinci de mile depărtare de țărm. 
Mai la nord de ea, terenul era tundră, o regiune cu sol îngheţat, cu vegetație mică, arbuști şi 
mesteceni pitici. 

Acoperirea era realizată, iar avantajul tactic îl constituia mobilitatea superioară. Într-o 
acțiune fulger elicopterele CH-53E Super Stallion s-au apropiat protejate de avioane Harrier 
si Intruder, rămânând la sol doar cât să debarce preţioasa încărcătură de cincizeci și cinci de 
militari fiecare. Pe sub elicoptere erau hovercraft-urile LCAC, nave cu pernă de aer cu o rază 
de acțiune de douăzeci de mile la viteza de patruzeci de noduri (72 km/h), capabile să se 
deplaseze la fel de ușor peste apă, pământ, mlaștini aflate dincolo de plaje. După ele, răsărind 
dintre valuri ca niște monștri preistorici ce şi arătau colții, erau AAVP-7, micile nave de 
desant maritim. Fiecare ducea douăzeci și unu de oameni și un echipaj de trei, fiind capabile 
să treacă peste valuri de 3,5 m cu ajutorul celor două motoare cu jet de apă, sau să se 
deplaseze pe uscat cu viteza de patruzeci de mile pe oră. 

Pușcașii marini nu și-au irosit timpul pe plaje, folosindu-se de viteză și manevrabilitate 
pentru a trece de defensiva de pe coastă şi a pătrunde în spatele liniilor inamicului. 

Rezistenţa a fost sporadică, deși în unele locuri izolate a fost chiar intensă. Cei mai 
mulți dintre apărători erau dintre grănicerii KGB și trupele MVD ale Ministerului de Interne, 
destul de slab instruiți şi dezorientaţi de sălbaticele atacuri aeriene. La un sfert de oră după 
ce Marines au atacat plajele și LZ, aceste unități au început să se predea în grupuri. 

Totuși, unele poziţii erau deţinute de Infanteria Marină, membri ai Regimentului 63 de 
Gardă Kirkenneskaya, care își avea baza principală la Pechenga. Aceste trupe — echivalentul 
rusesc al US Marines - au opus o rezistență dârză, refuzând să se predea și menținându-și 
poziţiile cu o tenacitate aproape fanatică. 

Totuși, pe măsură ce luptele continuau, tot mai mulți Marines erau aduși departe în 
spatele liniei de litoral, şi înaintau către nord vest împotriva bazelor aeriene și navale 
răspândite pe toată zona din vestul golfului Kola. 

Staţii locale de radar erau fie în ruine, fie nefuncţionale, iar Harrier-ele aparținând US 
Marine Corp decolate de pe Saipan și Nassau zburau în misiuni de sprijin pentru a curăța 
coridoare de acces între mare și LZ din adâncul teritoriului. Până târziu în cursul dimineții, 
Marines au luptat în sute de confruntări separate, de la Port Vladimir până la Sayda Guba. 

Între timp, avioanele de atac de pe CBE, protejate de Tomcat-urile din Navy, au mărit 
tempoul atacurilor neîncetate asupra Bazelor din Kola. 

1135 Zulu 
Tomcat 201, Shotgun 11 
Deasupra Peninsulei Kola 


Coyote arunca priviri prin lateralele canopiei, verificând prezenţa în poziţie a celorlalte 
avioane din formaţia sa de zbor. Cerul era limpede, cu doar câteva scame de nori cirrus la 
mare altitudine. Înainte si mai jos, survolând terenul arid la înălţimea de o sută de metri, 
erau trei A-6 Intruder şi un EA-6 Prowler, o forță de atac cu numele de cod White Lightning 
One. 

Coyote şi Cat îi urmau la altitudinea de trei sute de metri, în formaţie de zbor strânsă 
cu alte trei Tomcat din escadrila Viper în cadrul unei TACCAP ca protecție pentru White 
Lightning. În această misiune, numele lor de cod era Shotgun One. 

Trei mile mai la vest, Shotgun 2 asigura protecţia pentru White Lightning 2. 

— Shotgun, Shotgun, a răsunat apelul în căștile lui Coyote. Aici Echo-Whiskey 2-1. 
Înregistrăm avioane venind la joasă înălţime dinspre Ura Guba. Ar putea fi o tentativă de 
interceptare. 

— Echo-Whiskey, Shotgun 1-1, replică Cat de pe scaunul din spate. Am înțeles. Ne 
ocupăm de ei. 

Echo-Whiskey era un Hawkeye ce asigura managementul bătăliei pentru forța de atac 
White Lightning/Shotgun. Ura Guba era un mic orășel aflat la intrarea într-un golf îngust de 
la sud de Port Vladimir, la circa douăzeci de mile est de poziţia lor actuală. Acolo exista o 
bază militară, una care fusese bombardată în mod repetat în ultimele optsprezece ore. 

— Zi ceva, Cat, i se adresă Coyote prin ICS. Care-i treaba? 

— Două contacte, Coyote, tocmai iau înălțime. Distanţa optsprezece mile, direcția 0-8- 


Coyote a trecut pe frecvenţa tactică. 

— OK, Shotgun 1. Aţi auzit cu toţii? 

— Shotgun 1-2, a confirmat coechipierul lui Coyote, Mustang Davis. Copy. 

— Shotgun 13, a confirmat şi Slider Arrenberger. Copy. 

— 1-4. Acesta era coechipierul lui Slider în această misiune, Lobo, lieutenant Chris 
Hanson. Copy. 


Coyote era conștient de fricțiunile existente între Arrenberger și unele dintre femei. El 
si Tombstone au discutat problema de câteva ori în ultimele zile. În mod normal, 
Arrenberger zbura cu Nightmare Marino, dar Tomcat-ul acestuia — avariat în cursul 
după amiezii de ieri — era încă indisponibil. 


VP MAGAZIN 


Keith Douglass COUNTDOWN 


Atât Coyote, cât și Tombstone aveau dubii în ceea ce privește desemnarea lui Lobo 
Hanson ca și coechipier al lui Slider în locul lui Nightmare. Aviatorii care făceau echipă cu 
un altul trebuiau să coopereze foarte strâns, cu profesionalism și afinitate reciprocă, iar 
Arrenberger — se ştia prea bine — reuşise să irite sau să jignească aproape toate femeile din 
CVW-20. 

Dar Tombstone începuse să aibă probleme cu planificările din escadrilă. E adevărat, 
Coyote ar fi putut să o ia pe Hanson ca wing şi să-l lase pe Mustang să zboare cu Slider, dar 
si el și Tombstone erau de acord că zăpăcirea listelor de serviciu ar fi cauzat mai multe 
probleme pe termen lung. Odată ce oamenilor le-ar fi intrat în cap că li se aplică tratamente 
preferenţiale, moralul ar fi scăzut şi deja erau destule probleme. 

Singurul tratament special pe care-l accepta Tombstone - si încă în mod secret — era 
acela de a-i ține pe lieutenants Strickland și Hanson în formații separate. Se împrăştiaseră 
zvonurile că cei doi se culcau unul cu altul. Şi pentru că nu ieşea fum fără foc, şi Coyote ca 
CO al escadrilei și Tombstone ca CAG au căzut de acord că e mai bine să-i planifice mereu 
în formaţii separate, pentru a nu risca atitudinea profesională, detașarea tehnică necesare în 
timpul zborurilor de luptă. 

Emoţiile omeneşti nu urmau tipare previzibile şi nici nu se regăseau în grafice și tabele 
cu date de zbor. Ce s-ar fi întâmplat cu unul, dacă celălalt ar fi intrat în necazuri? 
Deocamdată, cel puţin, Hanson va zbura cu Shotgun 1, în timp ce Strickland era desemnat ca 
wingman lui Batman în Shotgun 2. Coyote se gândea doar puțin la problemele legate de 
repartizare. Corectă sau nu, decizia fusese luată. Problema stringentă acum erau avioanele 
ce decolaseră de la Ura Guba. 

— Shotgun 2-1, chemă Coyote. Aici Shotgun 1-1. Mă auzi? 

— Afirmativ, 1-1, a replicat Batman. Care-i treaba? 

— Ce-ar fi să asigurăm protecţie comună pentru ambele White Lightning, Batman? 
Mergem puţin mai spre est şi aruncăm un ochi la bandiții care vin dinspre 0-8-5. 

— Roger, Shotgun 1. Trecem la executare. 

— Shotgun 1, aici 1-1. La comanda mea, degajăm la stânga si ne dispersăm doi câte doi. 
Hai să vedem dacă gagii vor să-intre în joc. 

— Roger, a confirmat Slider. Hai să agățăm câţiva avortoni! 

— Gata... la trei... doi... unu... DEGAJT!!! 

Cu o mișcare perfect sincronizată, cele patru Tomcat s-au lăsat pe aripa stângă, 
îndepărtându-se de Intrudere către est. S-au separat în două grupe, Coyote şi Mustang mai 
sus și mai spre nord, iar Slider şi Lobo mai jos și spre sud. Bandiţii se apropiau rapid, fiind 
deja la o altitudine de trei mii de metri cu o viteză de peste Mach 1. 

— Ne apropiem prea repede pentru a risca o lansare de Phoenix, i-a spus Cat lui 
Coyote. Zburau cu o încărcătură clasică de armament de intercepție, compusă din patru 
rachete AIM 54, două Sidewinder și două AMRAAM. 

— Recomand AMRAAM. 

— Rog. 

Dacă se apropiau şi mai mult ar fi ajuns la o distanţă pentru lupta corp la corp. 

— 1-1, aici 1-3. Era Arrenberger. Am patru bandiți, repet, patru. Distanţa zece mile și 
se apropie rapid! 

— Confirmat, a spus Cat în ICS. Patru bandiți. Coyote, am semnal de avertizare. 

Coyote îl auzea în cască, un sunet subțire, de înaltă frecvenţă, ce însemna că radarul 
inamic de control al armamentului i-a locat avionul. 

— Comut HUD pe modul air-to-air. 

La dracu'! Însumând vitezele, se apropiau cu peste 1.500 de noduri, mai bine de juma” 
de milă pe secundă. Nu mai era timp pentru gândit... doar pentru acțiune. 

— Mustang! Ţine aproape! Gaz în plin! 

A împins maneta până în zona 5, la capăt, simțind instantaneu cum enorma putere a 
celor două motoare transformată în acceleraţie, îl presează în scaun. Odată cu acceleraţia, 
aripile s-au pliat singure spre înapoi până la un unghi de şaizeci și opt de grade, iar câteva 
clipe mai târziu avionul spărgea bariera sonică. 

— Lansare! Lansare! a strigat Cat. Bandiţii au lansat! 

Dar atingând viteze supersonice, Coyote a micșorat atât de repede distanţa, încât se 
afla deja în interiorul razei optime a rușilor de lansare a rachetei autoghidate radar. A văzut 
cum doi vânători inamici au fulgerat pe lângă el, două scântei strălucitoare pe fondul cerului 
albastru, care au apărut, apoi s-au topit în spatele său prea repede pentru a le putea urmări. 

Imediat, Coyote a tras înapoi maneta de gaze și a aruncat avionul într-un viraj strâns 
spre stânga. Tomcat s-a cutremurat când a ajuns aproape de limita anvelopei unghiului de 
atac, aripile s-au extins la maxim, forța G zdrobindu-i pe el și pe Cat în scaune, ca și cum în 
poala lor s-ar fi aşezat câte șase oameni. Pete luminoase le dansau în fața ochilor... apoi 
vederea i s-a întunecat în tonuri de gri, câmpul vizual s-a îngustat pe măsură ce sângele nu 
mai ajungea la creier. A început să respire forțat, încordând puternic mușchii toracelui şi ai 
picioarelor cu scopul de a pompa sângele să-i irige capul. Această tehnică era numită 
manevra M-1, dar aviatorii îi spuneau uzual „grohăiala”. Un grohăit hotărât putea diminua 
efectele virajelor strânse cu cel puţin un G. 

— Unde... sunt... ceilalți... doi? spuse, forțând fiecare cuvânt să-i iasă printre dinți. 

Şi-a încercat șansa lăsându-i pe bandiți să treacă între el şi Intrudere, dar distanţa de la 
care a pornit manevra a fost atât de mică încât nu a mai putut face nimic. Acum se afla în 
spatele unei celule inamice. 

Mustang, cu Walkman, RIO său, se aflau încă în dreapta. 

Apoi au ieşit din viraj direct pe șasele celor doi bandiți. 

— Mustang, aici Coyote! a chemat, chiar în timp ce se fixa pe ţinte. ÎI iau pe cel din 
stânga! 

— Si eu pe àl din dreapta! 

Un buzz s-a auzit în căşti. 

— Am ton. Fox 1! 
O AMRAAM a alunecat de pe sina de fixare de sub aripă. 


1138 Zulu 
Tomcat 209, Shotgun 1-4 


Lieutenant-commander Gregory Arrenberger şi-a căpătat numele de cod - conform 
slang-ului utilizat la bordul navelor — în timpul zborurilor de antrenament de la Pensacola. 
Un „slider” era un hamburger, spre deosebire de un „roller” care era un hotdog. Lăudat de 
CO pentru sângele rece şi precizia cu care zbura, a replicat: „Ce dracu”, sir, doar nu sunt un 
hotdog.” După asta, porecla Slider a fost inevitabilă, în special în legătură cu terminația 
„berger” a numelui său. 

Slider își folosea acum fiecare bit al preciziei sale tehnice pentru a scoate Tomcat-ul din 
virajul extrem de strâns spre dreapta, urmărind a doua celulă de avioane ruseşti care se 
strecurase prin formaţia lor. A fost un moment când efectul de tunel i-a întunecat vederea și 
chiar s-a simţit la limita leşinului, dar a grohăit un M-1, forțând sângele să-i rămână în cap... 
apoi şi a revenit, ținându-se după MiG-ul de sub el ce-i apărea pe HUD. 

Unde dracu' era wingman-ul său... wing-person — s-a corectat singur, cu un zâmbet 
crispat sub masca de oxigen. Privind scurt în stânga, spre exteriorul virajului, nu a văzut 
nimic şi a presupus că ea nu a putut ține pasul cu el. Nu avea nimic cu Hanson personal — 
chiar părea să fie o puştoaică simpatică — dar, ce dracu’, femeile nu aveau ce căuta la 
comenzile unui avion de vânătoare. 

— Locat! Blue Grass!! L-a avertizat pe RIO. Am ton! Fox 1! 

AMRAAM a plecat vuind departe de Tomcat, iar Slider a tras de manșă spre dreapta 
pentru a încerca locarea și celui de al doilea avion rusesc. 

— Sus, Slider! I-a urlat Blue Grass în ureche. CABREAZĂ!!! 

Instinctiv a readus mansa înapoi, revenind pe traiectorie. O umbră a blocat lumina 
dinspre dreapta, apoi a alunecat sub avionul său. 

— Jesus, Slider! a răsunat în căști. Cască ochii pe unde te misti! 

Abia atunci a realizat Slider că Lobo l-a însoţit prin interiorul virajului unde forțele G 
erau mai mari... si a fost cât p'aici să-intre în ea când a virat dreapta. 

— Ce mama dracu', Hanson! a strigat la rândul lui. Lasă-mi și mie nişte aer! 

Dar era conștient şi fără ca ea să spună nimic, că ar fi trebuit să se uite după wingman 
și la dreapta nu numai la stânga. 

— Rămâne așa, fraţilor! Era locotenent j.g. „Vader” McVey, RIO lui Hanson. Mai avem 
două care vin dinspre Ura Guba. 


! În slang - marijuana. 

— OK, a spus Slider. Da’ nu te mai ţine de curu’ meu, cucoană! Mai termină cu aiureala 
asta de aripă sudată?! 

— Afirmativ. 

Vocea lui Hanson era seacă şi rece. Oare era și ea la fel de şocată de manevra greşită, 
cum era şi el? Sau era doar furioasă pentru că se răstise la ea? Își va cere scuze mai târziu. La 
urma urmei, a fost greşeala lui, iar Arrenberger se mândrea cu spiritul său de fair-play. 

În față, avionul rusesc asupra căruia Slider trăsese în urcare abruptă, era acum destul 
de aproape încât să-i se distingă caracteristica siluetă de MiG-29, cu nacelele celor două 
motoare depărtate și extensiile fuselajului (LERX) peste gurile de admisie a aerului. 

— Ăsta aruncă pleavă, a anunţat Blue Grass. Are de gând să facă un immelmann. 

— Mă ţin de el. A tras tare de manșă spre înapoi, cabrând puternic pentru a i tăia 
traiectoria rusului în vârful manevrei verticale de răsucire. AMRAAM îl urmărea încă, dar 
Slider vroia să se poziționeze astfel încât să-l poată dobori dacă acesta ar fi putut păcăli 
racheta aer-aer. 

— Vreau o locare pentru Sidewinder, a anunţat Lobo pe canalul tactic. 

— Gata de lansare... 

— Şterge-o, Lobo. E al meu! 

— Mai dute-n..., Slider. Fox 2! 

O coadă de fum s-a înșurubat pe cer în fața lui F-14 al lui Slider, urmărind în urcare 
jeturile de gaze fierbinţi ale MiG ului. 

— AMRAAM a fost fraierită, Slider, i-a spus Blue Grass. A ratat! 

— Shit! 

Privind înapoi peste umăr pentru a fi sigur că are liber, a virat cu Tomcat la dreapta. 
Vroia să manevreze pentru a ocupa o poziţie favorabilă în vederea interceptării MiG-urilor 
ce veneau dinspre baza de la Ura Guba. 

Lobo n-avea decât să-și adjudece afurisitu' de Fulcrum. 


1140 Zulu 
MiG 744 
În apropiere de Ura Guba 


În manevra immelmann, avionul intră într-o urcare răsucită, la verticală, aruncă pleavă 
sau flăcări pentru a preveni o locare cu racheta, apoi degajează de sus într-o direcţie 
imprevizibilă. Pilotul de pe Fulcrum evitase deja locarea rachetei americane AMRAAM; 
acum o putea vedea pe Sidewinder venind în sus după el şi următoarea manevră a fost 
efectuată pentru a o înșela şi pe aceasta. 


2 Formaţie de zbor în care avioanele sunt foarte apropiate unul de altul. 

Eliberând o dispersie de flăcări intense, a ieşit din cabraj cu fața către atacatori, în mod 
deliberat îndepărtând jeturile motoarelor din calea rachetelor căutătore de căldură și a redus 
si maneta de gaze în același timp. Chiar dacă AIM-9M era ghidată în infraroșu, senzorii ei 
nu erau infailibili. De data asta aceştia au preferat flăcările incandescente de magneziu în 
locul unei ţinte care brusc nu mai emitea aproape nimic. Sidewinder a trecut pe lângă, când 
Fulcrum aproape că s-a oprit în vârful traiectoriei de urcare, apoi a plonjat direct peste 
perechea de Tomcat aflată la o milă mai în față şi mai jos. 

Rusul a rânjit când a locat un F-14 cu marele tun cu ţevi multiple de 30 mm montat in 
interiorul LERX din stânga. 

Fulcrum s-a scuturat când tunul s-a dezlănţuit. 


1140 Zulu 
Tomcat 209, Shotgun 1-4 


Arrenberger se afla la jumătatea virajului când trasoarele au trecut peste canopie, 
globuri de lumină galbenă strălucitoare mari cât un grapefruit și destul de aproape ca să le 
atingă. Ceva a lovit fuselajul Tomcat-ului, făcând dinţii lui Slider să clănțăne. 

— Cristoase, Slider! a răcnit Blue Grass. Scoate curcanul de aici! 

Curcanul. Ăsta era numele pentru Tomcat, dat de aviatorii din Navy, un avion pe care- 
l iubeau, dar care-i putea trăda prin dimensiunile şi greutatea prea mari și prin încetineala 
manevrelor comparativ cu mult mai agilul MiG-29. Aflat în plin viraj cu aripa dreaptă în sus, 
Slider a înscris avionul într-un tonou, pe deasupra traiectoriei proiectilelor ce veneau de la 
MiG. 

Prea târziu. Pilotul de pe MiG a şi corectat unghiul dintre avionul său și Tomcat-ul lui 
Slider. Alte cinci proiectile au lovit în Tomcat cu un scrâşnet de metal torturat, iar Slider a 
văzut pe bord luminile de avertizare pentru motorul din dreapta. 

— Shit! şi a deschis microfonul pe canalul tactic. Aici Shotgun 1-3! Sunt lovit! Sunt lovit! 

Tracțiunea motorului din dreapta scădea. Altă rafală de trasă de tunul de 30 mm a lovit 
avionul și Blue Grass a strigat, un geamăt inuman, prelung de agonie. 

— Blue Grass! Blue Grass! 

RIO nu actionase comutatorul ICS, dar strigătele sale erau suficient de tari pentru a fi 
auzite în cockpit. 

— Picioarele! 

Şi RIO a gemut din nou, un coşmar intens care continua... si continua... pe măsură ce 
MiG-ul se apropia... 

Marţi, 17 Martie 
1140 Zulu +2 
Tomcat 207, Shotgun 1-4 


Lobo a avut doar o fracțiune de secundă pentru a face alegerea corectă. Avionul ei era 
drept pe traiectoria MiG-ului ce se apropia, iar HUD gata setat pe modul rachetă aer aer. 
Cum distanţa dintre avionul ei și MiG scădea cu repeziciune către zero, ea ar fi putut degaja 
şi face un cerc complet, pentru a încerca să ajungă în coada banditului, sau ar fi putut prelungi 
urcarea pentru câteva secunde în încercarea de a înregistra o lovitură în plin. Ar trebui să fie 
o lansare de Sidewinder; nu avea timp să comute pe tunuri. 

Adu-l în stânga... Acolo! Locat! FOC! 

— Fox 1! a strigat, şi ultima ei rachetă Sidewinder a izbucnit de pe şină înainte către 
MiG. Distanţa deja scăzuse la doar câteva sute de metri. Timpul părea să fi îngheţat o clipă. 
Lobo putea vedea MiG-ul chiar în stânga nasului Tomcat-ului, putea vedea detalii ca 
numărul 744 pictat pe laterala stângă a gurii de admisie a aerului la motor şi casca roșu-albă 
a pilotului prin plasticul transparent al canopiei. 

AIM-9M a lovit în Fulcrum sub LERX din stânga direct în gura de admisie a aerului. 
Explozia a spulberat motorul stâng al MiG-ului, un nor de fum şi resturi scânteietoare, 
înșelător de blând... apoi rezervorul din aripa avionului rusesc a erupt în flăcări 
alb portocalii, iar botul s-a răsucit, înșurubându-se prin aer direct spre ea odată cu 
expandarea globului de distrugere. 

Lobo a degajat brusc spre dreapta, încercând să evite norul mortal de sfărâmături, dar 
tot a auzit zgomote ascuţite de ping și pock de fragmente ce-i loveau aripile, fuselajul şi 
canopia. Secţiunea din față, arzândă, a trecut spre înapoi, atât de aproape că ar fi putut să o 
atingă, ratând-o cu mai puţin de cincizeci de metri. Focul a rămas în urmă... 

...apoi ea s-a trezit înconjurată de cer limpede, albastru. 

— Direct pe gât! a strigat Vader din scaunul din spate. Doamne, Lobo! A fost cea mai 
bărbătească lovitură pe care am văzut-o vreo dată! 

— Mulţumesc. Shotgun 1-3! 1-3! Aici Shotgun 1-4! Mă auzi? 

Nu a fost un răspuns imediat. La dracu”! Unde era? 

— Vader! Ce se întâmplă acolo? Unde-s cu toții? 

— Se pare că celelalte MiG-uri au fost distruse sau au şters-o, Lobo. Coyote i-a dus pe 
cei din Shotgun înapoi lângă Intrudere. 

— ÎI ai pe Slider pe ecran? 

— Pe direcţia 2-7-5, distanța două mile. 

Ea şi-a întors capul, căutând... acolo! Era jos, atât de jos încât nu i-a observat avionul 
gri pe fondul de gri monoton al terenului de dedesubt. Avea aripile extinse și zbura încet 
spre vest, departe de ea. 

— Shotgun 1-3! A repetat. 1-3! Aici Shotgun 1-4! Mă auzi? Te rog răspunde! 

— 1-4, aici 1-3! Vocea lui Slider suna obosită. 

— Slider! Ai anunţat că ești lovit. Care sunt pagubele? 

— Motorul din dreapta terminat. Nu poate fi repornit. Și... Blue Grass e lovit. A scos 
câteva strigăte, dar acum tace. Nu pot să-l văd. Cred că e rănit destul de rău. 

— Ok. Comenzile mai funcţionează? 

Ea se afla mai aproape acum, urmărind Tomcat-ul lui Slider, un vultur mare, cenușiu 
pe linia orizontului din față. 

— Afirmativ. Am scos-aripile spre înainte ca să menţin portanța. 

— Te văd. Menţine cursul, Slider. Vin din urmă la cinciul tău și mai jos. 

= Rog, 

Ea s-a apropiat încet, inspectând celălalt avion. 

— Văd câteva avarii, Slider. Câteva găuri în nacela din dreapta, cam la nivelul 
compresorului și de acolo spre înainte. Şi... trei găuri mari chiar în spatele scaunului lui RIO. 

— Poţi să-l vezi pe Blue Grass? 

— Îi văd casca. Este prăbușit peste aparate, nu se mişcă. Ori este inconștient, ori e mort. 

— Oh, la dracu... 

— OK, Slider. Uite cum facem! Poţi să zbori în continuare, deci hai să-ţi ducem curcanul 
înapoi la fermă, OK? 

— N-am să reușesc, Lobo. 

— La dracu’, ba ai să reușeşti! Acum adu-l la 3-5-0, încet şi elegant. 

Apoi a schimbat frecvenţa. 

— Shotgun 1-1, aici Shotgun 1-3! 

— 1-1. Dă inainte, Lobo. 

— Wingman-ul meu a fost lovit destul de rău. Un motor este nefuncțional şi RIO este 
rănit. Cer permisiunea să-l escortez înapoi la Jeff. 

A urmat un moment de ezitare, apoi: 

— OK, Lobo. Am recepționat. Am distrus trei MiG, inclusiv al tău, iar celorlalte se pare 
că le-a pierit cheful. la-o înainte și du-i pe Slider și Blue Grass înapoi pe navă. 

— Roger. O să vă aşteptăm cu o bere rece la întoarcere. A comutat înapoi pe canalul 
folosit pentru a vorbi cu Arrenberger. OK, Slider. Hai să vedem dacă poti scoate ceva mai 
multă viteză din chestia asta. 

144 Zulu 
Tomcat 211, Shotgun 2-2 


Lieutenant Steve „Striker” Strickland, a auzit scurtul dialog dintre Coyote şi Lobo. 
Ușurarea resimţită auzind că Chris este bine l-a cam făcut să se simtă slab şi puţin cam 
ametit, suficient cât să-l determine a-și verifica indicatorul pentru alimentarea cu oxigen 
pentru a fi sigur că masca funcționează corect. Acum nu mai avea nici un dubiu. 
Sentimentele sale pentru Chris Hanson depăşeau cu mult simpla atracție sexuală. Sexul 
putea explica atracţia sa inițială pentru ea. Asta și pofta lor comună pentru exotic și pericol 
i-a făcut pe amândoi, la început, să încalce regulile. Dar acum, ştia că o iubește, ştia că se va 
căsători cu ea imediat după ce Jefferson se va întoarce la Norfolk. 

Gândul că ceva i s-ar putea întâmpla lui Chris... 

A aruncat o privire în stânga cockpit-ului. Batman şi Malibu se aflau chiar lângă aripa 
lui stângă, iar dincolo de ei, Brewer și Pogie şi C.T. şi Junker. 

Nici unul dintre ei nu a fost implicat în această scurtă, dar violentă dogfight de mai 
înainte, și își mențineau poziţia la trei sute de metri înălțime, între cele două zboruri de 
Intruder White Lightning. 

Striker încă nu era sigur ce gândea despre prezenţa femeilor pe avioanele de luptă. 
Întotdeauna se considerase un liberal progresist, iar asta însemna, implicit, că era convins de 
dreptul femeilor de a face tot ce puteau face bărbaţii, inclusiv să-şi apere ţara. De când 
începuse să simtă ceva pentru Chris, însă, a început să regândească problema. De câte ori se 
gândea că ea ar putea sfârşi într-o explozie de flăcări, sau în marea rece şi pustie... 

— Shotgun, Shotgun, a auzit în căști. Aici Echo-Whiskey 2-1. Avem mai multe avioane 
decolate de la Ura Guba, cel puţin încă patru bogies. Mai înregistrăm alte patru noi contacte 
la foarte joasă altitudine, imediat la sud de Port Vladimir, şi se deplasează pe direcţia voastră. 

— Copy, Echo-Whiskey 2-1, a confirmat Coyote. Deșteptarea, Shotgun. Ne vine 
companie. 

Striker verificase deja poziţia pe o mică hartă a peninsulei Kola ce o avea într-un 
buzunar transparent de pe coapsă. Două grupuri de avioane ruseşti, unul la doar câteva mile 
vest de Ura Guba, celălalt venind în spatele lui dinspre nord. Acest grup de la nord, 
avioanele ruseşti de la Port Vladimir... veneau direct către Chris și Slider. 

Chris!... 

— Shotgun 2-1, aici 2-2! a chemat. Batman! Bogies de la Port Vladimir probabil că se duc 
să-i atace pe Shotgun 1-3 şi 1-4! 

— Te aud, Striker, a replicat Batman. Menţine formaţia. 

— Dar... Batman! Se duc la... 

— Menţine formaţia, Striker! Dacă acele MiG-uri se duc după cineva, acela este White 
Lightning! 

— Hey, Striker, l-a chemat lieutenant j.g. Ken Barringer din scaunul din spate. 
Păstrează-ţi calmul, omule! Ea nu va păţi nimic! 

— Tacă-ţi fleanca, K-Bar! a ripostat. 

Tinta lui White Lightning o constituia instalaţiile şantierelor navale din golful Kola, 
aflate la mai puțin de cinci mile în față. Pentru un moment, scurt dar intens, s-a întrebat ce 
s-ar putea întâmpla dacă ar rupe formaţia și s-ar duce spre nord să taie cale bandiţilor de la 
Port Vladimir înainte de a o ataca pe Chris. 

Desigur, în afară de faptul că ar fi fost deferit Curţii Marţiale imediat ce s-ar fi întors 
pe Jefferson. 


1145 Zulu 
Tomcat 202, Shotgun 2-1 


Batman a privit către dreapta, încercând parcă să citească expresia de pe faţa lui Striker, 
sub masca de oxigen, care zbura la doar câţiva metri de aripa lui dreaptă. Putea conta că 
wingman-ul său va rămâne cu el? 

— Batman, aici Coyote. 

— Aici Batman. Spune. 

— la altitudine şi poziționează-te spre nord. Vezi dacă îi poţi opri pe bandiții ce vin 
dinspre Ura Guba. 

— Roger. Aţi auzit cu toţii? Unul după altul, celelalte trei avioane din Shotgun 2 au 
confirmat ordinul. OK. Trecem la executare. Degajaţi! 

Cele patru Tomcat au glisat spre stânga, şi s-au înscris pe un curs de interceptare. 


1145 Zulu 
MiG 871 
Ura Guba 


Podpolkovnik? Evgheni Averin a tras de manșă, ridicându-şi uşor avionul de pe pistă. 
Excitarea a pus stăpânire pe întreaga lui ființă. 

leri, când atacul american a început, a fost furios datorită ordinelor primite de 
regimentul său de interceptoare de la Kandalaksha, ordine ce -i cereau să rămână la sol în 
adăposturi bine camuflate împotriva sateliților yankei de spionaj sau a avioanelor de 
recunoaștere de mare altitudine. Părea o laşitate să te ascunzi atunci când loviturile 


bombardierelor și ale rachetelor de croazieră loveau ţinte militare de la Pechenga până la 
Kandalaksha. 


3 IOAarrOoAKOBHuUK — locotenent-colonel. 

El și cu oamenii lui au respectat ordinele, totuși, supunându-se sistemului chiar dacă, 
în sinea lor, aveau îndoieli cu privire la inteligența tâmpiţilor de superiori din eșalonul de 
comandă, cei care comandau acest colosal rahat. Acum, însă, se gândea că ordinele au avut, 
totuşi, o motivare strategică. De peste tot din peninsula Kola, avioanele ferite de distrugerea 
generală din ultimele optsprezece ore decolau de pe aerodromuri. Pistele distruse la greu de 
bombardamentele americane fuseseră rapid reparate în cursul nopţii, de tehnicieni ce 
acopereau cu grilaje metalice zonele cu găuri mici și umpleau craterele cu moloz. 

A fost ceva asemănător unui război de gherilă, dar purtat cu armele high-tech ale 
aviației moderne de luptă. Avioanele de atac americane și escortele lor, pătrunse adânc în 
teritoriul rusesc au fost atacate pe neașteptate, din toate părțile, de avioane decolate de pe 
aerodromuri pe care americanii le credeau cu totul scoase din uz. 

Şi-a verificat radarul. Greu vizibile datorită bruiajului efectuat de EA-6B Prowler 
inamice, putea identifica câteva grupuri de avioane la est, majoritatea pe direcția Polyarny. 

— Volkodav 8-7-1, a apelat el, indicativul însemnând „câinele lup”. Avioane inamice. 

După câteva secunde, au început să-i sosească date detaliate de la centrul de control 
aerian de la Ura Guba. 


1145 Zulu 
Tomcat 211, Shotgun 2-2 


Striker era lipit de wingman-ul său, menținându-și poziţia la dreapta 202-ului, în timp 
ce Batman punea ochii pe avionul lider rusesc ce venea dinspre Ura Guba. 

— Hai să-l executăm cu o Phoenix, K-Bar! îi spuse lui RIO. 

— Avem locare, a replicat K-Bar. Distanţa cinci mile. 

Prea aproape pentru o AIM-54C, dar avioanele americane şi rusești se vor amesteca 
foarte aproape peste câteva momente. Vroia să-și păstreze rachetele Sidewinder și 
AMRAAM pentru lupta de aproape. 

— Foc! Masiva Phoenix a alunecat de sub burta Tomcat-ului. Fox 3! 

AIM-54 s-a arcuit înainte spre vest, trasând o traiectorie de fum de-a latul cerului. 

Câteva momente mai târziu, o mică izbucnire de lumină a apărut pe orizontul vestic si 
a lăsat un nor de fum alb. 

— Lovit! a strigat K-Bar. Am distrus un MiG! 

Dar MiG-urile rămase au sosit cu o viteză mai mare de Mach 1. 

Cerul a fost mâzgălit de traiectorii albe, răsucite, atunci când avioanele americane si 
ruseşti s-au încleștat într-o sălbatică dogfight. 

1146 Zulu 
Air Ops 
USS Thomas Jefferson 


— Sus, C.I. Sus! 

— Nu pot să-l scutur pe ăsta! 

— Mustang, aici Coyote. Trecem în loose goose. Tu-l iei de sus, eu îl aştept jos! 

— 1-2! Sunt liber! Îl preiau eu! 

— Haide, Mustang! Ajută-mă de acolo! 

— Degajează stânga, C.T.! Fox 1! 

— Vine... Vine... 

— Lovit! Distrus încă un Fulcrum! 

Tombstone stătea nemișcat în liniștea ciudată a Air Ops de pe Jefferson. Închizând ochii 
în timp ce asculta comunicațiile radio dintre echipajele de pe Tomcat, putea să-şi imagineze 
acea dogfight, încrucişarea traiectoriilor şi a avioanelor, a vitezei, tehnologiei si a dinamicei 
tridimensionale pe care aviatorii din Navy o numeau furball“. Conform datelor de pe display, 
retransmise de la Hawkeye aflat la înălțime deasupra Port Vladimir, două MiG au fost deja 
doborâte, dar cel puţin alte opt încă încercau să forțeze trecerea către cele două grupuri White 
Lightning — şase Intruder si două Prowler. 

Era crimă, să-şi asculte oamenii cum luptă pentru viaţa lor şi să fie incapabil să-i ajute. 


1146 Zulu 
Tomcat 207, Shotgun 1-4 


— În faţă, Lobo! a avertizat Vader. Detectez doi bandiți care vin direct spre noi şi în 
urcare. Cu noi au treabă! 

— Din ce direcție? 

= 3-5-3, 

Între ei si Jefferson. 

— 1-3, aici 1-4. Menţine cursul, Slider. Mă duc înainte, să văd dacă pot să-i atrag după 
mine pe idioții ăștia. 

— Roger, Lobo. Şi... ăăă... multam fain. Că mi-ai salvat fundu’ adineaori. 

— N-ai pentru ce, Slider. E doar o parte a manierelor noastre politicoase și a încrederii 
reciproce. Ţine-te bine, Vader. Trec pe postcombustie. 


+ furball - o dog-fight la care participă un mare număr de avioane. 

1146 Zulu 
MiG 871 
La est de Ura Guba 


Locotenent-colonelul Averin a degajat din zona principală a luptelor când MiG-ul ce 
zbura la mai puţin de douăzeci de metri în dreapta sa a explodat pe neașteptate într-un flash 
orbitor, un glob de flăcări. Sărmanul luri... doborât de una din super rachetele americane cu 
rază lungă de acţiune, înainte ca măcar să aibă timp să locheze și el o ţintă! 

Averin era în sectorul de nord al zonei de luptă, iar când a analizat datele de pe radar 
a realizat că are o oportunitate neașteptată. Două avioane-americane se îndreptau spre nord 
la joasă înălțime. Câteva MiG ce veneau de la Port Vladimir încercau să le intercepteze. lar 
Averin se afla într-o poziţie ideală de unde se putea plasa în coada americanilor în timp ce 
aceştia aveau atenţia concentrată asupra forțelor ruseşti din fața lor. A studiat imaginile ce-i 
prezentau situația curentă, în ciuda bruiajului. 

Da... cu siguranță două avioane, unul în față, celălalt urmându-l, poate deja avariat, 
după maniera în care se mișca. Averin a selectat o rachetă cu rază scurtă R-20, cu autoghidare 
în infraroșu, pe care vesticii o numeau Aphid. Dacă se putea apropia destul, putea trimite 
pe R-20 direct în fundul yancheului chiar înainte ca acesta să-și dea seama că este vânat. 


1146 Zulu 
Tomcat 211, Shotgun 2-2 


— Hey, Striker! a apelat K-Bar. Avem un cioflingar ce vine dinspre nord. Distanţa circa 
zece mile. 

Striker se uită la display încercând să interpreteze complexa schemă de blip-uri 
mișcătoare. Se părea că nişte MiG-uri încercau să-i blocheze pe Chris şi Arrenberger, iar un 
gagiu solitar se apropia de ei din spate. 

— Batman, Striker! a apelat, mișcând maneta de gaze până la maxim. Am o ţintă! Sunt 
în urmărire! 

— La dracu”, Striker! Unde, mama naibii, te duci? 

Dar Striker nu-l mai asculta. Se concentra complet pe MiG-ul rusesc solitar, aflat acum 
la nouă mile în față. A selectat o AMRAAM și a căutat o locare radar. 

1147 Zulu 
MiG 871 
La est de Ura Guba 


Locat! Averin a rânjit în spatele măştii când a apăsat butonul de pe manșă, lansând 
racheta R-20 căutătoare de căldură de sub aripă, către o ţintă pe care nu o putea rata. 


1147 Zulu 
Tomcat 207, Shotgun 1-4 


Tomcat zbura direct către nord, împins de două jeturi de foc ce ieșeau din motoarele 
sale. Aerul era încărcat de umezeală și fuioare de ceaţă au apărut, formate spre înapoi de la 
vârful aripilor. 

— Distanţa patru mile, a avertizat Vader. Unul dintre ei ne-a locat. 

— Selectez o AMRAAM, a replicat Lobo. Îl am pe HUD. 

— Lansare! O rachetă autoghidată radar e locată pe noi! 

— Locat! Ton! Fox 1! Acu” tinte bine! Degajăm la dreapta! Aruncă pleava! 

În timp ce AMRAAM se ducea spre nord, Chris s-a înscris într-un viraj strâns, lansând 
nori de pleavă meniţi să deruteze racheta ce venea spre ei. 

Forţele G au crescut, zdrobind o în scaun până ce a ajuns pe direcţia 1-8-0 şi s-a înscris 
din nou spre sud. 

— Lobo! Vine o rachetă, direct din faţă! 

= Ce 

Ea nu a mai avut timp de reacţie sau analiză. Pentru o secundă fatală, s-a gândit că 
Vader se referă la racheta trasă de avionul ce venea dinspre Port Vladimir şi care acum se 
afla în urma lor. Dar pentru că ea virase la dreapta şi arunca în continuare pleavă, a realizat 
că Vader a identificat o altă rachetă, o căutătoare de căldură, ce sosea dinspre sud... încât 
acum o putea vedea și ea ca pe un punct negru conturat pe fondul propriilor flăcări de 
reacție, care creștea rapid în dimensiuni. Pe măsură ce-și menținea avionul mai departe în 
viraj, noua rachetă s-a „deplasat” peste umărul ei stâng, arcuindu-se uşor către interceptare, 
parcă direct către cockpit-ul ei. 

— Flăcări! a strigat la Vader. Aruncă flăcări! 

1147 Zulu 
Tomcat 211, Shotgun 2-2 


— Fox 1! 

AMRAAM s-a dus înainte către MiG-ul rusesc, aflat acum la numai trei mile în faţă... 
dar Striker văzuse deja flash-ul lansării rachetei de pe MiG. Shit! 

Era prea târziu? 


1147 Zulu 
Tomcat 207, Shotgun 1-4 


Lobo ştia că era prea târziu. Aruncând flăcări, continuând virajul spre înapoi pentru a 
se îndepărta de noua rachetă... știa că nu putea face mai mult. Racheta s-a înfipt în aripa 
stângă aproape de motor. A fost o explozie zguduitoare, apoi jumătate din F-14 a explodat, 
iar ea a fost prinsă într-o ameţitoare mișcare de rotaţie, cu cerul şi pământul arătându-se 
alternativ prin canopie. Forţa centrifugă a presat-o pentru un moment în laterala cockpit- 
ului, dar tot a fost în stare să apuce inelul vărgat al comenzii de ejectare aflat între picioare. 

— Vader, a strigat. Punch out! Nici un răspuns. EJECT !!! EJECT !!! EJECT !!! 

Apoi a tras de inel. Canopia a explodat peste capul ei, iar motorul rachetă din scaunul 
de catapultare s-a aprins, aruncând o într-o cacofonie urlătoare de curenţi de aer, zgomote 
și flăcări. 


CAPITOLUL 26 


Marţi, 17 martie 


1148 Zulu +2 
Deasupra Peninsulei Kola 


Lobo cădea prin spaţiu, urletul catapultării încetase, înlocuit de șuieratul straniu al 
aerului în jurul căştii de zbor. Un moment mai târziu, paraşuta s-a deschis cu o smucitură 
sălbatică transmisă în umeri și vintre. Privind în sus a putut vedea căderea rotitoare a 
canopiei. 

Unde era Vader? Scaunul lui de catapultare trebuie să se fi declanșat imediat ce ea a 
părăsit cockpit-ul, dar nu-l putea vedea. Era o încâlceală de traiectorii marcate cu alb spre 

sud, unde Shotgun încă se confrunta cu MiG-urile, dar ea era cu totul singură pe toată 
întinderea cerului albastru, pustiu. 

Nu... parcă se vedea ceva în depărtare, un avion care se apropia dinspre sud. Dar era 
oare un Tomcat sau un MiG? ÎI privea în timp ce cădea spre câmpia stearpă si pustie. 


1148 Zulu 
Tomcat 211, Shotgun 2-2 


— Lovit! a strigat K-Bar. Am distrus un MiG! 

— Dă-l dracului de afurisit de MiG! Vezi vreo paraşută? 

— Negativ, Striker. Negativ. Nu! Stai o clipă! La 1-5-0! Da! O parașută! Dar numai 
una... 

— Shotgun, Shotgun, aici Shotgun 2-2, a strigat Striker. Văd o paraşută. E în bună stare, 
la... opt mile sud est de Sayda Guba. Coordonatele pe hartă sunt Victor 3-1 cu Sierra 9-5. 

— Striker, aici Coyote. Treci înapoi în formaţie. 

— Negativ, Shotgun. Văd vehicule pe şoseaua de sub mine, îndreptându-se spre 
parașută. Mă duc să asigur protecţie aeriană. 

— Shotgun 2-2, aici Shotgun 1-1. Întoarce te în formaţie. Execută imediat. 

Dar întreaga atenţie a lui Striker era concentrată la paraşuta solitară şi la vehiculele din 
apropiere. Era Vader sau Chris? Nu era nici o posibilitate de a ști până ce el sau ea îi putea 
contacta cu radioul de urgenţă SAR. 

Păstrând distanţa, Striker şi a înscris F-14 pe o traiectorie către parașuta ce cobora ușor 
la o milă şi jumătate mai departe. 


1150 Zulu 
Deasupra Peninsulei Kola 


Silueta distinctivă a avionului nu putea fi confundată; mare pentru un avion de 
vânătoare, cu aripile extinse pentru zbor la viteză redusă. Un Tomcat se rotea deasupra ei, 
totuşi distanţa era prea mare pentru ca Lobo să poată recunoaşte cine era. Prezenţa unui F- 
14 era reconfortantă, totuși, un semn că nu a fost abandonată de camarazi. 

Pământul se apropia cu repeziciune. Acum era destul de apropiat pentru a putea 
observa detalii — bifurcația unui drum simplu, neamenajat, între largi petice de zăpadă si 
noroi, o colibă sau o cabană cu acoperiş de paie şi un hambar în apropiere. Era și un orășel 
sau un sat la câteva mile spre nord vest. Dincolo de acesta se vedea griul albăstrui al mării 
și coloane de fum negru acolo unde cei din Marine năvăleau pe țărm. 

Pentru Hanson, peisajul de sub picioarele sale ce se legănau în aer, era nespus de 
sumbru un teren plat şi sterp de tundră, pământ golaș, maro, vegetaţie pipernicită şi petice 
împrăștiate de zăpadă. S-a răsucit într-o parte și alta în hamuri, încercând să vadă parașuta 
lui McVey. Unde naiba era? Reusise să se catapulteze? Nu-l vedea nicăieri, iar acest fapt o 
îngrijora. lar ceea ce vedea o îngrijora şi mai mult. Acolo, spre sud era o coloană de vehicule, 
cu forme neclare, ce se deplasa spre nord de a lungul drumului noroios. 

Pământul se apropia cu rapiditate. Se părea că va ateriza în apropiere de colibă şi 
hambar. 


1151 Zulu 
Tomcat 211, Shotgun 2-2 


Striker își manevra Tomcat-ul foarte aproape de sol, vuind peste tundra întinsă si 
pustie, petice de zăpadă și pământ amestecându-se în viteza survolului într-un mozaic 
noroios de maro-alb-gri. Convoiul inamic era la vreo două mile înainte, câteva camioane şi 
cel puţin un vehicul blindat de nu se ştie ce tip, posibil un tanc. 

A virat uşor spre stânga, urmărind prin reticulul de ochire al tunului coloana de 
vehicule cum se apropie, apoi a apăsat pe trăgaci, trimițând o rafală de proiectile de 20 mm 
care a biciuit pământul, maşinile şi oamenii. 


1151 Zulu 
Air Ops 
USS Thomas Jefferson 


— Shotgun 2-2, aici Homeplate. 2-2, aici Homeplate. Răspunde, te rog. 

Tombstone strângea cu putere microfonul, continuând să privească ecranul radar de 
pe consola din față. Era aglomerat cu avioane, prietene şi ostile. Aeronavele ruseşti 
decolaseră de pe fiecare bază aeriană din peninsula Kola, iar avioanele americane luptau 
efectiv pentru a supraviețui. 

Striker a părăsit formaţia şi patrula în zona unde Shotgun 1-4 a fost doborât. La naiba, 
de ce nu vroia să răspundă? 

— Shotgun 2-2, Homeplate. Răspunde, te rog. 


1153 Zulu 
Tomcat 211, Shotgun 2-2 

Pierduse parașuta din vedere. Chris — trebuia să fie Chris! — cu siguranţă că a aterizat 
până acum. Simţi un mic junghi la acest gând, dar l-a înlăturat. Abia îl cunoştea pe RIO lui 
Chris, McVey. Asta nu însemna că-l vroia mort pe flăcău... dar te rog, Doamne, las-o pe 
Chris vie şi nevătămată! 

— Shotgun 2-2, Homeplate. Era vocea lui CAG. 2-2, răspunde, te rog. 

— Ah, ascultă, Striker, a spus K-Bar din scaunul din spate. Nu crezi că ar trebui să 
răspundem? 

— Mai dă-i dracului, a spus Striker. Avem dificultăți cu comunicarea radio. 

— Oh! Chiar aşa, a chicotit K-Bar. Mda, am tot felul de probleme cu aparatura asta. 

— Doar atât cât să nu avem necazuri comutând pe frecvenţa SAR. 

— Roger. Sunt pe recepţie, dar nu aud nimic încă. 

— Păi, continuă, ce dracu'! 

Shit! Era furios pe sine însuşi pentru conflictul emoţional, furios că nu s-a supus 
ordinelor, speriat rău că Chris ar putea fi moartă şi supărat că s-a luat degeaba de K-Bar. 

A strâns virajul avionului, verificând dacă sunt mai multe trupe rusești la sol. Câteva 
vehicule ardeau pe drumul de dedesubt, dar altele se apropiau de zona unde aterizase 
parașuta. 

Şi era o parașută, fâlfâind de a latul pământului! Și mai era şi o siluetă care alerga peste 
un petic de zăpadă? 

La naiba, aici aveau nevoie de o misiune SAR, imediat! 

— Homeplate, Homeplate, a apelat. Aici Shotgun 2-2. Am un om la pământ, repet, om la 
pământ. Cred că ea nu e rănită... 

— Striker! O am pe frecvenţa SAR! 

— Vreau să o aud! 

— ...la pământ, cam la opt mile sud est de Sayda Guba. Aici Lobo, Mayday, Mayday’... 

— Chris! i a tăiat vorba. Chris! Aici e Steve! 

— Steve! Ce cauţi aici? 

— Pe tine, iubito. Ascultă. Rămân cu tine până va veni un elicopter SAR. Stai ascunsă. 
Sunt pe aproape nişte afurisiți la vreo două mile sud de tine, şi păreau de a dreptul înnebuniți 
când am trecut pe aproape. 

— Dumnezeule, Steve! Pleacă de aici! 

— Nici să nu te gândești. Acum, caută un adăpost si ascunde-te! 

Văzu alte câteva vehicule ruseşti la sud. Bucuria îi cuprindea sufletul. Chris era în 
viaţă! 

A înscris Tomcat-ul pe o traiectorie lungă, orizontală, aliniindu-l pentru încă o trecere 
de foc. 


5 Mayday —- termen-cod utilizat în radiofonie ca cerere de ajutor. Este o denaturare a expresiei franceze „venez m'aider”- veniți- 
mi în ajutor. 

1154 Zulu 
Air Ops 
USS Thomas Jefferson 


— Ce zici de asta, Jim? L-a întrebat Tombstone pe ofițerul cu operaţiile. L-a auzit pe 
Striker vorbind cu cineva de la sol și a presupus că trebuie să fie Hanson, pentru că radioul 
ei SAR nu avea suficientă putere ca să audă şi el ce spune. 

— Putem trimite un elicopter SAR atât de departe? 

— Nici o şansă, CAG. Putem să-i chemăm pe Marines. Poate că pot ei să trimită pe 
cineva de la Red Beach. Ei sunt cel mai aproape. 

— Păi, cheamă-i. 

A ridicat iar microfonul. 

— Shotgun 2-2, aici Homeplate. RTB. Repet, întoarce-te la bază! 

Ostilii se apropiau, iar un Tomcat solitar nu avea nici o șansă. 

— Shotgun 2-2, aici Homeplate. Răspunde! 


1154 Zulu 
În apropiere de Sayda Guba 


Chris stătea în genunchi, abia ridicându-se deasupra solului, în timp ce privea spre 
sud. Chiar şi fără binoclu, putea să recunoască cu ușurință turela îndesată, cu tunurile 
jumelate de 23 mm. Vehiculul era un ZSU-23-4, o mortală baterie antiaeriană mobilă, numit 
Shilka de către ruşi, dar cunoscut printre piloții americani ca „Zoo”. Ea a estimat că se află la 
mai mult de o milă, stând în mijlocul drumului noroios pe care-l văzuse din aer. 

A înșfăcat micul aparat de radio atașat de costumul de zbor, și a apăsat butonul de 
emisie. 

— Steve! a strigat. Steve, retrage-te! Acolo jos e un Zoo 2-3! 

Turela s-a și rotit la dreapta, iar marea antenă radar, numită Gun Dish în cod NATO, 
urmărea ceva aflat spre vest, jos, chiar deasupra orizontului. Putea vedea tunurile cum 
deschid focul, învăluind vehiculul într-un nor de fum. O clipă mai târziu, sunetul a ajuns 
până la ea, un neîntrerupt şi îndepărtat thud-thud-thud-thud provocat de focul tunurilor... 
apoi... o, Doamne, nu! Acolo era Tomcat-ul lui Striker, care zbura la joasă înălțime deasupra 
tundrei pustii direct spre Zoo, apoi a ieşit fum, o trenă albă, neîntreruptă în urma avionului 
care a început să se dezintegreze şi a auzit urletul motoarelor Tomcat-ului acoperind 
zgomotul produs de tunurile triple-A... apoi nu a mai fost decât foc și fum când aparatul lui 
Steve s-a izbit de pământ. 

Câteva secunde mai târziu, whump-ul prăbușirii a ajuns la ea. 
O, Doamne, Te rog, NU!!! 


1158 Zulu 
Air Ops 
USS Thomas Jefferson 


— Îmi pare rău, domnule. Shotgun 2-2 e doborât. 

Tombstone a pus microfonul la loc, cu ochii încă la ecranul radar. 

Asta însemna că erau două avioane lipsă din Shotgun flight, plus un altul avariat care 
se întorcea acasă. 

— White Lightning a ajuns deasupra țintei, a anunţat Ops officer. Avionul lider tocmai 
și-a largat bombele. 

Tombstone şi-a refocusat atenţia de la spotul alb de pe harta electronică — de lângă 
Sayda Guba - la țărmul dantelat al golfului Kola, lângă Polyarny. 

Intruder-ele se înscriau unul după altul pe vectorii de atac, care-i duceau direct către 
bazele navale și depozitele de pe țărmul vestic al golfului. Putea să-i audă pe aviatori și B/N 
comunicând între ei, pe măsură ce-și executau atacurile. 

— White Lightning 1-2-2! Pickle's hot! Mă bag! 

— Aici 1-2-1! Sunt peste ei! 

— White Lightning 2, aici Lightning 1-1. Atenţie la flak-ul de deasupra golfului. Ăştia au 
nişte nave pe acolo, două corvete, poate și un crucișător ușor. Se trage la greu și dinspre 
falezele de deasupra bazei. 

— Roger, 1-1. Văd trasoarele. 

— SAM! SAM! Am o lansare de SAM la 0 -9-5! 

— Atenţie la vânători! Echo-Whiskey semnalează bandiți la 1-8-0! 

Fir'ar dracu'al dracului! Furios, Tombstone a ridicat receptorul telefonului și a format 
un număr. 

— Fred? Tombstone. Care-i treaba cu pasărea mea? 

— À... e pe punte, gata de zbor, CAG. Dar... 

— Pregătește-o şi pune-o în catapultă. Sunt pe punte în zece minute. 

— Ave, aye sir. 

A pus receptorul la loc. 

— Ops officer! 

— Da, domnule. 

— Preia operaţiunile de aici. Eu decolez. 

— Ăă... da, domnule. Ar trebui să-i spun... 

Dar Tombstone părăsise deja încăperea. 

1200 Zulu 
Lângă Sayda Guba 


Hanson se deplasa în direcţia locului prăbuşirii, cu ochii pe cerul mohorât, rugându- 
se să vadă vreo paraşută. Totuși, nu era nimic... nimic... şi a căzut greoi într-un șanț pe care 
nu-l observase. A icnit datorită șocului, apoi s-a ridicat plină de noroi. 

Stăpâneşte-te, femeie! s-a îndemnat singură cu duritate. Dacă te plimbi aiurea prin 
teritoriul inamic fără să te gândeşti la ce faci, ai putea să mori! 

Voci. A auzit voci... și zgomotul unui motor de camion. Întorcându-se, Hanson a văzut 
un camion pe drumul noroios la o sută de metri în urma ei, mult mai aproape decât Zoo. 
Oameni înarmați au sărit din benă, strigând unul către altul pe măsură ce se desfăşurau în 
linie de a latul câmpului. Venind către ea. Dibuind la şoldul costumului de zbor, a scos 
pistolul, un Beretta automat de 9 mm. Numără doisprezece oameni, care, în mod evident, o 
văzuseră deja. Cei de pe flancurile liniei alergau pentru a o înconjura din ambele părți. 

S-a gândit să fugă... dar unde? Erau destul de aproape pentru a o putea împușca, dacă 
ar fi vrut. Ar putea să tragă în ei, sacrificându-se într-un gest eroic à la John Wayne — dar ar 
fi fost doar o dovadă de prostie. De la o sută de metri nu putea să-i doboare cu pistolul, în 
timp ce ei aveau AKM-uri, arme de asalt ce puteau trage cu precizie la peste patru sute de 
metri. Hanson nu se gândise niciodată la învechitul principiu de macho că e mai bine să mori 
decât să te predai. 

— Stoy!6 

Comanda a izbucnit dinspre dreapta, iar ea s-a răsucit surprinsă. Ce naiba! Când au 
ajuns-atât de aproape?! Un rus stătea la mai puţin de douăzeci de metri, cu AKM-ul aţintit 
asupra ei. 

— Stoy! a lătrat din nou, amenințând cu arma. Zdavayte! Brosati arujye!” 

Și-ar fi dorit să poată vorbi rusește. Totuşi era evident ce-i spunea. Încet, fără mișcări 
bruște, a întins mâna în care ţinea Beretta şi-a lăsat arma să cadă pe pământ. Soldatul se 
apropia prudent. 

— Ruky v'verh! şi a săltat ţeava armei, cu un gest sălbatic, iar ea şi-a ridicat mâinile 
deasupra capului. 

Părea a fi un oriental, nu chiar chinez, dar cu trăsături mongoloide, față plată şi ochi 
oblici. Ochi care se măriră uimiți pe măsură ce ea se apropia, iar Hanson nu se simţea prea 
liniştită observând că individul își dăduse seama abia acum că prizonierul său este o femeie. 


6 Croă — stop, stai pe loc. 
7 Caasaiire! Bpocarp opyxue! — Predă-te! Aruncă arma! 
8 Pyxu BBepx — Mâinile sus! 

A scuipat câteva cuvinte care nu păreau a fi în rusă şi un rânjet larg s-a întins sub ochii 
sclipitori, în timp ce și ceilalți soldaţi se grăbeau să se apropie. 

Hanson stătea nesigură, cu mâinile ridicate, în timp ce labe aspre o pipăiau, o băteau 
peste solduri și fese și o întorceau cu fața când spre unul când spre altul şi iar o pipăiau. 
Unul i-a tras în jos braţul stâng, i-a luat ceasul și l-a băgat în buzunar. Un altul a apucat 
aparatul de radio SAR şi l-a smuls din costumul de zbor. Încerca să se concentreze asupra 
uniformelor celor ce o înconjurau și să le ignore rânjetele de pe feţele lor excitate. Camuflaj 
verde... dar cu glugă curioasă prevăzută cu orificii pentru ochi... și cu epoleţi cu litere aurite 
BB. 

Ştia că în alfabetul chirilic B era, de fapt, V. Ce însemna VV? Era sigură că aceștia nu 
vorbesc rusește când bolboroseau unul către altul. 

După ce au percheziționat-o amănunțit, unul a scos o sfoară cu care i-a legat mâinile 
strâns la spate. Se aștepta ca să fie urcată în camion, dar cel care o capturase primul se părea 
că are altă intenţie. 

— Vpered” l-a ordonat acesta, şi i-a proptit capătul ţevii în spate, chiar sub mâinile 
legate. 

— Nu te înțeleg! I-a răspuns ea. Sunt americană, înţelegi? Ameri... 

— Skarey!” 

O îmbrânci din nou, de data asta lovind-o în fund atât de tare încât a căzut în genunchi 
iar bărbaţii din jurul ei au început să râdă şi să huiduie. Doi dintre ai au înşfăcat-o de fiecare 
braţ, și au târât-o înainte. Cu oroare crescândă a văzut că o duceau spre hambarul pe care-l 
observase mai înainte. 

Înăuntru, lumina ce trecea printre scândurile pereţilor era filtrată de norii de praf, iar 
aerul era îmbâcsit de mirosul de fân și gunoi de grajd. 

Careva a apucat-o strâns pe la spate de braţe, în timp ce ceilalți se apropiau de ea. 

— Nu! a strigat disperată, dar atât de furioasă — cum nu mai fusese niciodată în viaţa 
ei. Nu, nemernicilor! NU! 

A încercat să lovească, dar au apucat-o de picioare, iar un mongol care rânjea s-a 
aplecat să-i desfacă bocancii. Altul trăgea de fermoarele costumului de zbor. Dar, cum treaba 
mergea încet, cuțitele au sclipit în semiobscuritate si vreo trei sau patru dintre ei au început 
să taie cu brutalitate cusăturile costumului de pe ea. Materialul din care era confecționat 
echipamentul de supravieţuire de sub costum era gros şi rezistent ca neoprenul unui 
combinezon de scafandru. În timp ce tăiau de zor, izbucneau uneori în râs ca răspuns la niște 
glume deocheate. 

Apoi au trântit o pe spate în fân, toţi s-au adunat în jurul ei ţinând o strâns, i-au 
depărtat picioarele şi izbucneau în hohote de râs la tentativele ei de împotrivire. Fânul îi 


9° Brepea — Înainte! 
10 Ckapeu — Mai repede! 

înțepa spatele gol și picioarele, iar aerul era atât de încărcat cu mirosuri de grajd, animale şi 
de oameni nespălaţi, încât abia putea respira. 

Ştia că asemenea fapte se mai petrecuseră, auzise istorii despre femeile violate de ruși 
în Germania în cel de al doilea război mondial, despre sârbii care au violat femei musulmane 
în Bosnia... dar asta... asta nu i se putea întâmpla ei. 

A reușit, totuşi, să se abţină şi să nu tipe când primul dintre ei s-a trântit peste ea... 


CAPITOLUL 27 


Marţi, 17 martie 


1200 Zulu 
Peninsula Kola 


Unul după altul, elicopterele Super Stallion coborau din cer ca niște insecte greoaie 
camuflate în gri verzui. Pe perimetrul LZ, patrulau AH-1 Cobra puternic înarmate, care se 
năpusteau ca nişte dragoni furioşi asupra poziţiilor inamice copleşindu-le cu un foc ucigător. 
La sol, observatorii Marines chemau moartea din înalturi, elicopterele Cobra si avioanele 
Harrier ce vuiau la joasă altitudine zdrobind punctele de rezistență rusești, vehiculele şi 
concentrările de trupe cu rachetele de 2,75 inci, sau cu tunurile cu tragere rapidă. 

Lângă Polyarny, elemente din batalioanele 1, 3 și 8 din Marine, desfășurate din LZ 
inițială, au ocupat poziţii pe înălțimile sterpe, bătute de vânturi, de unde controlau golful 
Kola. Un grup de baterii SAM si o staţie radar — acum în ruine fumegânde după repetatele 
atacuri aeriene şi cu rachete de croazieră — dominau crestele falezei, veghind asupra 
instalaţiilor portuare de andocare. 

Cei din Marine tocmai fuseseră debarcați de pe LHA Nassau, o aglomerare plutitoare 
de coridoare şi compartimente cenușii, numită — cu un sarcasm muşcător — luxosul hotel 
plutitori!. Numele glumet a fost născocit de veteranii din 1/8 şi 3/8: care după ce au fost 
nevoiți să doarmă în cușetele etajate pe câte 5-6 nivele împreună cu alți 1.900 de pușcași, 
timp de șase săptămâni — acum erau mai mult decât gata să înfrunte tot ceea ce rușii ar fi 
putut să arunce în ei. 

Infanteria Navală Rusă încă mai ocupa ruinele, dar era foarte împrăștiată după ce o 
pereche de Harrier i-a vizitat la mică înălțime deasupra crestelor, cadorisindu-i cu rachete şi 
bombe cu cădere liberă. Pe măsură ce Marines înaintau, duzini de oameni obosiţi, cu 
uniforme de camuflaj ferfenițate, apăreau cu mâinile ridicate dintre grămezile de ziduri de 
cărămidă prăbușite si grinzi. 


1 luxosul hotel plutitor - Luxury Hotel Afloat — parodie pentru clasificarea LHA. 
12 1/8 şi 3/8 — batalioanele 1 și 3 din regimentul 8. 

Locotenentul Ben Rivera a ajuns pe creastă strângând în mâinile tremurânde arma M- 
16. Adevărat, era speriat, dar mai mult emoţionat. Nu participase anul trecut la luptele din 
Norvegia, dar visase la acest moment încă de pe vremea colegiului când a intrat în 
programul ROTC!. De la început îşi dorise să devină pilot în Marine Corps, şi a devenit, 
învățând să zboare pe avioanele F/A 18... și lăsând la o parte falsa modestie, putea afirma că 
este unul dintre cei mai buni piloți. 

Dar tradiţia Marine Corps respectată cu sfinţenie de către toți, fie ei piloți, tanchiști sau 
bucătari, era aceea că — înainte de orice — cu toții erau în primul rând pușcași. Ba mai mult, 
aviatorii din Marine erau prin rotație observatori avansați, aviatori atașați infanteriei şi 
îndeplineau rolul de controlori de la sol aflaţi în linie avansată. 

Şi-ar fi dorit să intre în Rusia într-un Hornet. În schimb, a venit cu un Super Stallion, 
ataşat la 1/8. Nu că i-ar fi păsat prea mult, antrenamentul îl pregătise tocmai pentru acest fel 
de misiuni. Doar că — atunci când avioanele din Navy sau Marine treceau vuind pe deasupra 
piscurilor înzăpezite ce străjuiau golful Kola — strângea tare arma în mâini privind în sus, de 
jos din noroi, şi se gândea că ceilalți piloţi au făcut cu siguranţă o afacere mai bună. Sau, cel 
puțin, aveau un loc în lojă la scena războiului. 

Rezistenţa locală părea că a cedat și acum el căuta un loc bun pentru un post de 
observaţie. Cincizeci de metri mai în faţă, pământul se ridica sub forma unui mic deal rotund 
acoperit cu niste ruine de beton ce încă mai fumegau după bombardamentele aeriene de astă 
noapte. Avertizându-șşi printr-un semn operatorul radio — gunnery sergeant! Ed Larson — 
Rivera s-a aruncat la pământ, alertat de o mișcare percepută în fața sa. S-a apropiat de ruine 
și s-a strecurat printre ele, folosindu-se de orice zonă de umbră sau mascare. În partea de est 
a colinei, era un zid dărâmat, cu creneluri provocate de explozii, ca dinţii unui dragon 
cenușiu ieşiţi dintr-o falcă monstruoasă. De acolo, putea vedea toată întinderea golfului. 

De fapt, colina sa se ridica deasupra intrării într-un golfuleț mai mic ce se deschidea 
din Kola şi avea peste trei mile lungime. De partea cealaltă a apei era micul orășel Polyarny, 
o adunătură urâtă, dezordonată de clădiri care-i aminteau lui Rivera de unele așezări 
militare sau industriale pe care le cunoștea, cu coșuri înalte de fum, macarale și depozite, 
„colorate” în gri negru de anii îndelungaţi de poluare şi neglijență. La câteva sute de metri 
mai jos de poziția ocupată de Rivera, versanţii dinspre apă adăposteau o așezare riverană, 
mai mică decât Polyarny, dar identică în ceea ce priveşte grămada de depozite, coşuri de 
fum industriale și blocuri militare cu apartamente, cu fațade întunecate, neo-staliniste. Niste 
diguri delimitau un dreptunghi de apă murdară, cenușie, chiar sub postul de observaţie al 
lui Rivera. Dane și docuri erau extinse dinspre țărm către interiorul golfului, de o parte și de 
alta a digurilor și se puteau vedea numeroase vase amarate la chei. Cele mai multe erau 


15 Reserve Officers' Training Corps (ROTC) — program de pregătire — la nivel de colegiu - a ofițerilor în rezervă. 
14 Gunnery Sergeant - grad militar în US Marine Corps (cod NATO OR-7); echivalent plutonier. 

submarine. Rivera a identificat cu uşurinţă silueta enormă a unui Oscar SSGN!5; două ciudat 
de cocoşate PLARB-uri Delta IV; o juma’ de duzină de submarine de atac, mai mici şi mai 
suple, Alfa și Victor; trei Kilo, submarine de atac convenţionale, diesel electrice, cu sistemele 
de apărare cu rachete ascunse în lungi turele pătrățoase. Mai erau și câteva mari nave de 
suprafaţă, fregate şi corvete și un distrugător din clasa Udaloy. 

Majoritatea acestor nave şi submarine prezentau avarii provocate de atacurile aeriene, 
și se putea vedea că de la prova distrugătorului Udaloy, ieşea o coloană de fum alb către 
înaltul cerului, care apoi se curba direct către nord. Rivera ştia că distrugătoarele din clasa 
Udaloy erau echipate cu rachete moderne suprafaţă aer SA-N-9, similare americanelor Sea 
Sparrow. 

Se părea că exista și o mare structură de beton construită în colina pe care era ascuns 
Rivera, dar din poziţia în care se afla nu putea să-şi dea seama ce este. 

Totuși, era un excelent cuib de vulturi avansat, pentru observare, cu un adevărat bufet 
suedez de obiective, ce dădea un nou sens expresiei mediu suprasaturat de ținte. 

Un zgomot ca un clipocit a fluturat prin aer. O secundă mai târziu, porțiunea de colină 
pe care se afla Rivera a izbucnit într-un gheizer de fum negru, noroi și sfărâmături. 
Strângând bine casca de kevlar și arma din mână, Rivera s-a aruncat la pământ, adăpostindu- 
se într-o mică adâncitură din spatele zidului, cu genunchii și coatele adânc înfipte în zăpada 
murdară. 

Prima explozie a fost urmată de o alta, o bufnitură cumplită care l-a zgâlțâit pe Rivera 
și a rostogolit la vale blocuri mari de beton. Următoarea explozie a fost şi mai aproape... 
apoi următoarea în spatele lui. 

Ridicând capul doar atât cât să-şi potrivească binoclul într-o spărtură din zid, Rivera a 
început să observe pantele de pe partea cealaltă a golfului, de la vest de Polyarny. I se păru 
că vede sursa infernului care venea peste el, câteva vehicule cu silueta joasă şi alungită, ce se 
păreau a fi tunuri autopropulsate 2S3 sau 2S5. În timp ce le cerceta, a văzut o fulgerare tăcută 
dinspre acele forme ghemuite; după câteva secunde, auzind si sunetul ca de țesătură ruptă 
făcut de proiectilul ce venea, s-a făcut mic, la adăpost. Explozia a cutremurat pământul. 

Operatorul său radio era pitit la vreo zece metri mai departe. 

— Larson! Mișcă-ţi curu'n coa’! 

O altă explozie i-a împroşcat pe amândoi cu pietriș sfărâmat, dar Larson s-a târât până 
la Rivera care a preluat microfonul. 

— King 3! King 3! a apelat. Aici White Knight 5! Over!!* 

— White Knight 5, aici King 3. Spune. 

Aruncă încă o privire spre colinele din depărtare, comparându-le cu mica hartă ce o 
purta împăturită în buzunarul de la piept. 


15 SSGN - submarin dotat cu rachete de croazieră. 
16 Over — termen-cod în traficul radiofonic ce însemnă: Trec pe recepție. 

— King 3, neutralizare imediată, grila Charlie Delta 3-5-9-1-1-2. Vehicule șenilate, 
presupun că sunt două Sierra 5 piese de artilerie, dealul 8-9. Confirm Sierra. Over! 

— White Knight 5, King 3, neutralizare imediată, grila Charlie Delta 3-5-9-1-1-2, vehicule 
șenilate... 


Pe măsură ce vocea celuilalt repeta mesajul, Rivera era uimit de imbecilitatea politicilor 
moderne. Din când în când, U.S. Marines era atacată în mod parsiv, nu de un inamic străin, 
ci de politicienii americani foarte zeloși în a diminua bugetele militare, sau în eliminarea a 
ceea ce ei numeau risipa comisă de Pentagon. 

Că exista risipă în armată, nu se putea nega, totuși Rivera a simțit întotdeauna că 
armata a devenit mult prea des tapul ispăşitor al congresmenilor ce încercau astfel să abată 
atenția de la adevărata risipă din jurul Colinei Capitoliului. Totuși, în ultimii ani, lucrurile 
au cam fost scăpate din mână. De a lungul unor perioade prosteşti din timpul Administraţiei 
Clinton, au fost comise încercări de eliminare în totalitate a US Marines Corps sau, cel puțin, 
de diminuare substanţială a efectivelor; o măsură controversată prevedea eliminarea 
artileriei din dotarea Marine, în ideea că această artilerie trebuie să aparțină numai de U.S. 
Army. Conform acestui mod de a gândi, a permite celor din Marine să deţină propria 
artilerie, fie şi numai pentru foc anti-artilerie pe câmpul de luptă, era o dublare inutilă a 
efortului. 

În același spirit de eficiență, nu au permis celor din Marine să-și achiziționeze propriile 
tancuri moderne M-1A1, obligându-i să se bazeze în continuare pe anticul M60. 

O altă ţintă, încă nedoborâtă, a fost Air Marine; la urma urmei de ce trebuiau ei să aibă 
propria aviaţie de luptă dacă America oricum avea Air Force? 

Desigur, aceste idei erau susținute de aceeași amici care considerau și că Navy nu avea 
nevoie de aviația de atac. Acei REMF incompetenţi care făceau asemenea sugestii — decise 
Rivera cu amărăciune — nu se aflaseră niciodată ghemuiţi într-o foxhole în timpul unui baraj 
de artilerie inamică. 


Bombardamentul asupra pozițiilor deţinute de Marines continua, nori de noroi şi fum 
izbucnind spre cer după fiecare salvă. După câteva momente, un pușcaş ce se adăpostea în 
apropiere, a ridicat capul si a strigat: 

— Vin niste A-6! 

— Go Marines!!! a răspuns un altul, dar Rivera deja cerceta prin binoclu avioanele gri, 
cu nasul turtit care se năpusteau în golful Kola venind dinspre nord. 

— Nu-s Marines, a strigat, după ce a descifrat literele de pe fuselaje. Sunt din Navy! 

— Go Navy!!! Go Navy!!! 

Tradiţionala rivalitate inter-arme era uitată când Intruder-ele au survolat dealurile de 
deasupra lui Polyarny în trecerea lor de la nord spre sud, zburând incredibil de jos. Bombele 
lansate de pe acroşajele de sub aripi au sclipit în lumina soarelui căzând rapid... apoi 

dealurile au dispărut într-o izbucnire vulcanică de flăcări portocalii şi resturi incandescente 
care au umplut cerul cu nori de fum negru. 

— Nu-i rău pentru moluştele astea, a spus Larson ridicând dispreţuitor din umeri. Dar 
cei din Marines ar fi zburat şi mai jos. 

De fapt, fusese mai mult decât „nu-i rău”, se gândi Rivera. Aceste A-6 au lovit ţintele 
mortal, iar atacul asupra poziţiilor celor din 1/8 si 3/8 a încetat instantaneu. 

Preluând din nou aparatul radio, a început să aleagă obiectivele ţintă dintre navele si 
submarinele grupate în apă, sub poziţia sa, pe care le transmitea celor răspunzători de 
managementul bătăliei aflați în larg. 

La distanţă, în timp ce dealurile continuau să ardă, primul Super Stallion al pușcașilor 
marini ateriza deja chiar lângă Polyarny. 


1230 Zulu 
Centrul de Comandă Kandalaksha 
Peninsula Kola 


— Credeam că ai spus că vei fi pregătit! a tunat Karelin în telefonul roșu pe care-l 
strângea cu putere în mână. Acum ar fi trebuit să te afli în larg! 

— Suntem pregătiți, tovarăşe amiral! replică vocea lui Chelyag. Suntem gata de opt 
ore. Dar americanii... 

— Derzkiy Plamya nu-i poate aștepta pe americani, după cum nu poate aștepta după 
tine! Dacă nava ta este gata să iasă în larg, atunci scoate-o în larg! Imediat! 

— Domnule, conform rapoartelor primite pușcașii marini americani au debarcat pe 
înălțimile de deasupra Adăpostului Trei. Forţele noastre sunt dispersate sau se află în 
retragere. Un colonel din Infanteria Navală mi-a spus acum cinci minute că luptele se 
desfășoară acum chiar în Polyarny! Spaţiul aerian de deasupra golfului Kola este controlat 
de avioanele lor! Sunt douăzeci şi cinci de kilometri până la marea liberă! Nu vom reuși 
niciodată să ajungem în larg! 

Karelin a făcut o pauză, apoi a respirat adânc, forțându-se să rămână calm. 

Chelyag habar nu avea ce se juca acum. 

— Ascultă-mă cu atenţie, tovarășe căpitan. Ordinele iniţiale îți cereau să ajungi la 
bastionul strategic al banchizei înainte de a ieși la suprafață pentru lansare. Dar în acest 
moment, lansarea în sine este mai importantă decât pericolul la care este supusă nava ta. 
Trebuie să execuți lansarea imediat ce ieși din adăpost. 

A urmat un lung moment de tăcere la celălalt capăt al liniei. Karelin aştepta răbdător, 
cu telefonul la ureche. Departe, dincolo de pereţii bunkerului, se auzeau tunetele înfundate 
ale raidurilor de bombardament, focul tunurilor antiaeriene, vaietul îndepărtat al unei 
sirene. Lucrurile mergeau rău, foarte rău. Cu câteva ore în urmă, Regimentul 5 de Gardă al 

lui Leonov trecuse Volga pe la Simbersk. Strategii lui Krasilnikov considerau că aceştia pot 
ajunge fără probleme până la Novgorod, aflat la patru sute de kilometri est de Moscova. 
Forţele lui Leonov trebuiau să fie oprite acum, înainte de a reuşi izolarea Moscovei, a 
Nordului îndepărtat și a liniilor de aprovizionare de la est de Urali de către trupele loialiste. 

— Îmi ordonaţi să lansez imediat ce ies din adăpost. 

— Exact, tovarăşe căpitan. O singură rachetă lansată asupra lui Celiabinsk. După 
aceea, îți continui drumul prin golf până în Marea Barents. 

— Dacă va fi posibil. Glasul lui Chelyag era plin de amărăciune. 

— Da, Chelyag. Dacă va fi posibil. 

— Superioritatea aeriană americană... 

— Mi se fâlfâie de superioritatea aeriană americană! Voi ordona celor din Frontovaya 
Aviatsiya, Regimentelor 23 şi 47 de la bazele din Revda şi Kirovsk să decoleze imediat cu 
toate aparatele ce le-au la dispoziție ca să acopere spaţiul aerian de deasupra golfului Kola. 
Grupurile aeriene americane sunt obosite și trebuie să acopere o zonă foarte extinsă. Au 
suferit deja pierderi grele. Într-o oră nu vei mai vedea decât MiG-uri deasupra lui Polyarny. 
Vei avea destul timp ca să pleci cu Leninskiy Nesokrushimyy Pravda. 

lar a urmat o scurtă ezitare. 

— Foarte bine, tovarășe amiral. Voi executa ordinul. 

— Contez pe tine, Chelyag. Mareșalul Krasilnikov contează pe tine. 

— Sunt foarte sigur că oamenii din echipajul meu vor aprecia faptul..., domnule. 

Era o notă de sarcasm în vocea lui Chelyag? În timp ce lăsa jos receptorul telefonului, 
Karelin nu prea ştia ce să creadă. 


1245 Zulu 
Viper Ready room 
USS Thomas Jefferson 


Tombstone a intrat în vestiarul din ready room fără să mai bată la ușă. La urma urmei, 
cea mai mare parte dintre piloții escadrilei erau fie în misiune, fie în Ops, fie în CIC. Dar 
Lieutenant-commander Joyce Flynn era deja înăuntru, iar Tombstone a apucat să observe 
picioarele lungi și sânii mici si goi, înainte de a-și întoarce privirile. Cu grija de a nu se uita 
spre ea, dar nici să exagereze privind demonstrativ numai în partea opusă, a început să-şi 
scoată uniforma. 

— Am auzit că ai să zbori, CAG, a spus Flynn din spatele lui. S-a întors să-i răspundă... 
și a început să clipească. Avea pe ea doar o pereche de chiloței albi şi se uita la el cu o privire 
sinceră, lipsită de falsă pudoare sau jenă. Tinea într-o mână voluminosul costum de 
supraviețuire din neopren. Ce zici, marinare? Pot să fac autostopul? 

El i-a zâmbit crispat. Nightmare fusese dezgustat de faptul că avionul său era 
consemnat la sol, dar a acceptat fără comentarii sugestia lui Tombstone de a se face util în 
Ops. Treaba asta a lăsat-o pe Tomboy, RIO său, pe liber. Dar nu se aşteptase ca ea să deschidă 
subiectul. 

— Ştii ceva, Commander — i-a spus cu grijă — s-ar putea să nu fie o mișcare prea isteață 
în ceea ce priveşte cariera ta. 

— Hey, ai nevoie de un RIO, da? Și-a trecut degetele mâinii libere prin părul roşcat, 
tuns scurt, clătinând din cap semnificativ. Avea piele albă, acoperită de mulți pistrui mici, 
ochii verzi şi un zâmbet larg, neastâmpărat, toate acestea formând o imagine deloc 
militărească. Sunt omul tău! 

Fir'ar... chiar avea nevoie de un RIO. F-14 putea fi pilotat și de unul singur, dar era o 
experiență neplăcută — cam ca şi cântatul la pian cu o mână în timp ce cu cealaltă tastezi la 
PC -iar în caz de dogfight, era curată sinucidere. Nici nu vroia să se gândească la consecinţe. 
Ce naiba, poate că avea nevoie de cineva în scaunul din spate care doar să-l supravegheze 
pe el, 

Tombstone a scos un oftat, apoi a dat din cap. 

— Pune-ţi echipamentul, Commander. Şi mişcă-ţi coada. N-avem mult timp la dispoziţie. 


Va urma... 

CAPITOLUL XIII 
RÂSUL „SĂGEȚII-CARE-ZBOARĂ” 


După ce Ellsworth termină, îndoi hârtia şi îşi îndreptă privirea spre 
Sycamore. Era linişte ca într-o biserică. 

— Ce aveţi de spus în legătură cu cele auzite, întrebă în cele din urmă 
medicul, încordat. 

— Nimic! 

— Cum aşa, nimic? strigă Dee. N-aveţi nimic de spus împotriva unei 
acuzaţii de crimă? 

— Nu, rânji Sycamore pieziş. Chiar crede cineva că iau în serios circul ăsta? 
Această aşa-zisă judecată? 

Jesse dădu din cap. 

— All right. Omul nu ia judecata în serios şi n-are nimic de declarat. Deci 
chestiunea este încheiată. După câte se ştie, în Texas ucigaşii sunt 
spânzurați. Cred că nu-i nevoie să mai punem la vot, întrucât treaba-i clară. 

— O clipă, Jesse. Sycamore, nu te simţi bine —- izvorâră grăbite cuvintele 
fetei — ţi-e rău, sau ce, în numele Atotputernicului, te face să nu spui nimic 
întru apărarea dumitale? 

— Vă mulțumesc, d-ră Dee. Chiar foarte mult. Dar nu vedeți că n-ar avea 
nici un rost? Oamenii ăştia îşi doresc cu orice preț un tap ispăşitor. Nimic s-o 
să schimbe asta şi cu atât mai puţin ar putea s-o facă declaraţiile mele. Şi, la 
urma urmelor, eu sunt de vină că am ajuns în situaţia asta. Ar fi trebuit să-l 
las pe Sutter să zacă în sângele lui — aşa cum mi-o spusese şi Sibley — iar 
acum aş fi în Noul Mexic, fără să mă doară capul măcar. Mi-am făcut-o cu 
mâna mea şi n-am decât să trag ponoasele. Dar e bine să ştiţi că pentru a 
isprăvi cu încurcătura asta va fi nevoie de câteva morminte! 

În acelaşi timp îi măsură pe cowboy cu o privire rece şi atât de 
pătrunzătoare, încât Jesse rămase un moment pe gânduri. Dar asta trecu 


VP MAGAZIN 


G. Dankworth-Chadwick FURTUNĂ PESTE STAKED PLAINS 


repede. 

— Atât eu cât şi fiica mea suntem aproape convinşi că eşti nevinovat, 
Sycamore, spuse medicul şi accentuă ultima parte. lar într-o asemenea 
situație, eşti cumva obligat să relatezi totul. 

— Bine, acceptă tânărul. Apoi, în puţine cuvinte, descrise cele întâmplate, 
având ca punct de plecare focul de tabără de pe South Cimarron. Ajunse 
astfel cu povestirea până la ziua precedentă. 

— N-am fost nicicând minţit cu atâta neruşinare, gâfâi Jesse. Vocea lui 
trăda o ură imensă. 

— Dă-mi o centură de arme, măsurăm câte cinci paşi şi ai să afli răspunsul 
meu în ce priveşte acuzația asta, spuse Sycamore cu răceala. Sunt la fel de 
slab, la fel de terminat ca un vechi lasou zdrenţuit, dar tot mai sunt în stare 
să te trimit în iad, însoțit de bubuitura cuvenită şi asta încă mai înainte ca tu 
să poți măcar atinge cocoşul armei. 

Omul se săltă cu atâta violenţă încât dobori scăunelul. 

Doreen însă intervenise deja. 

— Aţi înnebunit de-a binelea, nu? Gloanţe, omoruri, bătăi? Doar de atâta 
lucru e în stare biata voastră minte, strigă ea. 

— Afară! leşi afară! urlă Jesse, de parcă turbase. Dă-i centura ta, Brian. Îţi 
astup eu gura! Posibilitatea de a-l omori în duel pe ucigaşul lui Sutter îl 
fascinase în asemenea măsură, încât aproape că-şi pierduse mințile. 

Nu se îndoi nici o clipă că-l va dobori. 

Şi în vreme ce strigătele Deei se pierdură în vacarmul iscat de bărbaţii care 
țâşniră şi ei de pe scaunele lor, Jesse aştepta lacom ca Sycamore să iasă în 
curte. 

— Gândeşte-te bine ce faci, spuse tânărul cu un calm reținut fiindcă şi în el 
totul tânjea după confruntarea cu revolverele; era un fel de supapă care-i 
dădea posibilitatea să se aerisească. 

Da, vrusese să-l salveze pe Sutter. Marshall-ul — în accesul provocat de febră 
— golise magazia revolverului, trăgând asupră-i şi-l rănise! Apoi, mai fusese şi 
bătut; fusese doborât ca ultimul răufăcător. lar acum indivizii aceştia voiau 
să-l omoare! Mânia din el dăduse în clocot. 

Voiau să vadă sânge? 

Ei bine, aveau să-l vadă! Dar nu numai culoarea sângelui său, nu! 

Şi-acum era afară, în lumina orbitoare care se revărsa asupra curții. 

Brian îşi desfăcu centura. Jesse dădu şi el buzna, ca şi cum răstimpul ce 
mai rămăsese până când avea să-l trimită în iad ar fi fost prea lung. 

Tânărul auzi vocea Deei strigând: 

— Slim, ţipă ea, trebuie să împiedici asta! Slim! 

Vocea aspră a omului spuse: 

— N-avem cum, Dee. Rămâi aici! Nu ieşi”?! 

Fata mai strigă ceva. Sycamore auzi şi glasul medicului dar nu mai prinse 
înțelesul vorbelor, deoarece se şi plantase în mijlocul curţii, cu picioarele 
depărtate. I se năzări că trâmbițe îndeamnă la atac. Vârful picioarelor îl 

furnică, în creier... ei bine, în golul acela nu putea fi decât aer încins, 
apăsător. lar deasupra, soarele aşeza de zor comprese fierbinți. Lumina 
strălucitoare îi aduse furia la paroxism. Acum îl mai anima doar pornirea 
nebuneasca a distrugerii. 

lar în fața lui — acest Jesse Leeman. Cu picioarele zdravăn înfipte în 
pământ. Sigur de sine, mare şi impunător. Purta o cămaşă de culoare 
deschisă, ca majoritatea celor care se confruntă zilnic cu arsita. 

Da, o cămaşă cu mici carouri roşii. Şi exact într-un astfel de carou se găsea 
nasturele buzunarului din partea stângă a cămăşii. 

Brian se apropie de el. 

Cu o mişcare bruscă îi întinse centura de arme. Sycamore o luă. 
Întâmplător, atinse şi mâna omului. Ceva îl cutremură. Scrâşnind, fu silit să 
se stăpânească. Impulsul îi dictase să smulgă revolverul din toc şi să tragă. 
Impulsul acela elementar de a spulbera prin plumbi şi foc toate neplăcerile, 
toată mânia şi truda zadarnică, suferințele şi dezamăgirile... 

Apoi, observă că deja îşi pusese mecanic centura şi că tocul revolverului se 
afla ceva mai spre dreapta decât era el obişnuit. 

— Eşti gata? auzi el vocea glacială a lui Jesse tăind aerul ca un brici. 
Privirea crâncenă a lui Sycamore îi cuprinse o clipă pe cei trei cowboy care 
stăteau lângă peretele casei cu mânile încleştate pe crosa revolverelor. 

Slim nu-şi ținea mâna astfel, ci o vârâse în dosul centurii. Dar tânărul nu 
văzu asta. 

— Sunt gata! îşi auzi el vocea precipitată rostind răguşit. 

— Atunci, dă-i semnalul, Dan, un foc! 

Acum atenţia sa era concentrată asupra mâinii care urma să dea semnalul. 

Câteva fracțiuni de secundă chinuitoare se scurseră, înainte ca 
împuşcătura din revolverul lui Dan sa detune spre cerul albastru. Dar cu 
puţin înainte de asta, se mai auzi ceva: un strigăt din care răzbătea nu atât 
spaima, cât o rugă fierbinte. 

Era Doreen! Când bubui focul din arma lui Dan, fata îşi apăsă ambii pumni 
pe gură. 

Apoi lucrurile se precipitară. 

Furia înspăimântătoare a lui Sycamore anulă handicapul provocat de halul 
de slăbiciune în care se afla. 

Scoase arma mai rapid decât o făcuse vreodată. 

De-abia îşi adusese Jesse mâna deasupra crosei, de-abia atinsese cocoşul şi 
încă nu începuse de-a binelea să smulgă din toc revolverul masiv, că se şi 
auzi urletul strident al văpăii galbene-aurii care zbură spre el. 

Era ca şi cum lovitura copitei unui cal sălbatic i-ar fi smuls din mână tocul, 
cu armă cu tot! Şocul se simți cumva înfundat, dar extrem de puternic. 

Jesse era tot pe poziție. Cu picioarele depărtate şi aplecat uşor. 

Nemişcat ca o stană de piatră. Ochii i se căscaseră larg. Degetele mâinii sale 
drepte începură acum să caute febril tocul revolverului, pe care glonţul îl 
separase, însă de centură aşa cum ar fi făcut-o o tăietura de cuțit. 

Toţi văzuseră foarte clar ce se întâmplase. Toţi. Medicul, fata, Shade, Brian, 
Dan şi Slim. 

Păreau că asistă la reprezentaţia de gală a unui circ şi nu le venea să creadă 
ce văzuseră! 

Dan gemu neputincios. 

Shad şi Brian, care cunoşteau ambii câte ceva despre nobila artă a mânuirii 
unei asemenea arme, se simţiră ca şi cum cineva i-ar fi cufundat în apă rece. 

Jesse văzu cu o uimire fără de margini revolverul fumegând din mâna lui 
Sycamore, văzu cum acesta îşi sticleşte dinţii şi simți unda de mânie 
supraomenească pe care o iradia acest tânăr de înălțime medie, şters, cu 
sănătatea atât de zdruncinată. 

Spectacolul însă nu se terminase. 

Circul are şi momente vesele, nu? 

Ei bine, Sycamore râdea! 

Mai întâi. Se auzi aşa, ca un fel de chicotit, apoi un gâlgâit abia reprimat. 
După asta însă, explodă. 

Cu Coltul în mâna, Sycamore râdea astfel încât răsuna toată curtea, râdea 
astfel încât urechile începură să le ţiuie şi ochii le rămaseră lipiți de el, de 
tânărul care, pradă acestei porniri, se pleca din ce în ce mai mult pe spate şi, 
țintuind bolta cea largă râdea - din ce în ce mai tare. 

Apoi urmă o scenă pe care supraviețuitorii sălbaticei încleştări de la 
Clearwater Springs n-aveau s-o uite niciodată. 

Sycamore scuipă. Sau cel puţin păru că o face, fiindcă saliva nu se văzu. 
După acest intermezzo, râsul continuă. lar obiectul râsului, cel de care se 
râdea, era Jesse. Din cascadele neverosimil de stridente răzbătea aceeaşi 
mânie imensă. 

Râsul se sfârşi brusc şi veni rândul acelei întâmplări extraordinare despre 
care spuneam că nu s-a şters de fel din memoria participanţilor. 

Tânărul se răsuci. De fapt, trebuie să spunem că rămase locului şi că doar 
partea superioară a corpului făcu mişcarea - tot aşa şi mâna care ţinea 
revolverul. 

Dan fu primul care privi în minuscula gură circulară a ţevii. 

Înţepeni. I se păru că e cuprins de un îngheţ ucigător. Voi să înşface 
revolverul, voi să tragă, dar... nu era în stare să acționeze! 

Împuşcătura nu întârzie. Glonţul vâjâi spre el. Totul se repetă: o dată, de 
două ori, de... Revolverul împroşcă un stocato îndrăcit cu succesiune atât de 
rapidă încât nu puteai percepe separat fiecare detunătură. 

Pe sub lobul urechii stângi a fiecărui cowboy - atât de aproape însă că 
simțiră şi arsura plumbului - fluieră câte un glonţ care se strivi apoi de 
peretele casei. 

În afară de ultimul, pe care Coltul îl trimise drept în slava cerului. 

Şi Sycamore prinse iarăşi să râdă. 

Oamenii împietriseră, tânărul aruncă revolverul descărcat la picioarele lui 
Brian, astfel încât nisipul se adună cu violenţă într-o arteziană ciudată... 

— Ha! Ha! Ha! Mă întrebaţi mai înainte cum mă numesc? În afară de 
Sycamore, deci de „Indian-Alb” mi se mai spune şi Flying Arrow! Şi ştiţi de ce? 
Pieile-Roşii slobozeau un stol de săgeți şi eu izbuteam sa nimeresc cei puţin 
şase din ele! Din zbor! De fiecare dată. Ha! Ha! Ha! V-a plăcut circul, nu? Ha! 
Ha! Ha! Jesse cel însetat de sânge, strigă el ca şi cum ar fi fost beat şi voi, 
ăştialalți! Ştiţi de ce nu v-am ucis. Ha! Ha! Ha! Ştiţi sau nu? N-aveţi cum şti — 
pentru asta trebuie şi creier, iar voi... Să vă răspund tot eu, smintiților, 
idioților, nenorociţilor ce sunteți! Din pricina unei fete! De fapt, din pricina 
strigătului unei fete! Da, miss Dee — am mai spus că sunt prost. Şi văd acum 
că asta n-are leac. Puteam să vă iau pe toţi la rând... puteam să vă dobor pe 
toți. Aş fi putut să-l las în paza Domnului pe Sutter. Dar naiba ştie! Cred că 
eu unul nu mă mai vindec. Aşa şi acum mă puteți spânzura, dacă aveți 
jalnicul curaj s-o faceţi. Spânzuraţi-l pe cel care i-a scos boss-ului vostru din 
gâtlej — pentru a nu se sufoca - fasolea şi carnea nemistuită. Cu degetele 
astea am făcut-o! Spânzuraţi-mă! Ce mai aşteptaţi? M-am săturat până-n gât! 

Apoi, cu o mişcare greoaie se îndreptă spre Jesse, care încă nu-şi revenise. 
Sycamore se apropie. Pas cu pas. 

Tăcerea dobândise consistență materială. 

— Voiam să te împuşc, Jesse Leeman, şuieră el. Că mai trăieşti, e 
mulțumită d-rei Dee. Atât de ieftin însă, tot n-ai să scapi. 

Dreapta lui Sycamore lovi iar şi iar bărbatul cel voinic. Era pusă în mişcare 
de o forță disperată, exploziva. 

O măciucă n-ar fi izbit altminteri. Tânărul îşi consuma acum ultima rezervă 
a puterii sale, chiar ultima. 

Nu-şi simțea de fel rana în clipa aceea. 

Gâfâia. Se opri, iar de pe buzele sale se strecura un geamăt. La picioarele 
lui, leşinat, zăcea Jesse. 

Cu brațele atârnând inerte, Sycamore mai rezistă aproape un minut. 

Apoi, lovit parcă de un trăsnet, se prăbuşi peste adversarul său. 


CAPITOLUL XIV 
ÎNTRE MÂNDRIE RĂNITĂ ȘI DRAGOSTE TÂNĂRĂ 


Primul care-şi reveni fu Jesse Leeman. 

Îşi mişcă întâi piciorul drept — apoi pe celălalt. După asta săltă capul, se 
holbă nedumerit în juru-i pe sub pleoapele grele, pentru ca, mai apoi, 
săltându-se în capul oaselor, să simtă apăsarea poverii. 

Încă mai-nainte de a-şi da seama că Sycamore era cel care zăcea aşa, de-a 
curmezişul, îşi reveni şi acesta. 

Tânărul făcu ochii mari, dar nu reuşi să vadă decât vălurile negre şi 
unduitoare ale unor cețuri. Vertijul nebunesc al slăbiciunii îl culcă iar la 
pământ. Parcă s-ar îi aflat pe un leagăn în continuă mişcare. 

În clipa următoare, balansul încetă. Dispăruse şi vălmăşagul de impresii. 

Putea iar să raționeze limpede. Când prin a doua oară, îl văzu pe Brian Laredo 
apropiindu-se cu paşi greoi. În urma lui, ceilalți. Dan, Shad şi Slim. 
Clătinându-se, lunecă lateral de pe corpul lui Jesse, izbuti să se înalțe în 
genunchi şi îşi clătină capul de câteva ori. Totul deveni şi mai clar. Observă 
cum Brian îşi ridică revolverul şi cum îl vâri între cămaşă şi pantalon. 

O zvâcnitură îl repuse pe picioare. Se clătină. Ambele brațe pendulau 
vlăguite. 

Jesse mugi înfundat şi se ridică. Reflexul îi condusa mâna spre centură. 
Privirea avidă găsi tocul revolverului. Zăcea în nisip, la vreo doi paşi de el şi de 
adversarul sau. Sycamore vru să înainteze spre Brian, dar Jesse îl prinse de 
braţ. Tânărul îşi răsuci capul şi îl privi. 

Jesse n-arăta deloc bine. Bărbia sa îşi dublase volumul din pricina unei 
protuberanţe înroşite. Ochiul stâng dispărea pe jumătate sub o umflătură 
zdravănă provocată de lovitura lui Sycamore. 

Brian se opri chiar în fața tânărului. Pe neaşteptate, pumnul său trosni 
scurt în figura acestuia. Sângele ţâşni imediat din nasul lui Sycamore, iar 
capul îi fu mult dat pe spate de violenţa loviturii; rămase totuşi în picioare. 

Rezistase. Se clătina, oscila de colo-colo. Dar rămăsese în picioare. Simţi pe 
buze gustul metalic şi sărat al sângelui care îl buşise. 

Înainte ca Brian sa poată plasa alta lovitura, Slim îl şi bloca. 

— Cred că-i de ajuns, spuse el răguşit, apoi se răsuci în jurul axei proprii, 
pentru a-l privi în ochi. A fost o luptă corectă, Brian. N-ai decât să continui, 
dar după ce băiatul se va reface cât de cât. 

— By Gosh! şuieră Brian cu chipul desfigurat. Ce, poate scapă nepedepsit, 
după ce l-a doborât pe Jesse? 

— Asta-i treaba mea, se oțări Jesse, înfigându-se între Sycamore şi Brian. 

— Stop! strigă Slim, în chiar momentul când Jesse vru să-şi arunce pumnul 
spre fața tânărului şi, dând drumul brațului lui Brian, se azvârli spre acest 
„nou” adversar al lui Sycamore, primind astfel în plină figură răsuflarea 
fierbinte a omului. Acum chiar că nu se mai poate. Nu vă e ruşine? Bratul jos, 
Jesse! Nu vezi că băiatul e terminat de-a binelea? 

— N-are rost să ne oprim, mârâi acesta. 

— Am spus să încetați sau, pe Dumnezeul meu, mă obligaţi să trec de 
partea sa. 

— Ce? urlă Jesse ca un nebun. 

— Să-l lăsaţi în pace, atât vă spun. Nu suport să văd cum schingiuiți un om 
complet vlăguit, un om care nu se mai poate apăra. Indiferent cine ar fi el! Ia! 
Îşi întinse batista spre Sycamore, iar acesta începu să-şi tamponeze sângele. 

Tânărul şi-o apasă apoi în mijlocul feții şi îşi împinse capul mult înapoi. O 
durere ascuțită îi străfulgera rădăcina nasului. Tâmplele îi erau înțepate de 
mii de ace. Simțţii că-i vine rău. 

Dintr-odată, în mâna lui Dan apăru un revolver. 

— Nu ştiu ce şurub ti s-a dereglat, Slim, spuse el agale, dar ştiu că dacă în 
trei secunde n-ai plecat dintre ei, apăs pe trăgaci. 

Lui Slim i se ridică sângele la cap. 

— Ce şi tu ai înnebunit? bubui el. Vâră-ţi fierătania aia în toc! 

— Două secunde încă! zise Dan, rece. 

Dar acum sosise şi clipa cea mare a Doreenei. Fata se ivise brusc între Dan 
şi Slim, astfel că revolverul ţintea acum spre corpul ei. 

— Cred că ati făcut îndeajuns pe nebunii, nu? Renunţă la revolver. 

Slim interveni: 

— Lăsaţi-l, miss Dee! Dan îşi vine şi singur în fire. Ajutaţi-l pe Sycamore să 
intre în casă. Haideţi băieţi, hai să mai discutam o dată toată afacerea asta. 

Calmul său suveran avu într-adevăr efect asupra zurbagiilor. Dan îşi vâri 
revolverul în toc, îşi luă un avânt şi păşi ţeapăn spre baracă. 

Slim şi ceilalți îl urmară. 

Rana lui Sycamore se deschisese şi sângera abundent. Pansamentul pe care 
Dee i-l făcu, reuşi să oprească hemoragia. 

— Îţi mulțumesc, spuse ea încetişor. 

Mâna lui făcu un gest care voia să arate că tânărul nu vede rostul acestor 
spuse. 

— De ce pansezi un nerod ca mine? Vocea lui sfârşită trăda o imensă 
oboseală. Am avut în repetate rânduri şansa să mă salvez. Chiar adineaori 
puteam să-i scot din luptă pe toţi, rănindu-i astfel încât... N-am făcut-o cu 
toate că ştiam că greşesc. De ce ai strigat, d-ră Dee? De ce ai făcut-o? 

— Fiindcă... fiindcă eu cred în dumneata, Sycamore, puse ea cu un ton 
scăzut, îți cred fiecare cuvânt. 

— Eşti nebună! exclamă el. Cum se poate una ca asta? Dacă va continua 
tot aşa, în câteva zile voi începe şi eu să cred că l-am doborât pe Sutter. Deci 
să nu-mi spui că te încrezi în vorbele mele. Ţi-e milă, domnişoară. Ţi-e milă de 
unul împotriva căruia e pornită haita. Ţi-e milă de cel care e mai slab. Asta-i 
tot. N-am nevoie nici de aşa zisa încredere pe care mi-o arăţi, nici de milă şi 
nici de ajutor. Dă-mi pace! 

Epuizat, se aşeză cu greu pe un scăunel, iar capul îi căzu pe tăblia mesei. 

Rămase astfel câtva timp. 

Dee era în fața scrinului, pe care se găsea deschisă cutia cu bandaje. Chipul 
ei părea că e luminat din interior. 

Nu-l scăpa din ochi pe tânărul strivit de disperare şi, dintr-odată, ştiu că nu 
era vorba doar de a crede pe cineva sau de a-l compătimi... 

— Sycamore, rosti ea încet. 

Rănitul nu se mişcă. 

— Sycamore, insistă ea. 

Aceeaşi lipsă de reacție. 

Fata merse spre el. Apoi, cu o mişcare infinit de tandră, îşi trecu degetele 
peste părul lui răvăşit. 

Tânărul tresări. Dee simţi asta foarte desluşit. N-avea cum să ştie în ce fel 
acționa această mângâiere asupra lui. Nu-şi cunoscuse mama, noţiunile de 
părinți şi casă nu-i spuneau nimic. lar dezmierdările erau ceva pentru care 

ştia că trebuie să plăteşti cu dolari. 

Sycamore tasni de pe scăunel, aprins la fața şi cu pumnii strânşi. 

— Afară! urlă el cu o voce gâtuită, făcând-o pe Dee să dea înapoi, speriată. 
Dispari de aici! Afară, afară, afară! 

Doreen se sculă, albă ca un perete văruit de curând. Tremura. 

— Vino, Dee! se auzi de la uşă o voce liniştită. 

O mână îi prinse brațul. 

Sycamore stătea lângă masă cu picioarele depărtate, bronzul pieptului 
musculos era vârstat de faşele bandajului, iar şuviţele de păr îi cădeau pe faţă. 
Privirile sale incandescente ţintuiau spaţiul uşii, unde Ellsworth tocmai o 
trăsese pe Doreen lângă el. 

Peste umărul fetei, medicul îi aruncă rănitului o privire lungă, pe care n-o 
puteai tălmăci uşor. 

În cele din urmă, Sycamore îşi cobori pumnii încleştaţi. Braţele îi căzură 
inerte pe lângă corp. Se răsuci, ajunse iar pe scăunel şi îşi îngropa capul în 
mâini. 

La prânz, Ellsworth operă. Cu chipurile rigide, Dan şi Slim îl asistau. 
Intervenţia dură două ceasuri. 

Bandajat proaspăt şi palid ca un mort, Sutter zăcea între perne. 

De jur-împrejurul patului, în picioare, cowboyi stăteau nemişcaţi. Dee 
încerca să-l facă pe bolnav să înghită ceva lichid. De câteva ori reuşi. 

Cowboyi rămaseră astfel un timp îndelungat. Foarte îndelungat. Nici acum 
nu vorbiră. Medicul săltă din umăr, ca răspuns la privirile lor imploratoare şi 
îşi mută ochii spre întinderea de un albastru intens al lacului. Cu capetele 
plecate, ieşiră. 

Ghemuit pe călcâie şi meditând sumbru, Sycamore se sprijinea de peretele 
hambarului. Nu-şi ridică ochii atunci când călăreţii părăsiră casa. 

Brian îl privi ţintă, îndelung, se răsuci şi constată că medicul îl ajunsese din 
urmă. 

— Rancher-ul va supraviețui doc? 

Acesta clătina capul, tăcut. 

Brian înghiți greu, îşi mută privirea la Sycamore, apoi se uită iar în ochii 
cenuşii ai lui Ellsworth. 

— Hai să mergem, vorbi Jesse; apoi, adresându-se lui Slim, adăugă: avem 
de discutat. 

— Părerea mea ati aflat-o azi dimineaţă. 

— Ce dacă, e mai bine aşa! 

— Bine, fie! 

Merseră spre lac. 

O clipă, Ellsworth privi în urma lor, apoi îl căută din ochi pe Sycamore, care 
continua să şadă la umbra aruncată de acoperişul hambarului. Ca urmare a 
incidentului cu Dee, refuzase să îmbrace cămaşa tatălui ei. 

Medicul trebui să surâdă când văzu asta. 

Un copil mare, un copil încăpățânat. 

Inițial, avusese de gând să-l cheme în casă, după asta îşi aminti de 
schimbul de cuvinte pe care îl avusese cu Dee, puţin înainte de operație. 

— Îl iubeşti? o întrebă el, aşa, în treacăt. 

Ea se ridicase de pe scaun, se aşezase în fața lui şi îi pusese ambele mâini 
pe umeri, zâmbind resemnată, Apoi dădu din cap, mai întâi timid, apoi însă 
hotărât. 

— Dar nu mai vreau să-l văd, Dad!, hotări ea. 

Se aşteptase pesemne ca ultima parte a spuselor să-i convină tatălui ei, 
fiindcă fu nevoită, făcând ochii mari, să asculte următoarea replică: 

— Trebuie să fii îngăduitor cu o persoană care a trecut prin atâtea - că 
nervii îi cedează acum, e aproape firesc, Dee! Sunt convins că n-a vrut sa te 
jignească. 

— Şi-atunci, cum de a... 

— Dee, tu îl iubeşti. Mi-am dat seama imediat de lucrul acesta. Şi 
sentimentului n-ai cum te împotrivi. Trebuie să-l ajuţi pe Sycamore, copila 
mea. Nu-l evita acum, asta i-ar spori însingurarea. 

Fata îl privi lung. 

Dumnezeule, se gândi el. Niciodată n-aş îi crezut ca în cazul ei se va 
produce atât de rapid trecerea de la copilul îndărătnic la femeie. Dar 
schimbarea avusese loc. Păcat că împrejurările nu fuseseră altele... 

— Cowboyi lui Sutter muncesc aici de ani de zile, în arsitá şi izolare. Şi asta 
se cunoaşte. Sunt mult mai irascibili decât alţii, iar hotărârile lor sunt luate 
repede — uneori chiar pripit. Cu Sycamore vorbesc eu acuma, Dee. 

— Ce vrei să spui? 

— Să intre neapărat în casă. Oamenii plănuiesc ceva. 

— Ai să-i spui şi că... cred că n-ai de gând să afle... N-aş vrea să... în nici 
un caz să n-o faci! 

— Ba da, Doreen! Cine ştie ce-a avut în cap când te-a jignit. Trebuie să 
cunoască adevărul. 

Fata nu-i mai răspunse. Discuţia se opri acolo. 

Medicul îi văzu pe cei cinci aşezându-se pe malul lacului. Nu mai era timp 
de pierdut. Traversă curtea şi se apropie de tânăr, care privi în sus cu 
sprâncenele încruntate, de parcă s-ar fi temut că va trebui să-şi scuze 
purtarea. Dar nu putea fi vorba de aşa ceva! De ce, n-o ştia nici el. 

Ellsworth se aşeză pe o ladă care se afla în apropierea lui Sycamore. 

— Şi operaţia, cum...? încercă tânărul, gâtuit de emoție, să întrebe. 

— Sper să-şi mai revină o dată, înainte de a muri. 

Rănitul privi în gol. 

— Doreen te iubeşte, spuse tatăl după un timp. 

Capul lui Sycamore se răsuci fulgerător. 

— Mai spuneţi asta o dată, vă rog, şopti el. 


1 Dad — Diminutiv de la „Daddy” (tată, tătic). 

— Doreen te iubeşte! Şi iubirea unui om bun te obligă, Sycamore! Chiar n-ai 
decât numele acesta, băiete? 

— Nu, răspunse tânărul, mecanic. „Indian-Alb”, „Flying Arrow”... atâta a 
fost de ajuns pentru un pui de pripas în tabăra indiană, mărturie că pe acolo 
trecuse reprezentantul Marelui Tată Alb2”, care se îndrăgosti de fiica şefului de 
trib. Fructul iubirii lor, rămase fără mamă din chiar clipa naşterii sale. Fără 
tată rămăsese la scurt timp după ce „Pasărea Argintie” îi mărturisise 
tânărului militar că era gravidă. Şi atunci colonelul, a cărui misiune legată de 
o rezervaţie a indienilor se terminase oricum, găsi cu cale că retragerea într- 
un asemenea caz e o tactică oportună şi dispăru la momentul potrivit. Că mai 
târziu ofițerul cu pricina pieri ucis de săgețile unor piei-roşii — cu prilejul unei 
incursiuni a generalului Sherman - este o altă poveste... Apoi numele acestea 
se dovediră a fi destul de bune şi pentru călăreţul care şi-a căutat până acum 
un rost în preeriile dintre Texas şi Oklahoma. 

După câteva minute Ellsworth întrerupse tăcerea, cu constatarea calmă că 
timpul presează. Dacă oamenii dezbăteau acum pe malul lacului, asta 
însemna că în curând, într-un fel sau altul, hotărârea va fi luată. 

— Şi, după părerea dvs., ce-ar trebui să fac? 

— Să intri în casă. Sunt înarmat şi Dee este. 

— Trebuie să înțeleg că sunteți de partea mea şi că la nevoie veți interveni şi 
cu arma? 

— Da! 

Sycamore îşi suflecă pantalonul şi extrase revolverul din carâmbul cizmei, 
arătându-l neaşteptatului aliat. 

— Deci fata ţi l-a dat deja? Foarte bine! 

— Nu, eu mi l-am însuşit, în ziua în care ati ajuns aici. Era în coburii ei. 

— Bine. Dar hai să intrăm. 

— Rămân aici, replică tânărul hotărât. 

Chipul uscăţiv al medicului se crispa, trădându-i nemulțumirea. 

— Acum vrei să ne menajezi şi nici nu-ți dai seama că procedezi tocmai pe 
dos. 

— Este încurcătura mea, mr. Ellsworth. Că Doreen mă iubeşte, este 
minunat. E nemaipomenit chiar. Îmi pare rău că m-am purtat cu ea aşa cum 
am făcut-o. 

— Şi ce să-i spun? întrebă medicul scurt. 

— Că o iubesc şi eu, Doc. Dar faceţi-o să înțeleagă ca n-are rost să-şi piardă 
vremea cu unul de teapa mea. Există bărbaţi mai potriviți pentru ea decât 
sunt eu, un coate-goale care acum n-are nici măcar o cămaşă şi pe care îl poţi 
ucide ca pe un câine turbat. Aş zice ca şi dvs. — ca tată al ei — credeţi că fata a 
avut ghinion, îndrăgostindu-se de... 

— Nu. Nu cred asta. Cred doar cu are de-a face cu un om greu de cap! 


2 Marelui Tată Alb — Preşedintele S.U.A. 

— De ce? Şi aşa nu se alege nimic din asta?! 

— Pe Doreen o cunosc foarte bine, băiete. Noi trei ne aparținem acum: tu, 
Dee şi eu mine. lar încăpățânarea ta nu poate schimba nimic din toate astea. 
Cauza ta este şi a noastră. Deci, hai înăuntru până când nu-i prea târziu! 

Sycamore inspiră adânc. 

Cuvintele calme ale medicului deşteptaseră în el sentimente dintre cele mai 
diferite. 

Apoi scutură capul. 

— Îţi mulțumesc, doc. Foarte mult. Dar trebuie să rămân aici, afară. 

— Nici nu m-am aşteptat la altceva, Sycamore. 

Se ridică, îi întinse mâna şi tânărul o strânse puternic. 

— Ca să fiu cinstit, cred că nici eu n-aş fi cedat. Dar asta nu schimbă cu 
nimic realitatea: ceea ce faci acum înseamnă, mai mult ca sigur, o sinucidere 
nebunească. 

— Spuneţi-i că-mi pare rău de întâmplarea de azi dimineaţă, insistă 
Sycamore. 

Ellsworth îşi vâri mâna în buzunar. 

— Am să-i spun. Aici ai o cutie de muniţie — e calibrul 38. Şi nu uita: rănile 
coapselor şi ale brațelor se vindecă destul de repede. Nu sunt foarte 
primejdioase, dacă n-a fost nimerit întâmplător osul sau vreo arteră — înţelegi? 


— Nu e vorba că, deocamdată, Sutter încă trăind, omul ăsta încă nu e un 
asasin, Slim, strigă Jesse. Nici nu e vorba că aş vrea să-mi scot pârleala 
pentru faptul că ne-a doborât. Nu sunt atât de înapoiat, dar... 

— Şi atunci, ce vrei? întrebă Slim liniştit. 

— Ce vreau? Ceea ce vrem cu toții: nu. Vreau să mai stau ore în şir să văd 
cum boss-ul nostru crapă jalnic, în vreme ce ticălosul care l-a adus în halul 
ăsta încă nu şi-a primit răsplata şi îşi îngăduie să rânjească batjocoritor. Asta 
vreau? Şi nu înțeleg; cum de poti avea o slăbiciune pentru un astfel de om. 
Cum să nu-mi ies din fire, Slim, când văd că unul de-ai noştri e în stare chiar 
să aibe cuvinte bune despre individ. 

— Da” orbiți mai sunteți, fraţilor! începu acum să strige şi Slim. Cred că 
arşița v-a pârjolit minţile. De când se obişnuieşte pe la noi ca un om să nu 
aibă parte de şansa lui? De când? Dacă şi Sutter ar fi gândit tot aşa, atunci 
ați fi morți de ani de zile! ladule, dacă ar fi limpede că el l-a doborât pe 
rancher, n-aş mai scoate o vorbă. Dar nimic nu arată că el a făcut-o. Nimic! 
Ba dimpotrivă! Aproape că-mi vine să cred că e nevinovat. 

— Idiotule! strigă Shad, roşu de mânie. Te sfătuiesc să bagi bine la urechi: 
n-ai decât să crezi despre ucigaşul lui Harald ce vrei. Din parte-mi, n-ai decât 
s-o şi spui. Dar dacă îndrăzneşti să mişti măcar un deget împotriva noastră 
când îl vom pune să plătească pentru crima lui blestemată, atunci... 

— Atunci — ce? Slim făcu doi paşi îndărăt, astfel că avu acum în față frontul 
alcătuit de ceilalți patru. 

Atitudinea lui, care era amenințătoare şi distantă, realitatea că intervenise 

ceva între ei, între cei care fuseseră prietenii cei mai buni, care ar fi înfruntat 
şi iadul dacă ar fi fost vorba să-l apere pe celălalt — toate acestea le tăia 
respirația, astfel că n-avură cum să-i răspundă. 

Slim o văzu. Atitudinea lui se decontracta puțin. 

— Dumnezeule, băieți! Atât de departe am ajuns deci! Stam unii în fața 
altora de parcă am vrea să ne luăm gâtul. Şi asta fiindcă nu fac altceva decât 
să apăr părerile celui a cărui moarte, chipurile, vreţi s-o răzbunați. Dar mai 
gândiți-vă niţel! Tu, Shad, nu crezi ca Harald, de-ar fi în locul meu, n-ar 
spune şi el că trebuie să-i dăm o şansă omului? Măcar şansa să încerce să 
dovedească adevărul celor spuse de el. Şi tu Dan - ti se spunea „Sticky 
Finger” şi Harald ţi-a acordat o şansă. Tu, Brian ai împuşcat un om 
neînarmat şi asta cam părea a fi asasinat. Dacă boss-ul ar fi procedat tot aşa 
cum ai tu de gând s-o faci acum, de mult te-ar fi mâncat viermii. lar tu, 
Jesse? Ca să spun aşa, Sutter a tăiat funia care-ţi împodobea gâtul. Chiar 
aşa, credeţi că voi sunteți cei mai îndreptățiți să-i luaţi la ceartă? Tocmai voi? 

— Să taci! Jesse îşi împinse bărbia în față — în numele lui Dumnezeu, Jo, 
tine-ti gura! 

— Ba bine că nu! Fiecare dintre voi a greşit cândva; fiecare! lată un motiv în 
plus pentru a vă vedea de treabă şi pentru a proceda fair cu Sycamore. Să vă 
mai spun ceva: dacă se va constata într-adevăr că el a fost făptaşul, voi fi 
primul care-i pune juvățul de gât. Dar cât timp nu-i dovedit nimic, tot eu voi 
încerca s-o împiedic. Şi încă un lucru, descreieraților: Nu vi se pare ciudat că 
nu l-a împuşcat pe Jesse, cu toate ca putea s-o facă foarte uşor? Nu, fiindcă 
n-aveţi nimic în troacele alea? Sunteţi prea porniţi, caraghioşilor! Păi ne-a 
avut pe toţi în fața cătării sale şi nimănui nu i-ar mai fi păsat de noi. Dar, ne- 
a arătat că e cel mai rapid ţintaş pe care l-am văzul vreodată. Şi ştia că vreți 
să-i alungiți gâtul. Şi nu v-a împuşcat. Nu vreţi să vă gândiţi la motivul pentru 
care n-a făcut-o?! 

Cu un sunet ce amintea de un mârâit ameninţțător, îşi aruncă enervat 
brațele în sus. 

— Aşa şi acum mă duc la Sycamore. Dacă vreți să-l spânzurați — gândiți-vă 
că mai sunt şi eu pe acolo, s-a înțeles? 

Cu asta se răsuci şi plecă spre grupul de clădiri. 

Soarele se află aproape pe verticala lacului. 

Umbra lui Slim era scurtă. Oamenii se uitară după el cu ochii mari, ca şi 
cum de asta ar fi depins viaţa lor. 

De-abia după ce omul parcurse cam treizeci de metri, lui Jesse îi reveni 
vocea. 

— Smintitule! strigă el răguşit. Nu te băga, Slim! Asta-i ultimul meu cuvânt! 
Altminteri ai patru Colturi împotriva ta. 

Slim nu răspunse, ocoli colțul barăcii şi dispăru. 

CAPITOLUL XV 
ADEVĂRUL 


Sycamore îl văzu venind şi îşi dădu seama îndată despre ce era vorba. Cu 
un salt, fu în picioare. 

Slim văzu crosa revolverului ieşind deasupra pantalonului. 

— Eşti înarmat? 

— Yea, de câteva zile. S-a întâmplat ceva, Slim? 

— Vor să te spânzure. 

— Şi ce te priveşte asta? 

— Nu mai vorbi prostii! O să ne descurcăm cumva. Trebuie doar avut grijă 
să-i scoatem din luptă, nimerindu-le braţele. 

— Nu te amesteca. Este încurcătura mea şi trebuie. 

— M-am săturat! şuieră Slim înfuriat. Oare azi n-am de-a face decât cu 
nebuni? Haide, de ajuns cu palavrele şi la adăpost în spatele şopronului. Uite- 
i că se apropie. Hai! 

Şi-ntr-adevăr, frontul larg al celor patru ocolea în clipa aceea baraca. Slim îl 
trase după sine pe tânărul care se împotrivea. Şopronul se afla acum între ei 
şi cowboy. 

— Dacă mai aud că treaba asta nu te interesează, îți dau una la cap şi mă 
ocup singur de toată povestea. 

Când agresorii ajunseră în dreptul uşii barăcii, Shad intră şi reveni cu un 
lasou. 

— Hei, Jesse! strigă Slim. Să ştii că Sycamore are un six-shooter calibrul 38. 
Sunt de părere să renuntati! N-are nimic împotriva voastră — eu cu atât mai 
puţin — dar dacă nu vă potoliți, va trebui să tragem. 

— Dar trage odată, greaser: afurisit, urlă Jesse. Va fi spânzurat şi dacă vei 
îndrăzni să slobozi măcar un foc, te agățăm şi pe tine lângă el. 

În clipa aceea, Coltul lui Slim latră şi pălăria lui Jesse se rostogoli pe jos. 

— Aşa, Jesse — acum îți dai seama că nu glumesc. 

— All right! Cât despre trucul cu revolverul calibru 38, să ştii că nu ţine. 

Cu un țintuit strident, rozeta pintenului de la cizma piciorului stâng al lui 
Dan Wardlow - vizibil lui Sycamore - fu smuls de glontul trimis cu măiestrie 
de arma tânărului. Cât pe ce ca omul să se trezească pe jos. 

— Atenţie, e înarmat! strigă Jesse şi goni cu paşi lungi spre celălalt perete al 
şopronului. Prietenii săi făcură la fel. 

— Şi dacă ar trage ca Satana în persoană, gâfâi Dan, următorul meu glonț îl 
va dobori. 

— Shad şi Brian daţi-i drumul. Încercaţi pe dincolo. Trebuie să-i lovim din 
două părți. 


3 Greaser — Mexican (peiorativ), murdar, soios. 

Dar de-abia îndrăzni Brian să-şi arate vârful nasului, că pocnetul sonor al 
„calibrului 38” dislocă din stâlpul de la colțul şopronului o aşchie care crestă 
dureros obrazul bărbatului. 

Brian începu să înjure. 

— Rămâi aici şi fi atent! şopti Jesse, mă cațăr pe baracă şi încerc să cad în 
spatele lor. 

— Nu, îl contrazise Brian, căruia mânia turbată îi dăduse o idee. Shad, tu te 
pui capră şi mă ajuţi să ajung pe acoperiş. Între timp, trebuie să le abaţi 
atenţia. De sus, e o joacă de copil să-i nimeresc! 

— În cazul lui Slim, cred că o împuşcătură în umăr ar fi de ajuns, spuse 
Shad cu o voce înecată. 

Brian se răsuci furios. 

— Ce, acum începi şi tu? Ştia foarte bine ce face, atunci când s-a dat pe 
partea ucigaşului. Vrei să aştepţi până când te omoară? Hai, ajută-mă? 

Alăturându-şi palmele, Shad alcătui un punct de sprijin. Brian se propti în 
el cu un picior şi fu săltat până reuşi să apuce marginea acoperişului. În clipa 
următoare, ajunse sus. 

Îi mai văzură tocurile cizmelor, apoi dispăru. 

— Nu prea avem timp. Trebuie să le dăm de furcă. Jesse se strecură spre 
colțul din dreapta al clădirii şi trase cu coada ochiului spre partea cealaltă. De 
pe acoperiş nu se auzea nici cel mai mic zgomot. Observă borul unei pălării şi 
trase. 

Shad şi Dan făcură la fel. Dar Sycamore se făcuse una cu pământul — mâna 
cu revolverul simțea acum nisipul fierbinte. 

Gloanţele şuierară pe deasupra lui. Mult prea sus pentru a fi primejdioase. 

Prevăzuse atacul, aşa că două lovituri de răspuns fulgerătoare nimeriră 
chiar în flăcările de la gura revolverelor. 

Dan avu ceva mai mult noroc decât Shad. Coltul lui — urmare unei izbituri 
puternice — zbură lateral, în ţărâna de lângă baracă. N-avea cum să-l 
recupereze de acolo. 

Shad însă se alese cu antebraţul străpuns. Arma îi fu azvârlită la câţiva 
yarzi. 

Gemetele sale îl făcură pe Jesse să se întoarcă brusc. 

— La naiba, dar unde ţi-e Coltul, Dan? 

Acesta îşi freca de zor podul palmei. 

— Individul mi l-a „furat”. Lovitura lui meşteşugită mi l-a zburat cât colo. 
Hai să te leg, Shad. 

Acesta îşi muşcă buzele. Durerea din umăr era cumplită. Cei doi fuseseră 
scoşi din luptă, constată Jesse măcinat de-o furie neputincioasă. Dacă va fi 
nimerit şi Brian, n-o să-i fie bine deloc. Împotriva acestui trăgător miraculos 
şi a lui Slim nu se putea descurca de unul singur. Ciuda aproape că-l sufoca. 

Cu un salt ajunse iar la colț. 

Dincolo, tocmai se vedea un revolver pe care cineva îl împingea înainte. 

Hotărât, acţionă trăgaciul... 

În acelaşi moment, un glonţ îi spintecă antebraţul stâng, de la încheietura 
mâinii până la cot. 

Slim nu simți de fapt o durere, ci doar o lovitura puternică. Nu izbuti să se 
adăpostească fiindcă izbitura îl aruncase puţin înapoi, ceea ce-l făcu să se 
împiedice de o roată de căruță. Ultima mişcare îi aduse astfel partea stângă în 
bătaia armei lui Jesse. 

Acesta trase imediat. 

Primul glonț îl lovi sus în umăr; şocul îi scoase în afara protecției oferite de 
şopron. 

Şi-atunci, Jesse îşi goli tot încărcătorul. 

Slim fu mort pe loc. 

Brian, care ajunse târâş până la marginea acoperişului şopronului, văzu 
scenă, se trase şi mai mult în față şi, ridicându-se rapid, trase. 

Ar fi trebuit să-l nimerească pe Sycamore suta la sută, dacă... dacă 
individul şi-ar fi păstrat locul. 

Dar de îndată ce tânărul văzu cum, din pricina gloanţelor trase de el, 
Colturile, adversarilor sunt smulse şi aruncate departe, alergă grabnic spre 
colțul construcției. 

De-abia făcuse două-trei sărituri, ca dincolo răsuna rafala de împuşcături 
care literalmente îl ciuruiră pe Slim. 

Apoi, oblic deasupra lui, ceva fulgeră. 

Sycamore înțelese instantaneu care-i situația, iar săritura următoare îl 
depărta mult de perete; izbuti să-l vadă pe Brian îngenunchiat pe acoperiş şi 
trăgând. 

Primul glonț al tânărului îi smulse acestuia din mână revolverul, care se 
mai descarcă o dată din pricina impactului. Cel de-al doilea se înfipse în 
umărul stâng, ceea ce-l proiecta pe Brian înainte, astfel că ateriza cu capul în 
butucul masiv al roții de căruță. 

Dar omul nu mai simți nimic. Leşinase. 

Sycamore nu mai întârzie. Era sigur de efectul loviturii sale. 

Alte câteva sărituri îi aduseră la celălalt capăt al şopronului; văzu chipurile 
lui Shad şi Dan devenind livide de spaimă, dar Jesse lipsea... 

Continuă să alerge şi, trecând pe lângă răniții dezarmati, ajunse la colțul 
celălalt. 

Da, Jesse era aici. 

Se strecura cu fereală spre colțul unde se afla Slim mai avea vreo doi paşi 
până acolo. 

Tot aici, Sycamore văzu trupul nemişcat al lui Slim care zăcea pe pământ 
într-o poziție ciudat de contorsionată. 

Că era mort, asta se vedea dintr-o aruncătură de ochi şi că Jesse fusese cei 
care-l răpusese cu rafala aceea de împuşcături pe care o auzise mai-nainte, i 
se lămuri pe dată. Îl trecu o undă de mânie. 

Niciodată nu-l afectase atât de tare moartea cuiva, cum o simțea acum - în 
cazul lui Slim. Furia îl devora! 

— Jesse! urlă el cu vocea aproape sugrumată. Nu mai avea decât o singură 
dorință: să-l trimită în iad cu sânge rece şi fără a clipi — pe cel care-i ucisese 
prietenul. 

Palid, cowboy-ul se răsuci fulgerător, cu revolverul în mână. Şi iar răsună 
un strigăt. 

Că venea de undeva din apropierea casei, nu-şi dădu seama. Ca o iluminare 
îi străfulgera însă gândul că Dee era cea care strigă. Şi glontul care ar fi 
trebuit să-l ucidă pe Jesse, fu trimis astfel încât să-i nimerească brațul, 
undeva între umăr şi cot, făcându-l pe cowboy să se prăvălească pe spate. 
Coltul îi zbură din mână şi căzu la nici un lat de palmă de chipul încremenit 
al lui Slim. 

— Încetaţi! Încetaţi! strigă fata de parcă îşi pierduse minţile. Sutter şi-a 
venit în fire! Repede, veniți încoace, nu-i timp de pierdut. Repede! 

Doreen dispăru imediat; Sycamore, privind într-acolo, nu mai reuşi să vadă 
decât o umbră. 

— Hai, înăuntru - nu mai sta, îl îndemnă el pe Jesse, care părea că se 
aşteaptă la un glonţ şi care de-abia acum începuse să înțeleagă despre ce era 
vorba. 

Sutter îşi revenise. 

Shad era atât de tulburat încât de-abia îşi mai simţea durerile. Dan fu 
primul care intră în clădirea principală a ranch-ului. 

Apoi se regăsiră toți patru în jurul patului în care făptura îngrozitor de 
slăbită a marshall-ului, proptită de perne, şedea pe jumătate ridicată... 

Avea ochii deschişi. Erau într-adevăr afundaţi în nişte văgăuni osoase 
adânci, dar priveau, în jur cu luciditate. 

În ciuda liniştii desăvârşite care domnea acum, vocea lui de-abia putea fi 
auzită. Dar când toţi se plecară, mult înainte, izbutiră să desluşească 
următoarele: 

— Sycamore, băiete, iartă-mă, că te-am... te-am rănit. 

— Cine v-a doborât, mr. Sutter, întrebă Ellsworth cu vocea voalată. 

— Sibley, doc. Dar, ascultați băieți. A, iată-l: pe Jesse şi... ah, Dan. Ochii 
săi trecură; mai departe peste chipurile crispate ale cowboy-lor. Şi tu. Shad... 
îmi pare, bine... că vă. Mai văd... o dată. Unde, unde... privirea care începuse 
iarăşi să prindă strălucirea febrei continuă, să caute... unde este... unde este 
Brian şi unde-i... Slim? Unde-i... Slim? 

Ultima întrebare răsuna în urechile lui Jesse c-a trâmbițele de la Ierihon. 
Înghiţi. Un soi de paralizie puse stăpânire pe corpul său. Simţi ceva fierbinte 
care-l sufocă, ochii îi înotară în lacrimi; iar în gură se adună apă, de parcă i- 
ar fi venit rău. Genunchii începură să-i tremure. 

— Sunt pe pajişte, mister Sutter, mă duc să-i chem, înghiți Sycamore greu 
şi ieşi din cameră. 

— Da, aş... aş vrea să... înainte de a muri, aş vrea să-l văd pe Slim. Simt că 
voi muri, Jesse, vino mai aproape, mai...! 

Jesse nu mai reuşea, să vadă nimic, lacrimile îi lunecaseră ochii. Dar se 

aplecă spre Sutter. 

— El, Sibley, n-a vrut să mă ucidă, înţelegi Jesse? O întâmplare nefericită! 

Cowboy-ul dădu din cap cu vehemenţă. 

— Aş vrea... auzi Jesse... aş vrea să spuneţi că a fost un necunoscut. 
Promite-mi, Jesse! 

— Promit! 

— Să... să fie lăsat în pace şi, Jesse... pe Cherokee... primiţi-l printre voi... 
dacă... dacă vrea să rămână aici! E un băiat bun! Unul dintre cei mai buni pe 
care... pe care... i-am întâlnit vreo... Amuti. 

— Mister Sutter, strigă încetişor Ellsworth i urechea acestuia, dar bolnavul 
îşi pierduse iarăşi cunoştinţa. 


— Nu! strigă Jesse Leeman, nu vă atingeți de Slim, eu îl îngrop! 

— Trebuie să te bandajezi, îi atrase atenţia doc Ellsworth. 

— Lăsaţi-mă! urlă Jesse de răsună toată curtea, lăsați-mă... LĂSAȚI-MĂ! 

Văzură că sângele începuse de acum să-i umezească şi pantalonii, iar 
cămaşa era pătrunsă de-a binelea. 

Clătinându-se intră în remiză, de unde reveni cu o cazma; cu nişte eforturi 
inimaginabile şi-l ridică pe Slim pe umăr şi, împleticindu-se, porni spre malul 
lacului. 

Stăteau în casă şi se uitau după el. 

După câtva timp, Jesse se reintoarse. 

Acum se clătina şi mai rău. Buzele erau atât de strânse încât păreau a fi o 
singură linie îngustă. 

Merse spre corral, ciudat de rigid şi reveni de acolo pe calul neînşeuat şi 
ținându-se de coama acestuia. 

— Dar încotro vrei să pleci? întrebă Ellsworth încetişor. Nu era atât o 
întrebare cât mai degrabă suna ca un oftat înăbuşit. 

— Lăsaţi-mă, murmură Jesse, fără a opri calul, lăsaţi-mă! 

Şi astfel, se îndreptă către pustietatea căreia i se spunea Llanos Estacados. 

Fără, apă, fără arme, fără bandaje, încovoiat şi cu ochii de piatră. 

Doreen se lipi de umărul lui Sycamore ca un copil înspăimântat care caută 
protecție. Tânărul îşi plimbă degetele peste o suvitá din părul ei. 

Brian, Shad, Dan şi medicul şedeau lângă peretele casei, tepeni şi drepți ca 
nişte lumânări. 

Priveau astfel în urma bărbatului care înainta acum spre apus, mereu spre 
apus, înfruntând deşertul copleşit de arşița incandescentă. 

Nimeni n-a mai auzit vreodată ceva despre Jesse Leeman. Nici măcar calul 
lui n-a mai fost găsit fiindcă, după două zile, o furtună de nisip bântui violent 
peste Staked Plains. Şi după ce aceasta se domoli, rancher-ul Harald Sutter, 
care mai era şi U.S. Marshall, muri fără să-şi mai recapete cunoştinţa. 

Îl îngropară lângă Slim... 

SFÂRŞIT 

